
Ön söz

 “Nəbilər silsiləsi dərs kitabı-1”in davamı olan bu kitabımızda,
birinci kitabın ön sözündə zikr olunan üsul və metodlara eynən
riayət edilmişdir.

Bu kitabımızda “Nəbilər
silsiləsi dərs kitabı-1”də adı çəkilən peyğəmbərlərə əlavə
olaraq;

Əsa möcüzəsi
ilə axmaq Fironu Qırmızı dənizin girdablarında boğan
Musa (əleyhissəlam);

Ona hər zaman
və məkanda köməkçi olan saleh qardaşı Harun (əleyhissəlam);

Zikri ilə
dağları daşları hətta, vəhşi heyvanları belə cuşə gətirən
Davud (əleyhissəlam);

Möhtəşəm dünya
sərvət və səltənətini qəlbinin xaricində daşıyan
Süleyman (əleyhissəlam);

Yüz illik bir
ölümdən sonra təkrar dirildilərək, qiyamətdəki yenidən yaradılışa
misal olan Üzeyr
(əleyhissəlam);

Dərin təfəkkürü
ilə səbrin bülöv daşı olan Əyyub (əleyhissəlam);

Böyük bir vəcd
halında, dua və zikrin həqiqətində dərinləşərək qaranlıqları
aşan Yunus
(əleyhissəlam);

Ardında “İlyasa
salam olsun!” deyə bir ad-san buraxan İlyas (əleyhissəlam);

Aləmlərə üstün
qılınan Əlyəsə
(əleyhissəlam);

İlahi rəhmətə
qərq olan saleh peyğəmbər Zülkifl (əleyhissəlam);

Zahiri və
batini həkimlərin piri Loğman
Həkim (əleyhissəlam);

Mişarla ikiyə
bölünən məzlum peyğəmbər Zəkəriyya (əleyhissəlam);

Atası kimi
ölümü şəhidliklə qarşılayan Yəhya (əleyhissəlam);

Xəstələrə şəfa
verib ölüləri dirildən, səmavi İsa (əleyhissəlam) ələ
alınmışdır.

Kitabın hazırlanmasında səy
göstərən komissiya üzvlərinə xüsusən təşəkkür edir, əsərin hamımız
üçün sədəqeyi cariyə olmasını Rəbbimdən diləyirəm.

Əcz və zəifliyimizdən
qaynaqlanan xətaların bağışlanmasını Rəbbimizdən niyaz edir, Onun
sonsuz rəhmət və mərhəmətinə iltica edirik.

Tövfiq (müvəffəqiyyət) yalnız
Allahdandır.

Osman Nuri Topbaş

11. 02.
2005

Üsküdar

 


 


Əsa möcüzəsi
ilə axmaq Fironu Qırmızı Dənizin girdablarında boğan

HƏZRƏT MUSA (əleyhissəlam)

 və

Ona hər
zaman, hər
yerdə köməkçi olan saleh
qardaşı

HƏZRƏT HARUN (əleyhissəlam)




Qurani-Kərimdə
adı ən çox çəkilən Musa (əleyhissəlam), Həzrət Yusifdən
(əleyhissəlam) sonra Allahın İsrail oğullarına göndərdiyi
“ülül-əzm”1 peyğəmbərlərdən biridir. İmranın oğlu olan Həzrət
Musanın soyu, Həzrət Yaqub və İshaqın (əleyhiməssəlam) yolu ilə
Həzrət İbrahimə qədər çatmaqdadır. Harun (əleyhissəlam) isə Həzrət
Musanın (əleyhissəlam) qardaşıdır.

Həzrət Yusifi (əleyhissəlam),
dövlətinə maliyyə naziri (xəzinə naziri) edən Misir Fironlarından
Rəyyan ibn Vəlid Allaha inanan bir şəxs idi. Ondan sonra Fironluq
taxtına Kabus adında biri keçdi. Bu şəxs, Həzrət Yusifə
(əleyhissəlam) iman gətirmədi, ancaq onu nazirlikdən də götürmədi.
Daha sonrakı dövrlərdə gələn Fironlar isə İsrail oğullarına heç
qiymət verməmişlər.

Həzrət Yusifdən (əleyhissəlam)
sonra İsrail oğulları Misirdə qalmışdı. Onlar Həzrət Yusif, Yaqub,
İshaq və İbrahimin (əleyhimüssəlam) dinlərinə bağlı idilər. Misirin
yerliləri olan qibtilər isə bütpərəst idi. Onlar ulduzlara və
bütlərə tapınırdılar. İsrailoğullarına da alçaldıcı bir gözlə
baxırdılar. Qibtilərin fironları da qəddar və zalım insanlar idi.
Onlar, İsrailoğullarının çoxalmalarını istəmirdilər. “Sibti”
deyilən Bəni İsrail qövmü çoxalarsa, iqtidar onların əlinə keçər
deyə fikir edirdilər.

Bu səbəbdən qibtilər, Fironları
başda olmaqla sibtilərə zülm və əziyyət etməyə başladılar. Onların
artan zülmlərinə dözə bilməyən sibtilər isə çəkdikləri
sıxıntılardan bezdilər. Artıq burada ictimai və siyasi haqlarını
tamam itirmişdilər. Həzrət Yaqubun (əleyhissəlam) yurdu olan Kənan
diyarına köç etmək istədilər, lakin heç cür müvəffəq ola
bilmədilər. Çünki Firon, onları piramidaların inşası və başqa ağır
işlərdə çalışdırır və bu səbəbdən buraxmaq istəmirdi.

Firon, 12 qəbilədən meydana
gələn və hər bir qolu Həzrət Yaqubun (əleyhissəlam) oğullarından
birinə dayanan İsrail oğullarını çətin şəraitdə çalışdırır, daim
təzyiq altında saxlayır və onlara zülm edirdi. O, işləyə
bilməyənlərə belə ağır vergilər qoyurdu. Gündəlik vergisini günəş
batmadan gətirməyənlərin də qollarını bağlayaraq onları bir ay
eləcə saxlayırdı.

“Həqiqətən, Firon yer
üzündə (Misirdə)
baş qaldırıb onun əhalisini
zümrələrə bölmüşdü. (Firon) onların
arasında olan bir tayfanı (İsrail oğullarını) gücsüz (aciz)
görüb onların (yeni doğulan) oğlan uşaqlarını öldürür, qızlarını isə sağ buraxırdı. O,
həqiqətən, (yer
üzündə) fitnə-fəsad
törədənlərdən idi!” (Qəsəs
surəsi, 4)

“…Həqiqətən, Firon,
Haman və onların əsgərləri (küfr etdiklərinə, məsum uşaqları öldürdüklərinə
görə) günahkar
idilər.” (Qəsəs surəsi,
8)

Bu zülm və böhran dövründə Haqq Təala,
Həzrət Musanı (əleyhissəlam) onlara peyğəmbər göndərdi.

“Biz isə istəyirdik
ki, o yerdə zəif düşüb əzilənlərə (İsrail oğullarına) mərhəmət
göstərək, onları (xeyirxah işlərdə) öndə gedənlər və (Fironun
mülkünə) varislər edək.” (Qəsəs surəsi, 5)

“Və onları yer
üzündə (Misirdə,
Şamda) yerləşdirib
möhkəmləndirək, Firona, (vəziri) Hamana və
ordularına onların qorxub çəkindikləri şeyi (İsrail oğullarından birinin əli ilə məhv edilib
hakimiyyətlərinə son qoyulmasını) göstərək.” (Qəsəs
surəsi, 6)

 


Fironu qorxudan
yuxu

 Firon, bir gecə yuxusunda Beyti-Məqdisdən bir od çıxıb,
qibtilərin evlərini yandırdığını, ancaq İsrail oğullarının evlərinə
zərər vermədiyini gördü.

Yuxusunu yozduranda ona:

“Bəni İsraildən bir
uşaq çıxıb sənin səltənətini yıxacaq!”–dedilər.

Buna görə Firon, əsgərlərinə İsrail
oğullarından doğulacaq bütün uşaqların öldürülməsini əmr etdi.

Qamışdan alətlər düzəldənlər; doğumu
yaxınlaşmış qadınların qarınlarına sancıb böyük bir əziyyət ilə
onlara bir an əvvəl doğum etdirirdilər. Əgər doğulan uşaq
oğlandırsa, onu dərhal öldürürdülər. Bu əsnada Həzrət Yaqubun
nəslindən olan İmranın oğlu Musa dünyaya gəldi. Mamaçalardan biri
Həzrət Musanın yaxını idi. Musa doğulanda mamaça onun alnında çox
parlaq bir nur görmüş heyrət və dəhşət içində qalmışdı.

Mamaçalar doğum işini qurtardıqdan
sonra çölə çıxdılar. Çox keçmədən Fironun adamları gəlib evə
girdilər. Həzrət Musanın (əleyhissəlam) anası, çöldəki təhlükəli
vəziyyəti hiss edəndə, həyəcanından uşağı dərhal təndirin içində
gizlətdi. Əskərlər axtardıqlarını tapa bilməyib evdən çıxanda
Həzrət Musanın (əleyhissəlam) anası uşağının yandığını düşünərək
çox kədərli bir şəkildə təndiri açdı və övladının Həzrət İbrahim
(əleyhissəlam) kimi, odun ortasında salamat qaldığını gördü. Buna
çox sevinən anası, dərhal balasını qucağına aldı və Haqq Təalaya
şükr etdi. Daha sonra ona Allahdan bir ilham gəldi. Uşağını
əmizdirməsi və təhlükə ilə üzləşdikdə də Nil çayına buraxması əmr
edildi. Həzrət Musanın bir gün təkrar ona veriləcəyi və böyük bir
peyğəmbər olacağı müjdələndi.

“Biz Musanın
anasına (ilham yolu ilə,
yaxud röyada): "Onu
(Musanı) əmizdir; elə ki ondan ötrü qorxdun, onu dəryaya
(Nil çayına) at. (Uşağın suda boğulacağından) qorxma və (ayrılığına
da) kədərlənmə. Biz onu sənə
qaytaracaq, özünü də (şəriət sahibi olan) peyğəmbərlərdən
edəcəyik!" - deyə bildirdik.” (Qəsəs surəsi, 7)

Buna görə Həzrət Musanın (əleyhissəlam)
anası, dülgərə gedib bir sandıq düzəltdirdi. Həzrət Musanı
(əleyhissəlam) içinə qoyaraq Nil çayına atdı.

Ancaq sandığı düzəldən dülgər işi
sezmişdi. Dərhal gedib Firona şikayət etmək istədi. Ancaq Fironun
yanına gələndə dili tutuldu heç nə danışa bilmədi. Buna görə
Fironun adamları onu qovdular.

Nil sularında üzən sandıq, sarayın
bağçasına gəldikdə burada ilişib qaldı. Cariyələr onu alıb Asiyə
anamıza apardılar.

 


Həzrət Musa Fironun
sarayında

 Həzrət Yusifə (əleyhissəlam) iman gətirən Rəyyan ibn Vəlidin
soyundan gələn Asiyə Fironun yoldaşı idi. Bir sandıq içində ona
gətirilən Musanı görəndə, könlündə ona qarşı böyük bir məhəbbət
hasil oldu. Çünki uşaq çox gözəl idi. Onu quçağına alıb bağrına
basdı sonra onu Fironun yanına apardı və:

“Bu bizim uşağımız
olur. İrəlidə bizə çox kömək edər və bizi qoruyar. Bu ikimizin də
gözəl bir balası sayılır! Nə olar, buna qıyma!”–kimi sözlərlə ərini qane etməyə müvəffəq
oldu.

“Fironun qadını
(Asiyə) dedi: "Bu uşaq mənim də, sənin də göz bəbəyimiz
(gözaydınlığımız, gözümüzə sevinc olsun). Onu öldürməyin. Ola
bilsin ki, (o böyüyəndə) bizə bir fayda verər, yaxud da onu
oğulluğa götürərik!" Onlar (işin nə yerdə olduğunu) bilmirdilər.” (Qəsəs
surəsi, 9)

Həzrət Musanın sarayda qalması
dəqiqləşdikdən sonra ona bir süd ana axtarıldı. Bir çox qadın
saraya çağrıldı. Ancaq uşaq heç bir ananı əmmirdi. Həzrət Musanın
(əleyhissəlam) bacısı Məryəm, onların danışdıqlarını görəndə
saraydan qəbul etdikləri təqdirdə anasının könüllü olaraq süd anası
ola biləcəyini xəbər verdi. Çünki:

“O, (Musanın Məryəm,
yaxud Gülsüm adlı) bacısına: "Onun dalınca get! (Əhvalatdan xəbər
tut!)" - dedi. O da (saraya yol tapıb Fironun adamları onun kim
olduğunu) hiss etmədən uzaqdan-uzağa (Musanı) gördü.”
(Qəsəs surəsi, 11)

“Bundan (anası saraya
gəlməmişdən) qabaq Biz ona (Musaya) süd analarını (özgə qadınların
döşünü əmməyi) qadağan etmişdik. (Musanın bacısı Firon əhlinə) belə
dedi: "Sizin üçün o uşağa süd verməyi (ona baxmağı) təmin edəcək,
həm də ona qarşı xeyirxah olacaq (onunla yaxşı davranacaq) bir
ailəni (ev əhlini) sizə nişan verimmi?"” (Qəsəs surəsi, 12)

“Beləliklə, gözü aydın
olsun, (oğlunun ayrılığına) kədərlənməsin və Allahın vədinin haqq
olduğunu bilsin deyə, (Musanı) anasına qaytardıq. Lakin onların
(insanların, yaxud Firon əhlinin) əksəriyyəti (Allahın vədinin
doğru olduğunu) bilməz!” (Qəsəs surəsi, 13)

Həzrət Musanın (əleyhissəlam) anası,
İlahi vədin gerçəkləşəcəyindən şübhə etmirdi. Bunun üçün ondan
şübhələnməsinlər deyə Musanın əmizdirilməsi tələbini dərhal qəbul
etmədi.

“–Mənim Harun adında
bir oğlum var. Məni onunla birlikdə qəbul edərsinizsə uşağı
əmizdirərəm. Əks halda əmizdirə bilmərəm!…”–dedi.

Beləcə onun, Musanın anası olduğunu
anlamadılar. Musaya ücrətli olaraq süd verməsini ona əmr
etdilər.

Firon ilə yoldaşı, Həzrət Musanı
övladlığa götürmək istəyərkən, yəqin ki onlar, uşağın öz
tərbiyələri altında yetişməsi ilə, onlara tabe olacağını
düşünürdülər. Ancaq tərbiyədə, insanın həyatına istiqamət verən iki
mühüm amil vardır: Vərasət (vərəsəlik) və tərbiyə.

Birincisi insanın doğuşdan nəsəbən
gətirdiyi irsi xüsusiyyətlər; ikincisi doğuşdan etibarən tabe
edildiyi tərbiyədir.

Bunun üçün İnsan, Bəzən
vərəsəliyin, bəzən tərbiyənin, bəzən də hər ikisinin təsiri altında
qalır. Hətta bu həqiqət, Qəsəs surəsi, doqquzuncu ayədə
“Onlar (işin nə yerdə olduğunu) bilmirdilər.” Şəklində incə bir üslubla ifadə edilir.

Firon, Həzrət Musanı tapana qədər 980
000 məsum uşağı qətlə yetirdi. Allah Təala da Həzrət Musanı sarayda
yetişdirib onunla, Fironu, taxtı və səltənəti ilə yerin dibinə
batıracaqdı. Çünki peyğəmbərlər, Allahın tərbiyəsi və iradəsi
altındadırlar. Necə ki, Həzrət Peyğəmbər (səllallahu əleyhi və
səlləm), bir Hədisi-Şərifində belə buyurur:

“Məni Rəbbim tərbiyə
etdi və tərbiyəmi də nə gözəl etdi.” (Süyuti, Cameus-Səğir, I, 12)

Anası Həzrət Musanı Fironun sarayında
əmizdirməyə başladı. Lakin vəzir Haman, bu vəziyyətdən şübhələndi
və Musanın anasına:

“–Bu uşaq yoxsa
səninmi? Səndən başqa heç bir qadının südünü qəbul etmir, yalnız
sənin südünü əmir!”–dedi.

Həzrət Musanın (əleyhissəlam) anası
da:

“–Nədəndirsə bütün
uşaqlar məni sevir, mən də onları sevirəm, çünki mənim südüm
dadlıdır.”–kimi sözlərlə onu
qane etdi.

Nəticədə ona maaş kəsdilər və onu
qızıllarla təltif etdilər. Bu, Allahın böyük bir lütfü idi. Necə
ki, Haqq Təala buyurur:

“…Əgər (Allahın
vədinə) inananlardan olsun deyə, ürəyinə səbir (səbat) əta
etməsəydik, az qala onu (saraya gətirilmiş körpənin özününkü
olduğunu) büruzə verəcəkdi. (Dəhşətindən və ya sevincindən: "Bu
uşaq mənimdir!" - deyəcəkdi).” (Qəsəs surəsi, 10)

Asiyə anamız Musanı görmək istədiyi
zaman, süd anası ilə birlikdə onu yanına gətirdir, hədiyyələrlə
qarşılayardı. Bir gün Musa Fironun otağına aparıldı. Firon onu
qucağına aldı. Musa, Fironun saqqalını bərk çəkdi və bir tük
qopardı, bir də sillə vurdu. Başqa bir rəvayətə görə Fironun
əlindəki qamçını alıb ona vurdu. Firon buna hirsləndi:

“–Bax mənim axtardığım
düşmən budur!”–dedi və Musanın
qətlə yetirilməsinə qərar verdi. Bunu eşidən Asiyə anamız qaçaraq
gəldi:

“–O, uşaqdır, ağlı
kəsmir! İstərsənsə onu bir imtahan edək. Bir qaba yaqut və almas,
bir qaba da od qoyaq. Əgər Musa, yaqutu alarsa, ağıllıdır. Əgər odu
alarsa bil ki, o, ağlı kəsməyən bir uşaqdır!”–dedi.

Firon bu təklifi qəbul etdi. Mücəvhərat
və od dolu iki qab gətirdib Musanın önünə qoydurdu. Musa
(əleyhissəlam) əlini mücəvhərat dolu qaba uzadarkən Allahın əmri
ilə Cəbrail (əleyhissəlam) gəldi və Musanın əlini digər qaba doğru
yönəltdi. O da odun közündən alıb ağzına qoydu. Beləcə dili yandı
və pəltək oldu. Onun bu pəltəkliyi Tur dağında etdiyi duaya qədər
davam etmişdir.

Bu vəziyyəti görən Firon:

“–Bəli, uşaqlığından
belə etmiş!”–dedi və Musanı
əvf etdi.

Allah Təala, Həzrət Musanı
(əleyhissəlam) ətrafındakı bütün insanlara sevdirdi:

“(Ya Musa!) Gözümün
qabağında boya-başa çatdırılasan deyə, Öz tərəfimdən (insanların
ürəklərində) sənə bir sevgi yaratdım. (Mərhəmət nəzərim heç vaxt
üstündən əskik olmadı. Elə etdim ki, Firon özü, arvadı Asiyə və
ətrafındakıların hamısı səni sevdi)” (Taha surəsi, 39)

Bu lütf səbəbdən Musanı hər görənin
könlündə ona qarşı bir sevgi və hərarət peyda olurdu. Allah Təala
buyurur:

“(Musa) yetkinləşib kamilləşəndə
(otuz-qırx yaşlarına çatanda) ona hikmət və elm (şəriət elmi)
verdik. Biz yaxşı əməl sahiblərini belə mükafatlandırırıq!”

Ayədə gedən “hukm” kəlməsinə “hikmət”
mənası verilmiş və təfsirlərdə də “hikmət” əksərən “peyğəmbərlik”
olaraq izah edilmişdir.

Bu dövrdən sonra Musa (əleyhissəlam)
Fironun dininin pozuq və batil olduğunu açıqca ifadə etməyə
başlamışdır.

 


Qibtinin
ölümü

 Fironun, Fatun adında qibtilərdən olan zalım bir çörəkçisi
vardı. Fatun bir gün Samiri adında bir sibtini döyürdü. Samiri,
Həzrət Musadan kömək istədi. Həzrət Musa da (əleyhissəlam) onları
ayırmaq üçün araya girdi; Fatunu itələdi və onu vurdu. Fatun bu
balaca müdaxilə qarşısında yerə sərilərək can verdi.

Musa (əleyhissəlam) bu vəziyyətə çox
kədərləndi. Çünki onun Fatunu öldürmək kimi bir məqsədi yox idi. O,
ancaq Samirini qorumaq istəmişdi. Böyük bir üzüntü ilə Haqq Təalaya
iltica etdi; məğfirət dilədi. Ayəti-kərimədə buyrulur:

(Musa) şəhərə əhalisi
xəbərsizkən (günorta istirahət vaxtı) girdi. Orada iki nəfərin
vuruşduğunu gördü. Onlardan biri öz adamlarından (yəhudilərdən),
digəri isə düşmənlərindən (qibtilərdən) idi. (Musanın) adamlarından
olan kəs düşməninə qarşı ondan imdad istədi. Musa onu (əli, yaxud
əsası ilə) vurub öldürdü və dedi: "Bu, Şeytan əməlindəndir.
Həqiqətən, o, açıq-aşkar bir düşməndir, (insanı haqq yoldan)
azdırandır!" (Qəsəs surəsi,
15)

Həzrət Musa, hər yerdə
Tövhid inancını təbliğə başlayıb insanlara həqiqətləri bildirdiyi
üçün Fironun xalqı olan Qibtilər ona qarşı mübarizəyə qalxdılar. Bu
səbəbdən o, şəhər əhalisi evlərinə çəkiləndə ora girmək istədi.
“Bu, Şeytan
əməlindəndir!”-deyərkən,
Həzrət Musanın özünün etdiyi işi deyil, onsuz da ölüm cəzasını haq
etmiş məqtulun (ölənin) işlədiyi günaha işarə etdiyi bəyan edilir.
Bununla bərabər, Musa (əleyhissəlam), hələ kafirləri öldürmə əmri
almadığından, onun bu sözü ilə özünün “qibtini öldürmə” əməlini də
qarşıya məqsəd qoyduğunu ifadə etmişdir. Ancaq o, belə bir məqsəd
daşımırdı. Həzrət Musa, düşünmədiyi bir nəticə ilə
üzləşdiyindən:

“(Musa)
dedi: "Ey Rəbbim! Şübhəsiz ki,
mən (bu qibtini vurub
öldürməklə) özüm-özümə zülm
etdim. Buna görə məni bağışla!" (Allah Musanı) bağışladı. Həqiqətən, O, (bəndələrini) bağışlayandır, rəhm edəndir!” (Qəsəs surəsi, 16)

“(Musa)
dedi: Ey Rəbbim! Mənə bəxş etdiyin
nemət haqqı (günahımı
bağışlamağına and içirəm ki) mən əsla günahkarlara arxa olmayacağam!”
(Qəsəs surəsi, 17)

Bu arada qibtilər Firona, ölən qibtinin
qatilinin tapılması üçün müraciət etdilər. Firon, kimin öldürdüyünə
dair şahid gətirilməsini istədi. Ancaq heç kim şahid gətirə
bilmədi. Buna görə Firon axtarılan şəxsi tapmaq üçün şəhər xaricinə
çıxdı.

Ertəsi gün Həzrət Musa, eyni sibtini
başqa bir qibti ilə yenə dalaşarkən gördü. Sibti, Həzrət Musadan
(əleyhissəlam) yenə kömək istədi. Musa (əleyhissəlam) isə:

“–Sən səbəbdən nəfsimə
zülm etdim!” – dedi. Bu sözü
eşidən qibti dərhal Fironun yanına qaçdı və Həzrət Musadan şikayət
etdi:

“–Sizin çörəkçiniz
Fatunun qatili Musadır.” –dedi. Firon qisas2 qərarına gəldi. Bunu, Fironun əmisinin oğlu gizlicə
Həzrət Musaya bildirdi. Çünki o, Həzrət Musanı sevənlərdən
idi.

Həzrət Musanın (əleyhissəlam) Qibtini
öldürdükdən və bağışlanması üçün Rəbbinə yalvardıqdan sonrakı
vəziyyəti Ayəti-kərimələrdə belə ifadə edilir.

“Beləliklə,
(Musa qibtini öldürdüyündən)
qorxaraq səhəri şəhərdə nigaranlıq
içində qarşıladı. (Bir də nə görsə yaxşıdır!) Dünən ondan imdad
diləyən kəs (bu gün də başqa
bir qibti ilə vuruşaraq) fəryad çəkib yenə onu köməyə çağırdı. Musa ona dedi:
Sən (gündə biri ilə
vuruşduğun üçün), doğrudan
da, açıq-aşkar bir azğınsan!” (Qəsəs surəsi, 18)

“(Musa)
onların hər ikisinin
(həm özünün, həm də onu köməyə
səsləyən yəhudinin) düşməni (olan bu
ikinci qibtini) yaxalamaq
istədikdə (həmin yəhudi
Musanın ona hücum etmək istədiyini zənn edərək) dedi: Ya Musa! Sən dünən birini vurub öldürdüyün
kimi, məni də mi öldürmək istəyirsən? Sən yer üzündə
(Misir torpağında)
ancaq bir zalım olmaq istəyirsən!
Sən xeyirxahlıq (insanları
islah) edənlərdən olmaq
istəmirsən!” (Qəsəs surəsi,
19)

“(Yəhudinin bu
sözündən sonra dünən öldürülən qibtinin qatilinin Musa olduğu bütün
Misir xalqına bəlli oldu. Bu xəbər Firona çatdıqda o, Musadan qisas
almaq istədi). Şəhərin
kənarından (Fironun şəhərin
ucqarında yerləşən sarayından) bir nəfər çaparaq gəlib dedi: Ya Musa! Əyan-əşraf səni
öldürmək barəsində məsləhət-məşvərət edirlər. Elə bu saat
(şəhərdən) çıx get. Mən, həqiqətən, sənin
xeyirxahlarındanam!” (Qəsəs
surəsi, 20)

“(Musa)
qorxu içində (ətrafına) göz qoya-qoya oradan (şəhərdən) çıxıb: "Ey
Rəbbim! Məni bu zalım tayfanın əlindən qurtar!" - dedi.”
(Qəsəs surəsi, 21)

 


Misirdən
Mədyənə

 Musa
(əleyhissəlam), əsla vaxt itirmədən Mədyənə doğru yola çıxdı.
Əslində o, daha əvvəl şəhər xaricinə heç çıxmamışdı. Ona görə də
hansı tərəfə gedəcəyini də bilmirdi. Hətta özü ilə yemək də
götürməmişdi. Allah Təala, Həzrət Cəbraili göndərdi və ona Mədyən
yolunu göstərdi. O dövrün şəraitinə görə Mədyən, Misirə 8 günlük
bir məsafədə idi.

“O, Mədyən tərəfə
yönəldiyi zaman dedi: Ola bilsin ki, Rəbbim mənə
(Mədyənə aparıb çıxaran)
doğru yolu göstərsin!”
(Qəsəs surəsi, 22)

Mədyən xalqı ilə Musa (əleyhissəlam)
arasında qohumluq bağı olduğu rəvayət edilir. Çünki Mədyənlilər də,
Həzrət Musa da Həzrət İbrahimin (əleyhissəlam) soyundan idi. Hətta
Mədyən Həzrət İbrahimin (əleyhissəlam) oğullarından birinin adı idi
və həmin şəhər Fironun idarəsi altında da deyildi.

Nəhayət Musa (əleyhissəlam) Mədyənə
çatdı və bir su quyusunun yanında dayandı. O əsnada xalq, Mədyən
qalasından sürülərini çıxarırdı. Qaladan çıxan sürülər birbaşa
oradakı quyuya tərəf gəlirdilər. Bir az sonra bütün çobanlar
qoyunlarını sulamaq üçün quyunun ətrafına toplaşdılar. Ancaq iki
xanımın sürülərini çəkib kənarda gözləmələri və izdihama
qarışmamaqları Həzrət Musanın diqqətini cəlb etdi. Onlara:

“–Siz nə üçün
gözləyirsiniz? Heyvanlarınızı nə üçün sulamırsınız?”
–dedi.

Xanımlar da:

“–Çobanlar getməsələr
heyvanlarımızı sulaya bilmirik!…” –dedilər.

Musa (əleyhissəlam):

“–Sizin heç kiminiz
yoxmu?” –dedi. Onlar
da;

“–Çox yaşlı və
taqətsiz bir atamız var. Bunun üçün qoyunları biz sulayıb, otarmaq
məcburiyyətində qalırıq. Bununla birlikdə, kişilərin arasına girmək
istəmirik. Ancaq onlar çəkilib gedəndə, sürülərimizi sulayırıq.
Sürülərini öncə onlar suladığı üçün bəzən quyuda su qurtarır. Bunun
üçün biz də bəzən heyvanlarımızı sulaya
bilmirik!…”–dedilər.

Ayəti-kərimədə buyrulur:

“(Musa)
Mədyən kənarındakı bir quyuya
çatanda onun başında (heyvanlarını sulayan) bir dəstə adam və
onlardan başqa (qoyunlarını özgə heyvanlara qarışmasın deyə) geri
çəkən iki qadın (qız) görüb dedi: "Sizə nə olub (dərdiniz nədir)?"
Onlar: "Çobanlar (heyvanlarını) sulayıb getməmiş biz
(qoyunlarımıza) su vermirik. Atamız da ixtiyar bir
qocadır (buna görə qoyunları
sulamağa biz gətiririk)", -
deyə cavab verdilər.” (Qəsəs
surəsi, 23)

Bunlar, Həzrət Şüeybin
(əleyhissəlam) qızları Səfurə ilə Süfeyra idi. Musa (əleyhissəlam)
səkkiz gündür ac olmasına baxmayaraq çox çətin də olsa quyudan su
çəkdi və Səfurə ilə
Süfeyranın heyvanlarını suladı.
Qızlar da ona təşəkkür edib oradan ayrıldılar.

“(Musa)
onlar üçün (yaxınlıqdakı başqa bir quyudan su çəkib
qoyunlarını) suladı, sonra da
kölgəyə çəkilib dedi: Ey Rəbbim! Mən Sənin mənə nazil edəcəyin
xeyrə möhtacam!” (Qəsəs
surəsi, 24)

Həzrət Musanın
(əleyhissəlam) Ey Rəbbim! Mən
Sənin mənə nazil edəcəyin xeyrə möhtacam!” sözü, bir mənaya görə, dünyada fağır düşdüyünə işarə
edirdi. Çünki o, Fironun yanında ikən bolluq içində idi. Lakin
Həzrət Musanın (əleyhissəlam) bu sözləri, əsla şikayət deyil, Haqq
Təalanın onu salamata çatdırmasına şükür və aclığını aparması üçün
də niyaz mahiyyətindəydi.

Şüeyb (əleyhissəlam), qızlarının
heyvanları sulamaqdan erkən döndüklərini gördükdə məəttəl qaldı və
onlardan bunun səbəbini soruşdu. Qızları da saleh bir insanın
onlara kömək etdiyini, ancaq bu ölkədə belə birinin olmadığını
söylədilər.

 


Həzrət Şüeybin (əleyhissəlam) Həzrət Musanı yanına çağırması

 Şüeyb
(əleyhissəlam), Musanı yanına çağırdı və ondan kim olduğunu
soruşdu. Musa (əleyhissəlam):

“–Mən Həzrət Yaqubun
nəslindən İmran oğlu Musayam” dedi və başından keçənləri ona
anlatdı.

Şüeyb (əleyhissəlam):

“–Qorxma! Burada
Fironun hökmü keçməz!”-dedi.

Ayəti-kərimədə buyrulur:

“Sonra (o iki
qadından, qızdan) biri utana-utana (Musanın) yanına gəlib dedi:
"Atam qoyunlarımızı sulamağının haqqını verməkdən ötrü səni
çağırır!" (Musa gördüyü işin müqabilində heç bir muzd, mükafat
almamaq üçün ürəyində and içdi). (Musa qocanın) yanına gəldikdə
başına gələnləri (Fironla olan əhvalatı) ona söylədi. O kişi (Şüeyb
peyğəmbər) dedi: Qorxma, artıq zalım tayfanın əlindən
qurtarmısan!” (Qəsəs surəsi,
25)

Şüeyb (əleyhissəlam), Həzrət Musaya
yemək təklif etdi. Ancaq o, çox ac olmasına baxmayaraq yeməkdə
tərəddüd edirdi. Şüeyb (əleyhissəlam) bunun səbəbini soruşduqda,
Musa (əleyhissəlam):

“–Biz elə bir ailəyik
ki, bütün dünyanı önümüzə sərsələr onu, heç bir axirət neməti ilə
dəyişmərik! Mən bu köməyi, yemək üçün deyil, Allah rizası üçün
etmişdim.” –dedi.

Şüeyb (əleyhissəlam) bu cavaba məmnun
oldu və:

“–Bu ikramımız, etdiyin
kömək üçün deyil, qonağımız olduğun üçündür; buyur ye!”
–dedi.

Bu səbəbdən çox yorğun və ac olan
Həzrət Musa, yeməyi yedi və istirahətə çəkildi.

Səfurə, atasına bu şəxsi ücrətlə
tutmasını tövsiyə etdi.

“(O iki qızın)
biri dedi: Atacan! Onu muzdla
(çoban) tut, çünki bu güclü, etibarlı adam (indiyə qədər) muzdla tutduqlarının ən yaxşısıdır!” (Qəsəs surəsi, 26) və əlavə etdi:

Bax bu xislətlər, bu şəxsdə mövcuddur.
Çünki onun, böyük bir qayanı qucaqlayıb quyunun ağzına qoymaqla
güclü olduğu: üzümüzə də baxmayıb yolda önümüzdən yürüməsi ilə də
əmin bir şəxs olduğu anlaşılmaqdadır!… (Bax: Heysəmi,
Məcməuz-zəvaid, VII, 88)

Bu ayəti-kərimədə, vəzifə veriləcək
şəxsdə olması lazım gələn xüsusiyyətlər, nə qədər də gözəl
yekunlaşdırılmışdır. Həmin xüsusiyyətlər isə bunlardır:

1.Ləyaqət: Bir işin necə ediləcəyini bilmək və bununla birlikdə o işi
bacara biləcək gücə sahib olmaq.

2.Əmanət: Özü, sözü doğru olmaq və etibar edilmək.

***

Əraisi-Məcalis kitabında fərasət sahibi
olan və Həzrət Musa ilə əlaqəli düşüncələrində uyğun gələn iki
qadından belə bəhs edilir:

Bunlardan biri, Fironun yoldaşı
Asiyədir. Çünki o, Musa bir sandıq içində saraya gətirilincə, könlü
ona meyl etmiş və alıb onu Firona apararaq: “Bu uşaq, mənim və
sənin üçün göz nuru, göz aydınlığı olsun! Onu öldürmə!”
–demişdi.

Digəri isə Həzrət Şüeybin
(əleyhissəlam) qızıdır. O da: “Atacan! Qoyunlarımızı otlatmaq üçün
onu ücrətlə (muzd) tut! O, ücrətlə tutduğun kimsələrin ən
xeyirlisidir. O, qüvvətli və əmin bir adamdır!” –demişdi.

Fərasət, ümmət arasında saleh
möminlərdə meydana gələn bir sezgi və kəşf halıdır. Yəni ağıllılıq,
zəka və sezmək deyilən fərasət, qəlbdə baş verən mənəvi dərk etmə
qabiliyyətidir. Bu mənada Həzrət Osmanla əlaqəli anladılan bu
hadisə olduqca diqqətəlayiqdir.

Həzrət Osman (radiyallahu ənh), gözü
harama düşən bir şəxsi görmüş və ona:

–Gözünü haramdan qoru,-demişdi. O
da:

–Ya xəlifə! Gözümün harama baxdığını
sən haradan bildin? deyincə Həzrət Osman (radiyallahu ənh):

“Möminin fərasətindən
qorxun! Çünki o, Allahın nuru ilə baxır!” (Tirmizi, Təfsir, 15) hədisini oxumuşdur. (Quşeyri,
Risalə, 238).

Həzrət Xədicə anamız, malını və canını
Rəsulullah (səllallahu əleyhi və səlləm) uğrunda fəda etmişdir. Onu
ilk təsdiq edən mömin qadın olmuşdur. Həzrət Aişə anamızda
Rəsulullahı mükəmməl şəkildə dərk etmə qabiliyyətinə və peyğəmbər
əxlaqını təmsil edən dərin sezmə qabiliyyəti və duyğularına sahib
idi. Fatimə anamızda isə atasından gələn mərhəmət, şəfqət və təqva
halı mövcud idi. Onların hamısında müştərək vəsflər olmasına
baxmayaraq hər birində, özünəməxsus nadir hal təzahürləri də var
idi.

Fərasət qazanmanın şərti, şəxsin halal
loğma ilə bəslənməsi və qəlbi həyatını inkişaf etdirməsidir.

 


Həzrət Musanın Səfurə ilə
evlənməsi

 Şüeyb
(əleyhissəlam), Həzrət Musanı çox bəyənmişdi. Onu yanında saxlamaq
istədi. Bir çarə düşündü və qızı Səfurə ilə evlənməsini ona təklif
etdi. Musa (əleyhissəlam):

“–Mənim malım yoxdur,
necə evlənə bilərəm?” –deyincə, Şüeyb (əleyhissəlam) Həzrət
Musadan, verməsi lazım gələn mehr əvəzində səkkiz il qoyunlarına
baxmasını tələb etdi. Ancaq qoyunlara on il baxarsa daha da yaxşı
olacağını söylədi. Onun qayəsi Musanın, onun yanında daha çox
qalmasını təmin etmək idi:

“(Şüeyb) dedi:
"Səkkiz il mənə xidmət etmək (qoyunlarımı otarmaq) şərti ilə qızlarımın birini sənə ərə verərəm. Əgər
sən (həmin müddəti)
tamamlayıb on ilə çatdırsan, bu,
artıq sənin tərəfindən (olan
bir lütfdür). Mən
(on il müddətinə şərt
kəsməklə) sənə əziyyət vermək
istəmirəm. İnşallah, mənim saleh (əhdə vəfa edən) kəslərdən olduğumu görəcəksən!” (Qəsəs surəsi, 27)

“(Musa)
dedi: "Bu (dediyin) mənimlə sənin aranda (olan bir təəhhüddür, onu pozmaq olmaz). Bu iki müddətdən hansını yerinə yetirməkdən
mənə qarşı heç bir çətinlik ola bilməz. (İstəsəm səkkiz, istəsəm on il xidmət edərəm. Bundan
artıq işləməyimi tələb etməyə haqqın yoxdur). Allah da dediyimizə şahiddir
(vəkildir)!” (Qəsəs surəsi,
28)

Bu ayəti-kərimədə cəmiyyət
həyatında çox qarşılaşılan bir cəhətə diqqət çəkilmişdir.
İnsanların ən etibarlı şəxsi olan iki peyğəmbər, bir iş mövzusunda
anlaşarkən hər şeyi başdan açıqca danışıb qərara gəlmiş, qarşılaşa
biləcəkləri ehtimallı məsələləri də açıqlığa qovuşdurmuşlar.
Müqavilələrinin sonunda isə Allaha təvəkkül edib, Onu öz sözlərinə
şahid tutmuşdular.

***

Şüeyb (əleyhissəlam) çox
ağlayardı. Bu səbəbdən iki dəfə kor olmuşdu. Haqq Təala
soruşdu:

–Nə üçün
ağlayırsan? Cənnət arzusundanmı, yoxsa cəhənnəm
qorxusundanmı?

Həzrət Şüeyb:

–Həç biri
deyil, ya Rəbbi! Mən sənə qovuşmağı arzu edirəm.

Bunun cavabında Haqq Təala:

–Əgər belə
isə, mənə qovuşmağın sənə bərəkətli və mübarək olsun! Bunun üçün
sənə Musanı da xidmətçi etdim, buyurdu.

Beləcə anlaşdıqları şəkildə
Musa (əleyhissəlam), Həzrət Şüeybin (əleyhissəlam) sürülərini
güdməklə xidmətə başladı.

Çobanlıq, demək olar bütün
peyğəmbərlərin məsləyi olmuşdur. Beləcə Allah, onlara təbliğ
vəzifəsini vermədən əvvəl, idarəçilikdə lazım olan bir sıra
xüsusiyyətləri qazandırmışdır.

Allah (Cəllə Cəlaluh), Həzrət
Musaya (əleyhissəlam) qoyunları sulamaq istədikdə əsasını yerə
vurmasının bəs olduğunu və beləcə oradan su çıxacağını ilham etdi.
Bu lütf sayəsində Həzrət Musa, qoyunlarını sulamaqda heç çətinlik
çəkmirdi.

Nəhayət səkkiz il bitdikdə
Şüeyb (əleyhissəlam), qoyunlarını kürəkəni və qızına hədiyyə etdi.
Ancaq Musa (əleyhissəlam) xidmətini onuncu ilə qədər davam etdirdi.
Hər kəsin məqbul saydığı xallı qoyun, daha əvvəlki illərdə az
doğarkən, onuncu ildə vəziyyət fərqli idi. Belə ki qoyunların
hamısı əkiz və xallı doğmuşdu.

Buna Şüeyb (əleyhissəlam):

“–Bu, Musa
ailəsinə Allahın bir ikramıdır.” –dedi.

 


Həzrət Musanın (əleyhissəlam)
əsası

 Qoyunlarını yırtıcı heyvanlardan qorumaq üçün Həzrət Musanın
əlində bir əsa olurdu. Əsanın ucu sivri idi.

Bu əsanın haradan gəldiyi
haqqında müxtəlif rəvayətlər mövcuddur. Bir rəvayətə görə, Həzrət
Adəmdən (əleyhissəlam) Həzrət Şüeybə (əleyhissəlam) qədər
gəlmişdir. Həzrət Şüeyb də (əleyhissəlam) qoyunlarını güdməsi üçün
onu Həzrət Musaya vermişdi. Onların olduqları yerin sağ tərəfi
dağlıq, sol tərəfi otlaq idi. Dağlıq tərəfdə vəhşi heyvanlar vardı
və bunlar qoyunları parçalaya bilərdi. Bu səbəbdən Musa
(əleyhissəlam), əsasını əlindən yerə qoymazdı. Həzrət Musa, əsası
ilə bir çox təcəllilərə şahid oldu. Sanki bu təcəllilər, əsa ilə
meydana gələcək böyük bir möcüzəyə hazırlıq idi.

 


Mədyəndən Misirə dönüş və Tuva
vadisi

 Musa (əleyhissəlam), on illik müddətin bitməsi ilə Həzrət
Şüeybdən (əleyhissəlam) izn alaraq Səfurə ilə bərabər Misirə
dönməyə qərar verdi. Qoyunlarını da qabaqlarına qataraq qış
mövsümündə yola çıxdılar. Həzrət Musanın məqsədi, Harunu da yanına
alıb onunla birlikdə İsrailoğullarını Misirdən çıxarmaq
idi.

Yolda şiddətli yağış yağdı. Bir
qış axşamı idi. Hər yer qapqaranlıq idi. Onlar gecəni keçirmək üçün
mübarək Tur Dağında bir mağaraya sığındılar. Həzrət Musanın yoldaşı
hamilə idi; uşaqları dünyaya gəlmək ərəfəsində idi. Bu soyuq,
qaranlıq və yağışlı gecədə onların, od və işığa ehtiyacları var
idi. Həzrət Musa, çaxmaq çalır amma heç cür yanmırdı. O belə
sıxıntılar içində ikən, uzaqda parlaq bir işıq gördü. Yoldaşına,
oradan bir od alıb qayıdacağını, bu yerdən ayrılmamasını tapşırıb
getdi. Əslində onun gördüyü od, onu peyğəmbərliyə hazırlamaq üçün
ilahi bir işarə idi. Ayəti-kərimələrdə buyrulur:

“Musa
(onillik xidmət) müddətini başa vurub ailəsi ilə birlikdə
(Misirə tərəf) yola çıxdığı zaman Tur dağı tərəfdə bir od
gördü. O, ailəsinə dedi: Siz (mən qayıdanadək burada) durun. Mən bir od gördüm. Bəlkə, gedib ondan sizə bir
xəbər, yaxud bir köz gətirim ki, qızınasınız!” (Qəsəs surəsi, 29)

“Musanın
hekayəti sənə gəlib çatdımı? (Yaxud Musanın əhvalatı artıq sənə gəlib
çatdı).” (Taha surəsi, 9)

“(Musa Şüeybi
Mədyəndə qoyub anasına və qardaşına baş çəkmək üçün zövcəsi ilə
birlikdə Misirə gedərkən Tur dağının qərbində yerləşən Tuva
vadisində gecə vaxtı bir uşağı dünyaya gəlmişdi. Onlar zil qaranlıq
gecədə işıqsız qalıb yolu itirmişdilər). O zaman (Musa
qarşıda) bir od görüb
ailəsinə belə demişdi: Siz (yerinizdə) durun.
Mənim gözümə bir od sataşdı. Bəlkə, ondan sizə bir köz gətirdim,
yaxud odun yanında bir bələdçi tapdım!” (Taha surəsi, 10)

Musa (əleyhissəlam) işığa doğru
getdi. Oraya çatanda, yaşıl bir ağac üzərində parlaq bir işıq
sütunu ilə qarşılaşdı.

“(Musa)
odun yanına gəlib çatdıqda vadinin
sağ tərəfində olan mübarək (bərəkətli) yerdəki
ağacdan belə bir nida gəldi: Ya Musa! Aləmlərin Rəbbi olan Allah
Mənəm!” (Qəsəs surəsi,
30)

“Mən,
həqiqətən, sənin Rəbbinəm. Nəleynini çıxart, çünki sən müqəddəs
vadidə – Tuvadasan!” (Taha
surəsi, 12)

“Beləliklə,
gözü aydın olsun, (oğlunun
ayrılığına) kədərlənməsin və
Allahın vədinin haqq olduğunu bilsin deyə, (Musanı) anasına
qaytardıq. Lakin onların (insanların, yaxud Firon əhlinin) əksəriyyəti (Allahın vədinin doğru olduğunu) bilməz!” (Qəsəs
surəsi, 13)

“(Musa)
yetkinləşib kamilləşəndə
(otuz-qırx yaşlarına çatanda)
ona hikmət və elm
(şəriət elmi) verdik. Biz yaxşı əməl sahiblərini belə
mükafatlandırırıq!” (Qəsəs
surəsi, 14)

“(Musa)
şəhərə əhalisi xəbərsizkən
(günorta istirahət vaxtı)
girdi. Orada iki nəfərin vuruşduğunu
gördü. Onlardan biri öz adamlarından (yəhudilərdən),
digəri isə düşmənlərindən (qibtilərdən) idi. (Musanın)
adamlarından olan kəs düşməninə
qarşı ondan imdad istədi. Musa onu (əli, yaxud əsası ilə) vurub öldürdü və dedi: Bu, Şeytan əməlindəndir. Həqiqətən,
o, açıq-aşkar bir düşməndir, (insanı haqq yoldan) azdırandır!” (Qəsəs
surəsi, 15)

“(Musa)
dedi: Ey Rəbbim! Şübhəsiz ki,
mən (bu qibtini vurub
öldürməklə) özüm-özümə zülm
etdim. Buna görə məni bağışla!" (Allah Musanı) bağışladı. Həqiqətən, O, (bəndələrini) bağışlayandır, rəhm edəndir!” (Qəsəs surəsi, 16)

Müfəssirlər;

“Nəleynini
çıxart!” ifadəsinə fərqli
izahlar gətirib işari mənalar3 vermişdilər. Bunlar, Quşeyrinin, “Lətaiful-İşarati”ndə
və İsmail Həqqi Bursəvinin “Ruhul-Bəyan”nında bu şəkildə
açıqlanır:

“iki nəley
(papuc), dünya və axirəti təmsil edir.”

“Qəlbini, dünya
və axirət ilə əlaqəli məşğuliyyətlərdən təmizlə! Haqq üçün hər
şeydən sıyrıl və Allahın mərifət4 və müşahidəsində yox olmağa bax!…”

Digər bir ifadə
ilə “İki nəleyni
çıxar” əmri bu mənaya
gəlir:

“Sən,
təbiətindən və nəfsindən sıyrıl. Nəfsini və ona bağlı şeyləri
düşünməyi burax, gəl!”

“Dəlilin
təfəkküründən əl çək. Yəni Allahın sifətlərini müşahidə edib,
hadisələri könül gözü ilə gördükdən sonra zahiri dəlilləri
araşdırmağın bir faydası yoxdur!”

Bu səbəbdən Şeyx Şibli
Həzrətlərinin, Allaha vasil olduqdan sonra kəlam və ləfzlərdən
qurtulduğu və mərifət dəryasının ənginliklərində necə sirli
mənalara çatmağın həzzini yaşadığı rəvayət edilir.

 


İki böyük möcüzə ilə verilən
Nübüvvət

 “Nəyleyini çıxart!” xitabından sonra Həzrət Musaya
(əleyhissəlam), əsasını yerə atması əmr olundu. Əsa böyük bir ilan
halına gəlincə Həzrət Musa qorxdu. Təhlükəsizlik içində olduğuna
görə Ona qorxmamağı bildirildi. Ayəti-kərimədə belə
buyrulur:

“Ya Musa! Sağ
əlindəki nədir?” (Taha surəsi,
17)

Həzrət Musa da
(əleyhissəlam):

“O mənim
əsamdır. Ona söykənir, onunla qoyunlarıma xəzəl silkələyirəm. O,
başqa işlərdə də karıma gəlir!” (Taha surəsi, 18) deyə cavab verdi.

Bunun cavabında Allah (Cəllə
Cəlaluh):

“Ya Musa!
Onu (əsanı yerə)
at!” (Taha surəsi, 19) buyurdu.

Həzrət Musa, dərhal əmri yerinə
yetirdi:

“(Musa əsanı
yerə) atan kimi o, dərhal bir
ilan (əjdaha)
olub sürətlə sürünməyə
başladı.” (Taha surəsi,
20)

“…O əsanın
ilan kimi qıvrıldığını gördükdə dönüb qaçdı, heç dala da
baxmadı…” (Qəsəs surəsi,
31)

“(Allah) buyurdu: Tut
onu, qorxma. Biz onu qaytarıb əvvəlki şəklinə salacağıq!”
(Taha surəsi, 21)

Əbdülqadir Gilani (qüddisə
sirruh), həmin ayələri “işari” olaraq bu şəkildə açıqlayır:

“Verilən bu
möcüzələrlə, Fironun səltənəti, Həzrət Musanın (əleyhissəlam)
gözünə böyük və qüdrətli görünməsin deyə Allah ona güc və qüvvətini
göstərdi. Digər bir ilahi qayə də Firon və qövmü ilə hərb etməyi
Həzrət Musaya (əleyhissəlam) öyrətmək idi. Beləcə Allah, onu Firon
və əhalisi ilə döyüşməyə hazırladı və Həzrət Musanı (əleyhissəlam)
xariqüladə şeylərə hakim qıldı. Çünki Musa (əleyhissəlam), əvvəllər
qapalı idi. Sonra Allah, onun qəlbini genişlətdi. Ona elm, hikmət
və peyğəmbərlik verdi.”

Bəzi müfəssirlər də, Həzrət
Musaya (əleyhissəlam) əsasının yerə atılması ilə əlaqəli ayətin
işari açıqlamasında, bunun Həzrət Musanın iç dünyasının irşad
edilməsi, yəni mənəvi yöndən tərbiyə edilməsi üçün gerçəkləşdiyini
bəyan etmişdilər.

Musa (əleyhissəlam), əsasının
özünü, faydalarını və ona olan ehtiyacını zikr edincə, Allah (Cəllə
Cəlaluh) əsası ilə birlikdə bunlardan əl çəkməsini əmr etdi. Nəfs
və nəfsə bağlı olan şeylər, qoca bir ilan olaraq şəkillənmişdir.
Beləcə Həzrət Musaya (əleyhissəlam) nəfsin həqiqətinin pislikləri
göstərildi. O da bunlardan qorxdu və qaçdı. Ona işarə olaraq
deyildi ki:

“Ey Musa, bax
bu ilan, Allahdan başqa şeylərə bağlılıq vəsfinin ta özüdür. Bu
nəfsani vəsflər, şəkillənmiş bir surətdə sahibinə gəlincə, sahibi
ondan hürkər və qaçar.”

Digər bir işari mənada: “əsanı
at!” –deyə əmr olunması:

“Artıq sən
Tövhid sifəti ilə sifətlənmişsən. Sənin bir əsaya dayanmağın, ondan
kömək istəməyin, necə doğru və yerində ola bilər? Necə olur ki,
sən, “o əsa ilə belə edirəm və onda mənim üçün başqa faydalar da
var”-deyirsən? Ancaq Tövhid yolunda ilk addım, səbəbləri tərk edib
yalnız Allaha dayanmaqdır. Yəni Allaha mütləq təvəkkül və
təslimiyyətdir. Ona görə də hər cür tələb və istəkdən əl çək”
şəklində izah edilir.

***

Həzrət Musaya (əleyhissəlam)
ikinci bir möcüzə olaraq əlini qoynuna qoyması əmr edildi. Musa bu
ilahi əmri yerinə yetirincə əli, hər cür xəstəliklərdən sağalmış;
parlaq bir günəş kimi ağappaq hala gəlmişdi. Sanki projektor kimi
olmuşdu. Musa (əleyhissəlam) çox təəccüblənincə ona:

“Əlinin belə
parlaq olmasından əndişə edir və ya başqalarının bundan qorxacağını
düşünürsənsə, əlini təkrar qoynuna qoy! Beləcə əlin, əvvəlki halına
dönər!” buyruldu.

Ayəti-kərimədə əl (yədi-bəyza)
möcüzəsi bu şəkildə açıqlanır:

“Əlini
qoltuğunun altına qoy ki, əlin (oradan sənin peyğəmbərliyinin həqiqiliyinə dəlalət
edən) başqa bir möcüzə olaraq
eyibsiz-qüsursuz, ağappaq çıxsın (günəş şüası kimi göz qamaşdırıcı şəfəq
saçsın).” (Taha surəsi, 22)

“Və Biz
də (bununla)
sənə ən böyük
möcüzələrimizdən (bir
neçəsini) göstərək.”
(Taha surəsi, 23)

“Əlini qoynuna
qoy ki, əlin (oradan)
eyibsiz-qüsursuz, ağappaq
(parlaq bir nur kimi)
çıxsın. Əlini (qanadını) özünə tərəf çək (yenidən qoynuna qoy) ki, (ilanın, yaxud
əlinin parıltısının səni bürüdüyü) vahimə çəkilib getsin. Bu, Firona və onun əyanlarına qarşı
sənin Rəbbindən olan iki möcüzədir. Onlar, həqiqətən,
(Allahın itaətindən çıxmış)
fasiq bir tayfadırlar!”
(Qəsəs surəsi, 32)

Beləcə Allah Təala, Həzrət
Musaya (əleyhissəlam), iki böyük möcüzə ilə birlikdə peyğəmbərlik
vəzifəsi verdi və ona:

“Fironun
yanına get! O, həqiqətən, azğınlaşıb həddini
aşmışdır”– (Taha surəsi, 24)
deyərək əvvəlcə Fironun yanına gedib ona dini təbliğ etməsini əmr
etdi.

Həzrət Musa:

“Ey Rəbbim!
Mən onlardan bir nəfəri öldürmüşəm, qorxuram ki, onlar da məni
öldürərlər.” (Qəsəs surəsi,
33) dedi və sonra:

“Ey
Rəbbim! (Peyğəmbərliyi yerinə
yetirməyə qadir olmaq, Fironla danışmağa cürət etmək və bu yolda
bütün məşəqqətlərə tab gətirə bilmək üçün) köksümü açıb genişlət; İşimi yüngülləşdir; Dilimdəki
düyünü aç (pəltəkliyimi
götür) ki, sözümü yaxşı
anlasınlar! Və mənə öz ailəmdən bir vəzir (köməkçi) ver –
Qardaşım Harunu!” (Taha
surəsi, 25-30) Çünki:

“Qardaşım
Harunun dili mənimkindən daha bəlağətlidir.” (Qəsəs surəsi, 34) dedi və arxasınca:

“Onunla arxamı
möhkəmləndir. Onu işimə ortaq et (ona da peyğəmbərlik ver) ki, Səni çox təqdis edib şəninə təriflər deyək və Səni çox
zikr edək (daim yada salıb
şükür-səna edək). Sən,
şübhəsiz ki, bizi görürsən!” (Taha surəsi, 31-35) şəklində niyaz etdi.

Daha sonra Haqq Təala, Həzrət
Musaya (əleyhissəlam) ehsan etdiyi nemətləri xatırlatdı və ona, hər
zaman ilahi mühafizə altında olduğunu bu şəkildə bildirdi:

“Sənə (bundan
əvvəl də) bir dəfə nemət bəxş etmişdik. Anana vəhy olunacaq şeyi
vəhy etdiyimiz zaman.” (Taha
surəsi, 37,38)

“(O zaman ki,
Mən anana buyurmuşdum:) (Musanı) bir sandığa qoyub çaya (Nilə) at. Qoy çay
onu sahilə çıxartsın və Mənə də, ona da düşmən olan birisi
(Firon) onu (sudan
tapıb) götürsün.
(Ya Musa!) Gözümün qabağında boya-başa çatdırılasan deyə, Öz
tərəfimdən (insanların
ürəklərində) sənə bir sevgi
yaratdım. (Mərhəmət nəzərim
heç vaxt üstündən əskik olmadı. Elə etdim ki, Firon özü, arvadı
Asiyə və ətrafındakıların hamısı səni sevdi).” (Taha
surəsi, 39)

“O zaman
bacın (sənin ardınca guya yad
bir adam kimi saraya) gedib (oradakılara) deyirdi: Sizə ona baxa biləcək (süd verəcək) birisini göstərimmi? (Onlar razılıq verdilər, anan saraya
gəldi). Artıq
(salamsat qalmağına görə)
gözü aydın olsun və kədərlənməsin
deyə, səni anana qaytardıq. Sən (on iki yaşında ikən tayfadan olan bir yəhudi ilə mübahisə
edən) bir nəfəri
(bir qibtini) vurub öldürdün. Sonra Biz səni
(Mədyənə qaçırtmaqla)
o qəmdən qurtardıq. Biz səni bir çox
sınaqlardan keçirtdik (cürbəcür bəlalara, möhnətlərə düçar edib hamısından salamat
qurtardıq). İllərlə Mədyən
əhli içində (Şüeybin
yanında) qaldın. Sonra da
müəyyən olunmuş vaxta (qırx
yaşına) gəlib çatdın, Ya
Musa!” (Taha surəsi,
40)

Allah Təala, Həzrət Musaya
(əleyhissəlam) istədiklərini vermiş (Bax: Taha surəsi, 36) və:

“Sənin arxanı
qardaşınla möhkəmləndirəcək, ikinizə də dəlil (möcüzə və qüdrət) verəcəyik. Onlar ayələrimiz sayəsində sizə heç bir
pislik edə bilməyəcəklər. Siz də, sizə (iman gətirib) tabe olanlar da (Firona və əyanlarına) mütləq qalib gələcəksiniz!” buyurmuşdur. Ancaq Firona təbliğə gedərkən diqqət edilməsi
lazım gələn həddi belə xatırlatmışdı:

“Sən və
qardaşın möcüzələrimlə gedin və Məni zikr etməkdə zəiflik
göstərməyin. (Bu sizin
ürəyinizə mətanət, dizinizə qüvvət verər).” (Taha surəsi,
42)

***

Haqq Təala, Həzrət Musa və
Haruna (əleyhissəlam) peyğəmbər olduqları halda Onu zikr etmələrini
əmr etdiyinə görə bu İlahi əmrin, bizim üçün nə qədər əhəmiyyətli
olduğu aşkardır. Qəlbi tərbiyə, hər mömin üçün zəruridir. İman
cövhərinin mərkəzi qəlb olduğu kimi, zikr cövhərinin mərkəzi də
qəlbdir. Çünki həqiqi qulluq, zikr qəlbə yerləşdiyi zaman başlayar.
Bu cəhət Qurani-Kərimdə belə ifadə edilmişdir:

“O kəslər ki,
Allaha iman gətirmiş və qəlbləri Allahı zikr etməklə aram
tapmışdır. Bilin ki, qəlblər (möminlərin ürəkləri) yalnız Allahı
zikr etməklə aram tapar!” (Rəd
surəsi, 28)

Nisa surəsinin 28-ci
ayəti-kəriməsində buyrulduğu kimi, insan zəif yaradılmışdır. Dini
duyğular qəlbdə yüksəldikcə nəfsani arzular uzaqlaşır. Din, insanı
şəkil planında görmək istəməz. Çünki insan, uca bir varlıqdır,
ülviləşmə tələb edər. Ruhi həyata keçilmədən, zərif, həssas və incə
ruhlu bir müsəlman ola bilmək mümkün deyildir. Haqq Təala,
ibadətlərin yalnız şəklən edilməsini arzu etməz. Məsələn namazın,
xüşu (qəlbi ləzzət) ilə qılınmasını murad edər. Ayəti-kərimədə
buyrulur:

“Həqiqətən,
möminlər nicat tapmışlar! (Cənnətə nail olmaqla mətləblərinə çatıb əbədi səadətə
qovuşmuşlar!) O kəslər ki,
namazlarında (hər şeyi
unudaraq ruhən və cismən yalnız Allaha) müti olub (Ona) boyun
əyərlər! (Allahın qarşısında
kiçilərlər!)”
(Muminun surəsi, 1-2)

Əks halda Haqq Təala, qəlbi
həyatdan uzaq bir namazı istəməz:

“Vay halına o
namaz qılanların ki, Onlar öz namazlarından qafildirlər
(səhlənkarlıqları üzündən
namazlarını vaxtlı-vaxtında qılmazlar).” buyurur. (Maun surəsi,
4-5)

Yenə Haqq Təala, ruhunu zikrlə
ülviləşdirməyən kimsələr haqqında ayəti-kərimədə belə buyurur:

“…Elə isə vay
qəlbləri Allahın zikrinə (Qurana) qarşı sərt
olanların halına! Onlar (haqq-yoldan) açıq-aydın azmışlar.” (Zumər surəsi, 22)

Qəlbi, nəfsi afətlərdən
qorunmaq üçün zikr zəruridir. Çünki, kəsif (günah dolu) qəlblə
Lətif olana (Haqq Təalaya) yaxınlaşmaq mümkün deyildir.

***

Həzrət Musa və Həzrət Harun,
Nil çayının kənarında görüşüb qucaqlaşdılar. Həzrət Musa,
qardaşına:

“–Haydı
Fironun yanına gedək, Allah (Cəllə Cəlaluh) bizi bununla
vəzifələndirdi.” –
dedi.

Sonra ikisi birlikdə:

“Onlar: "Ey
Rəbbimiz! (Fironun möcüzə
göstərməyimizə hövsələsi çatmayıb) bizə şiddətli cəza verməsindən və ya azğınlaşaraq həddini
aşmasından (dikbaşlıq
etməsindən) qorxuruq!" –
dedilər.” (Taha surəsi,
45)

“(Allah) buyurdu:
Qorxmayın, Mən də sizinləyəm, (hər şeyi) eşidirəm
və görürəm!” (Taha surəsi,
46)

“Fironun
yanına gedib belə deyin: Biz aləmlərin Rəbbinin peyğəmbərləriyik!
İsrail oğullarını bizimlə birlikdə (Şama) göndər!" (onlara
əzab-əziyyət vermə!)”
(Şüəra surəsi, 16-17)

Ancaq Allah Təala, bu təbliği
edərkən diqqət ediləcək bir məsələni də belə bildirdi:

“Onunla yumşaq
danışın. Bəlkə, öyüd-nəsihət qəbul etsin, yaxud (Rəbbindən) qorxsun!” (Taha
surəsi, 44)

Haqq Təala, Fironun Tövhid
əqidəsinə gəlməyəcəyini bildiyi halda, Həzrət Musaya
(əleyhissəlam), ona qarşı “ləyyin” (yumşaq) bir dil istifadə
etməsini əmr edir. Bu təlimat, Həzrət Musanın şəxsində bütün “əmri
bil məruf və nəhyi ənil münkər” edən (yaxşılığı əmr edən,
pisliklərdən çəkindirən) möminlərədir.

Yenə bu cəhətlə əlaqəli olaraq
Haqq Təala, Həzrət Peyğəmbərin (səllallahu əleyhi və səlləm) yumşaq
xasiyyətli olmasını və təbliğ metodunu, ayəti-kərimədə belə
tərifləmişdir:

“(Ya
Rəsulum!) Allahın mərhəməti
səbəbinə sən onlarla (döyüşdən qaçıb sonra yanına qayıdanlarla)
yumşaq rəftar etdin. Əgər qaba, sərt
ürəkli olsaydın, əlbəttə, onlar sənin ətrafından dağılıb
gedərdilər. Artıq sən onları əfv et, onlar üçün (Allahdan) bağışlanmaq dilə, işdə onlarla məsləhətləş, qəti qərara
gəldikdə isə Allaha təvəkkül et! Həqiqətən Allah
(Ona) təvəkkül edənləri sevər!” (Ali-İmran surəsi, 159)

 


 Axmaq Firon

Həzrət Musa və Həzrət Harun,
ilahi əmrə əsasən Fironun yanına getdilər. Firon Həzrət Musaya
(əleyhissəlam):

–Sən kimsən?
–dedi. O da:

–Mən, aləmlərin
Rəbbinin elçisiyəm! Cavabını verdi.

Firon çox təəccübləndi və
əvvəlcədən etdiyi yaxşılıqları başa qaxaraq Həzrət Musanı
günahlandırdı:

–Sən, mənim
sarayımda böyüdün və çörəkçimi öldürdün. İndi də belə bir işə
qalxırsan? –sualını verdikdən sonra belə dedi:

“Biz səni
körpə uşaqkən yanımıza alıb böyütmədikmi? Sən illərcə yanımızda
qalmadınmı? Axırda elədiyini də elədin (bir qibtini vurub öldürdün). Sən nankorun birisən!” (Şüəra surəsi, 18-19)

Musa (əleyhissəlam) dedi
ki:

–Mən qibtini
qəsdən öldürmədim!

“(Musa)
dedi: "Mən onu edərkən cahillərdən
idim. (Mənə hələ peyğəmbərlik
bəxş edilməmiş, Tövrat nazil olmamışdı). Buna görə də sizdən qorxub qaçdım. Sonra Rəbbim mənə
hikmət (peyğəmbərlik)
ehsan buyurdu və məni şəriət sahibi
olan peyğəmbərlərdən etdi. Boynuma minnət qoyduğun bu nemət
də (məni sərbəst
buraxıb) İsrail
oğullarını (özünə)
qul etdiyinə görədir.
(İsrail övladını kölə etdiyin halda,
məni öz yanına alıb böyütdüyünü başımamı
qaxırsan?)”
(Şüəra surəsi, 20-22)

Musa (əleyhissəlam) davam
edərək:

–Bax, sən məni
ailəmdən ayırdın və mənə zülm etdin; lakin daha sonra Rəbbim mənə
elm, hikmət verdi və məni peyğəmbər etdi,-dedi.

Lakin:

“(Firon:) Elə isə
Rəbbiniz kimdir, ya Musa? – deyə soruşdu. (Musa) belə
cavab verdi: Rəbbimiz hər şeyə Öz xilqətini verən, sonra da ona
doğru yolu göstərəndir!” (Taha
surəsi, 49-50)

Sonra:

“(Musa:) Əgər yəqin
inanacaqsınızsa, (bilin ki) O, göylərin, yerin və onlar arasında
olanların (bütün məxluqatın) Rəbbidir! – deyə cavab verdi.”
(Şüəra surəsi, 24)

“(Firon)
soruşdu: "Bəs əvvəlki nəsillərin halı necədir?” (Taha surəsi, 51)

“(Musa)
belə cavab verdi: Onlara dair bilik
yalnız Rəbbimin dərgahında olan bir kitabdadır (lövhi-məhfuzdadır). Rəbbim (heç
bir şeydə) xəta etməz
və (heç bir şeyi)
unutmaz!” (Taha surəsi, 52)

“(Firon) ətrafındakılara: "Eşitdinizmi?" – dedi.”
(Şüəra surəsi, 25)

“(Musa)
dedi: O sizin də, ulu
babalarınızın (keçmiş
atalarınızın) da
Rəbbidir!” (Şüəra surəsi,
26)

“(Firon
ətrafındakılara:) Sizə
göndərilmiş peyğəmbər, şübhəsiz ki, divanədir!" – dedi.”
(Şüəra surəsi, 27)

“(Musa)
dedi: Əgər (ağıllı-başlı) düşünə bilirsinizsə, (anlayın ki) O,
şərqin, qərbin və onların ikisinin arasında olanların
Rəbbidir!” (Şüəra surəsi,
28)

“(Firon:) Əgər məndən
başqa tanrı qəbul etsən, səni mütləq dustaq edəcəyəm! –
dedi.” (Şüəra surəsi,
29)

“(Musa)
dedi: Əgər sənə (dediklərimin doğru olduğunu sübut
edəcək) açıq-aşkar bir
şey (dəlil)
gətirsəm necə?” (Şüəra surəsi, 30)

Bu dəfə:

“(Firon) Əgər doğru
deyirsənsə, di onu gətir!" – dedi.” (Şüəra surəsi, 31)

“(Musa)
əsasını (yerə) atan
kimi, o dərhal açıq-aşkar bir əjdaha oldu.” (Şüəra surəsi, 32)

Firon bundan çox qorxdu:

–Nə olar, onu
tut, bütün İsraili sərbəst buraxacağam! –dedi.

Musa (əleyhissəlam) da əsanı
əlinə aldı. O, yenidən əvvəlki şəklinə döndü.

Firon soruşdu:

–Başqası da var
mı?

Musa (əleyhissəlam):

“Sonra
əlini (qoltuğunun altından,
yaxud qoynundan) çıxarar-çıxartmaz o, baxanlara ağappaq göründü
(parlaq bir nur
kəsildi).”
(Şüəra surəsi, 33)

Firon yenə çox qorxdu. Bu
möcüzələrdən sonra o, harada isə Həzrət Musaya (əleyhissəlam) iman
edəcəkdi. Lakin vəziri Haman, buna mane oldu və onu təhrik
edərək:

–Sən tanrısan!
Başqasına qulluq etmək sənə yaraşmaz! Həm, hər kəs səni tanrı
bilir; sən tanrılıqdan qulluğa enmə, biz buna bir çarə taparıq,
dedi.

Tələm-tələsik bir heyət
quruldu. İclas edildi:

“(Firon) ətrafındakılara dedi: Şübhəsiz ki, bu, çox bilikli bir
sehrbazdır! O öz sehri ilə sizi (qorxudub) yurdunuzdan çıxartmaq istəyir. Nə buyurursunuz?
(Nə edək?)” (Şüəra surəsi,
34-35)

 


Möcüzə ilə sehrin
müsabiqəsi

 Həzrət Musanın göstərdiyi möcüzələr, Fironun məkrli
duyğularını alt-üst etmiş, beləcə o, tanrılıq davasını bir tərəfə
buraxıb ətrafındakı irəli gedənlərdən fikir almağa məcbur
qalmışdı.

“Onlar
dedilər: Onu və qardaşını bir qədər gizlət və şəhərlərə də
adamlar (yığanlar)
göndər ki, bütün bilikli
(bacarıqlı) sehrbazları (toplayıb) sənin
yanına gətirsinlər!” (Şüəra
surəsi, 36-37)

O dövrdə sehrbazlıq çox inkişaf
etmişdi. Firon, Həzrət Musanı məğlub edəcək bir sehrbaz çıxacağına
ümid edərək verilən bu təklifi dərhal qəbul etdi.

Allah Təala buyurur:

“Biz,
ayələrimizin (dəlillərimizin
və möcüzələrimizin) hamısını
ona (Firona)
göstərdik. Lakin (Firon) onları yalan sayıb (heç birini) qəbul
etmədi. (Firon)
dedi: Ya Musa! Sən sehrinlə bizi öz
torpağımızdan (Misirdən) qovub
çıxartmağa gəlmisən?” (Taha
surəsi, 56-57)

“Eləcə də biz
sənə eyni ilə onun kimi bir sehr göstərəcəyik. Bizimlə öz aranda
bir vaxt təyin et. Nə biz, nə də sən vədimizə xilaf çıxmayaq.
Bu (ikimizə də)
əlverişli bir yerdə olsun!
(Görək kim-kimə qalib
gələcək!)”
(Taha surəsi, 58)

“(Musa)
dedi: Sizə verilən vədə sizin bayram
gününüz və camaatın (bir
yerə) toplaşacağı günorta
vaxtıdır!” (Taha surəsi,
59)

“(Bu söhbətdən
sonra) Firon dönüb getdi,
nəhayət, bütün hiylə (və
sehr) vasitələrini
(sehrbazlarını) yığıb (vəd
olunmuş vaxtda həmin yerə) gəldi.” (Taha surəsi,
60)

“Nəhayət,
sehrbazlar məlum bir günün müəyyən vaxtında (bayram günü günorta çağı) yığıldılar. (Fironun xidmətçiləri tərəfindən camaata)
deyildi: Siz də
yığılırsınızmı?” (Şüəra
surəsi, 38-39)

Müsabiqə günü hamı toplaş
mışdı. Xalq, olacaqları izləmək üçün səbirsizliklə gözləyirdi.

“Əgər
sehrbazlar (Musaya)
üstün gəlsələr, güman ki, biz də
onlara tabe olarıq!” (Şüəra
surəsi, 40)

“Sehrbazlar
gələn kimi Firona dedilər: "Əgər biz (Musaya) qalib
gəlsək, yəqin ki, bizə bir muzd (mükafat) veriləcək,
elə deyilmi?” (Şüəra surəsi,
41)

“(Firon) dedi: Bəli!
Və üstəlik siz (mənə)
yaxın adamlar olacaqsınız!”
(Şüəra surəsi, 42)

Firon soruşdu.

–Yaxşı, Musaya
qalib gələ biləcəksinizmi?

Baş sehrbaz belə dedi:

–Biz sehrin son
nöqtəsindəyik! Bu işi, yer üzündə bizdən daha yaxşı bilən yoxdur!
Yəni biz, zirvənin sonundayıq! Beləliklə, göydən pozucu bir güc
enməsə ona mütləq qalib gələcəyik. Əlbəttə, biz daha güclü və
qüvvətliyik!

Musa (əleyhissəlam) isə
sehrbazlara xəbərdarlıq etdi:

“(Ay
yazıqlar!) Vay sizin
halınıza! Allaha iftira yaxmayın, yoxsa O, sizi əzabla məhv
edər. (Allaha)
iftira yaxan naümid olar
(muradına çatmaz).” (Taha
surəsi, 61)

Ancaq Firon, sehrbazları
ruhlandırmaq üçün Həzrət Musanı onlara sehrbaz kimi göstərməyə
çalışırdı.

“Onlar öz
aralarında öz işləri barədə mübahisə edir və xəlvətcə
pıçıldaşırdılar.” (Taha
surəsi, 62)

“Onlar
dedilər: Bu ikisi, əlbəttə, sehrbazdır. Onlar öz sehrləri ilə sizi
yurdunuzdan qovub çıxartmaq və sizin ən gözəl yolunuzu
(dininizi, təriqətinizi)
yox etmək (əyan-əşrafınızı öz tərəflərinə çəkmək)
istəyirlər.” (Taha surəsi, 63)

Buna görə Musa (əleyhissəlam)
belə dedi:

“Ona görə də
bütün hiylə (sehr)
vasitələrinizi toplayın, sonra
da (meydana)
səf-səf gəlin. Bu gün qalib gələn
nicat tapacaqdır! (Mətləbinə
yetişəcəkdir!)”
(Taha surəsi, 64)

Bütün bunlara baxmayaraq
sehrbazlar, Həzrət Musaya hörmət və nəzakəti əldən buraxmadan:

“Onlar
dedilər: "Ya Musa! (Özün
seç). Ya sən
(əvvəlcə əsanı yerə)
tulla, ya da biz birinci
tullayaq!” (Taha surəsi,
65)

“O
(Musa) dedi: Xeyr, (əvvəlcə) siz
tullayın!…” (Taha surəsi,
66)

“Onlar
iplərini və əsalarını yerə atıb: Fironun şan-şövkətinə
(qüdrətinə) and olsun ki, biz üstün gələcəyik! – dedilər.”
(Şüəra surəsi, 44)

“…(Sehrbazlar
əllərindəkini yerə atan kimi) onların sehri üzündən birdən (Musaya) elə gəldi
ki, onların ipləri və dəyənəkləri hərəkətə gəlib
(ilan kimi qarnı üstə)
sürünür.” (Taha surəsi, 66)

“Musanın
canına qorxu düşdü. (O qorxdu
ki, camaat sehrlə möcüzə arasında fərq qoya bilməyib iman
gətirməsin).”
(Taha surəsi, 67)

“Biz ona belə
buyurduq: Qorxma, üstün gələcək mütləq sənsən!” (Taha surəsi, 68)

“Sağ əlindəki
əsanı yerə tulla, onların düzüb qoşduqlarını (bütün kəndirləri və dəyənəkləri bir
anda) udsun. Onların
düzəltdikləri sehrbaz hiyləsindən (əfsundan) başqa bir
şey deyildir. Sehrbaz isə, hara gedirsə getsin, mətləbinə
çatmaz!” (Taha surəsi,
69)

Bundan sonra Musa
(əleyhissəlam), özünü topladı. İçindəki əndişə itdi və:

“Onlar
(əllərindəkini yerə)
atdıqda Musa dedi: Sizin
etdiyiniz (gətirdiyiniz) hər
şey sehrdir. Allah, sözsüz ki, onu batil edəcəkdir. Allah
fitnə-fəsad törədənləri sevməz!” (Yunus surəsi, 81)


Ayəti-kərimədən də başa
düşüldüyü kimi sehrbazlıq, yalnız aldatma, göz bağlama və
fəsadçılıqdan ibarətdir.

“Bundan sonra
Musa da əsasını (yerə)
atdı. (Əsa) dərhal
(bir əjdaha olub)
onların hoqqabazlıqla düzəltdiyi
şeyləri uddu.” (Şüəra surəsi,
45)

 


Sehrbazların səcdəyə
qapanması

 Sehrbazlar, Firon və Misir xalqının önündə yerə bir neçə
dəyənək və ip atmışdı. Onlar da qıvrılıb ilan kimi görünməyə
başlamışdı. Ancaq ilahi əmr ilə Musa (əleyhissəlam) əsasını atınca
o, qoca bir əjdaha olub meydandakı bütün sehr alətlərini uddu.
Sehrbazlar, bu halın bəşəri bir sənət və mərifət deyil, ilahi bir
möcüzə olduğunu başa düşdülər. Çünki sehr olsaydı, atılan dəyənək
və iplər, sehr pozulduğunda yerində qalırdı. Halbuki sehrbazların
sehrləri pozulub məhv edildiyi kimi, dəyənək və iplər də yoxa
çıxmışdı:

“Artıq haqq
zahir, olanların uydurub düzəltdikləri yalanlar isə batil
oldu.”(Əraf surəsi,
118)

“Sehrbazlar (bunu
görən kimi) səcdəyə
qapandılar və dedilər: Biz iman gətirdik aləmlərin Rəbbinə! Musanın
və Harunun Rəbbinə!” (Şüəra
surəsi, 46-48)

“(Firon) dedi: Mən
sizə izin verməmişdən əvvəl siz ona iman gətirdiniz, çünki o,
həqiqətdə sizə sehr öyrətmiş olan böyüyünüzdür. (Heç eybi yoxdur. Əzabımın nə olduğunu)
sözsüz ki, biləcəksiniz. Mütləq
əl-ayağınızı çarpaz kəsdirib hamınızı çarmıxa çəkdirəcəyəm!”
(Şüəra surəsi, 49) dedi.

Mənfəətə dayanan birlik və
bərabərliyin ömrü də mənfəətlərin ömrü qədərdir. Sehrbazlar iman
etməyib Fironu dəstəkləməyə davam etsəydilər, məqbul şəxslər
olacaq, nemətlər içində üzəcəkdilər. Ancaq iman, qəlblərini açıb
onlara hidayət verilincə, əbədi nemətləri, keçici nemətlərdən üstün
tutdular və:

“(Sehrbazlar) dedilər: Biz heç vaxt səni bizə gələn bu açıq möcüzələrdən
və bizi yaradandan üstün tutmayacağıq. İndi nə hökm edəcəksənsə,
et. Sən ancaq bu dünyada hökm edə bilərsən!” (Taha surəsi, 72)

Sonra:

“Zərəri
yoxdur, biz öz Rəbbimizə tərəf (Allahın hüzuruna) dönəcəyik!” (Şüəra
surəsi, 50)

Çünki çarpaz kəsiləcək olan
əllər və ayaqlar, dünyaya aid bir əzab idi. Cəsəd, sonunda torpağa
veriləcək bir qurbandır. Cəsəddə fanilik (keçicilik), ruhda bəqa
(sonsuzluq) xüsusiyyəti vardır. Fani olan, baqi olana tərcih
edilməz. Bunun üçündür ki sehrbazlar, açıq-aşkar möcüzələri
görüncə, ayədə buyrulduğu kimi Firona, onun ummadığı bir sifət
göstərdilər və:

“–Sənin zülmün
bizə bir zərər verə bilməz! Sənin zərərin yalnız bu dünyaya aiddir.
Axirət səadəti isə əbədidir!” –dedilər.

Davamında
da: “Biz, həqiqətən,
Rəbbimizə iman gətirdik ki, O bizi günahlarımıza və sənin bizi
məcbur etdiyin sehrə (sehrlə
məşğul olmağımıza) görə
bağışlasın. Allah (sən
Firondan) daha xeyirli
və (Onun günahkarlara
verəcəyi əzab) daha
baqidir!” (Taha surəsi,
73)

“Biz
(sənə tabe olan, yaxud zəmanə əhli
içində Musaya və onun təbliğ etdiyi dinə) ilk iman gətirənlər olduğumuza görə Rəbbimizin
xətalarımızı bağışlayacağına ümid edirik!”(Şüəra surəsi, 51)

Və beləcə Allah Təalaya iltica
etdilər:

“…Ey Rəbbimiz!
Bizə (bolluca)
səbir əta et və bizi müsəlman olaraq
öldür!” (Əraf surəsi,
126)

Xülasə, sabah kafir şəxsiyyəti
ilə müsabiqəyə çıxan sehrbazlar, qısa bir müddət sonra, qolları və
ayaqları çarpaz kəsilmiş halda, mömin, şəhid və vəli olma şərəfi
ilə Haqq Təalaya qovuşdular.

Mövlana Cəlaləddin Rumi
Həzrətləri, Məsnəvisində sehrbazların ülül-əzm peyğəmbərə, Allaha
yaxın uca bir qula göstərdikləri iltifat və hörmətləri səbəbdən
Tövhid əqidəsilə müşərrəf olduqlarını; lakin böyük bir peyğəmbərlə
müsabiqəyə çıxma xətaları səbəbindən də cəzaya uğradıqlarını işari
məna ilə izah etmişdir.

Həqiqətən, sehrbazların Həzrət
Musaya bir az olsun təzim göstərmələri, onları imana
qovuşdurmuşdur. Çünki layiq olana məhəbbət; haqq edənə düşmənçilik,
şəxsin həyatını ülviləşdirən mühüm bir səbəbdir.

Həzrət Mövlana (qüddisə
sirruh), bu hadisənin ən dərin yönünü də bu şəkildə təhlil
edir:

“Məlun və zalım
Firon, sehrbazları imanlarından ötrü ölümlə hədələyərək; əlinizi və
ayağınızı çarpazlama kəsdirəcəyəm. Sonra yenə sizi bağışlamayıb
asdıracağam,-demişdi.

Firon, o anda sehrbazların
qorxacaqlarını və titrəyərək ona boyun əyəcəklərini zənn etmişdi.
Amma Firon bilmirdi ki, o sehrbazlar, qorxu və əndişədən
qurtulmuşlar, ilahi sirr və həqiqətə vaqif olmuşdular.

Onlar, fələk
həvəngdəstəsində yüz dəfə döyülüb un halına gəlsələr belə, artıq
kölgələrini özlərindən ayırd etmə ürfan və bəsirətini
göstərmişdilər. (Yəni ruhun əsl, cəsədin isə bir kölgə olduğunu
anlamışlar və bir an öncə bu kölgəyə fəda edib əslinə, yəni “fəna
fillah”5 məqamına çatmışdılar.)

Ey insan! Bu dünya bir yuxu və
röyadan ibarətdir. Sən oradakı əyləncə və dəbdəbəyə əsla aldanma!
Əgər yuxuda əlin kəsilsə və ya vücudun dilim–dilim doğransa belə
qorxma! Çünki: "Bu dünya röyadan ibarətdir."-buyrulmuşdur.”

 


Maşitə
Xatun

 O, Fironun qızının xidmətçisi idi. Bir gün Fironun qızının
saçlarını daramaq üçün darağı alarkən bismillah çəkdi. Qız bunu
eşitdi, dərhal qaçıb atasına xəbər verdi.

Firon dərhal Maşitə Xatunu
yanına çağırdıb ondan soruşdu. O, içindəki iman həyəcanı ilə cəsur
bir şəkildə Firona:

“–Sən də bizim
kimi fanisən! Necə olur ki, tanrı ola bilirsən?”-dedi.

Firon buna çox hirsləndi:

“–Demək sən də
Musaya iman etdin; ona tabe oldun, elə mi?” –dedi.

Arxasınca Maşitə Xatuna işgəncə
etdirməyə başladı. Lakin Maşitə Xatun, heç bir şeyə baxmayaraq
Tövhid əqidəsindən dönmürdü. Buna görə onun beş yaşındakı qızını
gözünün qabağına gətirdilər:

“–Əgər Fironun
tanrılığını qəbul etməsən, qızının qırtlağını kəsəcəyik! ” –deyə
hədələdilər.

Maşitə Xatun yenə imanından
dönmədi. Nəhayət qızını gözlərinin önündə qətlə yetirdilər və
qanlarını da Maşitə Xatunun üzünə sürtdülər. O yenə də böyük bir
eşq və vəcd içində:

“–Allah birdir!
Allah birdir! Musa Onun Rəsuludur!” –deyirdi.

Firon və ətrafı, bu vəziyyətə
çox hirsləndilər. Bu dəfə onun üç aylıq uşağını gətirdilər.
Aclıqdan ağlayan uşağı anasına doğru uzatdılar. Uşaq, süd əmmək
üçün anasının köksünü axtarmağa başladı. Dərhal geri çəkdilər
və:

–Əgər iddiandan
yenə əl çəkməsən, bu uşağı da təndirə atacağıq!-dedilər.

Maşitə Xatun, bu acıya da səbir
edərək imanından əl çəkmədi. Bu dəfə də üç aylıq körpəni təndirə
atdılar. Bir rəvayətə görə uşaq atəşlərin arasında dilə gələrək
belə demişdir:

“–Anacan! Əsla
imanından əl çəkmə, səbr et! Cənnət ilə sənin aranda bir addım
məsafə qaldığını görürəm!”

Bu sözü eşidənlərin çoxu Həzrət
Musaya iman etdilər.

Nəhayət Maşitə Xatun şəhid
edildi. O da cənnətə körpələrinin yanına getdi.

Bir Hədisi-Şərifdə Maşitə Xatun
ilə əlaqədar olaraq belə buyrulur:

Übey ibn Kəbin (radiyallahu
ənh) anlatdığına görə Rəsulullah (səllallahu əleyhi və səlləm)
Merac gecəsində çox xoş bir iy duydu və:

“Ey Cibril
(Cəbrail), bu gözəl iy də nədir?” –deyə soruşdu.

Cəbrail (əleyhissəlam) da belə
buyurdu:

“Bu, Maşitə
Xatunun, iki uşağının və ərinin qəbirlərinin iyidir.”(İbn Macə,
Fitən, 23)

 


 Asiyə anamızın şəhid edilməsi

Fironun Maşitə Xatuna etdiyi
zülmdən sonra Asiya anamız ona çox hirsləndi, hətta təhərlə hərəkət
etdi. Bunun üstündə Firon, Asiya anamızın da Həzrət Musaya
(əleyhissəlam) iman gətirdiyini anladı. Asiyə anamız da bu həqiqəti
artıq saxlamadı və iqrar etdi:

“–Bəli, mən də
Musanın Rəbbinə iman gətirdim!” –dedi.

Rəvayət edildiyinə görə Firon,
Asiyəni arxası üstdə yatıraraq, əllərindən və ayaqlarından dörd
dirəyə bağlatdı. Üstünə dəyirman daşı qoydu və müxtəlif zülm və
işgəncələrlə şəhid etdi.

Bir dəfə Musa (əleyhissəlam)
işgəncə edilən yerdən keçərkən Asiyə anamıza çox ağır işgəncələr
edildiyini gördü. Asiyə anamız, iztirablarını ifadə etmək üçün
Həzrət Musaya işarə etdi. O da dua etdi. Bundan sonra Asiyə anamız
heç bir acı və iztirabı hiss etmədi. Qurani-Kərimdə ondan təriflə
bəhs edilir:

“Allah iman
gətirənlərə isə Fironun zövcəsini (Asiyə bint Məzahimi) misal
çəkdi. O zaman o: Ey Rəbbim! Mənim üçün Öz dərgahında - Cənnətdə
bir ev tik. Məni Firondan və onun əməlindən qurtar. Məni zalım
qövmdən xilas et! – demişdi.” (Təhrim surəsi, 11)

Rəvayətə görə Asiyə anamız, bu
duanı ona işgəncə veriləndə etmişdir. Bu əsnada ona:

–Başını
qaldır,-deyə ilham olundu.

O da başını qaldırıb göyə
baxdıqda, gözündən pərdələr qaldırılmış və ona, cənnətdə onun üçün
hazırlanmış ağ incili köşkü göstərilmişdi. Artıq o, təbəssümlərlə
köşkünü seyr edir, heç bir acı duymurdu.

 


Qüllə

 Musa (əleyhissəlam), Tövhid əqidəsini təbliğ etdikcə möminlər
çoxalır buna qarşı Fironun hirsi və zülmü də artırdı. Firon böyük
bir qüvvə sərf edərək möhtəşəm bir qüllə hazırlamışdı. Bu qüllə
yeddi ildə tamamlanmışdı. Bu qülləyə minik heyvanları ilə
çıxılırdı.

Firon, bu qüllənin təpəsinə
çıxıb, guya Musanın Allahı ilə görüşəcəkdi. O, Tövhid əqidəsini
bilmədiyi üçün zehnindəki tanrı təsəvvürü, bəşəri aləmdəki
şəkillərlə məhdudlaşırdı. Bu bir antropomorfist anlayışı idi. Həmim
səbəbdən Firon, Allahı insan xüsusiyyətləri ilə şəkilləndirərək
təsəvvür etməkdə idi. Bu eynilə Əski yunan dinlərindəki yer
tanrısı, göy tanrısı, eşq tanrısı kimi inanca sahib çox tanrınlı
dinlərin tanrı təsəvvürlərinə bənzəyirdi.

Firon, bu qüllədən səmalara
baxacaq və Musanın Rəbbinə rast gəlmədiyini xalqa yayacaqdı.
Ayrıca, “Biz, bunca gücümüz, texniki imkanımızla göylərə bir yol
tapıb çata bilmədik. Musa oralara necə çıxmış, hələ bizə xəbər də
gətirmişdir!”-deyərək ortalığa fitnə yayacaqdı. Ayəti-kərimədə
buyrulur:

“Firon
(istehza ilə) dedi: Ey Haman! Mənim üçün bir uca qəsr tik ki,
bəlkə, yollara yetişim – Göylərin yollarına (yetişim) və Musanın
Allahını görüm (Ona vaqif olum). Doğrusu, mən onu yalançı sayıram!"
Firona pis əməli beləcə yaxşı göstərildi. O, (haqq) yoldan
çıxarıldı. Fironun hiyləsi ancaq boşa çıxdı. (Firon xeyli xərc
çəkib uca bir bina tikdirdi. Musanı təkzib etmək üçün cürbəcür
vasitələrə əl atdı, lakin bunların hamısı hədər getdi. O, Musaya
heç bir şey edə bilmədi).” (Mumin surəsi, 36-37)

Rəvayətə görə, Allah Təala
Cəbrailə (əleyhissəlam) əmr etdi. O da qanadları ilə qülləyə vurdu
və qüllə üç parçaya ayrıldı. Tuğla və kirəmit bişirənlərlə birlikdə
minlərlə əsgər öldü.

Firon, bu işdə də müvəffəq ola
bilməyəndə qızğınlığı şiddətləndi. Qiptilərin siptilərə olan zülmü
də son həddə çatdı:

“Firon
tayfasının əyan-əşrafı dedi: Musanı və tayfasını fitnə-fəsad
törətmək, həm səni, həm də sənin tanrılarını atıb getmək üçünmü
buraxacaqsan? (Firon
onlara) belə cavab verdi: Biz
onların oğullarını (erkəklərini) öldürəcək, qadınlarını isə (bizə xidmət etmək üçün) diri saxlayacağıq. Biz onlara, mütləq, qələbə
çalacağıq! (Onlar əvvəlki
kimi yenə əlimizin altında olacaqlar!)” (Əraf surəsi,
127)

İsrail oğulları, bu vəziyyəti
Həzrət Musaya (əleyhissəlam) şikayət etdilər. O da onlara səbir
etməyi tövsiyə etdi:

“Musa öz
tayfasına: Allahdan kömək diləyin və səbir edin. Yer üzü
Allahındır. Bəndələrindən istədiyini onun varisi edər.
Aqibət (dünyada zəfər,
axirətdə yüksək məqamlar) müttəqilərindir! – dedi.” (Əraf surəsi, 128)

Lakin qövmü, Həzrət Musaya
(əleyhissəlam) təhər etməyə başladı. Onlar səbirsizlik göstərərək,
Peyğəmbərlərin yükünü və məşəqqətini artırırdılar:

“(Musaya iman
gətirənlər) dedilər: Sən bizə
peyğəmbər gəlməmişdən əvvəl də, sonra da biz əziyyət çəkdik!
(Musa onlara belə)
cavab verdi: Bəlkə də, Rəbbiniz
düşməninizi məhv edib sizi yer üzünün varisləri edəcək, sonra isə
nə etdiyinizə (özünüzü necə
apardığınıza) baxacaq!” (Əraf
surəsi, 129)

Beləcə Allah, istiqbalın,
inananların olacağına işarə etmişdir.

Qibtilər zülmlərinə davam
edirdilər. Həzrət Musa, bu zülmün sona yetməsi üçün dua etdi. Bunun
üstündə müsibət əlamətləri dalbadal gəldi və qibti qövmü üzərinə
bəlalar bir-bir yağmağa başladı:

“Biz Firon
əhlini (illərlə)
qıtlığa, quraqlığa və məhsul
çatışmazlığına məruz qoyduq ki, bəlkə, düşünüb ibrət
alsınlar!” (Əraf surəsi,
130)

“Onlara bolluq
qismət olduğu zaman: "Bu bizim (haqqımızdır)!" -
deyər, bir pislik üz verdikdə isə bunu (bir uğursuzluq, nəhslik kimi) Musadan və yanındakılardan görərdilər. Agah olun
ki, onların başına gələn uğursuzluq (nəhslik) Allahdandır, lakin onların əksəriyyəti (bunu) bilməz!” (Əraf surəsi,
131)

 


Ayrı-ayrı
möcüzələr

 “(Firon adamları Musaya) dedilər: Sən bizi ovsunlamaq üçün nə möcüzə gətirsən də,
yenə sənə iman gətirən deyilik!” (Əraf surəsi, 132)

“Biz ayrı-ayrı
möcüzələr üzrə onlara tufan, (əkinlərinə) çəyirtkə
və həşərat, (evlərinə,
yeməklərinə) qurbağa
və (çeşmələrinə,
kəhrizlərinə) qan göndərdik.
Onlar yenə də (iman
gətirməyi) özlərinə
sığışdırmayıb kafir bir tayfa oldular.” (Əraf surəsi, 133)

Qibtilər, müsibətləri gördükdə
Həzrət Musaya “Böyük alim!”-deyə xitab etməyə başladılar.
Müsibətlər qalxınca da üsyanlarına davam etdilər və “bunlar onsuz
da keçici idi”-dedilər.

Bəlalar, zülm son həddə
çıxdıqda gəlməyə başlayar. Ayəti-kərimədə də bildirildiyi kimi
qiptilərin zülmü son həddə çıxdığı zaman üstlərinə bir çox
müsibətlər yağmağa başlamışdır.

1.Tufan

Allah Təala şiddətli yağışlar
yağdırdı. Su hər tərəfi ağzına aldı. Elə ki, qiptilərin evləri su
ilə doldu, boyunlarına qədər suya qərq oldular, oturanlar boğuldu.
Az qalmış ki məhv olsunlar. Ancaq sibtilərə heç bir şey
olmurdu.

Qiptilər dərhal Həzrət Musanın
(əleyhissəlam) hüzuruna qaçdılar:

“Ey Musa!
Rəbbinə dua et, əgər bu bəla aradan qalxarsa sənə iman edərik və
istədiyinizi etmək üçün həm sənə, həm də qövmünə izin
verəcəyik”-dedilər.

Musa (əleyhissəlam) dua etdi və
sular çəkildi. Arxasınca böyük bir bolluq başladı. Qiptilər, yenə
üsyan edərək:

“Bu su, bizə
əzab deyil, kələk imiş! Ötüb-keçəcəkmiş! Bunlar, Musanın duası ilə
olmadı”-dedilər.

2.Çəyirtkə

Buna görə Haqq Təala onların
üstünə çəyirtkə sürüləri göndərdi. Bu çəyirtkələr, bütün əkinləri
və bitkiləri yeyib axırına çıxdı. Nə varsa xarab etdilər. Ancaq
İsrail oğullarına bir zərər vermədilər. Qiptilər yenə Həzrət
Musanın yanına gəldilər:

–Ya alim! Bizə
dua et; biz də sənin gətirdiklərini qəbul edək və sənə iman
edək,-dedilər.

Musa (əleyhissəlam) da dua etdi
və əzab aradan qalxdı.

Üstlərindən əzabın qalxdığını,
çəyirtkələrin getdiyini görərək rahatlanan qiptilər, yenə
sözlərində durmadılar və üsyanlarına davam etdilər.

3.Bit və
birə

Bunun üstündə Haqq Təala,
onlara bit və birələri müsəllət (hakim) etdi. Yemək yeyərkən
qabları bit və birə ilə dolardı. Bu, onlar üçün böyük bir bəla idi.
Yenə Həzrət Musaya (əleyhissəlam) qaçdılar. Həzrət Musa da dua
etdi. Beləcə bu müsibətdən də qurtardılar. Lakin yenə üsyana
döndülər.

4.Qurbağalar

Bu bəla da onları ayıltmadıqda
Musa (əleyhissəlam), Nil çayına getdi. Əsası ilə çaya toxununca
oradakı bütün qurbağalar Misiri işğal etdi. Yemək qablarına qədər
hər yer qurbağalarla doldu. Qiptilər təkrar Həzrət Musaya
(əleyhissəlam) xahişə gəldilər:

“–Ey alim!
Artıq həqiqətən peşman olduq”-dedilər.

Həzrət Musanın (əleyhissəlam)
duası ilə bu müsibət aradan qalxan kimi, yenə əvvəlki
davranışlarını davam etdirdilər.

5.Qan

Qibtilərin heç cür
ağıllanmadıqlarına görə Allah Təala, Nil çayının sularını qana
çevirdi. Onlar içəcək su tapmadılar. Nil çayı, siptilər içərkən və
istifadə edərkən əsl saflığını qoruyur; qiptilər yaxınlaşdıqda isə
qana dönürdü. Yenə qaçıb Həzrət Musaya yalvardılar. Bu müsibət də
üstlərindən qaldırıldı. Ancaq yalançı və nankor qiptilər yenə
üsyanlarına qayıtdılar.

Mövlana Cəlaləddin Rumi, Nil
çayının qan halına gəlməsi hadisəsini Məsnəvisində nə gözəl ifadə
etmişdir:

“Bir qipti
hərarətdən qovrularaq bir siptinin evinə gəldi:

-Mən sənin dostun və qohumunam.
Bu gün, sənə bərk ehtiyacım var. Özün üçün Nildən bir tas su doldur
ki, bu köhnə dostun sənin əlindən su içsin!

Özün üçün doldursan, içindəki
qan olmaz. Sehrdən azad və təmiz olar, deyə uzun-uzadı yalvardı.
Sipti də qiptinin möcüzəni dərk etməsi üçün Nildən bir tas su
doldurdu. Ağzına aparıb yarısını içdi. Sonra tası siptiyə uzatdı
və:

–Haydı
iç!-dedi.

Qipti, sevinərək tası ağzına
götürdü. Lakin su, qıpqırmızı qan halına gəlmişdi. Bunun üstündə
sipti, tası öz tərəfinə çevirincə qan, saf su halına döndü. Qipti
buna hirsləndi. Hiddəti keçincəyə qədər oturdu. Sonra siptiyə döndü
və:

Ey qardaş! Bu düyün necə
açılır? Bunun sirri nədir?-dedi.

Sipti: Nilin bu şirin və saf
suyunu ancaq Musanın dininə inananlar içə bilər. Sən də Fironun
yolundan ayrılıb Musa yoluna girərsən, yalnız o zaman bu suyun
saflığına və ləzzətinə qovuşa bilərsən!-dedi.

Sipti, qiptiyə nəsihətə davam
edərək belə dedi:

Ay ilə dost ol ki, mehtabı
görəsən! (Burada aydan məqsəd, Musa (əleyhissəlam), mehtab isə
ilahi həqiqətlərdir.)

Allahın ixlaslı qullarına qarşı
olan kinin, səni kor və kar edərək onlarla sənin arana minlərlə
pərdə asmışdır!

Azğınlıq və küfr vadisində
kor-koranə dolaşır, həqiqətlərə kor qalırsan!

Dağ kimi olan küfrünü istiğfar
ilə ərit ki, hidayət tapasan! O zaman mərifəti tapanların
qədəhlərindən sən də nəsibini alarsan!

Allah (Cəllə Cəlaluh) Nilin
suyunu kafirlərə haram qılınca, sən bir hiylə ilə, yəni məni vasitə
qılaraq onu necə içə bilərsən?

Ey qipti! İlahi əmri tərk
edərək kafirlərə saf su olmağa, Nilin nə həddi var?”

***

Bütün bu təcəllilər qarşısında
Firon, hər əczə düşdüyündə:

“Buraxın məni
Musanı öldürüm, qoy o da Rəbbini (köməyə) çağırsın.
Doğrusu, mən onun sizin dininizi dəyişdirəcəyindən və yer üzündə
fitnə-fəsad törədəcəyindən qorxuram.” (Mumin surəsi, 26)

Fironun bu şəkildə danışması,
Həzrət Musanı (əleyhissəlam) öldürmə məsələsində ətrafındakılar
tərəfindən əngəlləndiyinə işarə edir. Çünki ətrafındakılar
Firona:

“–Bu sənin
qorxacağın bir kimsə deyildir. Sən tanrısan! Əgər onu öldürsən,
xalqın qəlbinə şübhə salmış olarsan! Hər kəs sənin, Musanın
möcüzələri qarşısında aciz olduğunu düşünər”-deyirdilər.

Bununla bərabər Fironun
sözləri, onun Həzrət Musadan nə dərəcədə qorxduğunu göstərir.
Əslində Firon, Həzrət Musanın (əleyhissəlam) peyğəmbər olduğunu iç
dünyasında qəbul edirdi. Ancaq qüruru, kibri və kor inadı, onun
iman etməsinə mane olurdu. Fironun bu hərəkətləri qarşısında:

“Musa dedi:
Mən haqq-hesab gününə inanmayan hər bir təkəbbür sahibindən həm
mənim Rəbbim, həm də sizin Rəbbiniz olan Allaha pənah
aparıram!” (Mumin surəsi,
27)

Bu səbəbdən, təfsir
alimlərindən bir qismi, bu qədər möcüzələrdən sonra Fironun hələ də
üsyan etməsindəki hikməti, Həzrət Musanın (əleyhissəlam) duasında
gedən sözlərdə tapırlar. Çünki “axirətə iman etməmək” və “çox
kibrli olmaq” insanı iman etməkdən çəkindirən ən mühüm
ünsürlərdir.

Çünki kibrli şəxs, hər kəsi
özündən aşağıda görmək istəyir. Bu səbəbdən kibr, Hədisi-Şəriflərdə
böyük bir günah olaraq zikr edilir:

“Bir kimsəyə
günah olaraq, müsəlman qardaşına həqarətlə baxmağı yetər!”
(Müslim, Birr, 32; Əbu Davud, Ədəb,
35; Tirmizi, Birr, 18)

Digər bir
rəvayətdə isə belə buyrulmuşdur: “Qəlbində xardal dənəsi qədər iman olan bir kimsə cəhənnəmə
girməz. Qəlbində xardal dənəsi qədər kibr olan kimsə də cənnətə
girə bilməz. ” (Müslim, İman,
147)

Həzrət Loğmanın (əleyhissəlam)
oğluna kibr və qürurla əlaqəli nəsihəti də nə qədər gözəldir. O: Ey
oğul:

“Adamlardan
təkəbbürlə üz çevirmə, yer üzündə lovğa-lovğa gəzib dolanma.
Həqiqətən, Allah heç bir özündən razını, lovğalanıb fəxr edəni
sevməz!” (Loğman surəsi,
18)

İsra surəsinin 37-ci
ayəti-kəriməsində də belə buyrulur:

وَلاَ تَمْشِ فِي الأَرْضِ مَرَحًا إِنَّكَ لَن تَخْرِقَ
الأَرْضَ وَلَن تَبْلُغَ الْجِبَالَ
طُولاً

“Yer üzündə
təkəbbürlə gəzib dolanma. Çünki sən nə yeri yara bilər, nə də
(boyca) yüksəlib dağlara çata bilərsən”

Allah Təala, kibr və qürur
bataqlığına düşən Firon və təbəəsinin cəzalandırılma hikmətini belə
bəyan edir:

“Onlara
bir-birindən böyük olan möcüzələr göstərdik, onları əzabla
yaxaladıq (cürbəcür
müsibətlərə düçar etdik) ki,
bəlkə, (haqq yola)
qayıdalar!” (Zuxruf surəsi, 48)

Bəlalarla tərbiyə edilən bu
millət, sıxıntı və bəla anlarında quzu kimi, digər zamanlarda qurd
kimi olurdular. Onların bu qərarsız davranışlarını və sözlərində
durmamaqlarını, Allah Təala belə açıqlayır:

“Onlara əzab
gəldikdə dedilər: Ya Musa! (Allahın sənin dualarını qəbul etmək və peyğəmbərlik vermək
barəsində) səninlə olan əhdi
hörmətinə bizim üçün Rəbbinə dua et. Əgər bu əzabı bizdən götürsə,
biz, hökmən, sənə iman gətirəcək və İsrail oğullarını səninlə
birlikdə (istədikləri
yerə) göndərəcəyik.”
(Əraf surəsi, 134)

“Onlar
dedilər: Ey sehrbaz! (Dualarını qəbul edəcəyi barədə) səninlə olan əhdi hörmətinə Rəbbinə bizdən ötrü dua
et (ki, bizi bəladan
qurtarsın). Biz mütləq doğru
yola gələcəyik!” (Zuxruf
surəsi, 49)

“Biz onları
əzabdan qurtaran kimi sözlərindən döndülər.” (Zuxruf surəsi, 50)

 


Fironun səfeh
təbliğatı

 Həzrət Musanın möcüzələri qarşısında əcziyyətə düşən və
xalqının Tövhid dinini qəbul edəcəyindən qorxan Firon, Nilin
kənarında bir qərargah qurmuşdu. İki il müddətində gəlib
keçənlərə:

“–Musaya
inanmayın! Tapdığınız ilahlarla bərabər mən də sizin
Rəbbinizəm!”-deyirdi.

“Firon öz
qövmünə müraciət edib dedi: Ey qövmüm! Məgər Misir səltənəti,
altımdan (saraylarımın
altından) axıb gedən bu
çaylar mənim deyilmi?! Məgər (mənim qüdrətimi) görmürsünüzmü?!” (Zuxruf surəsi, 51)

“Yaxud
mən (dili dolaşdığı,
kəkələdiyi üçün) az
qala (sözünü belə)
aydın deyə bilməyən bir
zavallı (aciz)
kimsədən daha yaxşı
(daha üstün) deyiləmmi?!” (Zuxruf surəsi, 52)

Firon, özünün səltənətini,
qüdrətini, sərvəti və ehtişamını göstərmək istəyir; bununla
müqayisədə Həzrət Musanın (əleyhissəlam) dilində qüsuru olan, fağır
və zəif bir kimsə olduğunu vurğulayır və:

“(Əgər o,
doğrudan da, peyğəmbərdirsə) onun üstünə qızıl bilərziklər atılmalı və onunla birlikdə
bir-birinin ardınca (peyğəmbərliyini təsdiq edən) mələklər gəlməli deyildimi?!” (Zuxruf surəsi, 53) deyərək, belə birinin peyğəmbər
olmayacağını iddia edirdi.

Bax beləcə;

“Beləliklə, (Firon) öz qövmünü
yelbeyin (yüngül)
yerinə qoydu, onlar da ona itaət
etdilər (anlamadılar ki,
padşahlıq allahlığa dəlalət etməz və yoxsulluq da peyğəmbərliyə
mane ola bilməz). Həqiqətən,
onlar (Allahın itaətindən
çıxmış) fasiq bir qövm
idilər!” (Zuxruf surəsi,
54)

 


Misirdən
Çıxma

 Firon və adamları, heç cür iman etmədikləri kimi, dünyəvi
üstünlüklərinə də güvənərək inananlara zülm edirdilər. Axırda Musa
(əleyhissəlam), onlar haqqında bəddua etmək məcburiyyətində
qaldı:

“Musa dedi:
"Ey Rəbbimiz! Sən Firona və əyan-əşrafına dünyada zinət və
mal-dövlət ehsan etdin! Ey Rəbbimiz! (Bu sərvəti onlara bəndələrini) Sənin (haqq) yolundan
azdırmaq üçün verdin? Ey Rəbbimiz! Onların mal-dövlətini məhv et və
ürəklərini möhürlə (sərtləşdir) ki,
şiddətli əzabı görməyincə iman gətirməsinlər!” (Yunus surəsi, 88)

“(Allah) buyurdu:
"Hər ikinizin duasını qəbul etdim. Siz (öz dəvətinizdə və təbliğinizdə) sabitqədəm olun və cahillərin yoluna
uymayın!” (Yunus surəsi,
89)

Bundan sonra, hər qipti
ailəsinə ayrı-ayrı müsibətlər gəlməyə başladı. Quraqlıq başladı.
Qipti xalqında dəri xəstəliyi baş qaldırdı. Buna görə Firon, məcbur
qalaraq Bəni İsrailin Misirdən çıxmasına icazə verdi. Ancaq,
təhlükə keçdikdə hər zaman olduğu kimi yenə icazəsindən dönəcəyi
mütləq baş verəcəkdi.

Allah Təala buyurur:

“(Sonra) Musaya belə
vəhy etdik: Qullarımla birlikdə (Misiri tərk edib) gecə yola çıx. Siz, şübhəsiz ki, (Fironun ordusu tərəfindən) təqib ediləcəksiniz!” (Şüəra surəsi, 52)

“(İzzət və
cəlalıma) and olsun ki, Biz
Musaya belə vəhy etdik: Qullarımla gecə yola çıx,
(əsanı suya vurmaqla)
onlar üçün dənizdə quru bir yol
aç. (Fironun)
sizə yetişməsindən qorxma,
(suya qərq olmaqdan da)
əndişəyə düşmə!” (Taha surəsi, 77)

Musa (əleyhissəlam), Allahın
əmrinin tələbinə görə, İsrail oğulları ilə bərabər Süveyşə doğru
gecə vaxtı hərəkət etdi. O sabah Fironun ailəsindəki bütün qızlar
dəhşətli yoluxucu xəstəlik olan “taun”a tutulub öldülər. Onsuz da
qəzəbli olan Fironun, qızların ölümü ilə qəzəbi daha da artdı
və:

–Bunları Musa
etdirdi! –dedi.

Firon qızların dəfni ilə məşğul
olması, Həzrət Musaya uzun bir vaxt qazandırmışdı. Firon vəziyyəti
öyrənəndə, iş işdən keçmişdi.

Vəziyyəti öyrənən Firon təşvişə
düşdü:

“Firon
şəhərlərə (əsgər)
yığanlar göndərdi.
(O, belə deyirdi:)
Şübhəsiz ki, bunlar
(İsrail övladı) kiçik bir tayfadır! Onlar (bəzək şeylərimizi götürməklə, Misiri atıb
getməklə) bizi
qəzəbləndirmişlər. (Və ya:
İsrail oğullarına çox əziyyət verdiyimizə görə onlar bizə qarşı
qəzəblidirlər). Biz isə
qüvvətli (yaxşı silahlanmış,
yaxud ayıq-sayıq, işimizi bilən) bir camaatıq!”-deyərək
əsgərlərini cəsarətləndirirdi. (Şüəra surəsi 53-56)

“(Firon və
əsgərləri) günəş doğduqda
onların (İsrail
oğullarının) arxasınca
düşdülər.” (Şüəra surəsi
60)

“İki dəstə
(tayfa) bir-biri ilə qarşılaşdığı zaman Musanın camaatı
dedi: (İşimiz bitdi!)
Artıq yaxalandıq!”
(Şüəra surəsi 61)

“(Musa)
dedi: "Xeyr, Rəbbim mənimlədir. O,
mütləq mənə yol göstərəcəkdir!” (Şüəra surəsi 62)

Həzrət Musanın (əleyhissəlam) önündə
Qırmızı dəniz, arxasında Fironun ordusu var idi.

 


Qırmızı dəniz: Salamat və
fəlakət dəryası

 Haqq
Təala belə buyurur:

“Onda Musaya belə vəhy
etdik: Əsanla dənizə vur!" (Musa əsasını dənizə vuran kimi) o dərhal yarıldı (İsrail oğullarının soyuna müvafiq olaraq on iki hissəyə
bölündü) və hər hissə
böyük (uca)
bir dağ kimi oldu.”
(Şüəra surəsi 63)

İki tərəfi dağ kimi olan, suların
arasındakı yollardan İsrail oğulları keçməyə başladı. Hətta İsrail
oğulları Həzrət Musaya:

–Ya Musa! Aramızda pəncərələr aç ki,
bir-birimizi seyr edək! –dedilər.

Musa (əleyhissəlam) dua etdi.
Dalğaların arasında pəncərələr açıldı. Keçərkən bir-birlərini
görməyə başladılar.

Firon
istidrac6 sahibi idi. Ordusuna çevrilərək:

–Dənizə baxın, dedi. Məndən əvvəl
yürüyüb gedən kölələrimə yetişməyim üçün heybətimdən necə yarıldı
və yollar halına gəldi! Onların hamısını öldürəcəyəm! Yürüyün
dənizə, dedi. Firon, dənizin yarılmasının Həzrət Musanın
(əleyhissəlam) möcüzəsi deyil, öz istidracı kimi görürdü.

Lakin bir analıq qorxub tərəddüd etdi,
əl çəkməyi düşündü. O əsnada Cəbrail (əleyhissəlam) ağ bir at
üstündə onların önlərində bəlirdi və:

–Haydı, yürüyün-dedi.

Mikail (əleyhissəlam) da Fironun
ordusunun arxasına keçərək, geridəkilərə:

–Haydı, geridə qalmayın; yürüyün, deyə
dəstək verdi.

Beləcə bütün ordu hərəkətə keçdi. Bu
məsələni Allah Təala belə bəyan edir:

“O biriləri
(Firon əhlini) də ora yaxınlaşdırdıq (dəniz sahilinə topladıq).” (Şüəra surəsi
64)

Həzrət Musa və qövmünün arxasınca,
Firon və ordusu da dənizə açılan yollara girdilər. Lakin əngin
suların ilahi qəhr təcəllilərində pərişan oldular.

“Musa və onunla
birlikdə olanların hamısını xilas etdik. O biriləri
(Firon tayfasını)
isə suya qərq etdik.”
(Şüəra surəsi 65-66)

“Biz də ayələrimizi
yalan hesab edib onlardan qafil olduqları (onlara etinasız yanaşdıqları) üçün (Firon əhlindən) intiqam alaraq onları dənizdə batırdıq.”
(Əraf surəsi, 136)

“Və onları sonradan
gələnlərə misal və ibrət dərsi etdik.” (Zuxruf surəsi, 56)

“Şübhəsiz ki,
bunda (Musanın bu
hekayətində) bir ibrət
vardır. Lakin onların (Firon
tayfasının, qədim Misir əhalisinin, yaxud Məkkə
müşriklərinin) əksəriyyəti
iman gətirmədi.” (Şüəra
surəsi, 67)

Allahın lütfü ilə Bəni İsrailin hamısı
azad oldu. O gün Məhərrəmin 10-cu günü idi. Şükür orucu tutuldu.
Allah Təala onlara olan bu ehsanını ayəti-kərimədə belə
xatırladır:

“(Ey İsrail oğulları!
Yadınıza gətirin o vaxtı ki) Firon əhli sizə (babalarınıza) ən
ağır işgəncələr verdikləri, oğlan uşaqlarınızı boğazlayıb,
qadınlarınızı (kəniz etmək
məqsədilə) sağ buraxdıqları
zaman Biz sizi onların əlindən xilas etdik. Bunlarda
(sizdən ötrü) Rəbbiniz tərəfindən böyük bir imtahan var
idi.” (Bəqərə surəsi,
49)

“(Yadınıza salın
ki) Biz sizdən ötrü dənizi
yarıb sizə nicat verdik və Fironun adamlarını siz baxa-baxa suda
qərq etdik.” (Bəqərə surəsi,
50)

 


Qəbul edilməyən İman: Fironun
imanı

 “İsrail oğullarını dənizdən (sağ-salamat) keçirtdik. Firon və əsgərləri zalımcasına və düşməncəsinə
onların arxasınca düşdülər. (Firon) batacağı
anda: "İsrail oğullarının inandıqlarından başqa tanrı olmadığına
iman gətirdim. Mən artıq (Ona) təslim
olanlardanam!" – dedi.” (Yunus
surəsi, 90)

Qırmızı dənizin girdablarında
boğulmaq üzrə ikən məcbur olaraq iman halqasından tutmaq istəyən
Firona Allah Təala belə buyurdu:

“İndimi? (Bütün
var-dövlətin, hakimiyyətin əlindən çıxdıqdan sonramı iman
gətirirsən?) Halbuki
əvvəlcə (Allaha)
qarşı çıxmış və fitnə-fəsad
törədənlərdən olmuşdun!” (Yunus surəsi, 91)

“Səndən
sonrakılara bir ibrət olsun deyə, bu gün səni xilas edəcəyik (sənin
cansız bədənini sahilə atacağıq). Həqiqətən, insanların çoxu
ayələrimizdən qafildir!” (Yunus surəsi, 92)

Müfəssir Zəməxşəri, bu
ayəti-kəriməni belə təfsir etmişdir:

“Səni dəniz
kənarında bir qırağa atacağıq. Cəsədini tam və pozulmamış halda
çılpaq və paltarsız olaraq, səndən əsrlər sonra gələcəklərə ibrət
olsun deyə qoruyacağıq.”

Yaxın bir zamanda aparılan
araşdırmalarda Fironun cansız cəsədi əsrlərcə dənizdə qalmasına
baxmayaraq Allah Təalanın qüdrəti ilə çürüməmişdir. Bu həqiqət,
Haqq Təalanın Qurani-Kərimdə bildirdiyi kimi, qiyamətə qədər davam
edəcək bir möcüzədir.

 


Qırmızı dənizi keçdikdən
sonra

 Musa (əleyhissəlam) Bəni İsraili Kənan diyarına doğru apardı.
Yolda gedərkən bütlərə və öküzə ibadət edən bir qövm gördülər.
Bəziləri:

“–Ya Musa!
Bizə də belə bir şey düzəlt, biz də ona ibadət edək!”
–dedilər.

Bunun cavabında Həzrət Musa,
onlara belə nəsihət etdi:

“–Allah sizi
bir zülmdən qurtardı. Qibtilər sizin oğullarınızı öldürür və
qızlarınızı xidmətçi olaraq istifadə edirdilər. Buna cavab olaraq
siz Allaha üsyan edib, şirkə mi düşəcəksiniz?” –dedi.

Allah Təala buyurur:

“Biz İsrail oğullarını
dənizdən keçirtdik, (sonra) onlar öz
bütlərinə tapınan bir tayfaya uğradılar. (İsrail oğulları) dedilər: "Ya Musa! Bizə onların sitayiş etdikləri bütlər
kimi bir büt düzəlt!" (Musa
belə) cavab verdi: Siz,
doğrudan da, cahil bir tayfasınız!” (Əraf surəsi, 138)

“Şübhəsiz ki, bunların
tapındıqları bütlər məhvə məhkumdur, etdikləri əməllər isə
puçdur!” (Əraf surəsi,
139)

“(Musa yenə)
dedi: Allah sizi aləmlərə
(dövrünüzdəki bütün
insanlara) üstün etdiyi
halda, heç mən sizin üçün Allahdan başqa bir tanrı
istərəmmi?!” (Əraf surəsi,
140)

“(Ey İsrail
övladı!) Yadınıza salın ki,
sizi Firon əhlinin əlindən qurtardıq. Onlar sizə şiddətli əzab
verir, oğullarınızı öldürür, qadınlarınızı isə (özlərinə xidmət etmək üçün) diri saxlayırdılar. Bu sizin üçün Rəbbiniz
tərəfindən böyük bir sınaq idi.” (Əraf surəsi, 141)

Musa (əleyhissəlam) 12 000
nəfərdən təşkil edilmiş iki ordu hazırladı. Bunları Misirə
göndərdi. Arxada uşaqlar, xəstələr və yaşlılardan başqa heç kim
qalmamışdı. Ordunun birinə Yuşə bin Nun (əleyhissəlam), digərinə də
Kalib bin Yukna komandirlik edirdi. Ordular, döyüşdən zəfərlə
döndülər. Artıq qiptilər tamamən pərişan olmuşdular. Bu vəziyyət,
ayəti-kərimələrdə belə anladılır:

“Nəhayət, Biz
onları (Fironu və
tayfasını) bağlardan və
bulaqlardan çıxartdıq. Xəzinələrdən və (Nil ətrafındakı) gözəl (bərəkət
dolu) yerdən kənar
etdik.” (Şüəra surəsi,
57-58)

“Zəif
(həşr) görünən o tayfanı (İsrail oğullarını) yer üzünün daim xeyir-bərəkət verdiyimiz şərq
tərəflərinə (Şam
diyarına) varis etdik.
(Müsibətlərə, fəlakətlərə)
səbir etdiklərinə görə Rəbbinin
İsrail övladına verdiyi gözəl sözlər (vədlər) tam yerinə
yetdi. Fironun və onun camaatının qurduqları (imarətləri) və ucaltdıqlarını (qəsrləri, kaşanələri) isə viran qoyduq.” (Əraf surəsi, 137)

“(O yerlərdən
onları) beləcə çıxartdıq və
İsrail oğullarını oralara varis etdik.” (Şüəra surəsi, 59)

“(Fironun bütün
əyan-əşrafı və əsgərləri boğulub tələf oldular). Onlar (özlərindən sonra) neçə-neçə bağlar, çeşmələr qoyub getdilər; Neçə-neçə
əkinlər, gözəl yerlər (möhtəşəm qəsrlər).
Və zövq aldıqları neçə-neçə nemətlər (tərk etdilər).” (Duxan surəsi,
25-27)

“(Onları)
belə (cəzalandırdıq) və
ona (onların sərvətlərinə,
mülklərinə) başqalarını (İsrail
oğullarını) varis
etdik!” (Duxan surəsi,
28)

“Onlardan ötrü nə göy,
nə də yer ağladı. Onlara (tövbə etməyə) imkan
da verilmədi! (Əksinə, elə bu
dünyada cəzalarına çatdılar; axirət əzabı isə daha şiddətli
olacaqdır. Budur küfrün nəticəsi!)” (Duxan surəsi,
29)

Haqq Təala, ilahi qəhrə düçar olan
cəmiyyətlərin həzin aqibətlərini və onların tarixin zibilliyində
acı bir şəkildə necə itdiklərini, aşağıdakı ayəti-kərimədə nə gözəl
təsvir edir:

“Biz onlardan əvvəl
neçə-neçə nəsilləri məhv etdik. İndi heç onlardan birini görür,
yaxud onlardan bir səs-səmir eşidirsənmi? (Bu müşrikləri də onlar kimi məhv edib kökünü
kəsəcəyik).”
(Məryəm surəsi, 98)

 


Tövratın nüzulu
(enməsi)

 Həzrət Musa, İsrail oğulları ilə birlikdə Misirdən çıxıb
düşməndən xilas olduqdan sonra qövmünə kitabı gətirəcəyini
söyləmişdi. Həzrət Haruna (əleyhissəlam):

“–Sən bunların səhv
işlərini islah et! Mən, Allahın əmri ilə Tur dağına gedirəm.
Allahdan nazil olacaq yeni bir kitab ilə
dönəcəyəm.”-deyərək onu yerinə
vəkil qoydu.

Ancaq nankor qövm Həzrət Musaya:

–Sənin yanında bizdən şahidlər olmasını
istəyirik, dedilər.

Bunun üçün aralarından yetmiş nəfər
seçdilər və birlikdə Tur dağına getdilər.

Musa (əleyhissəlam), ona vəd edilən
“Kitab”ı Haqq Təaladan niyaz etdi. Haqq Təala da ona otuz gün oruc
tutmasını əmr etdi. Bu zaman fasiləsi, Zülqədənin otuz günüdür.
Sonra Zülhiccənin ilk on günü ilə də bu oruc, qırx günə tamamlandı.
Beləcə Həzrət Musaya Kitab (Tövrat) endirilərək, ona qövmünü doğru
yola çatdırma vəzifəsi verildi.

Allah Təala buyurur:

“Musa ilə otuz
gecə (oruc tutub dua edəcəyi,
bunun müqabilində ona Tövratı nazil edəcəyimiz və özü ilə
danışacağımız) barədə
vədələşdik, sonra ona daha bir on gün də əlavə etdik. Beləliklə,
Rəbbinin (ibadət üçün)
təyin etdiyi müddət tam qırx
gecə (gün)
oldu…” (Əraf surəsi, 142)

Həzrət Musa, bu vəzifənin lazım bildiyi
kamilliyi qazanmağı təmin edəcək oruc, dua, təfəkkür, müraqibə və
saflaşmaq üçün qırx günlüyünə Turi-Sinaya dəvət edilmişdi. Musa
(əleyhissəlam), bu zaman müddətində Rəbbi ilə görüşə
hazırlanacaqdı. O, dünyəvi məşğələlərindən uzaqlaşmaq, göylərin
səssizliyinə dalmaq və nəhayət ənginlərdə Uca Yaradana çataraq
ümmanda yox olmaq üçün, Turi-Sinada insanlardan ayrı bir həyat
yaşadı. Çünki onun, öz ruhunu aydınladıb şəffaflaşdırması üçün buna
ehtiyac vardı.

Belə başa düşülür ki, Musa
(əleyhissəlam) ilk otuz gün oruc, dua, təfəkkür kimi müxtəlif
ibadətlər və riyazatla, təhzib və təzkiyə olmuş; sonrakı on gündə
isə Allah ilə danışma və Tövratın enməsi baş vermişdir. Yəni Musa
(əleyhissəlam) bu qırx günlük zaman içində, Allah ilə danışa
biləcək uca bir mənəvi səviyyəyə yüksəlmişdir.

Ayəti-kərimədə qırx gün deyil, qırx
gecə deyilməsinin səbəbi, ayın çıxışı və günün gecədən başlaması
səbəbi ilədir. Buna görə gündüzlər də buna daxildir. Ayrıca gecənin
gündüzə nəzərən daha fərqli xüsusiyyətləri vardır. Qurani-Kərim,
Lövhi-Məhfuzdan dünya səmasına gecə endirilmiş, Rəsulullah
(səllallahu əleyhi və səlləm) də meraca gecə çıxmışdır. Hətta
vəhylərin gəlməsi də əksərən gecələr baş vermişdir.

Həzrət Musanın (əleyhissəlam)
Turi-Sinada qırx gecə qalmasında bu işarələr vardır:

Əhlullahın (Allah adamı) böyük bir
“təcəlli sabahı”na çatmaları üçün gecələrin qaranlığına bənzəyən
iztirab saatlarında qəm çəkmələri lazımdır. İlahi feyz və bərəkət
ümumiyyətlə gecələr endiyindən, bütün “müvəffəqiyyət sabah”ları,
iztirablı gecələrin səhərlərini təqib edər, deyilmişdir.

Həzrət Musanın (əleyhissəlam) bu qırx
günlük qəmi ilk otuz günü ilə bütün bir gecə; sonrakı on gün də, o
gecənin səhəri kimidir. Necə ki, bu səhərin fəcri-sadiq (gerçək
fəcr) saatlarını andıran son qismləri, Həzrət Musanın
(əleyhissəlam), Allah Təala ilə danışma lütfünə çatdığı
anlardır.

Musa (əleyhissəlam), Tur dağında heç
ara vermədən (savmi visal) otuz gün oruc tutmuşdu; lakin nə acmış,
nə də susamışdı! Sonra Xızırla görüşmək üçün səfərə çıxması əmr
edildi. Səfərdə isə daha yarım gün keçmədən belə aclığa qarşı səbir
edə bilmədi və yoldaşlarına:

–Yeməyimizi gətir yeyək-dedi.

Çünki Xızırın yanına getməsinin səbəbi
onun imtahan ediləcəyi idi. İmtahanın üstünə bir də aclıq ibtilası
(dərd, qəm) əlavə edilincə, məxluq (Xızır) üçün etdiyi səfərdə
yarım gündə acdı. Lakin Tur dağındakı səfəri, Rəbbinə qovuşmaq və
Onunla söhbət etmək məqsədilə olduğundan, olduğu yerin də heybəti
ilə yeməyi və içməyi unutmuş, Allahdan başqa hər şeydən gözü
doymuşdu.

Həzrət Musaya, (əleyhissəlam) Allah
(Cəllə Cəlaluh) ilə danışması səbəbinə görə “kəlimullah” deyilir.
Həzrət Musa, Haqq Təala ilə, dil kimi bir vasitə olmadan zamansız
və cəhətsiz olaraq Onun Kəlam sifəti ilə danışdı. Onun
sifətlərindən heç biri yaradılanların sifətlərinə bənzəməz. O,
bilir; bu bilmək, bizim bildiyimiz kimi deyildir. Qüdrət sahibidir;
bu da bizim qüdrətimiz kimi deyildir. O, danışır; lakin bizim
danışmağımız kimi deyil. Biz dil kimi bir alət və hərflərlə
danışırıq. Allah (Cəllə Cəlaluh) isə bundan münəzzəhdir. Hərflər
sonradan yaradılmışdır (məxluqdur). Allahın kəlamı isə məxluq
deyildir, hərfsiz və alətsizdir. Necə ki, Musa (əleyhissəlam),
Allah (Cəllə Cəlaluh) ilə danışarkən, yanındakı 70 nəfər və Cəbrail
(əleyhissəlam), bu danışmağı seçə və dərk edə bilmədilər.

“…Və Allah Musa ilə
sözlə (arada heç bir başqa
vasitə olmadan) danışdı.” (Nisa
surəsi, 164) ayəti-cəliləsi də bunu ifadə etməkdədir.

Allah Təala, Musanın könlünə təsəlli
üçün minlərlə xitab göndərdi ki, nemətləri ilə könlü bir nəbzə
rahatlayıb hüzur tapsın! Çünki Musa (əleyhissəlam) bəşəri
fırtınalar və qasırğalarla dolu bir həyat yaşamış, azğın və
materialist bir qövm olan Bəni İsrailə şəriət iqamə etmək üçün
göndərilmiş peyğəmbərdi.

 


Əriha məmləkətində Əmaliqəlilərlə Hərb etmə vəziyyəti və Tih səhrası

“Bir
zaman Musa öz camaatına belə demişdi: Ey camaatım, Allahın sizə
olan nemətini xatırlayın ki, sizdən peyğəmbərlər göndərdi,
padşahlar təyin etdi və aləmlərdən (bəşər övladından) heç birinə vermədiyini sizə verdi.” (Maidə surəsi, 20)

Bu ayələr, Həzrət Musa zamanındakı
İsrailoğulları ilə əlaqəlidir. Bu səbəbdən istər onların hələ heç
kəsə verilməmiş nemətlərə nail olmaları; istərsə də
“ərzi-müqəddəs”in onlara vətən olaraq yazılması, o zamana aiddir.
Yoxsa yüzlərlə ayə və Hədisi-Şərif, Həzrət Peyğəmbər (səllallahu
əleyhi və səlləm) Əfəndimizin gəlmiş və gələcək bütün insanlar üçün
Allahın bənzərsiz lütfü və neməti olduğundan bəhs edir. Müqəddəs
torpaqlara kimin varis olacağı məsələsində isə Allah Təalanın
təyini belədir:

“Biz kitabdan
(Tövratdan, yaxud
lövhi-məhfuzdan) sonra
Zəburda da (cənnət torpağına,
yer üzünə və ya müqəddəs) torpağa yalnız Mənim saleh bəndələrimin daxil olacağını
yazmışdıq.” (Ənbiya surəsi,
105)

Bu ayəti-kərimədə pislərin və pisliyin
daim olmayacağı; yaxşılığın əsl, pisliyin isə arizi (keçici)
olduğu; hakimiyyətin də əvvəl-axır yaxşıların əlinə keçəcəyi ifadə
edilir. Bu da İslamın dünya həyatı mövzusundakı cahanşümul
baxışlarını nümayiş etdirir.

***

Həzrət Musa, qövmünü Kənan diyarına
(bugünkü Fələstin, Ürdün, İsrail və ətrafı) götürmək üçün yola
çıxmışdı. Ərzi-Məvud deyilən yerə yerləşəcəkdilər. Musa
(əleyhissəlam), ordunun hər qolundan təmsilçi seçdi. Yuşə bin Nun
və Kalib bin Yuhnənin rəisliyində oradakı qövmü aşkar etməyə
göndərdi. Gedənlər, Əmaliqə qövmünü çox güclü gördülər. Lakin, hər
hansı bir qorxuya səbəb verməməsi və əhvali-ruhiyyələrinin
pozularaq cəsarətlərinin qırılmaması üçün, qövmlərini anlatmamaq
üçün belə sözləşdilər. Çünki Həzrət Musa da belə bir ehtimala
qarşı, bu şəkildə davranmalarını tövsiyə etmişdi. Ancaq Yuşə ibn
Nun və Kalib bin Yuhnənin xaricindəkilər, sözləşməyə tabe
olmayaraq, vəziyyəti qövmlərinə danışdıqda İsrail oğulları, hərb
etməkdən qaçdı:

“Ey camaatım! Allahın
sizin üçün əzəldən (vətən) müəyyən etdiyi müqəddəs torpağa
(Beytülmüqəddəs və ya Şama) daxil olun, geri dönməyin (düşməndən
qorxub qaçmayın və ya dininizdən dönməyin), yoxsa zərər çəkmiş
halda geri dönərsiniz.” (Maidə
surəsi, 21)

“Onlar dedilər: Ya
Musa, orada nəhəng (qüvvətli) adamlar (Ad qövmünə
mənsub Əmaliqə tayfası) vardır. Onlar oradan çıxmayınca biz ora girməyəcəyik. Əgər
onlar oradan çıxsalar, biz ora daxil olarıq.” (Maidə surəsi, 22)

“(Allahdan)
qorxanlardan Allahın nemət verdiyi
iki nəfər dedi: Onların üstünə (qəflətən) qapıdan (yaşadıqları
şəhərin qapısından) girin.
Əgər (qapıdan)
girsəniz, onlara mütləq qələbə
çalarsanız. Əgər möminsinizsə, Allaha təvəkkül edin!”
(Maidə surəsi, 23)

“(İsrail
oğulları) dedilər: Ey Musa,
nə qədər ki, onlar oradadırlar, biz ora girməyəcəyik. Sən və Rəbbin
gedib onlarla vuruşun. Biz isə burada oturacağıq.”
(Maidə surəsi, 24)

İsrail oğulları, Fironun zülmündən
qurtardıqdan sonra zülm gördükləri günləri unutmuş, rahata
öyrəşmişdilər. Dünyəvi istək və arzularını artırmışdılar. Həzrət
Musadan qüdrət halvası və bildirçin əti istəmişlər və bu nemətlər
onlara hər gün bəxş edilmişdir. Bunlara əlavə Həzrət Musanın
(əleyhissəlam) əsasını torpağa vurması ilə, oradan fışqıran on iki
çeşmədən faydalanmışdılar. Haqq Təala buyurur:

“(Yadınıza salın ki,
Tih səhrasında yaşadığınız zaman) üstünüzə buludla kölgə saldıq və: "Ruzi olaraq verdiyimiz
halal şeylərdən yeyin!" (deyərək) sizə qüdrət
halvası və bildirçin göndərdik. Onlar (əcdadınız) isə (itaətdən boyun
qaçırmaqla) Bizə deyil, ancaq
özlərinə zülm etmiş oldular.” (Bəqərə surəsi, 57)

“Yadınıza salın ki,
Musa öz qövmü üçün su istədikdə, Biz ona: "Əsanı daşa vur!"
–dedik. (O, əsanı daşa vuran
kimi) ondan
(daşdan) on iki çeşmə fışqırdı, hər kəs öz çeşməsini
tanıdı. (Sonra
onlara:) Allahın verdiyi
ruzidən yeyin-için, fəqət yer üzündə öz həddinizi aşaraq fəsad
törətməyin! (söylədik).”
(Bəqərə surəsi, 60)

İsrail oğulları, istədikləri bitib
tükənməyən, şükür etməyi və səbr etməyi bilməyən bir qövm olduğu
üçün yenə peyğəmbərlərinə yük olmaqda qalıb nankorluq edirdilər.
Aşağıdakı ayəti-kərimə, bu qövmün nankorluğunu açıqca nümayiş
etdirir:

“Xatırlayın ki,
siz (müəyyən müddət səhrada
qalmalı olduğunuz zaman): "Ya
Musa! Biz (hər gün
yediyimiz) eyni təama
(qüdrət halvasından və bildirçin
ətindən ibarət olan yeməyə) heç vaxt dözməyəcəyik! Rəbbinə dua et ki, bizim üçün
torpağın bitirdiyi şeylərdən tərəvəzindən, sarımsağından,
mərciməyindən və soğanından yetirsin! –dediniz. (Musa da cavabında:) "Siz xeyirli olan şeyləri bu cür alçaq şeylərlə
dəyişdirmək istəyirsiniz? (O
halda) şəhərlərdən birinə
gedin, istədiyinizi orada taparsınız!" – demişdi. Onlara zəlillik,
miskinlik damğası vuruldu və Allahın qəzəbinə düçar oldular.
Bu (cəza) onların Allahın ayələrini inkar etdiklərinə
və (Zəkəriyya, Yəhya və Şüeyb
kimi) peyğəmbərləri haqsız
yerə öldürdüklərinə görə idi. Bu onların (Allaha) asi
olduqlarına və həddi aşdıqlarına (Allahın əmrlərini pozduqlarına) görə idi.” (Bəqərə surəsi, 61)

***

“(Musa)
dedi: Ey Rəbbim! Mənim yalnız özümə
və qardaşıma (Haruna)
gücüm çatar (sözüm keçər).
Sən bizi bu günahkar və azğın camaatdan ayır!” (Maidə surəsi, 25)

“(Allah Musaya)
buyurdu: Artıq ora
(müqəddəs torpaq)
qırx il müddətinə onlara haram
edildi. Onlar olduqları yerdə (Tih səhrasında) sərgərdan gəzib dolaşacaqlar. O günahkar
(və azğın) camaatın halına acıma!” (Maidə surəsi, 26)

“Allah İsrail
oğullarından əhd almışdı. Biz onlardan (özlərinə) on
iki nəzarətçi (vəkil)
göndərmişdik. Allah buyurmuşdu: Mən
sizinləyəm. Əgər namaz qılsanız, zəkat versəniz, peyğəmbərlərimə
iman gətirib onlara kömək etsəniz, Allaha (Allah yolunda) gözəl bir borc (sədəqə) versəniz,
əlbəttə, günahlarınızın üstünü örtər və sizi (ağacları) altından çaylar axan cənnətlərə daxil edərəm. Lakin bundan
sonra sizdən hər kəs (əhdi
pozaraq) küfr edərsə, o artıq
doğru yoldan azmış olar!” (Maidə surəsi, 12)

Lakin Bəni İsrail
qövmü, Allahın onlara bəxş
etdiyi nemətlərə nankorluq edir və ülül-əzm peyğəmbərlərin üçüncüsü
olan Həzrət Musaya təhər etməyə başlamışdılar. Hətta, Allahı,
yaradılmış bir canlı xüsusiyyətləri ilə təsəvvür edib
peyğəmbərlərinə:

“–Sən Rəbbinlə bərabər
savaşa get, döyüş və qalib gəl! Ondan sonra biz sənin dalınca
gələrik!”-deyəcək qədər ədəbsizləşdilər.

Bu səbəbdən Haqq Təala, İsrail
oğullarını, dar və sıxıcı bir yer olan Tih səhrasında qırx il
qalmağa məhkum etdi.

Onlar bu məkandan çıxmağa çalışmalarına
baxmayaraq, gəzib-dolanıb düz onların yeni nəsli yetişənə qədər
yenə eyni dairənin içinə girirdilər.

Nəhayət, bu imanlı və gümrah nəsil ilə
oradakı güclü və zorba qövmə qalib gəlinib Ərzi-Məvuda girildi.
Beləcə Şəriə çayının şərq kənarındakı yerlər ələ keçirildi və
Ərzi-Məvudda yerləşməyə başlandı. Beləcə Həzrət Musanın
(əleyhissəlam) vədi yerinə yetdi. Həzrət Harun da bu vaxt vəfat
etmişdi.

 


Həzrət Musanın (əleyhissəlam)
Allahı görmək istəməsi

 Musa
(əleyhissəlam), vaxtsız-vədəsiz şəkildə Haqq Təala ilə danışırkən
gözündən pərdələr qalxdı, çox üstün bir məqam və mərtəbəyə
yüksəldi. O, Rəbbi ilə danışmaqdan o qədər ləzzət aldı ki, Onu
görmə arzusu çoxaldı. Özündə, o günə qədər yaşamadığı, bambaşqa hal
meydana gəldi və Haqq Təalanı görmək istədi. Bu arzusunda israr
etdi. Allah Təala isə:

“–Sən məni görə
bilməzsən!” –buyurdu.

Musa (əleyhissəlam) tələbində yenə
israr edincə, Haqq Təala:

“–Bu dağa bax! O dağ
yerində durarsa, sən məni görə bilərsən!” –buyurdu. (Bu dağ, Mədyən diyarında Zübeyr deyilən
böyük bir dağ idi.)

Bir rəvayətə görə, Haqq Təala, Həzrət
Musaya (əleyhissəlam) pərdələr arxasından dirhəm qədər nur
göstərdi. Nur, dağa təcəlli etdi və dağ infilaq etdi. Musa
(əleyhissəlam), bu qüdrət və əzəmətin ehtişamına dayana bilmədi və
özündən getdi:

“Musa təyin etdiyimiz
vaxtda (Tur-i Sinaya)
gəldikdə Rəbbi onunla
(arada heç bir vasitə
olmadan) danışdı.
(Musa: ) "Ey Rəbbim! Özünü (camalını) mənə
göstər. Sənə baxım!" - dedi. Allah: "Sən Məni əsla görə bilməzsən.
Lakin (bu)
dağa bax. Əgər o yerində dura bilsə,
sən də Məni görə bilərsən", - buyurdu. Rəbbi dağa təcəlli
etdikdə (Allahın nuru dağa
saçıldıqda) onu parça-parça
etdi. Musa da bayılıb düşdü. Ayılandan sonra isə: "Sən paksan,
müqəddəssən! (Bütün eyib və
nöqsanlardan uzaqsan!) Sənə (bu işimdən
ötrü) tövbə etdim. Mən
(İsrail oğullarından Səni görməyin
mümkün olmadığına) iman
gətirənlərin birincisiyəm!" – dedi.” (Əraf surəsi, 143)

Musa (əleyhissəlam) mükaliməsindən
sonra, Tövrat nazil olmağa başladı. Yeddi və ya on lövhə halında
endirdiyi rəvayət edir.

 


Tur dağında
mülakat

 Musa
(əleyhissəlam) soruşdu:

–Ya Rəbbi, hansı qulların daha
sevimlidir?

Haqq Təala:

–Məni zikr edib məni unutmayan
qullarım,-buyurdu.

Musa (əleyhissəlam) təkrar soruşdu:

–Hansı qulların daha alimdir?

Allah Təala:

–Bildiyini insanlara öyrədən; doğrunu
göstərən, dinləyən və bunu öz nəfsində tətbiq edib pisliklərdən
çəkindirəndir,-buyurdu.

 


Qızıl
buzov

 İsrail oğulları, Musa (əleyhissəlam) ilə birlikdə Qırmızı
dənizdən keçdikdən sonra, sığır başı şəklində bütlərə sitayiş edən
bir qəbiləyə rastlaşmışdılar. Həzrət Musaya da:

–Sən də bizə belə bir İlah düzəlt, biz
də ona ibadət edək, –demişdilər.

Musa (əleyhissəlam) isə, onlara nəsihət
etmiş, bunun böyük şirk olduğunu bildirmişdir. Onlar da peşman olub
tövbə etmişdilər.

Ancaq Musa (əleyhissəlam), Həzrət
Harunu (əleyhissəlam) öz yerinə vəkil edib Tur dağına gedincə,
onlara qarşı imansızlığını gizlədən Samiri adlı nankor bir yəhudi,
Həzrət Musanın yoxluğundan fürsət əldə etdi. Xalqdan qızıl topladı
və qızıldan bir buzov heykəli hazırladı. Sonra da:

“–Bu, Musanın ilahıdır!
Lakin Musa, tanrısını unutdu!”-deyib xalqdan buzova sitayiş
etmələrini tələb etdi.

Samiri sənətkar idi. Buzovu elə bir
ustalıqla hazırlamışdı ki, onun içinə külək girdikdə buzov canlı
kimi böyürürdü. Bunu buzovda açdığı deşiklərlə əldə etmişdi. Ayrıca
küləyin şiddətinə görə qaval kimi səslər çıxarırdı. Buzovun
arxasında dayanmış Samiri insanlara:

–Baxın, ilahınız sizinlə
danışır!-deyirdi.

Beləcə Samiri, buzovun tanrı olduğunu
xalqa təlqin edərək, bir qism İsrail oğullarını haqq dindən
uzaqlaşdırdı. Harun (əleyhissəlam), israrla xəbərdarlıq etməsinə
baxmayaraq xalqı ona qulaq asmadı:

“Harun isə
bundan (Musa Tur dağından
qayıtmamışdan) əvvəl onlara
belə demişdi: Ey ümmətim! Siz bununla (hansınızın əqidəcə möhkəm, hansınızın şəkkak olduğunu
ayırd etmək məqsədilə Allah tərəfindən) yalnız imtahana çəkildiniz. Sizin Rəbbiniz, şübhəsiz
ki, Rəhmandır. Mənə tabe olub əmrimə itaət edin!”
(Taha surəsi, 90)

“Onlar: Musa
(Tur dağından) qayıdıb yanımıza gələnə qədər bu buzova sitayiş
etməkdən əl çəkməyəcəyik! – deyə cavab vermişdilər.”
(Taha surəsi, 91)

“(Tur dağına
gedən) Musanın ardınca
tayfası öz bəzək-düzək şeylərindən (canlıymış kimi) böyürtüsü olan bir buzov heykəli düzəltdilər. Məgər
(buzovun) onlarla danışmadığını, onlara bir yol göstərə
bilmədiyini görmədilərmi? (Bununla belə) ona (buzova)
tapınıb (özlərinə) zülm
eləyən oldular.” (Əraf surəsi,
148)

“Musa qəzəbli və
kədərli halda tayfasının yanına dönərkən onlara dedi: Məndən sonra
mənə nə pis xələf oldunuz! (Nə pis işlər gördünüz!) Rəbbinizin əmrini (əzabını) tezləşdirməkmi istədiniz? (Musa) qəzəbindən (əlindəki
Tövrat) lövhələrini yerə
atdı, qardaşının başından (saç-saqqalından) yapışıb özünə tərəf çəkməyə başladı. (Harun) dedi: Ey anam oğlu! Bu tayfa məni zəif bilib az qaldı ki,
öldürə. Mənimlə belə rəftar etməklə düşmənləri sevindirmə! Məni
zalımlarla bərabər tutma!” (Əraf surəsi, 150)

“(Musa ümmətinin
yanına qayıtdıqdan sonra) dedi: Ya Harun! Onların (haqq yoldan) azdıqlarını gördüyün zaman sənə nə mane oldu ki,
(Möminləri də götürüb)
arxamca gəlmədin?
(Mənə bu barədə heç bir xəbər
vermədin, yaxud mənim yolumla gedərək bütə tapınanları danlayıb
onlara qarşı hiddətlənmədin?) Əmrimə asimi oldun? (Allahdan başqasına ibadət edənlərlə bir yerdə yaşamağı
özünə nə cür rəva bildin?)” (Taha surəsi,
92-93)

“(Harun)
belə cavab verdi: "Ey anam oğlu!
Saçımdan, saqqalımdan tutma. (Saqqalımı, başımı yolma). Doğrusu, sənin: İsrail oğulları arasına ayrılıq saldın,
sözümə baxmadın! – deyəcəyindən qorxdum.” (Taha surəsi, 94)

Həzrət Musa ilə Həzrət Harun, ata-ana
bir qardaş idilər. Vəziyyət belə olduğu halda, Həzrət Harunun
(əleyhissəlam) “anam oğlu” deməsinin səbəbi, Həzrət Musanın
(əleyhissəlam) mərhəmətini cəlb etmək üçün idi. Çünki ana, həm
atadan, həm də qardaşdan daha şəfqətlidir. Eyni zamanda onların
anası, Allaha iman etmiş, oğullarının sevgi və hörmətini qazanmış
saleh bir qadın idi.

“(Musa)
dedi: "Ey Rəbbim! Məni də, qardaşımı
da bağışla. Bizi Öz mərhəmətin altına al. Sən rəhm edənlərin ən
rəhmlisisən!” (Əraf surəsi,
151)

“Musa qəzəbli, kədərli
halda camaatının yanına qayıdıb dedi: "Ey ümmətim! Məgər
Rəbbiniz (Tövratı nazil
etmək, keçmiş günahlarınızı bağışlamaq, göydən qüdrət halvası və
bildirçin endirmək haqqında) sizə gözəl bir vəd verməmişdimi? Yoxsa (mənim sizdən ayrılmağımdan) uzun bir müddət keçdi? (Nə tez hər şeyi unudub nankor oldunuz?)
Yaxud Rəbbinizdən sizə bir qəzəb
gəlməsini istəyib mənə verdiyiniz vədə xilaf çıxdınız?”
(Taha surəsi, 86)

“Onlar dedilər: Biz
sənə verdiyimiz vədə öz ixtiyarımızla xilaf çıxmadıq. Amma
biz (Firon)
tayfasının (bir bayram günü əmanət olaraq aldığımız)
zinətlərindən ibarət ağır bir yüklə
yüklənmişdik. Onları ("əmanətə xəyanət haramdır"-deyərək günahdan qurtulmaq
məqsədilə oda) atdıq. Samiri
də bizim kimi (özündə olan
bəzək şeylərini oda) atdı.” (Taha surəsi,
87)

Onlar Samirinin təlqini ilə əllərindəki
zinətləri əritmək, sonra da buzovu hazırlamaq üçün oda atdılar.

“(Oda atılmış
qızıl-gümüş əridikdən sonra Samiri çuxurun içində)
onlara böyürən bir buzov
heykəli (düzəldib)
çıxartdı. (Samiri və onun yoldan çıxartdığı bir neçə
kişi) dedilər:
(Ey İsrail oğulları!)
Bu sizin tanrınızdır. Musanın da
tanrısı budur, lakin unutmuşdur. (Musa heykəli itirmiş, onu axtarıb tapmaqdan ötrü Tur
dağına getmişdir).”
(Taha surəsi, 88)

Həzrət Musa, bu çirkin işlərinə görə
onlara dedi ki, tövbə etsinlər. Bağışlanmaqlarının da, çox peşman
olmalarına, ya da ölüm cəzasına riza göstərmələrinə bağlı olduğunu
bildirdi. Onlar da:

“–Səbir edərik!”-deyib,
hökmü gözlədilər.

“O vaxtı da xatırlayın
ki, Musa öz qövmünə: Ey qövmüm, siz buzova sitayiş etməklə,
həqiqətən, özünüzə zülm etdiniz. Buna görə də Yaradanınıza tərəf üz
tutaraq tövbə edin, özünüzü (buzovu tanrı bilən adamlarınızı) öldürün! Belə etməniz yaradanınızın yanında sizin üçün
xeyirlidir! –demişdi və Allah da tövbənizi qəbul etmişdi. Əlbəttə,
O, tövbələri qəbul edəndir, bağışlayandır.” (Bəqərə surəsi, 54)

Onların içindən öldürələr, əllərində
bir qılıncla öləsilərin başında gözləməyə başladılar. Hər bütə
sitayiş edənin arxasında, öldürülmə əmri gəldikdə, onun boynunu
vurmaq üçün bir nəfər təyin edilmişdi. Hətta bunların içində
bir-birlərinə qohum olanları da vardı.

“Elə ki
(peşmançılıqdan başları)
əlləri arasına düşdü və haqq yoldan
azmış olduqlarını gördülər, (əməllərindən çox məyus olub) dedilər: Əgər Rəbbimiz bizə rəhm etməsə və bizi
bağışlamasa, mütləq ziyana uğrayanlardan olacağıq!”
(Əraf surəsi, 149)

Buna görə Həzrət Musa və Həzrət Harun,
mərhəmətlərindən ağladılar və dua etdilər. Sonra da tövbələrinin
qəbul olduğuna dəlalət edən bu ayəti-kərimə endi:

“Pis əməllər etdikdən
sonra tövbə edib iman gətirənlərə gəldikdə isə, Rəbbin tövbədən
sonra (onları)
bağışlayandır, rəhm edəndir!”
(Əraf surəsi, 153)

“Sonra da
(tövbə etdiyinizə görə)
sizi əfv etdik ki, bəlkə, şükür
edəsiniz.” (Bəqərə surəsi,
52)

Bundan sonra Musa (əleyhissəlam)
Samiriyə dönərək:

“Ey Samiri!
Sənin (bu pis, əcaib işi
görməkdə) məqsədin nə idi?"
–deyə soruşdu.” (Taha surəsi,
95)

“(Samiri)
belə cavab verdi: Mən
(İsrail oğullarının)
görmədiklərini (Cəbraili) gördüm (yaxud
bilmədiklərini bildim). Mən o
Rəsulun (Allah
elçisinin) ləpirindən
(Cəbrailin atının ayağı dəydiyi
yerdən) bir ovuc torpaq
götürdüm və onu (çaladakı od
içində əriyən bəzək şeylərinə) atdım (o da dönüb
böyürən bir buzov oldu).
Beləcə, öz nəfsim məni bu işə sövq etdi". (Nəfsim bu işi mənə xoş göstərdi, mən də ona
uydum).” (Taha surəsi, 96)

Müfəssirlərə görə, xalqın görməyib
Samirin gördüyünü və ləpirindən bir ovuc aldığını iddia etdiyi
rəsul, Həzrət Musanın hüzuruna gələn Cəbrail idi. Samiri, onun
atının basdığı yerlərin yaşıllaşdığını görmüş, izinin torpağından
bir ovuc alıb, atəşə atmışdı. Bu ayəni, məcazi mənada “Allahın
ilham etdiyi elmi, belə istifadə etdim” şəklində anlamaq da
mümkündür.

“(Musa)
dedi: Çıx get burdan. Həyatın
boyu (cəza
olaraq): "Bir kəs mənə
toxunmasın (mən də bir kəsə
toxunmayım)!" - deməli
olacaqsan. (Heç kəs səni
dindirməyəcək, süfrəsinə buraxmayacaq, səninlə alış-veriş
etməyəcək. Heç kəslə ünsiyyət etməyib tamamilə təcrid olunmuş bir
vəziyyətdə yaşayacaqsan. Dəhşət səni bürüyəcək). Hələ səni əsla qaçıb canını qurtara
bilməyəcəyin daha bir vədə (qiyamət günü) gözləyir. İndi tapınıb durduğun tanrına (bütünə) bax. Biz onu yandıracaq, sonra da (külünü) dənizə
atacağıq!” (Taha surəsi,
97)

Bir rəvayətə görə, Həzrət Musanın
(əleyhissəlam) ayəti-kərimdəki bədduasından sonra Samiri, həqiqətən
ağır və yoluxucu bir xəstəliyə tutulmuş və ömrü boyu insanlardan
uzaq durmaq məcburiyyətində qalmışdır.

“Şübhəsiz ki,
buzovu (tanrı)
qəbul edənlərə Rəbbindən bir qəzəb
yetişəcək və onlar dünyada zillətə düçar olacaqlar! Biz
(Allaha) iftira yaxanları belə cəzalandırırıq!”
(Əraf surəsi, 152)

***

“Musanın qəzəbi
yatanda lövhələri götürdü. Onların birində: "Rəbbindən qorxanlar
doğru yola və mərhəmətə nail olacaqlar!" –(deyə yazılmışdı).” (Əraf surəsi,
152)

Allah Təala, Həzrət Musadan
(əleyhissəlam) buzova sitayiş etdikləri üçün peşman olan İsrail
oğulları arasından qövmlərini təmsil etmək üzrə yetmiş nəfər
seçməsini və onların ilahi hüzura gələrək birlikdə tövbə etmələrini
istədi.

Həzrət Musa, Rəbbinin əmrini yerinə
yetirmək üçün yanına aldığı yetmiş nəfər ilə birlikdə Tur dağına
getdi. Lakin bu nankor insanlar, Allahı görmək tələbinə cürət
etdilər. Buna görə orada şiddətli bir zəlzələ oldu və onların hər
biri bayılıb yerə düşdü. Həzrət Musanın (əleyhissəlam) Allaha
yalvarması ilə bu bəla da aradan qaldırıldı. Ayəti-kərimədə
buyurulur:

“(Və yadınıza salın
ki) siz: "Ya Musa, Allahı
aşkar surətdə görməyincə, heç vaxt sənə inanmayacağıq", –dediyiniz
zaman gözünüz görə –görə sizi ildırım vurmuşdu.”
(Bəqərə surəsi, 55)

“Bəlkə, şükür edəsiniz
deyə, biz sizi ölümünüzdən sonra yenidən diriltdik.”
(Bəqərə surəsi, 56)

“Musa Bizim
(Sina dağında) təyin etdiyimiz vaxt üçün öz tayfasından
yetmiş (mötəbər)
adam seçmişdi. Onları sarsıntı
yaxalayanda (ildırım vuranda
Musa) dedi: "Ey Rəbbim! Əgər
istəsəydin, bundan qabaq onları da, məni də məhv edərdin.
Aramızdakı səfehlərin törətdiyi günahlar üzündən bizi məhvmi
edəcəksən? Bu (baş verən
işlər) Sənin sınağından başqa
bir şey deyildir. Sən onunla (bu sınaqla) istədiyini zəlalətə düçar edər, istədiyini doğru yola
salarsan. Sən bizim hamimizsən (ixtiyar sahibimizsən). Bizi bağışla və rəhm et. Axı sən bağışlayanların ən
yaxşısısan!” (Əraf surəsi,
155)

İsrail oğulları bir müddət doğru yolla
sakitcə yaşadılar. Sonra yenə azdılar. Həzrət Musaya
(əleyhissəlam), Tövratın hökmlərinin ağır olduğunu və onları tətbiq
etməkdə çətinlik çəkdiklərini söylədilər. Tövbə edərkən verdikləri
sözləri unutdular. Buna görə Allah (Cəllə Cəlaluh) da, Turi-Sinanı
möcüzə olaraq üstlərinə qaldırıb havada saxladı. Dəhşətə gələn
insanlar dərhal səcdəyə qapandılar. Dağ, “indi çökər, bir azdan
çökər”-deyə gözlədilər.

“(Ey İsrail
oğulları!) Sizdən əhd-peyman
aldığımızı və Tur dağını başınızın üzərinə qaldırdığımızı
xatırlayın! (Biz:)
Sizə göndərdiyimizi
(Tövratı) möhkəm tutun, içindəkiləri unutmayın ki, bəlkə, pis
əməllərdən çəkinəsiniz –(deyə
əmr etmişdik).”
(Bəqərə surəsi, 63)

“Bundan sonra
siz (əhdinizdən)
döndünüz (əvvəlcə əməl etdiyiniz Tövrata sonra əməl
etmədiniz). Əgər sizə Allahın
yazığı və rəhmi gəlməsəydi (tövbə etmək üçün möhlət verilməsəydi), əlbəttə, (böyük) zərər
çəkənlərdən olardınız.” (Bəqərə surəsi, 64)

Buna baxmayaraq İsrail oğulları, yenə
eyni hallarında qaldılar. Həddi tamamilə aşanlar isə ilahi qəzəbə
düçar oldular:

“Həqiqətdə siz
bilirsiniz ki, içərinizdən bəzi kəslər şənbə günü haqqında olan
əmrdən kənara çıxdılar. Biz də onlara: (Zəlil və) həqir
meymunlar olun! –dedik.” (Bəqərə surəsi, 65)

“Biz bunu onlarla bir
dövrdə yaşayanlar və sonradan gələnlər üçün ibrət və müttəqilərdən
ötrü nəsihət olsun deyə etdik.” (Bəqərə surəsi, 66)

Allah Təala, İsrail oğullarından,
şüurlu olaraq pisliklərdə israr edənləri meymun şəklinə salmış,
sonra da onları həlak etmişdir. Bu hadisənin “insanların əslinin
meymun olması” iddiası ilə bir əlaqəsi yoxdur. Təsəlsül olmamış,
yəni meymuna dönən bu insanların soyu meymun olaraq davam etməmiş
və onlar bir müddət sonra ölmüşdülər. Allah Təala buyurur:

“Sonra əhdlərini
pozduqları üçün onları lənətlədik və ürəklərini sərtləşdirdik.
Onlar sözlərin (Tövratda
peyğəmbərin vəsfinə dair kəlmələrin və bəzi başqa ayələrin)
yerlərini dəyişib təhrif edir və
xəbərdar edildikləri şeylərin bir hissəsini unudurlar. Onların az
bir qismi müstəsna olmaqla, sən onlardan həmişə xəyanət görəcəksən.
Bununla belə, onları bağışla, günahlarından keç. Şübhəsiz ki, Allah
yaxşılıq edənləri sevər!” (Maidə surəsi, 13)

O zaman Tövrat, ancaq bir nüsxə idi,
hamısı heç kimin əzbərində deyildi. İsrail oğulları, Babillərə əsir
düşüncə, bu tək Tövrat nüsxəsi itdi. İllər keçdikdən sonra İsrail
oğulları, əsarətdən qurtardıqda, onun yaddaşlarda qalan bəzi
bölmələri, təsbit edilə bildiyi qədər yenidən yazıldı. Bu gün, əldə
olan Tövrat da bu əskik bölmələrdən və qismən Həzrət Musanın
həyatından meydana gəlir.

 


İnək qurban
edilməsi

 İsrail oğullarından Amil adında çox zəngin bir adamın ölüsü
tapılmışdı. Amili öldürən, əmisinin oğlu idi. Lakin öldürmə
səbəbləri məsələsində müxtəlif rəvayətlər var. Birincisi: çox fağır
və xəsis olan əmioğlusu, Amili zənginliyinə həsəd apararaq
öldürmüşdür. İkincisi: Amilin evləndiyi qadını, əmisinin oğlu çox
bəyənmiş və o qadını almaq üçün Amili öldürmüşdü.

Qatil, Amilin cəsədini qonşu iki kəndin
arasına atmışdı ki, bu kəndlərin əhalisi bir-birlərinə düşmən
olsunlar.

Xalq, Həzrət Musaya müraciət edərək
qatilin tapılmasını və ondan qisas alınmasını tələb etdi. Musa
(əleyhissəlam), qatilin kim olduğu haqqında tərəddüddə qaldı və bir
nəticəyə gələ bilmədi. Bununla əlaqədar Allaha dua etdi. Allah
Təala da, onlara bir inək qurban kəsmələrini əmr etdi. Bəni İsrail,
Həzrət Musaya (əleyhissəlam):

“Qatilin tapılması ilə inək kəsilməsi
arasında nə əlaqə var? Sən bizimlə zarafatmı edirsən?” –deyə
sordular.

Musa da:

“Mən Rəbbimin əmrini
bildirirəm!”-dedi.

Ayəti-kərimədə buyrulur:

“Yadınıza gətirin o
vaxtı ki, Musa öz qövmünə: Allah sizə bir inək kəsmənizi əmr edir!
–dedi. Onlar isə: Bizi məsxərəyəmi qoyursan? –dedilər.
(Musa da:) Allah Özü məni cahil olmaqdan saxlasın!"
–dedi.” (Bəqərə surəsi,
67)

“Onlar dedilər: Bizdən
ötrü Rəbbini çağırıb (Rəbbinə
dua edib) soruş ki, o
(inək) nə cür olmalıdır? (Musa:) Allah o
inəyin nə çox qoca, nə də çox cavan deyil, bunların ikisinin
arasında (düyə)
olduğunu buyurur. Sizə əmr olunan
şeyi yerinə yetirin! –dedi.” (Bəqərə surəsi, 68)

“Onlar dedilər: Bizdən
ötrü Rəbbini çağırıb soruş, qoy onun rəngini də bizə bildirsin. O
da cavabında: (Allah)
onun tünd sarı rəngli və görənlərə
xoş gələn (bir inək)
olduğunu buyurur, dedi.”
(Bəqərə surəsi, 69)

“Onlar
(yenə) söylədilər: Bizim üçün Rəbbinə dua et ki, onun əsl
sifətini bizə bildirsin, çünki biz (ümumiyyətlə) inəkləri bir-birinə bənzədirik. Əgər Allah istəsə
(biz kəsilməsi əmr edilən o inəyi
tapar və bu məsələ barəsində), əlbəttə, düz yolda olarıq.” (Bəqərə surəsi, 70)

“(Musa)
dedi: (Rəbbiniz) buyurur
ki, o (heç kəsə)
ram olmayıb boyunduruq götürməyən,
tarla sürməyən, əkin suvarmayan, eyibsiz-qüsursuz və ləkəsiz
(sapsarı) bir inəkdir. (Bu
zaman) onlar: İndi işi
həqiqətə gətirib çıxartdın, –dedilər və onu (inəyi tapıb) kəsdilər. Amma az qalmışdı ki, bu işi yerinə
yetirməsinlər.” (Bəqərə
surəsi, 71)

Bu xüsusiyyətləri olan
bir inəyi, yetim uşağı ilə birlikdə yaşayan bir qadında tapdılar.
Qadın, özünün çörək təknəsi olan bu inəyini satmaq istəmirdi. Bunun
üçün qadın inəyinə, dəyərindən çox olan, 1000 ağca (pul) istədi. Həzrət Musanın (əleyhissəlam):

“Qadının istədiyi miqdarı verin və
inəyi alın!” deməsinə görə İsrail oğulları min ağcaya razı oldular.
Lakin bu dəfə qadın, ücrəti (qiymət) 2000 ağcaya qaldırdı.

İsrail oğulları, qiyməti çox yüksək
gördüklərindən bu inəyi almaq istəmədilər və təkrar Həzrət Musaya
(əleyhissəlam) müraciət etdilər.

Az qalmışdı kəsməyəcəkdilər; çünki bu
təriflər, yenə yetim uşağı olan o qadının inəyinə işarə etməkdə
idi. İnəyinə olan çox istəyi görən qadın, qiyməti çox artırmış,
10 000 ağcaya yüksəltmişdi. Axırda da o qadın:

“Heyvanı alırsınız, onu kəsirsiniz və
dərisini tuluq edib içini də qızılla doldurub mənə verirsiniz!
Ancaq bu şəkildə onu sizə sata bilərəm.”-dedi.

İsrail oğulları gedib Həzrət Musaya
vəziyyəti danışdılar. O da:

“Nə qiymətə olursa-olsun, inəyi alın!”
–dedi.

Bu halda qövmü:

“İnəyi indi alaq, Allahın əmrini yerinə
yetirək, yoxsa inəyin qiyməti getdikcə artacaq sonra ödəyə
bilməyəcəyik…”-dedilər. Nəhayət inəyi aldılar.

Haqq Təala buyurur:

“Yadınıza salın ki,
siz o zaman bir nəfəri öldürüb (özünüzü təmizə çıxarmaq məqsədilə), onun (qatili) barəsində
mübahisə edirdiniz. Halbuki Allah gizlətdiyinizi zahirə
çıxarandır!” (Bəqərə surəsi,
72)

Lakin İsrail oğulları inəyin qiymətini
ödəmirdilər. Həzrət Musa onlara:

“Qiyməti ödəməsəniz, ölü
dirilməz!”-buyurdu.

Onlar da çarəsiz qalıb, inəyin dərisini
tuluq etdilər və içini də qızılla doldurub qadına verdilər.

“Belə olduqda
Biz: (Kəsilmiş inəyin)
bir parçasını ona
(qatili bilinməyən ölüyə)
vurun! –dedik. (Onlar da vurdular və ölü
dirildi). Allah
(bütün) ölüləri bu qaydada dirildər və sizə Öz möcüzələrini
göstərər ki, ağla gəlib (bunu) dərk
edəsiniz.” (Bəqərə surəsi,
73)

Ayəti-Kərimədə “bir parçasını ona
vurun!” deyilməsi diqqəti daha çox cəlb etmək üçündür. Diqqət
edilərsə, ölünün dirilməsi üçün bir sıra zahiri səbəblərə
bağlanmış, yəni kəsilən heyvanın ətinin təması şərt qoşulmuşdur.
Ancaq həqiqətdə Allah belə zahiri səbəblər və mərasimlər olmadan da
möcüzələr yaradır.

Nəhayət heyvanın dilini ölüyə
toxundurmaqla ölü, qanlar içində qalxdı. Həqiqəti olduğu kimi
anlatdı:

“Məni filan və filan əmi uşaqlarım
öldürdü.”-deyib adlarını da bildirdikdən sonra təkrar öldü.

Bu işi görən iki gəncə dərhal qisas
tətbiq edildi.

Bu hadisədən alınacaq ibrətlərin
bəziləri bunlardır:

Allahın əmri ilk gələndə İsrail
oğulları, hər hansı bir inəyi kəssəydilər əmr yerinə yetirilmiş
olacaqdı. Lakin dalbadal soruşduqları suallarla bu işi etmək
istəməyənin vəziyyətinə düşdülər. Beləcə məsələ öz-özündən
ağırlaşdı və hər etirazın dalınca sıxıntılar da artdı. Beləcə,
etiraz etmələri və hədlərini bilməmələrinə görə Allah onların
cəzalarını artırdı. Deməli möminin, Allahın və Rəsulunun əmrlərini
dərhal yerinə yetirməsi lazımdır. Çünki bu əmrləri ləngitməsi və
təxirə salması, ona daha ağır məsuliyyət və cəzalar gətirir.

Lazım olmayan, boş sualların
soruşulması lazım deyil. Çünki soruşulan hər sual onu soruşana
əlavə məsuliyyət gətirir.

Daha əvvəl ilah olaraq buzova sitayiş
etdiklərinə görə İsrail oğullarına, inəkdə bir üluhiyyət (tanrılıq
sifəti) olmadığını başa salmaq üçün inəyi qurban kəsmələri əmr
edilmişdir. Çünki insan, özündəki inanma ehtiyacına görə qulluq
hisslərində bəzən yanılaraq, ilahini, öz bəşəri ölçüləri və idrakı
içində axtarma yanlışlığına uğraya bilir. Belə olan halda bir
insanın dəyərləndirdiyi və sevdiyi şeylərlə şirkə düşmə təklükəsi
vardır. Bunu yerbəyer etmənin yolu isə sevdiklərindən və
qiymətləndirdiklərindən Allah üçün vazkeçməyi bacarmaqdır.

İsrail oğulları arasında qatillərin
tapılmamasına görə anlaşılmazlıq və hüzursuzluq artmışdı. İnək
kəsildikdən sonra qatillərin tapılması ilə qövm sakitləşdi. Buradan
da başa düşüldüyü kimi, ilahi əmrlərə təslimiyyət içində itaət
etmək, bir cəmiyyətin hüzur və sakitliyə çatması üçün
zəruridir.

İsrail oğullarından bəzilərinin
qəlbində “öldükdən sonra dirilmə” məsələsində tərəddüd var idi. Bu
hadisə bütün şübhələri yox etdi.

 


Qarun

 Qarun, Həzrət Musanın əmisi, ya da əmisinin oğludur. Həzrət
Musaya (əleyhissəlam) iman etmədən əvvəl Fironun yanında İsrail
oğullarının təmsilçisi idi. İdarəsi altında olanlara əziyyət
edirdi. İman gətirdikdən sonra özünü elm və ibadətə verdi. Tövratı,
Həzrət Musadan (əleyhissəlam) sonra ən gözəl o oxuyurdu.

Şeytan insan qılığına girərək əvvəlləri
çox fağır olan Qarunun yanına gəldi və onunla dost oldu. Sonra
fürsət tapdığı bir gün dostcasına bir tövrlə ona:

“Ey Qarun! Başqalarından gələn rizqlə
dolanmaqdansa, gedib həftədə bir gün çalışaq və qalan altı gündə
isə Rəbbimizə itaət edək.” –dedi.

Bu fikir, Qarunun ağlına batdı.
Birlikdə şəhərə getdilər və bir gün işlədilər. Bu bir günlük
işləmələrinin əvəzi olan pulla altı gün dolanıb ibadət etdilər.

İlk istəyinə nail olan şeytan bu
dəfə:

“Qarun, bax! Heç kimə möhtac olmadıq!
Gəl, bundan sonra həftənin yarısında çalışıb pul qazanaq, digər
yarısında da ibadət edək! Beləcə qazandığımız pulun çoxunu Allah
rizası üçün fağırlara infaq etmək imkanımız olar!” –dedi.

Artıq şeytanın fikirlərinə tabe olmağa
başlayan Qaruna, bu təklif daha da cazibədar göründü və bunu da
qəbul etdi.

Şeytan, hiyləsini gerçəkləşdirməyə
müvəffəq olmuşdu. Bundan sonra işləmə müddətini daha da uzatdı:

“İşləməyə daha çox zaman ayıraq və daha
çox məvacib qazanaq. Həm ibadətlərimizə davam edər, həm də bu pulla
daha çox fağırı sevindirərik.”-dedi.

Yavaş-yavaş Qarunun qəlbinə dünya meyli
və məhəbbəti girməyə başlamışdı. Həzrət Musanın (əleyhissəlam)
duası ilə əl-simya elmi də verilmiş Qarun, qısa zamanda çox zəngin
oldu. Qəlbini, dünyəvi arzular və bitməyən ehtiraslar bürüdü. Sonra
da bütün gözəl və təmiz xislətlərini itirdi. Qürur və kibrinin
əsiri oldu. Zənginliyinə, Həzrət Musanın duası səbəbilə çatdığını
unutdu.

Ayəti-kərimədə buyurulur:

“Həqiqətən, Qarun Musa
qövmündən (Musanın əmisi
oğlu) idi. Onlara
(İsrail oğullarına)
qarşı (zülm etməkdə, Musanın üzünə ağ olmaqda və özünü yuxarı
tutmaqda) həddini aşmışdı.
Biz ona açarlarını bir dəstə güclü adamın zorla daşıya biləcəyi
xəzinələr vermişdik. Qövmü ona belə dedi: (Malına qürrələnib) sevinmə. Şübhəsiz ki, Allah (malına qürrələnib) sevinənləri sevməz!” (Qəsəs surəsi, 76)

Qəlbi, dünya meyli ilə dolan Qarun,
artıq Həzrət Musanın (əleyhissəlam) nəsihətlərindən sıxılır;
tövsiyələrinə əməl edə bilmirdi. Həzrət Haruna (əleyhissəlam)
qurban kəsmə vəzifəsi (hibirlik) verilincə, qəlbinə yerləşmiş pis
duyğular, gün işığına çıxdı. Həsəd və kibirdən dayana bilmədi,
hirsləndi və gedərək Həzrət Musaya (əleyhissəlam):

“–Ey Musa! Qardaşın
Haruna “hibirlik” verdin. Mənim isə yox! Halbuki mən, Tövratı çox
yaxşı oxuyuram. Mən Harundan daha üstünəm, bu haqsızlığa necə
dözüm?!” –dedi.

Musa (əleyhissəlam) ona:

“Haruna bu vəzifə və məqamı mən deyil,
Haqq Təala verdi!”-dedi.

Lakin Qarun:

“Mənə bir əlamət göstərməsən, bunu
qəbul etmərəm!”-dedi.

Musa (əleyhissəlam), İsrail oğullarının
rəislərini topladı və:

“Əsalarınızı gətirin, hamısını müəyyən
bir yerə qoyaq. Kimin əsası yaşıllaşarsa, hibirliyə o
layiqdir!”-dedi.

Əsalar gətirildi, ibadət etdikləri
məbədə qoyuldu. İçlərindən yalnız Həzrət Harunun (əleyhissəlam)
əsası yaşıllaşıb yarpaqladı.

Bu açıq möcüzə qarşısında Musa
(əleyhissəlam), dönüb Qaruna:

“–Ey Qarun! Bunu mən mi
etdim?” –deyə soruşdu.

Qarun çaşqın idi. İşin həqiqətini
anladığı halda nəfsinə uyaraq:

“Bu, sehrbazlıqdan başqa bir şey
deyildir!” –dedi. Sonra hirsli-hirsli oradan getdi.

Allah (Cəllə Cəlaluh) İsrail
oğullarına, paltarlarına mavi lent taxmalarını əmr etmişdi. Qarun,
buna da zidd çıxıb:

“Bu, ancaq kölələri ağalarından ayırd
etmək üçün taxılır!”-dedi və taxmadı.

Artıq Qarunun, Həzrət Musaya
(əleyhissəlam) nifrət və kini çoxalmışdı. Nəfsindəki həsəd odu,
içini yandırıb-yaxmaqda idi. Xalqı özünə çəkmək üçün ziyafətlər
verməyə və öz üstünlüyünü bildirən söhbətlər etməyə başladı.

Bir gün Musa (əleyhissəlam), Allahın
əmri ilə onun zəkatını hesablayıb, verməsini tələb etdikdə,
Qarun:

“–İndi də malıma göz
dikdin? Bu pulu mən qazandım!”-dedi.

Qaruna xitabətən belə
buyruldu: “Allahın sənə
verdiyindən özünə axirət qazan (malını Allah yolunda sərf et). Dünyadakı nəsibini də unutma. (O maldan qismətinin ancaq bir kəfən olduğunu
bil. Pulunu mənasız yerə sağa-sola səpələmə; səhhətinin,
sərvətinin, gəncliyinin qədrini bil. Sabah səni Allahın əzabından
qurtara biləcək yaxşı əməllər et). Allah sənə (sərvət
verməklə) yaxşılıq etdiyi
kimi, sən də (varından
yoxsullara, qohum-əqrabaya xərcləməklə) yaxşılıq et. Yer üzündə fitnə-fəsad törətməyə cəhd
göstərmə. Həqiqətən, Allah fitnə-fəsad törədənləri sevməz!”
(Qəsəs surəsi, 77)

“(Qarun)
dedi: Bu (var-dövlət) mənə yalnız məndə olan elm (Tövratı gözəl bilmək, yaxud əlkimyaya yaxşı bələd olmaq,
ticarətdən baş çıxartmaq) sayəsində verilmişdir. Məgər o (Qarun) Allahın
ondan əvvəl özündən daha qüvvətli və daha varlı olan neçə-neçə
kəsləri məhv etdiyini bilmirdimi? Günahkarlar öz günahları
barəsində sorğu-sual olunmazlar. (Onların günahkar olduqları üzlərindən bilinər və buna görə
də heç bir sorğu-sual edilmədən cəhənnəm oduna
atılarlar).”
(Qəsəs surəsi, 78)

“(Bir gün
Qarun) dəbdəbəli libas geyib
ö zinəti (ehtişamı)
içində (dörd min vəznəli-çuxalı əyanın, qızıl-gümüş yəhərli
atların müşayiətilə) qövmünün
qarşısına çıxdı. Dünyaya həris olanlar dedilər: "Kaş ki, Qaruna
verilən (dövlət)
bizə də veriləydi. Həqiqətən, o,
böyük bəxt (qismət)
sahibidir!” (Qəsəs surəsi, 79)

“(Axirət
barəsində) elm verilmiş
kəslər isə belə dedilər: Vay halınıza! (Ay yazıqlar!) İman gətirib yaxşı əməl edən kimsə üçün Allahın
mükafatı (təmənnasında
olduğunuz var-dövlətdən, dəbdəbədən) daha yaxşıdır. Buna (bu nemətə) yalnız
səbir edənlər (Allaha itaət
və ibadət etməyi fani dünya malından üstün tutanlar, həyatın
çətinliklərinə dözənlər) qovuşarlar!” (Qəsəs
surəsi, 80)

 


Çirkin
iftira

 Bir
gün Qarun, İsrail oğulları qövmünü topladı. Həzrət Musanı da
(əleyhissəlam) oraya çağırdı:

“–İndi ey Musa! Allahın
bu əmrlərini bizə bildir. Oğurluq edənin, zina edənin vəziyyəti nə
olur? Bunları sən etsən sənin vəziyyətin necə olar?”
–dedi.

Həzrət Musa:

“Oğurluq edənin əli kəsilir, zina
eyləyən rəcm (daşqalaq) edilir!” –dedi.

Qarun təkrar:

“Əgər bunları sən edərsənsə!...”-deyə
soruşdu.

Musa (əleyhissəlam) da:

“Fərqi yoxdur!”-dedi.

Bunun dalınca əvvəldən səfil plan
hazırlamış Qarun, camaat arasından bir qadını səslədi:

“Ay qadın, gəl! Musa ilə etdiyin çirkin
feli və iffətsizliyi danış!”-dedi.

Bu qorxunc iftira qarşısında Musa
(əleyhissəlam), çox hiddətləndi, qəzəbləndi. Bu arada qadın da
gəldi. Bir şey söyləmək istədi, lakin dili tutuldu, söyləyə
bilmədi. Həzrət Musa hirslə soruşdu:

“–Ey qadın! Dənizi
yarıb yol tapan və Tövratı endirən Allah haqqı üçün doğrunu söylə:
Mən səni tanıyırammı? Mənim səninlə bir əlaqəm varmı?”

Qadın böyük bir peşmanlıq içində:

“Ya Musa! Qarun mənə çoxlu pul verdi və
sənə bu iftiranı atmağım üçün məni aldatdı!”-dedi. Sonra da böyük
bir üzüntü və peşmanlıqla tövbə etdi.

Bu hadisədən sonra Musa (əleyhissəlam)
səcdəyə qapandı və:

“Ya Rəbbi! Onların cəzasını ver!”-deyə
dua etdi.

Bu bədduadan sonra yer yarıldı. Qarun
və ona tabe olanlar, xəzinələri ilə birlikdə yerin dibinə
getdilər.

Haqq Təala buyurur:

“Nəhayət,
(Musanın duasını qəbul buyurub bir
zəlzələ nəticəsində) onu (Qarunu)
sarayı ilə birlikdə yerə gömdük.
Allaha qarşı ona yardım edə biləcək (Allahın əzabından onu qurtaracaq) bir camaat da yox idi. O özü də özünə heç bir kömək
edə bilmədi. (Bu qədər
cah-calalın, dəbdəbənin müqabilində nə özü, nə də başqası Allahın
əzabını ondan dəf etməyə qadir olmadı. Allahın əzab vermək istədiyi
bir kimsəni Allahın Özündən başqa o əzabdan heç kəs qurtara
bilməz!)” (Qəsəs surəsi, 81)

Qarunu, dünyaya meyl etməsi və
başqasına həsəd aparması həlak etmişdi. Əslində həsədçilərin
aqibəti də xüsrandır. Həsədçi insanlar öz həzin aqibətlərini
hazırladıqları kimi ətrafındakı insanlara da zərərləri toxunur.
Ayəti-kərimədə də həsədçi insanların şərindən Allaha sığınmağımızın
lazım gəldiyi bildirilmişdir:

“Dünən
(dünyada) onun (Qarunun) yerində
olmaq istəyənlər ertəsi gün səhər belə deyirdilər: Vay
(biz heç
bilməmişik)! Sən demə, Allah
Öz bəndələrindən istədiyinin ruzisini artırarmış da, azaldarmış da!
Əgər Allah bizə lütf etməsəydi, yəqin ki, bizi də yerə gömərdi. Sən
demə, kafirlər nicat tapmayacaqlarmış!” (Qəsəs surəsi, 82)

“Biz bu axirət yurdunu
yer üzündə təkəbbürlük etməyənlərə və fitnə-fəsad törətməyənlərə
qismət edərik. (Ən
gözəl) aqibət ancaq Allahdan
qorxub pis əməllərdən çəkinənlərindir!” (Qəsəs surəsi, 83)

Qarun qissəsində, kibrli, həsədçilərin
və axirəti unudub dünyaya uyub aldananların faciəli aqibəti göz
önündədir. Bu qissədən Ümməti-Mühəmməd üçün çıxarılacaq dərslər
vardır.

Ayrıca bu qissədəki iftira məsələsi
üçün təsəvvüf əhli belə deyir:

Həzrət Musanın (əleyhissəlam) daha
əvvəl ilahi vəhyə dayanmadan etdiyi bir hərəkəti, yəni Fatunu
yüngülcə itələyib ölməsinə səbəb olması, onu vicdanən çox üzmüş və
könül evini pərişan etmişdi. Hətta bu səbəbdən Haqq Təala, bir başa
Həzrət Musaya (əleyhissəlam):

“…Sən
(on iki yaşında ikən tayfadan olan
bir yəhudi ilə mübahisə edən) bir nəfəri (bir
qibtini) vurub
öldürdün!…” (Taha surəsi, 40)
buyurmuşdur. Yəni Haqq Təala onu: “Bizim vəhyimiz, əmr və icazəmiz
olmadan o qiptini öldürdün!” –deyə sanki hesaba
çəkmişdir.

Bax bu tikan, təkrar-təkrar Musanın
könlünə batdı. Əslində Həzrət Musanın məqsədi pis deyildi. Lakin
özbaşına etdiyi hərəkət, onu, etmədiyi bir çox işin iftirası ilə
üz-üzə qoymuşdu.

Onun üçün böyüklər, söz və
davranışlarımızda daim Quran və Sünnəyə uyğun hərəkət etməyimizi,
özbaşına iş görmə sevdasından əl çəkməyimizi tövsiyə etmişlər.

 


Musa (əleyhissəlam) və Xızır
(əleyhissəlam)

 Firon Qırmızı dənizdə boğulduqdan sonrakı dövrdə Musa
(əleyhissəlam), qövmünə çox hikmətli və həyəcanlı vəəzlar verirdi.
Qövmü onun elm və mərifətdəki bu dərinliyinə heyran qaldı, sanki
məst oldu. Hətta içlərindən biri:

“–Ey Allahın
peyğəmbəri! Yer üzündə səndən daha alim bir kimsə
varmı?”-dedi.

Həzrət Musa:

“–Belə birisini
tanımıram!” –dedi.

O əsnada Həzrət Musaya vəhy gəldi:

“İki dənizin birləşdiyi yerdə, özünə
xas bir elm (lədünni elm) verdiyim bir qulum var. Ümmətinin
seçilənlərindən biri ilə onun yanına get!” –buyuruldu.

İşarə edilən şəxs, Xızır (əleyhissəlam)
idi.

Həzrət Musa:

“–Ya Rəbbi! O şəxsi
necə taparam?”-deyə niyaz etdi.

Allah (Cəllə Cəlaluh), Həzrət Musaya
zənbilinə duzlanmış ölü bir balıq qoymasını və balığın canlanıb
dənizə sıçradığı yerdə, yəni iki dənizin birləşdiyi yerdə Xızırı
tapacağını bildirdi.

Musa (əleyhissəlam), dostu Yuşə bin Nun
ilə Xızırı tapmaq üçün yubanmadan yola çıxdı.

Bir rəvayətə görə, Həzrət Musanın
(əleyhissəlam) yatdığı zaman, oturub istirahət edən Yuşə bin Nun,
balığın birdən dirilib dənizə atıldığını gördü. Musa (əleyhissəlam)
oyandıqda:

“–Haydı, yolumuza davam
edək, daha çox yolumuz var”-dedi.

“(Ya Rəsulum!)
Yadına sal ki, bir zaman Musa öz
gənc dostuna (xidmətində olan
Yuşə bin Nuna) belə demişdi:
Mən (Xızırla görüşmək
üçün) iki dənizin qovuşduğu
yerə çatmayınca və uzun müddət gəzib dolanmayınca
(bu səfərdən) geri dönməyəcəyəm!” (Kəhf surəsi, 60)

Mövlana (qüddisə sirruh), bu hadisənin
ibrət və hikmət dolu tərəflərini belə təsəvvür edir:

“Ey kərim olan kimsə! Bu mənəvi
iştiqaqı, “Kəlimullah” olan Həzrət Musada gör! Bax, kəlim olan Musa
(əleyhissəlam) nə deyir:

Bunca məqama sahib olduğum halda özümdə
bir varlıq hiss etmirəm. Daha ucalara çatmaq üçün ruhuma işıq
tutacaq Xızırı axtarıram.”

Həzrət Musanın (əleyhissəlam) Xızırı
axtarmağa başlaması ilə əlaqədar qövmü dedi ki:

“Ey Musa, sən qövümünü buraxıb, səndən
daha aşağı mərtəbədəki bir şəxsin arxasınca düşmüsən! Daha nə qədər
dolaşacaq, nə zamana qədər onu axtaracaqsan? Halbuki axtardığın
səndədir. Bunu sən də bilirsən. Ey səma qədər yüksək peyğəmbər!
Zəmində nə qədər dolaşacaqsan?”

Musa (əleyhissəlam) qövmünə: “Nə olar,
Günəş ilə Ayın yolunu kəsməyin! Mən peyğəmbərlik hilalıyam, Xızır
isə vəlilik günəşidir. Necə məndən üstün peyğəmbərlər varsa, Xızır
da vəlilər arasında ən üst məqamda olanıdır, dedi.”

Həzrət Musa sözünə davam etdi:

“Mən, zamanın sultanı olan bir vəli ilə
söhbət etmək üçün iki dənizin birləşdiyi yerə gedirəm. Xızırı,
həqiqət və mərifətə çatmağım üçün vəsilə edəcəyəm. Ona qovuşmaq
üçün də uzun müddət səfərdə olacağam.”

Musa (əleyhissəlam) ilə Yuşə bin
Nun;

“Onlar iki dənizin
qovuşduğu yerə gəlib çatdıqda (yeməyə götürdükləri) balığı unutmuşdular, balıq isə (dirilib suya atılmış) dənizdə bir yarğana tərəf üz tutmuşdu.” (Kəhf surəsi, 61)

Əslində Yuşə bin Nun, balığın canlanıb
dənizə atıldığını görmüşdü. Lakin bunu Həzrət Musaya söyləməyi
unutdu. Yollarına birgə davam etdilər. Uzun müddət keçdikdən sonra,
nəhayət, bir ağacın altında oturdular.

“Onlar
(iki dənizin qovuşduğu
yerdən) keçib getdikləri
zaman (Musa)
gənc dostuna dedi: Nahar yeməyimizi
gətir. Bu səfərimiz bizi lap əldən saldı!” (Kəhf surəsi, 62)

Yuşə bin Nun dərhal xatırladı və:

“Eyvah! Mən onları balığın dənizə
atıldığı yerdə unutdum!”-dedi.

“O isə: Görürsənmi,
biz (həmin yerdə)
qayanın yanında gizləndiyimiz zaman
mən balığı unutdum. Doğrusu, onu xatırlamağı mənə yalnız Şeytan
unutdurdu. (Balıq
dirilib) əcaib bir şəkildə
dənizə yollanmışdır! –deyə cavab verdi.” (Kəhf surəsi, 63)

“(Musa:)
Elə istədiyimiz də
(axtardığımız da)
budur! –dedi və onlar öz
ləpirlərinin izinə düşüb gəldikləri yolla geri (iki dənizin qovuşduğu yerə) qayıtdılar.” (Kəhf surəsi, 64)


“(Musa və Yuşə
orada) Öz dərgahımızdan
mərhəmət (peyğəmbərlik və
vəhy, yaxud ilham və kəramət) əta etdiyimiz və Öz tərəfimizdən elm (qeybə dair bəzi biliklər) öyrətdiyimiz bəndələrimizdən birini
(Xızırı) tapdılar.” (Kəhf
surəsi, 65)

Burada bəhs edilən elm lədünni elmdir.
Lədünni elm, təsəvvüf yolunda mənəvi tərbiyə nəticəsində əldə
edilən Haqq vergisi (vəhbi) elmdir. Bu elm, qəlbi həyatla əlaqəli
olduğundan ancaq nəfsin təzkiyəsi və qəlbin təsfiyəsi ilə əldə
edilir. Zahiri bilik ilə əldə edilə bilməyən bu elm, ehsan
duyğusuna çatmış bir qism Haqq dostlarına verilmişdir. Lakin bu
elmdə şəxsin, istedad və qabiliyyəti qədər məsuliyyəti də vardır.
Qul, öz salamatı üçün bu istedadını inkişaf etdirməyə məcburdur.
Necə ki Xızır (əleyhissəlam) üçün, Haqq Təala:

“Öz tərəfimizdən elm
öyrətdik!” –buyurmuşdur. (Kəhf
surəsi, 65)

Yenə Bəqərə surəsində Allah Təala:

“…Allahdan qorxun!
Allah (ehtiyacınız olan
şeyləri) sizə
öyrədir…” (Bəqərə surəsi, 282)
buyurmuşdur.

Musa (əleyhissəlam), vəhy ilə işarə
edilən şəxsi, nəhayət ki, qayanın üstündə xirqəsinə bürünmüş
şəkildə tapdı və ona salam verdi:

“–Mən Musayam!”
–dedi.

Xızır cavabında:

“–Deməli, İsrail
oğullarının peyğəmbəri Musa sənsən!”-dedi.

Musa (əleyhissəlam):

“Allah mənə, insanların ən alimi olaraq
bildirdiyi şəxs sənsənmi?”-deyə soruşdu.

Xızır cavabında:

“–Ey Musa! Allah mənə
bir elm vermişdir ki, o səndə, sənə bir elm vermişdir, o da məndə
yoxdur” –dedi. (Bax: Buxari, Təfsir, 18/2, 3, 4; Ənbiya, 27;
Müslim, Fəzail, 170)

Musa (əleyhissəlam), Həzrət Xızıra
(əleyhissəlam) bu elmi öyrənmə arzusunda olduğunu bildirdi. Beləcə
o, zahirən ağılla anlaşılması mümkün olmayan, şəxsə əcaib və qərib
görünən bəzi hadisələrin hikmətini Xızırdan öyrənəcəkdi.

“Musa ondan soruşdu:
Öyrədildiyin doğru yolu göstərən elmdən mənə öyrətmək şərti ilə
sənə tabe olummu?” (Kəhf
surəsi, 66)

Xızır (əleyhissəlam):

“(Xızır)
belə cavab verdi: Sən mənimlə bir
yerdə olsan (görəcəyim
işlərə) əsla dözə
bilməzsən. (Sənin onlara
səbrin çatmaz, çünki mən batini elmlə iş görürəm. Sənin bildiyin
isə ancaq zahiri elmdir. Sən peyğəmbər olduğun üçün mən zahirən
qadağan olunmuş bir iş gördükdə ona etiraz edib əleyhimə
çıxacaqsan).”-dedi. (Kəhf surəsi,
67)

“Axı sən
bilmədiyin (batininə,
mahiyyətinə bələd olmadığın) bir şeyə necə dözə bilərsən?”-dedi. (Kəhf surəsi, 68)

Bu sözlərlə Xızır (əleyhissəlam),
Həzrət Musanın psixoloji vəziyyəti haqqında ilk kəşfi etmiş, ona
özünü anlatmış olurdu ki, bu anlatdığı hal sonradan ortaya
çıxacaqdı. Həzrət Musanın bu hadisələrdən alacağı dərs, öz
vəziyyətini bilməsi və səbirli olması idi. Yəni Xızır, Həzrət
Musaya hal dili ilə:

“Mənimlə bərabər
olmağa səbir etmək, sənin əlindən gəlməz. Çünki bu elmin kəmalı,
sənə hələ verilməmişdir.” –deyirdi.

Musa (əleyhissəlam):

“İnşallah, səbirli
olduğumu görəcəksən. Sənin heç bir əmrindən çıxmayacağam!”
(Kəhf surəsi, 69)

Xızır (əleyhissəlam) isə Musaya:

“Əgər mənə tabe
olacaqsansa, səbəbini sənə izah etməyincə məndən heç bir şey
haqqında soruşma! –dedi.” (Kəhf surəsi, 70) Bu mövzuda bir-birləri ilə anlaşan Xızır
ilə Musa (əleyhissəlam) daha sonra o məşhur yolçuluğa
çıxdılar.

Qurani-Kərimdə bu yolçuluğun hikmət və
ibrətləri belə anladılır:

“Bundan sonra onlar
durub yola düşdülər. Gəmiyə mindikləri zaman (Xızır) onu deşdi (gəminin
bir-iki taxtasını sındırıb çıxartdı). (Musa)
dedi: Sən gəmidə olanları suya qərq
etmək üçünmü gəmini deşdin? Doğrusu, (günahı) böyük bir
şey etdin (olduqca çirkin bir
iş gördün).”
(Kəhf surəsi, 71)

“(Xızır)
belə cavab verdi: Sənə demədimmi ki,
mənimlə bir yerdə olanda (görəcəyim işlərə) əsla dözə bilməzsən?” (Kəhf surəsi, 72)

“(Musa)
dedi: Unutduğum bir şeyə görə məni
danlama və məni öz işimdə (sənə tabe olmaqda) çətinliyə salma!” (Kəhf surəsi, 73)

“Yenə getdilər,
nəhayət, bir oğlan uşağı ilə rastlaşdıqda (Xızır) dərhal
onu öldürdü. (Musa)
dedi: (Heç bir günah iş tutmayan, buna görə də qisasa layiq
olmayan) pak
(məsum) bir canamı qıydın? Doğrudan da, çox pis bir şey
etdin (çox pis bir iş
gördün).” (Kəhf surəsi, 74)

“(Xızır)
yenə belə cavab verdi: Sənə
demədimmi ki, mənimlə birlikdə olanda (edəcəyim əməllərə) əsla dözə bilməzsən?” (Kəhf surəsi, 75)

“(Musa)
dedi: "Əgər bundan sonra səndən bir
şey barəsində xəbər alsam, bir daha mənimlə yoldaşlıq etmə.
(Hərəkətlərinə etiraz etdiyim, səni
qınadığım üçün) sən artıq
mənim tərəfimdən üzrlüsən (məni atıb getməyə haqqın vardır).” (Kəhf surəsi,
76)

Bu sözü ilə Həzrət Musa, artıq üzr
istəyəcək halı qalmadığını anlatmaq istəmişdi.

“Sonra yenə yola
düzəlib getdilər. Axırda bir məmləkət əhlinə yetişib onlardan
yeməyə bir şey istədilər. Əhali onları qonaq etmək
(Musaya və Xızıra yemək
vermək) istəmədi. Onlar orada
yıxılmaq (uçulmaq)
üzrə olan bir divar gördülər.
(Xızır) onu düzəltdi. (Musa) dedi: Əgər
istəsəydin, sözsüz ki, bunun müqabilində bir muzd
(çörək pulu) alardın...” (Kəhf surəsi, 77)

“(Xızır)
dedi: Bu artıq mənimlə sənin aranda
ayrılıq vaxtıdır. (Zahirən
naməqbul olduğunu gördüyün üçün) dözə bilmədiyin şeylərin yozumunu (batinini, iç üzünü) sənə xəbər verəcəyəm!” (Kəhf surəsi, 78)

“Belə ki, gəmi dənizdə
çalışıb-vuruşan bir dəstə yoxsula mənsub idi. Mən onu xarab etmək
istədim, çünki həmin adamların arasında (yaxud qabağında) hər bir saz gəmini zorla ələ keçirən bir padşah var
idi.” (Kəhf surəsi,
79)

“Oğlana gəldikdə, onun
ata-anası mömin kimsələr idi. (Mən onun alnına baxıb gördüm ki, həddi-buluğa yetişəndə
kafir olacaq) buna görə də
biz (onun böyüyəndə)
ata-anasını da (öz arxasınca) azğınlığa və küfrə sürükləməsindən qorxduq.”
(Kəhf surəsi, 80)

“Və Rəbbinin onun
əvəzində onlara daha təmiz və (ata-anasına qarşı) daha mərhəmətli olan başqa bir övlad verməsini
istədik.” (Kəhf surəsi,
81)

“Divara gəldikdə isə,
o, şəhərdə olan iki yetim oğlanın idi. Altında onlara çatası bir
xəzinə vardı. Onların atası əməlisaleh (bir adam) idi.
Rəbbin onların həddi-buluğa çatmalarını və Rəbbindən bir mərhəmət
olaraq öz xəzinələrini tapıb çıxartmalarını istədi.
(Ya Musa!) Mən bunları öz-özümdən etmədim (yalnız Allahın əmrini yerinə
yetirdim). Sənin səbir edib
dözə bilmədiyin şeylərin yozumu (batini mənası) budur!” (Kəhf surəsi,
82)

***

Deməli kəsbi (çalışaraq əldə edilən)
elmlərdə, mövzuların daha yaxşı başa düşülməsi üçün təşviq edilən
sual soruşma metodu, lədünni elmdə mötəbər deyildir. Çünki bu elm,
qəlbi ilham yolu ilə əldə edilən hikmətlərdən ibarət olduğundan,
tələbənin şəxsi istedad və qabiliyyətləri ölçüsündə əldə edilir.
Bunun üçün, tələbənin zehni fəaliyyətləri ilə birlikdə nəfs
tərbiyəsinə daha çox əhəmiyyət verilməlidir. Yəni nəfs tərbiyəsi
ilə tələbənin qəlbi istedadlarının inkişaf etdirməsi lazımdır.

Ülül-əzm peyğəmbər olan Həzrət Musanın,
lədünni elmi təhsil etməsi üçün Xızıra göndərilməsi, həqiqətən
diqqəti cəlb edir. Həzrət Musanın (əleyhissəlam) lədünni elmi, bunu
bilən bir şəxsdən təhsil alması, onun üçün qüsur deyildir. Buna
Süleymaniyə Camesinin inşasında çalışan mərmər ustası ilə,
memarların şahı qəbul edilən Memar Sinanın vəziyyətini misal
göstərə bilərik: Şübhəsiz Memar Sinanın mərməri işləmə məsələsində
olan bilik və qabiliyyəti, bir mərmər ustası qədər deyil. Amma bu
həqiqətdir ki, Memar Sinan üçün qüsur deyil. Çünki mərmərçi yalnız
mərmər işləmə sənətində mahir ikən, memarlıqda əvəzsiz bir dahi
olan Memar Sinan, onun amiri və memarlıq sənətində də rəisidir. Bax
Həzrət Musanın Xızır qarşısındakı vəziyyəti, Memar Sinanın mərmər
ustasının yanındakı vəziyyəti kimidir.

Bu həqiqət bizə Həzrət Musanın hər şeyi
bilən bir peyğəmbər olmadığı və Allahın elmlərindən yalnız
bəzilərinin ona verilmiş olduğunu göstərir. Bu (lədünni) elm,
sonradan ona özündən daha aşağı mərtəbədə olan Xızır vasitəsi ilə
verilmişdir. Bu da peyğəmbərlərin belə ilahi elm qarşısında acizlik
içində olduqlarını bildirir. Eyni zamanda Həzrət Musa ilə Xızırın
sahib olduqları müştərək elm, bizə “Zül-cənaheyn” (dünya və axirət
elmlərinə sahib olan) Həzrət Mühəmməd Mustafanın (səllallahu əleyhi
və səlləm) qədrinin və məqamının yüksəkliyini göstərir.

Necə ki, ülül-əzm peyğəmbərlərinin
üçüncüsü olan Musa (əleyhissəlam), “Tövrat lövhələri”ndə Mühəmməd
Mustafanın (əleyhissəlam) ümmətinin vəsflərini oxuyunca, onlara
böyük heyranlıqla qibtə edərək:

“Ya Rəbbi! Məni də onlardan eylə!”-deyə
dua etmişdir. (İbn kəsir, Təfsir, c. 2, s. 259)

Xızır (əleyhissəlam) qissəsində digər
bir incəlik də qulların hadisələri və baş verənləri ancaq
səbəblərini bilərək qavraya biləcəyi həqiqətidir. Səbəblər və
zahiri səbəblər aradan qalxdıqda, insan ağlı, acizlik içində
çarəsizliyə düşməkdə, hadisələrin dərinliyini və hikmətlərini
qavraya bilməməkdədir.

Ağlın, bir çox hadisəni səbəbləri
olmadan qavraya bilməməsi; gözün müəyyən bir məsafədən sonra
cisimləri görməməsinə və qulağın müəyyən bir şiddətin altındakı səs
dalğalarını eşitməməsinə bənzəyir. Eyni şəkildə ağlın hadisələri
qavraya bilməsində də sərhədlər var. Ağıl bu sərhədləri aşdıqda
idrakı azalır və acizlik içində qalır.

İmam Qəzzali Həzrətləri, uzun müddət
davam edən şəxsi təcrübələri nəticəsində, ilahi sirlərə, ağılla
çata bilməyəcəyi qənaətinə gəlmişdir. O, fiziki və zahiri aləmin
fövqündəki ilahi sirləri anlamaq üçün ağlın qabağına, qəlbi bilik
ilə keçmənin zəruriliyini görmüş və ancaq bu şəkildə Allaha qovuşa
biləcəyini ifadə etmişdir.

İmam Qəzzali böyük əsəri
“Təhafütül-Fəlasifə” (Filosofların Uyumsuzluqları) adlı əsərində,
filosofların bəzi fəlsəfi görüşlərini təkzib edərək, onların tam
mənası ilə etimad etdikləri ağlın acizliyini ortaya qoymuşdu.
Qəzzali, həqiqət bilgisini axtarma yolunda özünün keçirdiyi
mərhələləri və əldə etdiyi nəticəni belə ifadə edir:

“Ağlımı elə gərdim, elə gərdim ki,
yırtılacaq dərəcəyə gəldi. Bir nöqtədən sonra onun mütləq acizlik
içində olduğunu gördüm. Dərk etdim ki, ilahi sirləri qavramaq üçün,
Həzrət Peyğəmbərin (səllallahu əleyhi və səlləm) ruhani feyzlərinə
nail olmaqdan başqa yol yoxdur!

Haqq Təalaya dua və iltica etdim.
Təfəkkür, riyazət və zikr kimi mənəvi təlim nəticəsində
Rəsulullahın ruhaniyyətinə qovuşdum və ağlın girdablarında
boğulmaqdan qurtardım.”

Necə ki, Xızır qissəsində olan
hadisələr, ağılla təhlil edilərsə; görünəcəkdir ki, gəminin
deşilməsi, sahiblərinə qarşı haqsızlıq və zülüm kimi görünür.
Həqiqətdə isə məqsəd fağırın yeganə təminat vasitəsi olan gəminin
zalımlar tərəfindən qəsb edilməsinə mane olmaqdır. Yenə gəncin
öldürülməsi ilk baxışda bir qətl hadisəsidir. Amma həqiqətdə, o
gəncin saleh ata-anasının axirət həyatlarının qorunmasıdır.

Eyni şəkildə onları qonaq etməyən bir
kəndin divarının düzəldilməsi məntiqə ziddir; ancaq belə
edilməsinin həqiqəti isə, iki məzlum yetimə aid olan əmanətin
mühafizə edilməsidir. Əgər o divar dağılsaydı, qızıllar uşaqlar
böyümədən zalım kəndlinin əlinə keçəcəkdi.

Bu hadisələrdəki halların sirləri ancaq
lədünni (qəlbi) bir elmlə ortaya çıxır. Çünki qədərin sirri, ağılla
dərk edilməz. Qədəri qavramaq, insan oğlunun idrak səviyyəsinin
fövqündə olan bir işdir.

Buxaridə bu qissə ilə əlaqəli olaraq
belə bir Hədisi-Şərif nəql edilir:

“Allah İmran oğlu Musaya rəhmət etsin!
Əgər səbir edə bilsəydi, Xızır, daha necə əcaib və qərib hadisələri
ona öyrədəcəkdi.” (Buxari, Ənbiya, 27; Əhməd bin Hənbəl, V,
118)

 


Oxu materialı –
1

 Üç
saleh insan

İsrail oğulları arasında saleh insanlar
da var idi. Rəsulullahın (səllallahu əleyhi və səlləm) həmin
Hədisi-Şərifi bu saleh insanlara misaldır:

“Sizdən əvvəl yaşamış insanlardan üç
nəfər yola çıxdılar, gecələmək üçün bir mağaraya girdilər. O əsnada
bir daş yuvarlandı və mağaranın ağzını bağladı.

Bununla üç yoldaş öz aralarında: Yaxşı
əməllərimizlə dua etməkdən başqa bizi buradan heç bir şey
qurtarmaz!-dedilər.

Onlardan biri belə dedi:

Allahım! Mənim çox qoca atam və anam
var idi. Onlardan əvvəl nə uşaqlarıma, nə də heyvanlara bir şey
yedirib-içirməzdim. Günün birində odun toplamaq üçün uzaqlara
getmişdim. Onlar yuxulayıncaya qədər dönə bilmədim. Axşam
yeməklərini hazırladım; lakin onlar yuxulamışdılar. Onları
oyandırmağa və onlardan əvvəl axşam südü içməyi rəva görmədim. Qab
əlimdə olduğu halda onların oyanmalarını gözlədim. Nəhayət gün
ağarmağa başladı. Uşaqlar ayaqlarımın dibində aclıqdan
ağlayırdılar. Bu arada atam və anam oyandı və axşam südlərini
içdilər.

Allahım! Əgər bu işi sənin rizan üçün
etdiyim dərgahında məqbul isə, bu daşdan çəkdiyimiz bəlanı bizdən
uzaqlaşdır!-dedi.

Daş bir parça açıldı, lakin çıxılacaq
qədər deyildi.

İkincisi belə yalvardı:

İlahi! Əmimin qızı vardı ki, onu hər
kəsdən çox sevirdim. Onunla bir olmaq istədim. Amma təklifimi qəbul
etmədi. Bir neçə il sonra qıtlığa uğradı və yanıma gəldi. Özünü
mənə təslim etmək şərti ilə ona yüz dirhəm verdim, (çarəsiz) qəbul
etdi. Bu şərtlərdə imkanlar əl verincə, (mən ona əl uzadacağım
əsnada o)”:

“–Allahdan qorx, haqsız
olaraq namusuma toxunma!”-dedi.

Mən də Allahdan qorxaraq bu çox
sevdiyim qadından, o mənə təslim olmaq məcburiyyətində qaldığı
halda uzaqlaşdım. Verdiyim qızılları da ona bağışladım.

Allahım! Əgər bu işi, sırf sənin rizanı
qazanmaq üçün etdiyim dərgahında məqbul isə, içində olduğumuz
bəlanı üzərimizdən apar!

Mağaranın qapısı bir parça da açıldı,
ancaq hələ çıxa biləcək vəziyyətdə deyildi.

Üçüncü şəxs də belə dedi:

Allahım! Muzdla bir neçə işçi tutdum və
muzdlarını verdim. Lakin onlardan biri muzdunu almadan getdi. Onun
muzdunu öz hesabıma işlətdim və malını artırdım. Bir müddət sonra
həmin adam yanıma gələrək:

–Ücrətimi ver!-dedi.

Mən də:

–Bu gördüyün dəvə, öküz, qoyun sürüləri
sənin ücrətindən törəmişdir, al hamısını götür!-dedim.

O da:

–Ey Allahın qulu! Mənimlə zarafat
etmə!-dedi.

–Səninlə zarafat etmirəm, həqiqəti
söyləyirəm,-dedim.

O da malları aldı və hamısını sürüb
götürdü. Heç bir şey qoymadı.

İlahi! Əgər bunu sənin rizan üçün
etdiyim dərgahında məqbul isə, içində olduğumuz bəlanı üstümüzdən
götür! Nəhayət daş, mağaranın ağzından çəkildi, onlar da mağaradan
çıxaraq yollarına davam etdilər. (Buxari, Büyu, 98; İcarə, 12;
Müslim, Zikir, 100)

Bu Hədisi-Şərif, əməllə təvəssülə bir
dəlildir. Digər yönü ilə, Allah rizasını həyatında ön planda
tutanların ilahi lütfə nail olacaqlarına dair misaldır.

Bunun üçün, qulun öz istək və
aruzlarına uymayıb Haqq Təalanın əmr və qadağanlarına, yəni
Yaradanına, Onun rizasına tabe və təslim olması lazımdır. Çünki
riza və təslimiyyət göstərmək, qulun Rəbbindən olan məhəbbətinin ən
dadlı meyvəsidir.

Çünki Haqq yolunda insanın çata
biləcəyi ən uca məqam, Allah Təalanın qulundan razı olmasıdır. Bu
da, qulun Rəbbindən razı olmasının ən böyük mükafatıdır.

Bax, salehlərin bu halı,
ayəti-kərimədə:

“…Allah onlardan
razıdır, onlar da Allahdan…” (Bəyyinə surəsi, 8) şəklində ifadə edilir.

 


Oxu materialı -
2

 Həzrət Musanın (əleyhissəlam) cənnətdəki qonşusu

Bir gün Musa (əleyhissəlam) Haqq
Təalaya niyaz etdi:

“–Ya Rəbbi! Mənim
cənnətdəki qonşum kimdir?”

Ona cavabında:

“–Mənim filan yerdə
qəssablıq edən və dostum olan bir qulum var. Ancaq onun
qəssablıqdan başqa çox mühüm bir işi də vardır. O səbəbdən yanına
dəvət etsən də, gəlməz! Sənin cənnətdəki qonşun o şəxs olacaqdır,
ey Musa!”-buyruldu.

Həzrət Musa dərhal o qəssabı
ziyarətə getdi. Özünün Musa Kəlimullah olduğunu söyləmədən:

“–Mən sənə
müsafir olaraq gəldim.”-dedi.

Qəssab da
yanına gəlmiş
və hər cəhətdən digər insanlardan
fərqli olduğu aydınca bilinən bu nur üzlü qonağa böyük bir
təbəssümlə lütfkarlıq göstərib onu evinə apardı. Otağının baş
tərəfində oturdaraq ona izzət və ikram etdi. Öz əlləri ilə ət
yeməyi bişirdi və önünə qoydu. Həzrət Musaya (əleyhissəlam) mühüm
bir işi olduğunu söyləyərək onu gözləməməyi və yeməyə başlamasını
söylədi. Özü isə bişirdiyi ət yeməyinin digər qismini kiçik
loğmalar halında hazırladı. Sonra divarda diqqətli bir şəkildə
asılı olan zənbili endirdi və içində olan çox yaşlı, macalsız,
sanki quş boyda qalmış bir qadına, hazırladığı loğmaları yedirməyə
başladı. Yeməyi yedirdikdən sonra onun ağzını gözəlcə sildi. O,
bunları edərkən, qoca qadın da elə hey ona dua edirdi:

Həzrət Musa, bu zənbili
qəssabın dükanında da görmüş, bu barədə heç bir şey soruşmamışdı;
dərin maraqla işin sonunu gözlədi.

Qəssab, bütün xidmətini bitirib
Həzrət Musanın yanına gəldi. Onun yeməyə başlamadığını görüb
soruşdu:

“–Ey nur üzlü
qonağım! Nə üçün yeməyə başlamadın?”

Musa (əleyhissəlam):

“–Sən mənə bu
zənbilin sirrini söyləməsən yeyə bilmərəm!”-dedi.

Belə olduqda qəssab dedi:

“–Bu zənbilin
içində olan yaşlı qadın, mənim anamdır! Çox qocaldığından
taqətsizdir. Həm də ona baxacaq bir kimsəm yoxdur. Mən də tək
qaldığı zaman heç nə onu narahat etməsin deyə, belə zənbilə qoyub
yuxarıdan asır, bəzən də özümlə dükana aparıram. Mənim könlümün
bütün hüzuru, ona etdiyim xidmətdir. Anama gündə iki öynə yemək
verir, ona qarşı bütün vəzifələrimi sevə-sevə yerinə
yetirirəm.”

Həzrət Musa soruşdu:

“–Yaxşı, sən bu
xidməti edərkən o sənə pıçıldayaraq nə deyirdi?”

Qəssab:

“–Anama hər
xidmət edəndə: “Allah səni cənnətdə Həzrət Musaya (əleyhissəlam)
qonşu eyləsin!”-deyə dua edir. Mən də bu gözəl duaya
“amin”-deyirəm. Ancaq məndə o Uca Peyğəmbərə qonşu ola biləcək əməl
harada, mən haradayam!”-deyə cavab verdi.

Bu vaxta qədər kimliyini
gizlədən Musa (əleyhissəlam) təbəssüm etdi və belə dedi:

“–Ey saleh
insan, müjdə olsun sənə! Bax, mən Musayam. Məni sənə Allah
göndərdi. Buyurdu ki: Anasının xidmətində qüsur etməyərək rizasını
qazanıb duasını alan o vəli qulumu cənnətdə sənə qonşu
etdim!”

Şükür et, bu ilahi lütf sənə
mübarək olsun!

Sevincdən gözləri yaşla dolan
qəssab, böyük bir məhəbbətlə Həzrət Musanın (əleyhissəlam) əlini
öpdü. Sevinc və hüzur içində yeməklərini yedilər və Rəbblərinə
şükür etdilər.

***

Həzrət Musanın (əleyhissəlam)
vəfatı barədə müxtəlif rəvayətlər var. Bunların ən məşhuru, yüz
iyirmi yaşında vəfat etdiyi və Qüds ətrafında dəfn olduğudur.

Əleyhissəlam!…

 


BU GÜNKÜ
YƏHUDILIK

 Tarixi miladdan əvvəl 13-cü əsrə dayanan Yəhudiliyin, bu gün
18 milyon mənsubu olduğu təxmin edilir. Başda İsrail, Amerika və
Rusiya olmaq üzrə, digər bəzi ölkələrdə yaşayan yəhudilər,
dinlərinin iman və ibadət əsaslarını təhrif etmiş və beləcə də
həqiqətdən uzaqlaşmışlar. Bu bölmədə, Yəhudiliyin tanrı inancı,
müqəddəs kitabları, peyğəmbər inancı və axirət inanışı xülasə
olaraq verilmişdir.

 


Yəhudilikdə Tanrı tələqqisi
(anlayışı)

 Yəhudilər tək Tanrıya inandıqlarını söyləyirlər. Ancaq, bu gün
Tövratın bəzi bölmələrinə baxıldıqda, Tanrı inancının bir sıra
antropomorfik xüsusiyyətlər daşıdığı, yəni Tanrıya insani
xüsusiyyətlər şamil etmək cəhdləri aydın olur. Yəhudilər, Tanrını
Yahve (Yahova) və Elohim adlandırmışlar.

Yahova, yalnız yəhudilərə xas
olan bir milli Tanrıdır. Onlara görə Rəbb Yahova, yəhudi millətini
seçmiş, əlaqə və iltifatını yalnız onlara yönəltmişdir. Digər
varlıqları və insanları da yaratmışdır, amma onların guya yəhudilər
kimi dəyəri yoxdur. Yəhudilər “ağa qövm”dür. Digər millətlər isə
onlara xidmət etmək üçün yaradılmışlar. Bunun üçün Yəhudilik, bütün
dünyaya yayılmamış və yəhudiliyə dayanan ümumbəşər bir mədəniyyət
də qura bilməmişdir.

Yəhudiliyin Tanrı inancında,
Tanrıya aid edilən insani keyfiyyətlərə bu misalları verə bilərik.
Tövratın “Tehkim 6/5-7; 8/21-22” bölmələrində, Tanrının, insanların
çox pislik etdiyini görüncə onları yaratdığına peşman olduğu və
onları tufanla həlak etdikdən sonra da çox kədərlənərək bir daha bu
şəkildə dünyanı həlak etməyəcəyini söylədiyi anladılır.

Son dövr yəhudi alimləri bu
ifadələrin məcazi olduğunu iddia etsələr də “xəta etmə”, “peşman
olma”, “qərar dəyişdirmə” kimi xüsusiyyətlərin, ilahi sifətlər
olaraq təsvir edilməsi, təvil edilməyəcək (başqa məna verilə
bilməyəcək) dərəcədə ciddi məsələlərdir və çox təhlükəlidir. Məhz
belə şeylər bu iddialarında onların nə qədər zəif olduqlarını
göstərir.

Tövratın müxtəlif bölmələrində
Tanrı Yəhovaya isnad edilən daha bir çox bəşəri xüsusiyyət görmək
mümkündür. Bunlardan bir neçəsini belə növbələşdirə bilərik.

Tanrının,
İsrail oğullarının bitmək bilməyən üsyanlarına görə: “Artıq
nədamət7 edə-edə yoruldum!”-dediyi dilə gətirilir. (Yərəmya,
15/6)

“Tanrı kainatı
altı gündə yaratdı. Yeddinci gündə də istirahət etdi.” (Tekvin,
2/3) şəklindəki ifadə də, Tanrıya əcziyyət isnad edildiyinə bir
nümunədir.

Lakin dincəlmək, nədamət etmək
və yorulmaq, insanlara və məxluqata məxsus bir sifət olub zəiflik
və çarəsizlik göstəricisidir.

Bundan daha təəccüblüsü,
Tövratda, vəhy məhsulu bir kitabda olması mümkün olmayan bu
ifadələrə rast gəlinir:

“Allahın
oğulları, Adəm qızlarının gözəl olduqlarını gördülər və bütün
seçdikləri ilə evləndilər” (Tekvin, 6/2)

Yenə Tövratda, Həzrət Yaqubun
(əleyhissəlam), Tanrı Yahvə ilə mübarizəsi anladılır ki, bu da
xeyli diqqət çəkicidir. Buna görə, Həzrət Yaqub, ailə əfradı ilə
birlikdə dayısının yanından Kənan diyarına dönərkən çöldə bir
adamla qarşılaşır və dan yeri ağarıncaya qədər onunla güləşir.

Yaqub (əleyhissəlam):

“Burax
gedim!”-dediyi halda, güləşdiyi şəxs onu buraxmır və sonra da
Həzrət Yaquba (əleyhissəlam):

“Artıq sənə
Yaqub deyil, “İsrail” (Tanrı ilə güləşən) deyiləcək. Çünki sən,
Tanrı və insanların əleyhinə çıxıb onları yendin!”-deyir. (Tekvin,
32/22-32)

Yuxarıda da ifadə etdiyimiz
kimi Tövratda, Allah Təalanın “Sübhan”, yəni hər cür nöqsan
sifətlərdən münəzzəh (uzaq), kamal sifətlərinə sahib bir ilah
olduğu həqiqətinin ziddinə, Ona bəşəri bir acizlik şamil
edilir.

Yenə Tövratda, Allah inancı ilə
uyğunlaşmayan belə bir hadisə anladılır;

“Günün
sərinliyində cənnət bağçalarında gəzinti
etməkdə olan Rəbb, Adəm ilə Həvvanı axtarır. Onlar ağacların
arxasında gizlənmişdilər. Tanrı onları görə bilməyəndə:
“Haradasan?”-deyə Həzrət Adəmi səsləyir. Adəm: “Bağçada səsini
eşidincə qorxdum. Çünki çılpaq idim, bu səbəbdən
gizləndim,”-deyir.” (Tekvin, 3/8-10)

Bütün bu
ifadələr, nə qədər təvil8 edilirsə-edilsin, bir dəfə əsli pozulan ilahi kəlamın
bəşəri təvillərlə xilas olmayacağı aşkardır.

Bu gün bir çox alim, Tövrat
qissələrindəki bəşəriləşdirilmiş Tanrı inancının yaranmasında,
gədim Misir və Babildə görünən əfsanəvi Tanrı inanclarının və
bütpərəstliyin təsiri olduğunu söyləyir. Bax bu inanclar həm yəhudi
icmasını, həm də Tövrat yazarlarını təsirləndirmişdir.

 


Tövrat

 Bu gün yəhudilərin əlində olan müqəddəs kitab, Torah (Tövrat),
Nebiim (peyğəmbərlər), Ketubiim (Kitablar), adlı üç bölmədən
meydana gəlmişdir. Torah adı verilən Tövrat, kitabın ilk beş
bölməsində yer alır. Tövratın bölmələri isə Tekvin, Çıxış,
Ləvililər, Sayılar və Təsniyə kitablarından ibarətdir. Yəhudilərin
müqəddəs kitablarının digər bir adı da Əski Əhddir. Bu gün
xristianların əlində olan İncilə isə Yeni Əhd deyilir.

Tövratda dini hökmlərlə yanaşı
kainatın yaradılmasından və Həzrət Musanın vəfatına qədər olan bəzi
hadisələrdən bəhs edilir. Təsniyə kitabının son bölməsində, Həzrət
Musanın vəfatı, dəfni və qövmünün yas mərasimi anladılır. Halbuki
Tövrat, Musa (əleyhissəlam) həyatda ikən endirilmişdir. Bu, Həzrət
Musa hələ həyatda ikən onun ölümünün anladılması deməkdir. Bu da
mümkün deyil.

Yəhudilər bu bilikləri təvil
etmə (başqa səmtə yozma) yoluna keçmişlər. Bir qismi “Həzrət Musaya
bunları Tanrı bildirmiş, o da ölümündən əvvəl bunları Tövrata
yazmışdır.”-deyərkən, başqa bir qismi də bunları “Həzrət Musadan
sonra İsrail oğullarının başçılığına keçən Yeşu tərəfindən
yazıldığını”-söyləmişdilər.

Bu bölmələrdə, Həzrət Musanın
cənazə və dəfn mərasimlərinin anladılması, Tövrata sonradan,
insanlar tərəfindən əlavələr edildiyinə açıq-aşkar dəlildir.

Həzrət Musaya aid olduğu iddia
edilən və içində Tövratın da olduğu Əski Əhd mətnləri Miladdan
sonra 90 və 100-cü illərdə tamamlanaraq rəsmən qəbul və elan
edilmişdir. Bu əski Əhd, sözü keçən tarixlərdə toplanan yəhudi
məclisi tərəfindən müxtəlif nüsxələr arasından seçilmiş və bugünkü
hala gətirilmişdir. Yəni Həzrət Musanın ölümündən təqribən 1300 il
sonra, ona endirilmiş olan kitabın mahiyyəti müəyyənləşmiş olur.
Yaşanan bu tarixi proses və hadisələr, Həzrət Musaya vəhy edilən
ilahi kəlamın, olduğu kimi mühafizə edildiyi iddiasının qəbul
edilməzliyini sübuta yetirir.

 


Talmut

 Talmut, Həzrət Musanın Tövratı açıqlayıcı şərhlərini əhatə
edən Tövrat təfsiridir. Başlanğıcda bu təfsirlər, yəhudilər
arasında ağızdan ağıza öyrənilməkdə idi. Daha sonrakı əsrlərdə bu
sözlü kültür qələmə alınaraq yazıya alınmışdır. Buna da “Mişna”
deyilmişdir. Mişna, dini əmrlərin necə həyata keçirilməsinə dair
məlumatları əhatə edir. Miladdan sonrakı dövrlərdə Fələstin və
Babildə olan yəhudi din məktəblərində Mişna üzərində çalışmalar
edildi. Miladdan sonra 4-cü və 5-ci yüz illərdə edilən çalışmalar
nəticəsində əldəki Mişnalarda bu günkü şəkil verilərək “Talmut”
ortaya çıxmışdır. Dövrümüzdə isə Qüds və Babil Talmutu olmaq üzrə
iki fərqli Talmuta təsadüf edilir.

“Mişna” təkrar;
“Talmut” isə bilikləndirmə deməkdir. Bu mənada Talmut Tövratın
hökmlərinin açıqlamalarını ehtiva edən təfsir və ictihadlar
külliyyatıdır. Çünki Tövratdakı hökmlər ümumidir. Məsələn Tanrı
Tövratda:

“Yeddinci ildə
tarlanı əkməyəcəksən!”

“Şənbə günü iş
görməyəcəksən!”-deyir.

Lakin bunların necə ediləcəyini
bildirmir. Bunlara aid açıqlayıcı bilikləri Talmut verir.

Yəhudilərin Tövrat qədər
müqəddəs qəbul etdikləri Talmutun meydana gəlmə şəklinə və
şərtlərinə baxdığımız zaman, bəşəri yönün ilahi keyfiyyətlərdən
qabağa keçdiyi müşahidə edilir.

Talmutda hakim olan inanıc,
yəhudilərin bütün millətlərdən üstün bir irq olduğudur. Burada
keçən On Əmr, yalnız yəhudilər arasında məqbul olub, yəhudi
olmayanlar üçün bir məna və cavabdehlik ifadə etmir.

Xülasə, yəhudilərin müqəddəs
kitablarındakı hakim ünsür, Tanrının seçilmiş qövm olan İsrail
oğullarına xüsusi bir üstünlük verməsi və onları əsas götürməsidir.
Buna görə Əski Əhddə tarixi məqamlar, verilməsi lazım gələn əsl
məqsədin önünə keçmişdir. Təfərrüatlı hadisələr, sıxıcı və uzun
şəkildə sülalə məlumatları, bunun nümunələrindən bir neçəsidir.
Yəhudilərin müqəddəs kitabı tək cümlə ilə, İsrail oğulları tarixi
və onların Tanrı ilə olan münasibətlərinin hekayəsidir. Bu yönü ilə
Yəhudilik, bütün insanlığı səadətə aparmaq məqamından uzaq, yalnız
yəhudilərin xoşbəxtliyi və hakimiyyətini nəzərdə tutan bir qövm
dinidir. Bu mənada da o, cahanşümul din olmaqdan tamamilə
uzaqdır.

 


Peyğəmbər
anlayışı

 Yəhudilikdə peyğəmbərlik Həzrət İbrahimdən başlayır və qırx
səkkiz nəfərdir. Həzrət İbrahimdən əvvəl peyğəmbər gəlməmişdir. Bu
qırx səkkiz peyğəmbərin on altısı “kanonik”dir. Yəni Müqəddəs
Kitabda adı çəkilən və yazı nisbət edilən peyğəmbərlərdir. Bu
peyğəmbərlərin yeddisi qadın peyğəmbərdir. Tövrata görə saxta və
həqiqi olmaq üzrə iki növ peyğəmbər var. Bu qırx səkkiz peyğəmbərin
xaricində qalanlar, saxtadır. Onlar, peyğəmbər olaraq qəbul
edilmir.

Həqiqi peyğəmbərlər;

1.İnsanları Allaha
qulluğa çağırmalı və Allahdan başqa heç bir “ilah”ın dalınca
getməməlidir. (Yeremya, 14/14, 23/21, 32)

2.Gələcəyə aid
xəbərlər verməli və söylədikləri də gerçəkləşməlidir. (Təsniyə,
18/20-22)

Göründüyü kimi, İslam dinində
peyğəmbərlər üçün zəruri olan, sidq, əmanət, fətanət, təbliğ, ismət
kimi beş sifət Yəhudilikdə yoxdur. Bunun yerinə yalnız yuxarıda
göstərilən iki şərt var. Dini mənbələrindən, müxtəlif hadisələrdən
anlaşıldığı kimi, İsrail oğullarının dinində peyğəmbərlər, hiylə
edə bilər, zina edə bilər və zalım ola bilər; yalan danışa bilər və
sırf özünü fikirləşən, eqoist bir xarakter, ola bilər.

Yəhudilərin, peyğəmbərlər
haqqındakı düşüncələrinə baxdıq, öz müqəddəs kitablarında müəyyən
edilən nübüvvət şərtləri ilə ziddiyyət içində olduqlarını görürük.
Məsələn, Tövratda Harun peyğəmbər, hazırladığı qızıl buzova
sitayişi əmr etməkdə günahlandırır. (Çıxış, 32/1-5, 24, 35)
Yəhudilər, Həzrət Harunu (əleyhissəlam) bir peyğəmbərdən daha çox
Həzrət Musanın köməkçisi və bir kahin olaraq qəbul edirlər. Onlar
bu hadisəni, “Harun (əleyhissəlam), bütü qövmünün təzyiqi ilə
düzəltmişdir.” şəklində təvil (yozmaq) etsələr də bu, peyğəmbərlik
vəzifəsi və sifətləri ilə uyğunlaşmır. Çünki peyğəmbərlər, ilahi
kömək və dəstəyə nail olmuşlardır. Qurani-Kərim isə, bu iftiranı
şiddətlə rədd edərək, hadisənin doğrusunu xəbər vermişdir. Buna
görə Həzrət Harun, bütü hazırlayan deyil, bütövlükdə buzovun
hazırlanmasına mane olmağa çalışmış, hətta bu səbəbdən
bütpərəstliyə meyledən bir qism İsrail oğulları tərəfindən
öldürülməklə qarşı-qarşıya qalmışdı. (Bax: Əraf surəsi, 150; Taha
surəsi, 90-94)

Yəhudilərin Tanrı
anlayışlarında olduğu kimi, peyğəmbərlik anlayışlarında da bir-biri
ilə ziddiyyətli mövqelər var. Hətta Həzrət Adəm, Həzrət İdris,
Həzrət Nuhla birlikdə Həzrət İbrahimə qədər olan digər
peyğəmbərləri, peyğəmbər olaraq qəbul etmirlər. Yenə də onlara zəif
dərəcədə nübüvvət vəzifəsi yüklənir. Çünki Əski Əhddin Təkvin
kitabında Tanrının onlara bəzən vəhy göndərdiyi ifadə edilir. Eyni
şəkildə Həzrət Davud ilə Həzrət Süleymanın kral olaraq qəbul
edilmələrinə baxmayaraq Tanrı ilə vəhy əlaqəsi içində olduqları
göstərilir.

Yəhudilər, bəzi peyğəmbərlərə
qərib və əsla qəbul edilə bilməyəcək sifətlər yaraşdırırlar.
Bunlardan bəziləri belədir ki, guya:

a. Həzrət Nuh, Tufandan sonrakı
həyatında üzüm yetişdirərək şərab istehsal edən və keçimini bununla
təmin edən bir sərxoşdur. Bir gün o qədər içir ki özündən gedir.
Çadırının içində yıxılıb qalır. Bu arada kiçik oğlu Ham, içəri
girir. Baxır ki atası çılpaqdır... Bunu öz qardaşları Sam və Yafəsə
söyləyir. Onlar gəlib atalarının üstünü örtürlər. Nuh ayıldıqda,
kiçik oğlunun ona pislik etdiyini başa düşür. Bunun üstündə Nuh, bu
işi edən oğlunu qoyub, onun oğlunu, yəni nəvəsi Kənanı lənətləyir.
Bu səbəbdən Kənan adı, Yəhudilikdə ən pis adlardan biri olaraq
qəbul edilir. (Tekvin, 9/20-29)

b. Həzrət Lut, Tövrata görə
qızları ilə zina etmişdir. Sədum və Əmurə şəhərləri həlak
edildikdən sonra Lut və iki qızı xilas olur. Bir mağaraya
sığınırlar. Həzrət Lut, yuxladıqda qızlar:

“Məmləkətdə,
nəslin davamı üçün gedə biləcəyimiz kişi xeylağı qalmamışdır.
Atamıza şərab içirək!…”-deyərək ataları ilə zina edirlər. (Tekvin,
19/30-36)

c. Həzrət Yaqub, atasının
duasını alma məsələsində əkiz qardaşı Eysə hiyləgərlik etmişdir.
(Tekvin, 9/27) Yenə Həzrət Yaqubun qaynatası ilə bağladığı
müqavilədə hiyləyə əl ataraq sürünün ən yaxşı qoyunlarını özünə
ayırdığı söylənir. (Tekvin, 30/32-42, 31/7-16)

d. Həzrət Davud çox qadını olan
bir kraldır. Buna baxmayaraq Uryanın qadınını görüncə, ona meyl
salır və onunla zina edir. Sonra da Uryanı bir döyüş hiyləsi ilə
öldürtdürür. Həzrət Davudun Viyanın qadından doğan ilk uşağının
vəfat etməsi onun üçün bir cəza olmuşdu. İkinci uşağı isə Həzrət
Süleymandır. Yəhudi müqəddəs kitabında bu hadisə anladılır və
Həzrət Davud üçün yalnız “Rəbbin gözündə pis olanı etdi,”-deyilir.
(II, Samuel, 11/2 – 12/22)

e. Həzrət Süleymanın min dənə
qadını vardı. Ancaq o da ömrünün son zamanlarında bütpərəst
qadınların arxasınca qaçmış və onlar kimi bütlərə sitayiş etmişdir.
Beləcə Həzrət Süleyman üçün də “Rəbbinin gözündə pis olanı
etdi.”-deyilir. (I. Krallar, 11/1-7)

Bunların xaricində bəzi
peyğəmbərlərin yaxınları haqqında da yaraşmayan istinadlar edirlər.
Məsələn, Həzrət Yaqubun oğlu Yəhuda, gəlini ilə zina edir. (Tekvin,
38/12-26) Yaqubun digər oğlu Rubənin, atasının cariyəsi ilə zina
etdiyi söylənir. (Tekvin, 35/22) Ayrıca Həzrət Davudun bir oğlu,
ögey bacısı ilə (II, Samuel, 13, bab), digər oğlu isə atasının
cariyəsi ilə zina edir. (II, Samuel, 16/15, 20-23)

Əlbəttə, bunların hamısı,
yəhudilərin çirkin iftiralarıdır. Çünki Yəhudilər öz iç
dünyalarındakı nəfsani arzularını, bildikləri xainlik və
rəzillikləri peyğəmbərlərə isnad edərək bunları Tövratda əks
etdirmişlər.

Hətta Həzrət Zəkəriyya və oğlu
Həzrət Yəhya, yəhudilər tərəfindən öldürülən iki məzlum
peyğəmbərdir. Yəhudilərin bu halını, Qurani-Kərim belə
açıqlayır:

“Lakin onlar
verdikləri əhdi pozduqları, Allahın ayələrini inkar etdikləri,
peyğəmbərləri haqsız yerə öldürdükləri və: "Ürəklərimiz
pərdəlidir!" - dedikləri üzündən (Allahın lənətinə düçar oldular). Bəli, öz küfrləri üzündən Allah onların ürəklərinə
möhür vurmuşdur (kilidləmişdir). Buna
görə də onların yalnız az bir hissəsi iman gətirər.”
(Nisa surəsi, 155)

 


Axirət tələqqisi
(anlayışı)

 Tövratda axirət həyatı ilə əlaqəli açıq və dəqiq biliklər
yoxdur. Sonrakı nüsxələrdə də günahkarların cəhhənnəmə gedəcəyi,
dinə uyan insanların isə cənnətə gedəcəyi inancı vardır. Ancaq
Yəhudi tarixinə baxılsa, ilk dövrlərdə axirət anlayışına rast
gəlmək heç mümkün deyil. Tövratda ölənlər üçün: “Günlərinə doymuş
olaraq ataları ilə birlikdə uyudu.” ifadəsi işlədilir. (Tekvin,
47/30; Təsniyə, 31/16)

Daha sonrakı zamanlarda İsrail
oğulları arasında “Ölənlər nə olacaq?” sualı müzakirə edilməyə
başladı. Ölənlərin “şeol” ölülər diyarına getdiyi inancı
yerləşdi.

Yəhudilikdə, Danyel kitabı
12/2də ilk dəfə, öldükdən sonra dirilmədən, axirət həyatındakı
mükafat və cəzalardan açıq-aşkar bəhs edilir.

Yəhudilikdə axirətlə əlaqəli
inanclar daha çox Talmutda yer tutur. Buna görə; İsrail oğulları
əbədi olaraq cənnətdə qalacaqlar. Günahkar olan İsrail oğulları
isə, cəhənnəmdə yalnız on iki ay qalacaq, sonra onlar da cənnətə
gedəcəklər.

Yəhudi inancına görə, yəhudi
olmayanların hamısı bütpərəstdir. Bunun üçün onlar cəhənnəmə
gedəcək və əbədi olaraq əzab içində qalacaqlar. (Roş Ha-Şana,
17a)

 


 TƏKRAR ÜÇÜN SUALLAR

A.Aşağıdakı suallara
cavab verin:

1.Ülül-əzm olan
peyğəmbərlər hansılardır?

2.Sipti, qipti və
Firon kəlmələri kimlər üçün istifadə edilir?

3.Firon, İsrail
oğullarından yeni doğulan oğlan uşaqlarının öldürülməsini nə üçün
əmr etmişdi?

4.İsrail oğullarının
oğlan uşaqlarını öldürdən və onları gücsüz hala salan Firon,
Qurani-Kərimdə necə göstərilir?

5.Firon, siptilərin
bütün uşaqlarını öldürərkən Musa (əleyhissəlam) necə oldu ki,
Fironun sarayına girdi və orada böyüdü?

6.Peyğəmbərlərin
həyatlarına baxdıqda ilk əvvəl həmən hər peyğəmbərin çobanlıq
vəzifəsi etdiyini görürük. Bunun bir səbəb və hikməti
vardırmı?

7.Musa (əleyhissəlam)
Tuva vadisinə gəldiyi zaman ondan ayaqqabılarını çıxarması tələb
edilmişdir. Bunun hikmətini açıqlayın.

8.Həzrət Musanın
(əleyhissəlam) qardaşı Harunu özünə köməkçi istəməsinin səbəbini
açıqlayın.

9.Həzrət Musa və
Həzrət Harun, təbliğ üçün Fironun yanına getdikdə, Allah Təala
Fironun iman gətirməyəcəyini bildiyi halda əmr etdiyini zamanımız
baxımından təhlil edin.

10.Həzrət Mövlana,
sehrbazların müsəlman olmalarını, daha sonra isə Firon tərəfindən
cəzalandırılmalarını hansı səbəblərə bağlayır?

11.Ömrü boyu iman
etməmiş olduqları halda, Həzrət Musanın möcüzəsindən sonra iman
edərək bütün dünyəvi

qorxu və endişələri
qəlblərindən silib atan sehrbazların ruhi vəziyyətlərini
anladın?

12.Firon, Qırmızı
dənizdə açılan yolların bağlanmağa başladığını görüncə dərhal iman
etdiyini söyləmişdi. Ancaq alimlər, bu imanın keçərsiz olduğunu
bildirmişlər. Bunun səbəbləri nələrdir?

13.Bu gün İngiltərədə
British Muzeyində səcdəyə qapanmış halda nümayiş etdirilən Fironun
cəsədi bizə nələri düşündürür?

14.Həzrət Musanın Tur
dağında oruc tutarkən qırx gün qırx gecə heç acmamağının; lakin
Xızır ilə yolçuluğu əsnasında daha yarım gün içində səbri tükənərək
acmağının hikmətləri nələrdir?

15.Həzrət Musanın
(əleyhissəlam) Rəbbini görmək istəməsinin, lakin Onu görə
bilməməsinin səbəbləri nələrdir?

16.Malının zəkatı
istənildikdə buna Qarun necə münasibət göstərdi?

17.Tövratı daha yaxşı
oxuduğu üçün, özünü hər kəsdən üstün görən Qarunun uğradığı aqibət
bizə nəyi düşündürür?

18.Ülül-əzm peyğəmbər
olan Həzrət Musanın elmini artırmaq üçün yollara qoyulub tanımadığı
bir nəfərin arxasınca düşməsindən elm yolçularının alacağı dərslər
nələrdir?

B.Aşağıdakı
boşluqları doldurun:

1.Musa (əleyhissəlam)
………………… göndərilmiş peyğəmbərdir.

2.…………………
(əleyhissəlam), qardaşı Həzrət Musaya (əleyhissəlam) köməkçi olaraq
vəzifələndirilmişdir.

3.Misirin yerli
xalqına ………………… deyilir.

4.Allah Təala ilə
danışması səbəbdən Həzrət Musaya (əleyhissəlam) …………………
deyilmişdir.

5.Tövratın açıqlama və
yozumlarını əhatə edən kitaba ………………… deyilir.

C.Aşağıdakı sualların
doğru cavablarını işarələyin:

1.Aşağıdakılardan
hansı İsrail oğullarını Misirdən köçməyə məcbur edən səbəblərdən
biri deyildir?

A.Fironun və
Qiptilərin təzyiq və zülümlərinə məruz qalmaları.

B.Misir xalqının
gözündə var olan etibarlarını və ictimai haqlarını
itirmələri.

C.Qiptilərin,
əhalisinin artmasından əndişə duyduqları Siptilərə əziyyət və
işgəncələrini çoxaltmaları.

D.Fironun, İsrail
oğullarını Misirin içində dolandırmaq istəməməsi və onları
qovması.

2.Yəhudilərin dini
mənbələrində adi insanlara belə isnad edilə bilməyəcək üz qızardıcı
və çirkin fellərin peyğəmbərlərə isnad edilməsi və onların buna
inanmaları nəyi göstərir?

A.Yəhudi din
qaynaqlarında verilən məlumatların çox ağıllı və məntiqli
olduğunu.

B.Yəhudiliyin həyatın
gerçəklərini olduğu kimi görməkdən uzaq olduğunu.

C.Öz nəfsani
arzularını və rəzilliklərini peyğəmbərlərinə də isnad
etdiklərini.

D.Peyğəmbər
inanışlarının çox sadə və tutarlı olduğunu.

3.Yeni doğulmuş oğlan
uşaqlarının birisini belə sağ buraxmayan Fironun, Musanı öz əli ilə
sarayında

böyütməsindən
bir çox dərslər çıxarmaq mümkündür. Aşağıdakılardan hansı bunlardan
biri ola bilməz?

A.Allah Təala
peyğəmbər olmasını istədiyi qullarını, uşaqlıq yaşlarından etibarən
ağır imtahanlara tabe tutmuşdur.

B.Allah Təala bir işi
təqdir etmişsə, qulların cüzi iradəsinin bunun əks yönündə
olmasının bir hökmü yoxdur. Bu səbəbdən həqiqi iman sahibləri
yaradılmışların şərindən qorxu duymazlar.

C.Allah, bir qulunu
qorumağı murad edərsə ona heç kimsənin zərər verməyə gücü çatmaz.
Necə Fironun zülm və işgəncələri qarşısında Musa ən etibarlı yer
olan sarayda böyümüşdür.

D.Hər vəziyyətdə özünə
sığınılacaq olan yeganə varlıq Haqq Təaladır. O, özünə sığınanları
mütləq salamata çatdırır.

4.Həzrət Musa Fironun
sarayında yetişməsinə baxmayaraq onların inanclarına və əxlaq
anlayışına görə deyil, Tövhid inancı və gözəl əxlaq üzrə
yetişmişdir. Bu, insan
tərbiyəsində hansı həqiqəti ifadə edir?

A.Ata və ananın
uşaqlarını xeyirli, ya da xeyirsiz bir övlad olaraq yetişdirmələri,
tamamilə öz arzularına bağlıdır.

B.Allah Təala bütün
peyğəmbərlərinin inanc və əxlaq tərbiyəsini, iman etməyən qulları
vasitəsilə etdirir.

C.Allah Təala, rəsul
olaraq seçdiyi kimsələri Rəbbani bir tərbiyəyə tabe tutur və onları
xüsusi olaraq qoruyur.

D.Bir uşağın
tərbiyəsində, doğru inanc və gözəl əxlaq örnəklərini görməsinin heç
bir təsiri yoxdur.

5.Aşağıdakılardan
hansı bu günkü Yəhudiliyin Tanrı anlayışı içində yer
almır?

A.Tanrının, peşman
olmaq, qərar dəyişdirmək, yorulmaq kimi zəiflikləri
vardır.

B.Tanrı Yəhova sadəcə
yəhudilərin tanrısı olub, onlara ayrı bir dəyər
vermişdir.

C.Tanrı, hər cür
nöqsan sifətlərdən uzaqdır.

D.Tanrı, insanlarla
danışa bilir, mübahisə edə bilir, hətta güləşib məğlub ola
bilir.

6.“Mən, həqiqətən,
sənin Rəbbinəm. Nəleynini çıxart, çünki sən müqəddəs vadidə –
Tuvadasan!” (Taha surəsi,
12) ayəsində “Nəleynini
çıxart” əmrinə verilən işari mənaları düşünsək, aşağıdakı
ifadələrdən hansı yanlışdır?

A.Qəlbini, dünya və
axirət ilə əlaqəli məşğuliyyətlərdən təmizlə.

B.Vəhyə sarılacaq
bəşəri vəsflərdən tamamən sıyrıl və mələkut aləminə
ucal.

C.Sən təbiətindən və
nəfsindən sıyrıl! Nəfsini və ona bağlı şeyləri düşünməyi burax və
elə gəl!

D.Nəleyindən məqsəd,
dünya və axirətdir.

7Dünya həyatının
zənginliyini arzulayıb axirəti unudanlarla; axirət nemətlərini bu
dünya zənginliyinə üstün tutanların xüsusiyyətləri, sırası ilə
hansı bənddə doğru verilmişdir?

A.Məğrur olmaq –
Ərköyün olmaq

B.Fədakar olmaq –
Səbirli olmaq

C.Həris olmaq –
Qənaətkar olmaq

D.Zənginləri sevmək –
Fağırlara xor baxmaq

8.“Onunla yumşaq
danışın. Bəlkə, öyüd-nəsihət qəbul etsin, yaxud (Rəbbindən) qorxsun!” (Taha
surəsi, 44) ayəsində Haqq
Təala, küfr və azğınlıqda həddi aşmış Firona yumşaq söz və şirin
dil işlətməyi əmr etmişdir. Aşağıdakılardan hansı bu hadisədən
çıxara biləcəyimiz dərslərdən biri deyildir?

A.Allah Təala,
peyğəmbərlərini Fironun şərindən mühafizə etmək üçün, ona qarşı
yumşaq üslub tətbiq etmələrini tövsiyə etmişdir.

B.Müxatəbimizin
vəziyyəti inanc və əxlaq baxımından nə olursa-olsun, ona yumşaq bir
üslub və gözəl sözlərlə xitab etməli.

C.Yumşaq söz, şirin
dil və doğru bir üslub insanların fikir və inanclarını
dəyişdirməkdə olduqca təsirli olur.

D.Fironun yanına sərt
və meydan oxuyan bir üslubla gedilsəydi bu, onun inkar və
azğınlığının daha da artmasına səbəb olardı.

9.Bu günkü
Yəhudilikdə İslamiyyətin peyğəmbərlik anlayışı qarşılaşdırıldıqda,
peyğəmbərlərin sifətlərindən hansı hər iki dində də
vardır?

A.Əmanət

B.Fətanət

C.İsmət

D.Təbliğ

10.Qısa bir müddət
öncə imandıqlarına baxmayaraq, iman gətirdikdən sonra heç bir
dünyəvi qorxu və qayğısı qalmayan sehrbazların yaşadığı psixoloji
vəziyyət hansı bənddə yanlış verilmişdir?

A.Allaha həqiqi bir
imanla bağlandıqlarından, qəlblərində şübhədən əsər
qalmamışdı.

B.İmanın ləzzətinə
çataraq ondakı ilahi sirləri qavramışdılar.

C.Allaha iman etmələri
səbəbdən artıq Fironun onlara heç bir zərər verə bilməyəcəyini
düşünürdülər.

D.Allah qorxusu və
ümidi ilə dolan qəlblərində əvvəlcədən var olan bütün endişə və
qorxular yerini tam bir itminana (arxayınlıq) vermişdi.

11.Həzrət Musanın
(əleyhissəlam) Xızırdan öyrənmək istədiyi elmi təhsil edərkən
ehtiyac duyduğu və elm öyrənən hər kəsin də ən çox möhtac olduğu
xislət hansıdır?

A.Zəkalı
olmaq

B.Çalışqan
olmaq

C.Qürbətdə
yaşamaq

D.Səbirli
olmaq

12.“Yer üzündə
təkəbbürlə gəzib dolanma. Çünki sən nə yeri yara bilər, nə
də (boyca)
yüksəlib dağlara çata
bilərsən!” (İsra surəsi,
37) ayəsində Allah Təala,
kibrli olmağın insana yaraşmadığını daha yaxşı dərk edə bilməyimiz
üçün hansı həqiqəti vurğulamışdır?

A.Ət və sümükdən
ibarət olan insan bədəninin bəsit bir torpaq və ya qaya parçası ilə
belə bir tərəziyə girməkdə aciz qaldığını.

B.Yer üzünün və
dağların dəyərinin insandan daha çox olduğunu.

C.İnsanın ruh
qüvvətinin bədən qüvvətindən daha çox olduğunu

D.İnsanın dağları aşa
biləcək və yerləri deşə biləcək heç bir güc və qabiliyyətə sahib
olmadığını.

13.Aşağıdakılardan
hansı yəhudilərə göndərilən müsibətlərdən biri deyildir?

A.Çəyirtkə və qurbağa
sürülərinin hücumuna məruz qalmaları

B.Sellərlə birlikdə
tufanın gəlməsi.

C.Nil çayının və içmə
sularının qızıl qan halına gəlməsi

D.Günahları səbəbdən
üzlərinin qapqara olması.

14.Fironun
boğulhaboğul anında iman gətirdiyini söyləməsi özünü xilas etməmiş
və cəsədi pozulmadan dövrümüzə qədər gəlmişdir. Aşağıdakılardan
hansı buradan çıxarılacaq bir nəticə ola bilməz?

A.Firon iman etmişdi,
lakin heç ibadət etmədiyi üçün imanı onu qurtara bilməmiş, quru bir
imanla köç edib getmişdir.

B.Fironun imanı qorxu
və yeis (ümidsizlik) halında gerçəkləşdiyi üçün bu məqbul bir iman
deyildir.

C.Firon bundan əvvəl
də bir çox müsibətə düçar olarkən iman edəcəyini söyləmiş, lakin
müsibətlər keçincə daim vaz keçmişdir. Bu vəziyyət onun son nəfəsdə
imansız gedə biləcəyinin işarəsi olaraq dəyərləndirilə
bilər.

D.Allah Təala Fironun
cəsədini pozulmadan bu günə qədər qorumaqla, onu qiyamətə qədər
canlı bir ibrət mənzərəsi olaraq insanlığın idrakına təqdim
etmişdir.

15.Aşağıdakılardan
hansı, Həzrət Musaya (əleyhissəlam) endirilən Tövratın təhrif
edilməsində rol oynamış faktorlardan biri deyildir?

A.İlk zamanlarda
Tövratın yalnızca tək nüsxə halında mühafizə edilməsi.

B.İsrail oğullarının
uzun illər Babil əsarəti altında yaşayarkən tək Tövrat nüsxəsinin
itməsi.

C.İsrail oğullarının
əksəriyyətinin Tövratdakı kəlmələrin yerlərini dəyişdirmək surəti
ilə müqəddəs kitablarına

qarşı xainlik etmələri.

D.Tövratın içində
bir-birinə zidd və həqiqətdən kənar biliklərin olması.

16.Həzrət Musanın
(əleyhissəlam), Xızır ilə yolçuluğunda qarşılaşdığı hadisələrdə
adət edilmiş səbəb-nəticə əlaqəsinin olmadığını; hadisələrin üzdə
olub bitən tərəflərinin arxasında gizli hikmətlər daşıdığını
görürük. Bütün bunların ağıl və bilik yolu ilə anlaşılmaması; ancaq
qəlbi duyma və ilham yolu ilə öyrənilməsi, bu elmi əldə etmək
istəyən şəxslərin bəzi xüsusiyyətlərə sahib olmasını gərəkli qılar.
Aşağıdakılardan hansı bu xüsusiyyətlərdən biri deyildir?

A.Nəfsini təzkiyə
etmək və qəlbini təsfiyə etmək.

B.Zahiri elmlərdə
müəyyən bir səviyyəyə çatmaq.

C.Təqva sahibi olmaq
və bildikləri ilə əməl etmək.

D.Allahın əmrlərinə
hərfi-hərfinə itaət etmək və könlünü Ona bağlamaq.

 


CAVABLAR:

B. Boşluq doldurma suallarının
cavabları

1.İsrail
oğullarına

2.Harun

3.Qiptilər

4.Kəlimullah

5.Talmut

C. Test suallarının
cavabları

1.D

2.C

3.A

4.A

5.C

6.B

7.C

8.A

9.D

10.C

11.D

12.A

13.D

14.A

15.D

16.B

 


Zikri ilə dağları-daşları

Hətta vəhşi heyvanları belə
coşduran

HƏZRƏT DAVUD (əleyhissəlam)

 Həzrət Davudun (əleyhissəlam) nəsli, Həzrət Yaqubun oğlu
Yəhudaya gəlib çıxır. O, Qüdsdə doğulmuş, təxminən 100 yaşında
vəfat etmişdir. Ona, peyğəmbərliklə birlikdə hökmdarlıq da
verilmişdir. Tarixçilər, onun hökmdarlıq dövrünün e.ə. 1015 ilə
975-ci illər arasında olduğunu təxmin edirlər.

Həzrət Davudun (əleyhissəlam)
adı Qurani-Kərimdə 16 yerdə çəkilir. Ona İbrani dili ilə “Zəbur”
endirilmişdir.

 


Talut, Calut və
Tabut

 Həzrət Musadan (əleyhissəlam) sonra İsrail oğullarına
göndərilən peyğəmbərlər, Tövrata əməl edirdilər. Yəhudilər, onlara
göndərilən və doğru yola çağıran peyğəmbər həyatda ikən ona tabe
olurdular. Ancaq peyğəmbərin vəfatından sonra digər bir peyğəmbər
gəlincəyə qədərki az bir zamanda doğru yoldan yayınaraq təkrar
geri-köhnə inanclarına dönürdülər. Onlara çatan ilahi əmrləri
təhrif edərək, istək və həvəslərinə görə yozurdular. Buna görə yeni
bir peyğəmbər gələndə düzələn yəhudilər; o peyğəmbərin vəfatından
sonra ilk fürsətdə təkrar fəsada meyl edirdilər.

O zamanlar Misir və Şam
arasında Əmaliqə qövmü yaşayırdı. Onların Calut adında çox güclü və
qüdrətli bir rəisləri var idi. Allah (Cəllə Cəlaluh), Calutu İsrail
oğullarının başına müsəllət etdi. Calut, İsrail oğullarını məğlub
edərək onların uşaqlarını və qadınlarını əsir aldı.

Musa (əleyhissəlam) zamanından
bəri müqəddəs əmanətlərin qorunduğu dəyərli bir sandıq var idi.
Qurani-Kərimdə bu sandığa “Tabut” deyilir. Bu sandıq, Calutun əlinə
keçmişdi. Calut da İsrail oğullarına həqarət etmək üçün mənəvi
dəyəri olan sandığı murdar yerə atdı.

Bu, İsrail oğullarının
rahatlığını yaman pozmuşdu. Əllərindən Tabutun çıxmasına çox
üzülmüşdülər. Artıq onların bütün fikir və məqsədlələri Tabutu
təkrar ələ keçirmək idi.

Bu dövrdə Şəmuyel adında bir
peyğəmbər var idi. Yəhudilər, özlərini ondan qurtaracaq bir hökmdar
istədilər. Şəmuyel (əleyhissəlam) da, dua və niyaz etdi. Haqq Təala
ona, Talut adında bir şəxsin məlik olaraq təyin olunmasını vəhy
etdi. Lakin yəhudilərin bir qismi, Talutun hökmdar olmasını
istəməyib bu işə qarşı çıxdılar.

“O, hökmdar
nəslindən deyildir!”-dedilər.

Çünki o zamana qədər İsrail
oğullarına gələn peyğəmbərlər, Yaqubun oğlu Lavinin; hökmdarlar
isə, Yaqubun Yəhuda adlı oğlunun nəslindən gəlirdi. Talut isə, bu
iki nəsildən deyildi. Ayəti-kərimədə bu məsələ belə başa
salınır:

“(Ya Rəsulum!)
Musadan sonra bir dəstə
(tanınmış) İsrail övladının başına gələnləri görmədinmi? Onlar öz
peyğəmbərinə: Bizə bir hökmdar göndər ki, (onun köməyi ilə) Allah yolunda (zülmkarlarla) vuruşaq! – dedilər. O da (onlara): Sizə
vuruşma əmri olduqda, bəlkə, vuruşmadınız? – söylədi. Onlar
cavabında dedilər: Allah yolunda nə üçün vuruşmayaq ki, yurdumuzdan
çıxarıldıq, övladlarımızdan ayrıldıq. Lakin onlara vuruşmaq vacib
olduğu vaxt, içərilərindən az bir qismi müstəsna olmaqla,
(hamısı döyüşdən)
üz çevirdilər. Allah
(özlərinə) zülm edənləri tanıyır!” (Bəqərə surəsi, 246)

“(İsrail
övladının) peyğəmbəri onlara
dedi: Allah Talutu sizə padşah göndərdi. Onlar isə: Biz hökmdarlığa
daha layiq ikən və ona var-dövlət verilmədiyi halda, o, necə bizə
padşah ola bilər? –deyə cavab verdilər. (Peyğəmbər onlara) dedi: Allah sizdən ötrü onu (bəyənib) seçmiş, elm
və bədəncə (qüvvəcə)
ona üstünlük vermişdir. Allah Öz
mülkünü (səltənətini)
istədiyinə verər. Allah
(Öz lütfü və kərəmi ilə)
genişdir, (Allah hər şeyi) biləndir!” (Bəqərə
surəsi, 247)

İsrail oğullarının irəli gedənlərinə
görə iqtidar, sərvət və sərmayə sahibləri olmalıdırlar. Halbuki bu
fikir, cəmiyyətin mənfəətinə və ədalətə ziddir. Lakin iqtidara,
zənginlərin deyil, ləyaqəti olanın keçməsi lazımdır. İqtidara
keçəcək şəxsin buna layiq olub-olmadığının müəyyənləşdirilməsində
isə, şəxsin mənəvi gücü, biliyi, təcrübəsi ilə birlikdə qüvvət və
cəsarətinə bağlıdır.

Talutun hökmdarlığına etiraz edən
İsrail oğulları bu dəfə:

“Əgər o,
həqiqətən hökmdardırsa, bizə bir dəlil gətirsin!”-dedilər. Buna
görə:

“(İsrail
övladının) peyğəmbəri onlara
dedi: (Talutun)
padşahlıq əlaməti
(Musaya verilən) sandığın sizə gəlməsidir. Onun içində
(sizin üçün) Rəbbinizdən bir arxayınlıq, rahatlıq
(mənəvi bir qüvvə,
səbat), həmçinin Musa və
Harun nəslindən qalan şeylər (Musanın əsası, Tövratın bəzi lövhələri, bir az qüdrət
halvası və s.) vardır. Onu
mələklər gətirəcək. Əgər siz möminsinizsə, onda sizin üçün
(peyğəmbərin verdiyi xəbərin
doğruluğunu təsdiq edən) qəti
dəlil vardır.” (Bəqərə surəsi,
248)

Tabutun əvvəlcə Həzrət Adəmə
(əleyhissəlam) endirildiyi, ondan Həzrət Şitə keçdiyi, sonra
ardıcıl olaraq İbrahim (əleyhissəlam), Yaqub (əleyhissəlam) və
Həzrət Musanın əlinə çatdığına dair rəvayətlər vardır. Musa
(əleyhissəlam) isə Tövrat lövhələrini və bəzi dəyərli əmanətləri bu
tabut deyilən sandığın içinə qoymuşdu. Bu Tabutu səfər vaxtı
əsgərlərin önündə daşıyırdılar. Beləcə əsgərlərdə ruh yüksəkliyi
qalxır, güc və mənəviyyatları artırdı.

Nəhayət, Allah Təala, Tabutu
mələklər vasitəsilə Talutun evinin önünə qoydurdu. İsrail oğulları
bunu görüncə fərəhlənib Talutun hökmdarlığını qəbul etdilər.

 


 İmtahan

Talut, hökmdar olduqdan sonra
ordunu nizama saldı. Bir müddət sonra da Kral Calutun üzərinə
getdi.

Mövsümün isti olması səbəbdən
əsgərlərin suya çox ehtiyacı var idi. Lakin Allah Təala onları bu
vəziyyətlə imtahan etməyi arzu etdi və Həzrət Şəmuyelə
(əleyhissəlam) vəhy göndərdi. Gələn xəbəri alan Talut
əsgərlərinə:

“Allah sizi su
ilə imtahan edəcək. Kim doyuncaya qədər sudan içərsə, mənim əsgərim
deyildir!…”-dedi.

Gələn əmrdə əsgərlərə ancaq bir
ovuc su içmə izni verilmişdi. İbn Abbasa görə bu çay Şəriə deyə
adlandırılan İordaniya çayıdır. (İbn Kəsir, Qisasül Ənbiya, s.
511)

Nəhayət Talut və əsgərləri,
haqqında danışılan çayın kənarına gəldilər. Ordu 80 min nəfər idi.
Bunun 76 mini əmrə tabe olmayıb, doyuncaya qədər su içdi. yalnız
dörd min nəfər əmrə itaət etdi. Bunlardan da bir çoxu sonradan
saylarının az olduğunu düşünərək geri döndü. Ancaq 313 nəfər qaldı.
Diqqət edilərsə bu say, Bədirdə döyüşən müsəlmanların sayı
qədərdir. Bəradan (radiyallahu ənh):

“Biz,
Mühəmmədin əshabı olaraq belə danışırdıq: Bədirdə olanların sayı,
Talutun (Fələstin) çayı(nı) bərabər keçdiyi mömin əsgərlərin sayı
olan 313 (qədər) idi.” (Buxari, Məğazi 6)

Bir ovucdan çox su içənlərin
susuzluqları daha da artdı; dodaqları qurudu. Halsız qaldılar və
pərişan oldular. Əmri dinləyənlərin isə, imanları qüvvətləndi,
cəsarət və gücləri artdı.

Ayəti-kərimədə belə
buyurulur:

“Talut qoşunu
ilə (öz yurdundan,
Qüdsdən) ayrıldığı
zaman (əsgərlərinə)
dedi: Allah sizi (axar) bir
çay vasitəsilə imtahan edəcək. Kim onun suyundan içsə, o
məndən (mənə tabe
olanlardan) deyildir. Kim
ondan dadmasa, dadsa da, bir ovucdan artıq içməsə, o məndəndir!
Lakin onların az bir qismi müstəsna olmaqla, (hamısı) o
sudan içdi. O (Talut)
və onunla birlikdə olan
möminlər (çayı)
keçdikdən sonra (düşmən qoşununu görüb) dedilər: Bu gün bizim Calut (düşmən tərəfin hökmdarı) və onun qoşunu ilə vuruşmağa taqətimiz yoxdur!
(İçərilərindən) Allahın rəhmətinə qovuşacaqlarına
(Allahın dərgahına
qayıdacaqlarına) inananlar
isə dedilər: Neçə dəfə olub ki, az bir dəstə Allahın izni
(iradəsi) ilə çox bir dəstəyə qalib gəlib! Allah səbir
edənlərlədir!” (Bəqərə surəsi,
249)

Bu ayəti-kərimədə hərbi
nizam-intizama diqqət çəkilir. Bir ordunun müvəffəqiyyətli olması,
hər şeydən əvvəl komandirinin əmrlərinə tam riayət etməklə mümkün
olur. Müharibədə qalib gəlmək, əsgərlərin sayına görə deyil,
döyüşməkdə haqlı səbəblərə dayanmağa, cihad edənlərin imanına və
mənəviyyatına bağlıdır. Zəfər tacı, sayca çox olan orduların deyil,
mənəvi gücü yüksək olan ordunun başına qoyulur. Bunun yaxın
tarixdəki ən gözəl misalı Çanaqqala Zəfəridir.

 


Həzrət Davud və
zəfər

 Talutun ordusunda 18 yaşında bir gənc var idi. Adı Davud idi.
Müfəssir Beyzaviyə görə; Davud (əleyhissəlam) və on üç qardaşı,
ataları ilə birlikdə Talutun ordsusuna qatılmışdı.

Davud (əleyhissəlam) qoyun
güdərdi. Sapand atmada mahir idi. Çox cəsur idi. Atasına:

“–Bütün dağlar,
daşlar mənimlə təsbih (zikr) edir!”-deyərdi.

Atası da ona:

“–Ey Davud,
sənə müjdələr olsun!”-deyərdi.

Həzrət Davudun (əleyhissəlam)
səsi, çox gur və gözəl idi. Bu səbəbdən onu Talutun qarşısına
çıxartdılar. Talut da, özünə bir söhbət yoldaşı olaraq onu yanına
aldı. Davud (əleyhissəlam), Talutun Əmaliqə qövmünə qarşı
hazırladığı orduya qatıldı. Talut:

-Kim Calutu öldürərsə, ona
qızımı verəcəyəm!-dedi.

“Onlar Calut
və əsgərləri ilə qarşılaşdıqları zaman dedilər: "Ey Rəbbimiz, bizə
bollu səbir və dizimizə (ayaqlarımıza) qüvvət
ver! Bizə kafir qövm üzərində qələbə qazandır!”(Bəqərə surəsi, 250)

Bu ayəti-kərimədən, Allahın
rizasını qazanmaq üçün düşmənlə döyüşməyə gedənlərin, üç mühüm
xüsusiyyətə sahib olması lazım gəldiyini başa düşürük. Bunlar;
çətinliklərə qarşı səbir etmək, cəsarət və səbatını itirməmək, bir
də ilahi köməyin gələcəyindən ümid kəsməməkdir.

Allah o
peyğəmbərə (Həzrət Şəmuyelə
(əleyhissəlam)) Calutu Davudun öldürəcəyini bildirdi. Bu səbəbdən
həmin döyüşə gedərkən, Davudu da yanında apardı.

İki ordu qarşılaşanda, Calut,
qarşısına çıxa biləcək cəsur bir nəfər istədi. Bu meydanoxumaya
cavab olaraq Davud (əleyhissəlam) qabağa çıxdı. Hamı buna çaşıb
qalmışdı. Çünki Calut, Həzrət Davuda görə iri cüssəli və çox güclü
idi. Calut Davudu təhqir etdi:

“–Ey həqir, sən
nəyə gəldin?”-deyə soruşdu. Davud:

“–Səninlə
döyüşməyə gəldim!”-dedikdə, Calut ona lağ etdi.

Davud (əleyhissəlam), sapandını
çıxartdı. Əvvəlcədən hazırladığı daşı sapandına yerləşdirərək,
Caluta doğru atdı. Sürətlə gedən daş Calutun tam alnına dəydi və
onu atından salıb öldürdü.

Calut, çox qüvvətli olması ilə
öyünən iri cüssəli bir hökmdar idi. Bu gücünə baxmayaraq Həzrət
Davuda (əleyhissəlam) məğlub oldu.

Allah Təala bununla, işlərin
yalnız zahiri şərtlərlə bağlı olmayıb, həqiqətdə öz iradəsi ilə baş
verdiyini göstərmişdir. İnsanların nəzərində qüvvətli görünən zəif,
zəif görünən də Allahın köməyi ilə qüvvətli ola biləcəyini
öyrətmişdir. Allahı inkar edən zalımlar nə qədər qüvvətli
görünürlərsə görünsünlər, Allahın iradəsi gerçəkləşəcəyi zaman
kiçik bir uşaqdan belə daha aciz hala düşürlər. Bu hadisədə Allah
Təalanın gerçəkləşməsini istədiyi başqa hikmətlər də var. Allah
Təala, Talutdan sonra idarəni Həzrət Davudun almasını və onun
yerinə də oğlu Həzrət Süleymanı (əleyhissəlam) varis qılmağı arzu
etmişdir.

“Nəhayət,
onlar Allahın izni (iradəsi
və köməyi) ilə Calutu və
qoşununu məğlub etdilər. Davud Calutu öldürdü. Allah Davuda həm
hökmranlıq, həm də hikmət (peyğəmbərlik) verdi
və ona istədiyini (zireh
düzəltmək, quşların dilini bilmək, gözəl səslə oxumaq)
öyrətdi. Əgər Allah insanların bir
qismini, digər bir qismi ilə dəf etməsə idi, yer üzü fitnə-fəsada
uğrayardı. Lakin Allah bütün aləmlərə qarşı lütfükardır.”
(Bəqərəs surəsi, 251)

Ayəti-kərimədə dünya həyatında
davam etməkdə olan ilahi nizamın hikmətləri anladılmışdır. Allah
Təala, insanlar arasında sosial müvazinətin qurulmasını bir neçə
səbəblərə bağlamışdır. Bunun üçündür ki, insanların bir qismi
zəngin ikən, bir qismi fağır; bir qismi güclü ikən, bir qismi zəif;
bir qismi sağlam ikən, bir qismi xəstə; bir qismi də iman gətirdiyi
halda, digər bir qismi inkar etmiş olur ki, bunların arasındakı
münasibətlər, dünya həyatının nizamını və davamını təmin etsin.
Eynən müsbət və mənfi qütblər arasında enerji ötürülməsinin meydana
gəlməsi kimi, insanlar arasında da meydana gələn döyüşlər də
cəmiyyət nizamının davamı üçün bir səbəb olur.

Talut, zəfərdən sonra əldə
etdiyi bütün qənimətləri yandırdı. Çünki Həzrət Musanın
(əleyhissəlam) şəriətinə görə ələ keçirilən mallar
yandırılırdı.

Talut, Qüdsə
qayıtdı. Vəziyyəti, Həzrət Şəmuyelə
(əleyhissəlam) olduğu kimi danışdı. Şəmuyel (əleyhissəlam)
da Taluta:

“–Sən də
verdiyin sözü yerinə yetir!”-dedi.

Beləliklə Talut, qızını Həzrət
Davuda ərə verdi.

Talutun ölümündən sonra Davud
(əleyhissəlam) hökmdar oldu. Bir müddət sonra da ona peyğəmbərlik
verildi. Beləcə o, həm səltənət, həm də nübüvvət sahibi ilk
peyğəmbər oldu. Əxlaqi fəzilət və mənəvi qabiliyyət baxımından
üstün qılındı. Ona dörd böyük kitabdan biri olan Zəbur
endirildi:

“(Ya
Rəsulum!) Rəbbin göylərdə və
yerdə olanları (Özünün bütün
yaratdıqlarını) çox gözəl
tanıyır. Biz peyğəmbərlərin bəzisini digərlərindən üstün etdik və
Davuda Zəbur verdik.” (İsra
surəsi, 55)

Davud
(əleyhissəlam) həyatı boyunca xalqına ədalətlə hökm etdi.
Təbdili-qiyaf9 edərək xalqın arasına qarışır, onlara hakimiyyətin
icraatlarından razı olub-olmadıqlarını, hökmdar haqqında nələr
fikirləşdiklərini soruşardı. Lakin bu suallara mənfi cavab verən və
şikayətçi olan kimsə olmazdı. (Qurtubi, Təfsir, XIV,
266)

Ayəti-kərimdə də, onun Allaha
dayandığı və beləcə ilahi köməyə qovuşub necə müvəffəqiyyət əldə
etdiyi anladılır:

“(Ya
Peyğəmbər!) Onların
dediklərinə səbir et və qüvvətli bəndəmiz Davudu yadına sal! Çünki
o, daim Allaha sığınan bir kimsə idi. (Davud böyük qüdrət, möhtəşəm səltənət sahibi olmasına
baxmayaraq günaşırı oruc tutar, gecələri durub namaz qılar, dünya
malına, naz-nemətinə aludə olmayıb yalnız Allah rizasını qazanmaq
diləyərdi).”
(Sad surəsi, 17)

Rəvayətə görə Davud
(əleyhissəlam), ibadət etməyə çox meylli və istəkli idi. Bir gün
oruc tutar, bir gün yeyərdi. Gecənin yalnız üçdə birində yuxlayar,
qalanını daim ibadətlə keçirərdi.

Davud (əleyhissəlam) Allah
Təalaya ibadət etmək üçün ən fəzilətli vaxtları araşdırırdı. Bir
gün Həzrət Cəbraildən (əleyhissəlam):

“–Ey Cəbrail,
ibadət etmək üçün hansı vaxt daha fəzilətlidir?”-deyə soruşdu.
Cəbrail (əleyhissəlam):

“–Ey Davud!
Ərşin belə ilahi rəhmətdən titrədiyi səhər vaxtından daha
fəzilətlisini bilmirəm, deyərək cavab verdi.” (Əhməd ibn Hənbəl,
Zühd, s. 70)

“Biz dağları ona ram
etmişdik. Onlar axşam-səhər onunla birlikdə (Allahı) təqdis edib şəninə təriflər deyərdilər. Biz quşları da
toplu halda (onun ixtiyarına
vermişdik), hamısı ona tərəf
yönəlməkdə idi.” (Sad surəsi,
18-19)

Haqq Təala, Həzrət Davuda
(əleyhissəlam) gur və gözəl bir səs ehsan etmişdi. O, Zəburu
oxuyarkən, bütün vəhşi heyvanlar onun ətrafında toplanır və onu
dinləyirdilər.

“Həqiqətən, Biz Davuda
Öz dərgahımızdan bir lütf bəxş edib: Siz ey dağlar, siz ey quşlar!
Onunla (Davudla)
birlikdə Allahı təqdis edib şəninə
təriflər deyin! –deyə buyurduq və dəmiri onun (onun əlindən) yumşaltdıq. (Davud
dəmiri əritmədən əlində mum kimi yumşaldıb istədiyi şeyi ondan
düzəldərdi).”
(Səba surəsi, 10)

“Biz
(Davuda) sizi (düşmənlə) vuruşda
qorumaq üçün zireh (toxumaq) sənətini
öyrətdik…” (Ənbiya surəsi,
80)

Davud (əleyhissəlam) zireh toxumaqla
həm əsgərlərini düşmənə qarşı mühafizə etmiş, həm də öz rizqini
əlinin əməyi ilə qazanmışdır. Siyasi nüfuz sahibi, bütün mal
imkanları geniş bir peyğəmbər olmasına baxmayaraq əlinin əməyi ilə
keçinmə yolunu üstün tutması çox mənalıdır. Onun bu davranışı
idarəsi altındakılara olduğu kimi özündən sonra gələcək nəsillər
üçün də bir nümunədir. Necə ki, Peyğəmbər (səllallahu əleyhi və
səlləm) belə buyurmuşdur:

“Heç kimsə əsla
qazancından daha xeyirli bir ruzi yeməmişdir. Allahın Peyğəmbəri
Davud (əleyhissəlam) da öz əlinin əməyini yeyirdi.”
(Buxari, Büyu 15; Ənbiya
37)

Ayəti-kərimədə belə buyrulur:

“(Biz Davuda belə
buyurduq): Geniş, uzun
(insanın bədənini örtən)
zirehlər düzəlt, (onları) toxuduğun zaman ölçüyə riayət et! (Zirehin həlqələri bir-birinə uyğun gəlsin, biri
böyük, biri kiçik olmasın!) Və (siz də ey Davud
ailəsi!) yaxşı işlər görün.
Həqiqətən, Mən sizin etdiyiniz əməlləri görürəm!”
(Səba surəsi, 11)

“Ya Davud! Biz səni
yer üzündə xəlifə (və ya
əvvəlki peyğəmbərlərə xələf) etdik. Buna görə də insanlar arasında ədalətlə hökm et,
nəfsdən gələn istəklərə uyma, yoxsa onlar səni Allah yolundan
sapdırar. Şübhəsiz ki, Allah yolundan sapanları haqq-hesab gününü
unutduqları üçün şiddətli bir əzab gözləyir!” (Sad surəsi, 26)

Həzrət Davud, ilahi köməklə
dəstəklənmiş, böyük orduları komanda etmişdi. Özünün bir çox
mühafizi var idi. Ona peyğəmbərlik və Zəburla birlikdə yüksək elm
də verilmişdi. O, saleh əməl sahibi və görüşlərində dəqiq bir kimsə
idi. Ayrıca onun çox gözəl və hikmətli danışmaq kimi üstün
nemətlərə sahib olduğu ayəti-kərimədə belə bəyan edilmişdir:

“Biz onun
mülkünü (səltənətini)
möhkəmləndirmiş, ona hikmət
(peyğəmbərlik) və (haqla
batili ayırd edib) düzgün
hökm vermək qabiliyyəti bəxş etmişdik. (Davud çox müşkül məsələləri asanlıqla həll edər,
ədalətli hökm çıxarardı).” (Sad surəsi,
20)

Peyğəmbər və hökmdar olan Davud
(əleyhissəlam), zamanını yerli-yerində istifadə edir, vaxtını dördə
ayırırdı:

Birinci vaxtda;
ibadətlə məşğul olurdu.

İkinci vaxtda;
hüquqi məsələləri həll
edirdi.

Üçüncü vaxtda;
xalqa vəz və nəsihət
edirdi.

Dördüncü
vaxtda; şəxsi işlərini həll
edirdi.

 


Həzrət Davudun (əleyhissəlam)
imtahan edilməsi

 Davud (əleyhissəlam), bütün peyğəmbərlər kimi bəzi imtahanlara
məruz qalmışdı. Özünə bəşəri zəiflikləri və etməsi ehtimal xətalar
göstərilmişdi. O da dərhal tövbəyə yönəlmiş və Haqq Təala onu
bağışlamışdı. Beləcə Allah Təala onu əbədiyyətə uzanan yoldakı
təhlükələri öyrətmişdi.

Davud (əleyhissəlam), ibadət və zikr
üçün məbədə çəkildiyi zamanlarda xəlvət halında olar, yanına heç
kimsə girməzdi. Bir dəfə yenə belə ibadətlə məşğul olduğu bir
vaxtda yanına iki nəfər gəldi. Həzrət Davud, bu gözlənməyən
vəziyyət qarşısında təlaşlandı. Çünki qapısı bağlı olan məbədə, heç
kimsənin girə biləcəyini düşünmürdü. Gələnlərə, ibadətə ayrılmış
vaxt içində olduğunu söylədisə də onlar:

“İbadətin günü olmaz!”-dedikdən sonra
arzularını belə ifadə etdilər:

–Qorxma! Hüzuruna bizi mühakimə etməyin
üçün gəldik. Biz, bir-birimizin haqqına təcavüz etmiş iki
şikayətçiyik. Aramızda ədalətlə hökm ver! Davud (əleyhissəlam):

–O zaman buyurun, -dedi.

İki nəfərdən biri dedi ki:

–Qardaşımın 99 qoyunu, mənimsə bir
qoyunum var. Buna baxmayaraq o, məndəki bu tək qoyunu da almaq
istədi və bu işdə məni məğlub etdi.

Davud (əleyhissəlam), hadisədə bir
haqsızlıq görərək coşdu və digər şikayətçidən heç bir şey
soruşmadan belə dedi:

–O tək bir qoyunu da almaq istəyirsə,
qardaşın sənə zülm edir. Allah Təalaya imanı olmayan kimsələr, belə
zülm edərlər. Onsuz da yaxşı insanlar çox az tapılır, dedi.

Onlar da güldülər və getdilər.

Davud (əleyhissəlam), hökm vermədə
tələsmiş və qarşı tərəfi heç dinləmədən qərarını vermişdi. Halbuki
məsələnin bütün yönü və ya bir qismi, qarşı tərəf dinləndiyi
təqdirdə dəyişə bilər; haqlı zənn edilən haqsız, haqsız görünən də
haqlı ola bilər. Bunun üçün Davud (əleyhissəlam), iki şikayətçinin
dərhal arxasından xəta etdiyini anladı və bunun ilahi bir imtahan
olduğunu fərq edərək dərhal səcdəyə qapandı; tövbə və istiğfar
etdi. Allah Təala da onu bağışladı (Bax: Sad surəsi, 21-25)

Peyğəmbərləri imtahan etməyə yönəlmiş
olan bu cür hadisələr, onlara acizliklərini dərk etdirmək üçündür.
Bu vəziyyət onların peyğəmbərliyinə və ismət sifətlərinə əsla xələl
gətirməz. Yəni peyğəmbərlərin etdikləri xəta şəklində görünən
hadisələr, bizlə eyni xətaya düşdüyümüz zaman necə hərəkət
edəcəyimizi göstərmək üçün baş vermişdir.

Həzrət Davudun (əleyhissəlam) başına
gələn bu hadisədən bizim də almağımız vacib olan mühüm dərslər var.
Buna görə insanlar arasında hökm verəcək vəziyyətdə olan, ya da
məsuliyyət götürmüş şəxslərin son dərəcə həssas olmaları və
insanlar arasında ədalətlə davranmaları lazım gəlir.

Necə ki,
Hədisi-Şərifdə: “Ədalətlə
hökm edənlər qiyamət günündə Rəhmanın sağında nurdan minbərlər
üzərində olacaqlar… Bunlar hökmlərində, ailələri və məsul olduqları
kimsələr haqqında ədalətlə davranmışlar.” buyrulur. (Əhməd İbn Hənbəl, Müsnəd, II,
160)

Yenə Rəsulullah
(səllallahu əleyhi və səlləm): “Qiyamət günündə insanların Allah Təalaya ən sevimli olanı
və Ona ən yaxın yerdə olanı ədalətli idarəçilərdir. Qiyamət günündə
insanların Allah Təalaya ən sevimsiz olanı isə Ona ən uzaq məsafədə
olan zalım idarəçilərdir.” buyurmuşdur. (Tirmizi,
Əhkam, 4; Nəsai, Zəkat, 77)

 


Əshabi-Səbt (Şənbə əshabı)
hadisəsi

 Misir ilə Mədineyi-Münəvvərə arasında, Qırmızı dəniz kənarında
Eylə qəsəbəsində bir cəmiyyət yaşayırdı. Bunlara Əshabı-Səbt adı
verilmişdi. Sayları yetmiş min nəfərdi. Bunlar, şənbə günləri
ibadətdən başqa bir şeylə məşğul olmazdılar. Çünki o gün, ibadətin
xaricindəki işlər onlara haram qılınmışdı. Ayrıca Həzrət Davuda
(əleyhissəlam) ov etməmək üzrə də söz vermişdilər. Lakin şeytan,
onlara vəsvəsə verməkdən geri qalmadı və onları belə
aldatdı:

“Sizə ov etmək deyil, ovladıqlarınızı
yemək qadağan edildi!”- dedi.

İlahi bir hikmətdir ki, balıqlar, şənbə
günləri çoxalır, digər günlərdə azalırdı. Bu səbəbdən şeytanın
vəsvəsəsi bəzilərinə çox cazibədar gəldi. Buna görə Mədyən xalqı
arasında üç fərqli təbəqə ortaya çıxdı:

Birinci təbəqə; Allahın əmrini
dinləməyib balıq tutmağa davam etdilər. Həm yedilər, həm də
satdılar. Bunlar şənbə günü tor atar, bazar günü də toru
çəkərdilər.

İkinci təbəqə; bunlar şənbə günü balıq
ovlama günahına girməməklə birlikdə ilahi əmrə tabe olmayanlara
qarşı, yalnız susdular. Xalqa nəsihət və ya xəbərdarlıq
etmədilər.

Üçüncü təbəqə; bunlar ilahi əmri yerinə
yetirdilər. Əmrə tabe olmayanlara da nəsihət, xəbərdarlıq
edirdilər. Bu günaha qarşı səssiz qalanlara isə susmaqla doğru
etmədiklərini söyləyirdilər. Əmri bil-məruf edirdilər.

Sükut edənlər, onlara xəbərdarlıq
edənlərə:

“Həlak olacaq qövmə nə üçün vəz edib
özünüzü yorursunuz? Əməyinizə yazıq!…”-deyirdilər.

Əmri bil-məruf edənlər:

“Biz, Haqq Təalanın hüzurunda məsul
olmamaq, məsuliyyətimizi yerinə yetirmədə gücümüzün çatdığı qədər
səy etmək üçün belə edirik!”-deyə cavab verirdilər.

Daha sonra ilahi əmrlərə özləri uymuş
olduğu halda digərlərinin günahlarına dinməyənlər, asilərə gələcək
olan müsibətin onlara da gəlməməsi üçün onlarla aralarında bir
divar hördülər. Günlər keçib divarın arxasındakı səslər kəsildikdə,
bir də baxdılar ki, bir gecədə günahkarların hamısı meymuna
dönmüşdür!…

Qohumlarının yanında, meymun
görünüşündə üzgün və biçarə bir halda dolanıb durdular. Üç gün
sonra da hamısı öldü.

Beğavinin Məalimut-Tənzil adlı
təfsirində:

Özləri ov etməyən, lakin ov edənlərə də
hər hansı bir xəbərdarlıq və nəsihət etməyərək səssiz qalan ikinci
təbəqənin də digərləri ilə birlikdə meymun halına gəldiyi
bildirilir.

Qurani-Kərimdə bu cəhət belə ifadə
edilir:

“(Ey
Peyğəmbərim!) Onlardan
(yəhudilərdən) dəniz kənarında yerləşən qəsəbə haqqında xəbər
al. O zaman onlar şənbə günü (balıq ovlamaqla Allahın əmrini pozub) həddi aşırdılar. O vaxt şənbə günü
(işləmək, ov etmək qadağan edildiyi,
ibadətlə məşğul olmaq buyrulduğu üçün) balıqlar (hər
tərəfdən suyun üzərində görünüb) dəstə-dəstə onlara tərəf axışır, şənbədən başqa günlərdə
isə gəlmirdi. İtaətdən çıxdıqları (günah işlədikləri) üçün Biz onları belə imtahana çəkirdik.”
(Əraf surəsi, 163)

“Onlardan (dəniz
kənarındakı qəsəbədə yaşayan İsrail oğullarından)
bir dəstə: "Allahın məhv edəcəyi və
ya şiddətli əzab verəcəyi bir tayfaya nə üçün öyüd-nəsihət
verirsiniz?" - dediyi zaman, (nəsihət verənlər) onlara cavab olaraq: (İnsanları yaxşı işlərə sövq etmək, pis işlərdən
çəkindirmək bizə vacib olduğundan) bu, Rəbbiniz qarşısında üzrxahlıq etmək üçündür. Bəlkə,
onlar (bu öyüd-nəsihətdən
nəticə çıxarıb) pis
əməllərdən çəkinsinlər! – dedilər.” (Əraf surəsi, 164)

“Onlar
(balıq ovlayanlar)
özlərinə verilən öyüdü unutduqları
zaman Biz də (onları)
pislikdən çəkindirənlərə nicat
verdik, zülm edənləri isə itaətdən çıxdıqları, günah işlədikləri
üçün şiddətli bir əzabla məhv etdik.” (Əraf surəsi, 165)

“Qadağan
olunduqları işə (balıq
ovuna) saymazyana münasibət
bəslədikləri vaxt onlara: Həqir (zəlil) meymunlar
olun! –deyə əmr etdik.” (Əraf
surəsi, 166)

Haqq Təala, bu hadisənin
insanlar üçün bir ibrət və nəsihət olduğunu belə bildirir:

“Biz bunu
onlarla bir dövrdə yaşayanlar və sonradan gələnlər üçün ibrət və
müttəqilərdən ötrü nəsihət olsun deyə etdik.” (Bəqərə surəsi, 66)

Ayəti-kərimədə də ifadə
edildiyi kimi Allah Təala, İsrail oğullarından pislikdə belə israr
edən asi bədbəxtləri əvvəlcə meymun görkəminə salmış, sonra da
həlak etmişdir.

Bu hadisənin “insanların
əslinin meymun olduğu” iddiası ilə bir əlaqəsi olmadığı kimi, belə
bir boş sözə də dəlil ola bilməz.

 


Həzrət Davuddan qalan xatirə:
Səvmi-Davud

 Bir gün oruc tutub bir gün tutmamaq demək olan “Səvmi-Davud”,
Həzrət Davuddan (əleyhissəlam) ümməti-Mühəmmədə qalan bir ibadət
xatirəsidir. Həzrət Davuda xas bir tətbiq olduğu üçün bu orucun
adına “Səvmi-Davud” deyilir.

Abdullah ibn Əmr ibn əl-Asın
(radiyallahu ənh) belə dediyi rəvayət edilmişdir:

“Vallahi ömrüm
boyunca gündüz oruc tutacağam; gecə namaz qılacağam”-deyə and
içdiyimi Həzrət Peyğəmbərə (səllallahu əleyhi və səlləm)
söyləmişdilər. Rəsulullah (səllallahu əleyhi və səlləm):

–Belə söyləyən
sənmisən?

Mən də:

–Atam-anam
Sənə fəda olsun, Ya Rəsulallah! Bəli, mən
söylədim,-dedim.

Mənə:

–Sənin buna
gücün çatmaz! Bəzən oruc tut, bəzən ye, bəzən yuxla; bəzən
(təhəccüd) üçün qalx! Hər aydan üç gün oruc tut! Bir yaxşılığın
qarşılığı on mislidir. Bu bütün ili oruclu keçirmək kimidir,
buyurdu.

Mən:

–Bundan daha
çoxuna gücüm çatar!-dedim.

–O halda bir
gün oruc tut; iki gün iftar et!-buyurdu.

–Bundan daha
çoxunu edə bilərəm!-dedim.

–Elə isə bir
gün oruc tut, bir gün tutma! Bu, Həzrət Davudun (əleyhissəlam) orucudur! Və orucların ən mötədilidir! buyurdu.

Mən:

–Bundan çoxuna
da güc yetirə bilərəm!-dedim.

–Bundan daha
çoxu olmaz!-buyurdu.” (Buxari,
Səvm, 55, 56, 57; Təhəccüd, 7, Müslim, Siyam, 181-193)

 


Həzrət Davudun (əleyhissəlam)
vəfatı

 Rəsulullah (səllallahu əleyhi və səlləm) belə
buyurmuşdur: “Davud
(əleyhissəlam) din barəsində çox həssas və namusuna olduqca
düşkün biri idi. Evdən çıxdığı zaman qapını yaxşıca bağlayırdı. O,
dönüncəyə qədər də kimsə oraya girməzdi. Davud (əleyhissəlam), bir gün yenə evdən çıxdı, qapını bağladı… Geri dönəndə
evin ortasında duran bir adam gördü. Ondan “sən kimsən?”-deyə
soruşdu. O: “-Mən elə biriyəm ki, krallardan qorxmaram və
pərdələr/əngəllər mənə mane olmaz.”-dedi. Bunu eşidən Davud
(əleyhissəlam): Vallahi o zaman sən ölüm mələyisən. Allahın
əmri ilə xoş gəldin?-dedi. Bir müddət sonra ruhu təslim
alındı…” (Əhməd ibn Hənbəl,
Müsnəd, II, 419)

Həzrət Davudun qırx il davam
edən idarəsi, İsrail oğullarının ən parlaq zamanı olmuşdur. Bir
nemət olaraq həm hökmdarlıq, həm də peyğəmbərlik verilmişdi.
Özündən sonra yerinə oğlu Həzrət Süleyman keçmiş və ona da
peyğəmbərlik verilmişdir.

 


Həzrət Davudun (əleyhissəlam) fəziləti

 * Davud
(əleyhissəlam), bütün işlərində Allaha yönəlirdi.

*
Dörd böyük Kitabdan biri olan Zəbur
ona endirilmişdir.

*
O, zikr etdiyi zaman dağlar və quşlar
onunla birlikdə zikr edirdi.

*
O, quşların cəh-cəhinin mənasını başa
düşür, onların dilini bilirdi.

*
Çox gözəl bir səsi var idi. O, Zəburu
oxuduğu zaman, dağlar-daşlar, bütün quşlar qulaq asıb onu
dinləyirdi.

*
O, çox zəngin bir hökmdar olmasına
baxmayaraq öz əl əməyi ilə keçinirdi. Dəmiri əli ilə, mumu
yoğururmuş kimi yoğurar, bundan zireh hazırlayardı.

*
O, haqqı batildən ayırd etmə
qabiliyyətinə malik, fərasət və hikmət sahibi idi.


*
Onun dövləti, dövrünün ən heybətli və
güclü dövləti idi. O, Qüdsü fəth edərək, paytaxt
seçmişdir.

*
Davud (əleyhissəlam) Rəbbinə çox
şükür edən bir qul idi.

*
Xülasə o, “Həqiqətən, Biz Davuda Öz dərgahımızdan bir lütf bəxş
etdik…” (Səba surəsi,
10) ilahi xitabına nail olmuş
üstün bir peyğəmbərdir.

 


Zəbur və möhtəvası (əhatə
dairəsi)

 Qurani-Kərimdə “Zəbur” və “Zübür” kəlmələri müxtəlif yerlərdə
işlədilir. Zəbur, kitab; Zübür da kitablar mənasına
gəlir.

Qurani-Kərimdə, Həzrət Davudla
əlaqədar olaraq Zəbur kəlməsi üç yerdə keçir. Zübur kəlməsi isə
Həzrət Davudla əlaqədar deyil, peyğəmbərlərin ilahi kitablarla
əlaqədar olaraq işlədilir. Bu ayədə olduğu kimi:

“Həqiqətən, o,
əvvəlkilərin (keçmiş
peyğəmbərlərin) kitablarında
da mövcuddur.” (Şüəra surəsi,
196)

Bu ayəti-kərimə, eyni zamanda,
Həzrət Peyğəmbərin (səllallahu əleyhi və səlləm) daha əvvəlki
peyğəmbərlərə endirilmiş müqəddəs kitablarda adının keçdiyini və
onun gəlişi ilə bütün kainatın və ənbiyanın müjdələndiyini
xatırlatmaqdadır.

Həzrət Davuda verilən Zəbur
haqqında Qurani-Kərimdə belə buyrulur:

“Biz
kitabdan (Tövratdan, yaxud
lövhi-məhfuzdan) sonra
Zəburda da (cənnət torpağına,
yer üzünə və ya müqəddəs) torpağa yalnız Mənim saleh bəndələrimin daxil olacağını
yazmışdıq.” (Ənbiya surəsi,
105)

Qurani-Kərimdə Zəburla əlaqəli
daha çox məlumat verilir. İslami qaynaqlarda, Həzrət Davud haqqında
bilik verilərkən, ona Zəburun verilmiş olması, onun üstün
xüsusiyyətlərindən biri olaraq anladılır.

İslam alimləri, Zəburda ehkamla
əlaqəli məsələlərin, yəni Allah Təalanın dində edilməsini və ya
edilməməsini istədiyi hökmlərin yer almadığını, onun sadəcə Haqq
Təalaya yönəlmiş iltica (rəhmətinə sığınma) və minacatlardan
(yalvarış və dua) ibarət olduğunu ifadə edirlər.

Buna görə Həzrət Davud, Həzrət
Musadan sonra gələn peyğəmbər olduğu üçün, dinin hökmlərini yerinə
yetirmə məsələsində Tövrata əməl etməkdə idi. Özünə endirilən Zəbur
isə daha çox, insanların könlündəki Allah sevgisini və eşqini açığa
çıxaran; Haqq Təalaya iltica edilən ilahilərin (Allaha aid) şer
şəklində yer aldığı bir kitabdır.

Bugünkü Zəbur,
Kitabi-Müqəddəsin (Tövrat) “Məzmurlar” bölməsində yer alır. Məzmur
kəlməsi, bir musiqi müşayiəti ilə söylənən incə mənalı və yanıqlı
parçalar mənasındadır. Məzmurların sayı 150-dir. Bunların 70-ə
yaxını Həzrət Davuda, digərlərinin isə başqalarına aid olduğu ifadə
edilir.

Buna görə Yəhudilərin əlindəki
Zəbur, Qurani-Kərimdə Həzrət Davuda verildiyi bildirilən Zəbur
deyildir. Çünki Kitabi-Müqəddəsin bütün bölmələri ilk gəldiyi şəkli
ilə mühafizə edilib qeyd olunmamışdır. Daha sonraları isə bir çox
bəşəri müdaxilələrə uğramış olması, Zəburun ilk və əsl nüsxəsi
mövcud ola biləcəyi ehtimalını ortadan götürmüşdür.

Belə ki, bu günkü Zəbur, Həzrət
Davudun vəfatından beş yüz il sonra yazılmağa başlanmışdır. Ona,
Həzrət Davudun (əleyhissəlam) həyatı və təbliği ilə bərabər,
mənbəyi müəyyən edilə bilməyən təqribən 100 məchul şairin
şerlərindən də əlavə edildiyi rəvayət olunur.

Zəburdakı Tanrı inancı,
Tövratdakı kimi antopomorfikdir. Yəni Tanrıya, Onun zatı
üluhiyyətinə yaraşmayan insani xüsusiyyətlər aid edilmişdir.
Kitabi-Müqəddəsin digər bölmələrində olduğu kimi, bu bölməsində də
Allaha oğul hesab edilərək Tövhidə zidd bir inanc meydana
gəlmişdir. Bugünkü Zəbura görə Davud (əleyhissəlam) bir minacatında
belə demişdir:

“Rəbb mənə
dedi: Sən mənim oğlumsan! Mən səni bu gün uşaq götürdüm!”
(Məzmurlar, 2/27)

Nəticə olaraq görürük ki,
bugünkü Zəbur, adicə bir şer kitabıdır. İçində Həzrət Davuda
(əleyhissəlam) və başqalarına isnad edilən bir neçə minacatlardan
başqa bir şey yoxdur. Ondakı biliklərin nə qədərinin ilahi vəhy, nə
qədərinin şəxsi ilham və nə qədərinin bəşəri əlavə olduğunu ayırd
etmək mümkün deyildir.

 


ALLAHIN KƏLAMINI GÖZƏL
OXUMAQ

 Allah kəlamı olan ayələrin, insanlar və cinlər üzərində
meydana gətirdiyi təsirin tam ola bilməsi üçün, oxunuşun xətasız
olması qədər, oxuyanın səs gözəlliyi də çox mühümdür. İnsanlar
arası danışmalarda kəlmələr, tələffüz edilişinə görə fərqli
mənalara gələ bildiyi kimi, sözü söyləyənin halına, jest və
mimikalarına görə şəxslər üzərindəki təsiri də müxtəlif olur.
Məsələn, bir dilənçinin yalvarma üslubu yalnız seçdiyi kəlmələrlə
deyil, eyni zamanda kəlmələri tələffüz etmə tərzi ilə müəyyənləşir.
Od və ölüm saçan bir müharibədən əvvəl bir komandirin, əsgərlərini
hərbə təşviq edən danışmasında, təsirləndirici gücünün kəlmələrin
ahəngində yer tapması da buna bir nümunədir. Əslində mehtər
marşlarının və musiqisinin insanlar üzərində meydana gətirdiyi
coşqu da bu ahəngin meydana gətirdiyi təsirindəndir.

İnsanlara aid bəsit sözlər üçün
məqbul olan bu vəziyyətin, tayı-bərabəri olmayan bir kəlam olan
Qurani-Kərim üçün daha böyük bir əhəmiyyət daşıyacağı aşkardır.
Bəlkə də, Qurani-Kərim oxumağın sünnət, dinləməyin fərz olması,
onun çox gözəl oxunmasına verilən əhəmiyyətə bir işarədir. Yenə bu
incəlik səbəbdəndir ki, Qurani-Kərimin oxunması, İslami elmlər
arasında müstəqil bir sahə halına gəlmiş, “Qiraət elmi” deyilən bu
elmə o qədər əhəmiyyət verilmişdir ki, eyni məzhəb imamları kimi bu
elmin də imamları ortaya çıxmışdır.

İnsanlıq tarixində, Davud
(əleyhissəlam), digər vəsflərindən daha çox, “Davudi” deyə bilinən
gözəl səsi ilə yad edilir. Qurani-Kərimin bəyanı ilə bilirik ki,
onun xariqüladə səsi ilə oxuduğu ilahi kəlam, quşları və dağları
cuşa gətirir və özünə boyun əydirirdi. Onun bu möhtəşəm səsi ilə
etdiyi təsbihatda, bütün məxluqat və cəmadat da iştirak edirdi.

Səs, Allahın (Cəllə Cəlaluh)
bəxş etdiyi ən böyük nemətlərdən biridir. Səs olmasa, kainatda nə
qədər böyük bir boşluq olardı. Səs, digər bir çox nemətlər kimi
xeyrə olduğu kimi şərə də alət edilməyə uyğundur. Digər tərəfdən
kainatda hər şeyin bir ziddi olduğu kimi səsin də yaxşı və pis
olanı vardır. Məsələn bülbül səsi, həssas bir ruha nə qədər fərəh
verir, onu nəşə ilə doldurursa, bunun ziddi olan qarğa səsi də o
dərəcədə narahatedicidir.

Səs, insanlar arasında olduğu
qədər heyvanlar arasında da müsbət və ya mənfi təsirlər meydana
gətirir. Meşədə bir şir nərildəyəndə, bütün zəif heyvanların,
qorxudan ürəklərinin ağzına gelməsi və soyuqqanlı bir heyvan olan
ilanın, gözəl bir nəğmə duyduğunda Hind fağırının səbətindən çıxıb
ahənglə oynamağa başlaması buna bir nümunədir. Çöllərdə dəvələrin
hərəkətini artırmaq üçün də musiqinin vasitə olaraq istifadə
edildiyi məlumdur.

Deyildiyinə görə ovçular, məsum
görünüşlü zərif ceyranları bir bulaq başında “ney” çalaraq
ovlayırlar. Neyin səsini duyan ceyranlar, ağacların arasından çıxıb
bulaq başına gəlir, oraya çömbəlir, hərəkətsiz bir şəkildə musiqini
dinləyir və isti göz yaşı tökərlər. O əsnada gizlənmiş ovçular da,
bu cəld hərəkətli, fəal heyvanların belə hərəkətsiz hala
gəlməsindən istifadə edib onları ovlayırlar!

Heyvanlara belə bu qədər təsir
edən səs, onlardan daha çox mükəmməl olan insanı necə
təsirləndirməz! Necə ki, pul səsi, dünyaya düşkünlərin; su ilə
bülbül səsi, romantik və şair ruhlu insanların; Quran ilə əzan
sədası da, ruhunu arındırmış Haqq yolçularının hüzur
qaynağıdır.

Həzrət Peyğəmbər (səllallahu
əleyhi və səlləm) də, ruhuna dünya məsələləri ağırlıq verdiyi
zamanlar, rahatlanmaq üçün:

“Ya Bilal! Bir
əzan oxu, rahatlanım!…”-buyurardı. (Əbu Davud, Ədəb, 78)

Bülbül oxuyarkən, qarşı
dağlardan gələn əzanın əks sədası səmanın boşluğunu doldurarkən,
göy üzündən başqa səs gəlməz. Bax belə bir anda, qəlbi
həssasiyyətimiz nə qədərdirsə, o səsin bizdəki təsir və izi də o
qədər olur.

Həqiqətdə canlı, cansız bütün
məxluqat fasiləsiz olaraq Haqq Təalanı təsbih (zikr) etməkdədir. Bu
vəziyyət ayəti-kərimədə:

“Yeddi göy,
yer və onlarda olanlar (bütün
məxluqat) Allahı təqdis edir.
Elə bir şey yoxdur ki, Allaha tərif deyib Ona şükür etməsin, lakin
siz onların (dillərini
bilmədiyiniz üçün) təqdisini
anlamazsınız. (Allah)
həqiqətən, həlimdir,
bağışlayandır!” (İsra surəsi,
44) şəklində ifadə edilməkdədir. Onların bu təqdisini ancaq könül
həssaslığına sahib insanlar hiss edərlər. Onlar, kainatdakı bu
zikrin vəcdi içindədirlər.

Məxluqatın bu zikr səsləri, hər
kəsin duya bilməyəcəyi hərfsiz, hərəkətsiz və səssiz ilahi
ləfzlərdir. Bu sirli ləfzləri duya bilmək, ancaq bu işin əhlinə aid
keyfiyyətdir. Yunus İmrənin, “Sarı çiçək”lə böyük bir vəcd içində
söhbət etməsi də bu mahiyyətdədir.

Könlü zikr ilə hər an məşğul
olan, onunla həmhal olmağı tabeləşdirən kimsələr, duyduqları hər
səsi zikr əzgisində tələqqi edərlər.

Qısaca, Allah qatında, dillə
söylənsin, ya da söylənməsin, səslərin ən gözəli, zikrdir. Zikr, öz
xüsusi mənasının yanında ilahi kitablara da isim olmuş, geniş və
zəngin ehtivalı bir kəlmədir. Necə ki, ayəti-kərimədə Tövratı-Şərif
və Qurani-Kərimdən “Zikr” olaraq da bəhs edilir.

Bu etibarla
səslər və nəfəslər, Haqq Təalanın ilk fərmanı olan
“Yaradan Rəbbinin adı ilə
oxu!” əmrinə itaət edərək,
Quran sədası ilə şərəf və izzət qazanmışdır. Allah Rəsulu
(səllallahu əleyhi və səlləm):

“Quranı
səslərinizlə bəzəyin (onu
gözəl səslərlə doğru və gözəl şəkildə oxuyun)” (İbn
Macə, İqamət, 176) buyuraraq, eyni zamanda gözəl səsin də Quranı
gözəlləşdirəcəyini, onu daha təsirli hala gətirəcəyini ifadə
etmişdir.

“Quranı
səslərinizlə gözəlləşdirin; çünki gözəl səs Quranın gözəlliyini
daha da artırır.” (Darimi,
Fəzailül-Quran, 34) hədisi də bunu ifadə edir.

Bir başqa
rəvayətdə də Peyğəmbər Əfəndimiz (səllallahu əleyhi və
səlləm): “Quranı təğənni
(avaz) ilə oxumayan kimsə bizdən deyildir.” (Buxari, Tövhid, 44; Əbu Davud, Vitr, 20)
buyurmuşdur. Bu
Hədisi-Şərifdəki “təğənni”dən məqsədin “səs gözəlliyi” olduğunu
söyləyən alimlər, səsi gözəl olmayanların isə, mümkün olduğu qədər
Quranı gözəl oxumağa səy göstərmələri lazım gəldiyini ifadə
etmişlər.

Kəlamların ən gözəli
Qurani-Kərim olduğu üçün insanın səsinin ehtişam və gözəlliyi də
Quran sədası ilə ortaya çıxır. Hər səsə doyulur amma Quran sədasına
əsla!…

Rəsulullah (səllallahu əleyhi
və səlləm) belə buyurmuşdur:

“Allah, gözəl
səsli peyğəmbərin, Quranı təğənni ilə yüksək səslə oxumasından
xoşlandığı qədər heç bir şeydən xoşlanmamışdır.”
(Buxari, Fəzailül-Quran, 19; Tövhid
32; Müslim, Müsafirin 232-234)

Tövbəkarların və çiləkeşlərin
hüzuru da, davası da, Quranın ruhları məst edən nəğmələrindədir.
Bütün təsəllilər, daim onun nəğməsindən qidalanır. Cənnətin dili
onun dilindəndir.

Ancaq Quranın sədasına könlünü
açmayan qafillər, həyatın zahirini bilir, dəruni aləmindən isə
məhrum qalırlar. Onlar, dünyəvi ləzzət və şəhvət arxasınca
qaçmaqdan, ilahi hikmət və incəlikləri anlaya bilməmişlər. Onlar,
bu dünya süfrəsindən acgözlülüklə istifadə etmişlər, lakin süfrənin
sahibi olan “Rəzzaq”ı tanımamışlar. Məzarlara yaxınlarını dəfn
edərlər, torpağın altındakı hallardan xəbərsiz yaşayarlar. Nə
qəribədir ki, ilahi mülkdə yaşayarlar, lakin mülkün sahibinə düşmən
olarlar.

Qəlbi, Quran nuru ilə dolan
möminlər isə, uca həqiqətləri təfəkkür (fikir) etmək halındadırlar.
Oxuduqları ilahi kəlam, onların könüllərinə hal dili ilə:

“Allahın
qulusan; Onun mülkündə yaşayırsan! Onun verdiyi rizqlərlə
rizqlənirsən; Quranın hikmət və sirlərini təfəkkürə (düşünməyə)
dal, Rəbbinə qəlbi-səlimlə yolçuluq et!” təlqinində
olur.

Könlü, Quran ilə dolanlar, Haqq
Təalaya qulluq düşüncəsi ilə yaşayırlar. Özlərinə verilən nemətlərə
şükr edərlər və fani həyatlarını əbədi həyatın sərmayəsi edərlər.
Bu etibarla, Kainatın Əfəndisinin (səllallahu əleyhi və səlləm)
feyzindən pay alanlar üçün Quran, yerin- göyün dili, ruhaniyyət və
bərəkət xəzinəsi halına gəlir. Çünki Peyğəmbər və Quran, Rəbbin
qullarına ehsan buyurduğu iki nur mənbəyidir.

Allahın sifətlərinin təcəlli
etdiyi üç varlıqdan biri olan kainat, feli təcəlli; Quran, kəlami
təcəlli, insan da bütün təcəllilərin onda toplandığı bir özək
dəyərindədir. İnsansız bir dünya nə qədər sönük olarsa, Quransız
bir insan da elə sönükdür. Necə ki Peyğəmbər Əfəndimiz (səllallahu
əleyhi və səlləm) belə buyurmuşdur:

“Qəlbində
Qurandan bir miqdar olmayan kimsə xarab bir ev kimidir.”
(Tirmizi, Fəzailül-Quran, 18; Darimi,
Fəzailül-Quran 1)

Kainat, səssiz bir Quran, Quran
da səsli bir kainatdır. İnsan isə, ilahi sirlərin bir təcəlli
abidəsi olaraq, bunların özəyi, xülasəsi kimidir. Quran, bir bəyan
möcüzəsi və Haqq nitqidir. Qurani həqiqətlərdən uzaq qalan bir
könül, iki cahanda da bədbəxtdir.

Quran həqiqətlərinə uyğun
olaraq yaşanan bir həyat cənnət həyatıdır.

Necə ki, Rəsulullahın
(səllallahu əleyhi və səlləm):

“–Qəlblər,
dəmirin paslandığı kimi paslanır.”-buyurması üzərinə:

“–Onun cilası
nədir, ey Allahın Rəsulu?”-deyə soruşuldu.

O da:

“–Allahın
kitabını çox oxumaq və Allahı çox-çox zikr
etməkdir.”-cavabını verdi.
(Əli əl-Müttəqi, Kənzül-Ümmal, II, 241)

Yenə Allah Rəsulunun
(səllallahu əleyhi və səlləm):

–“Gözlərinizə
ibadətdən nəsibini verin!”-ifadəsi üzərinə əshab:

–Gözlərin
nəsibi nədir, ey Allahın Rəsulu?-deyə soruşdular.

O da:

“–Qurana
baxmaq, Ondakıları düşünmək və Onun incəliklərindən ibrət
almaqdır.”-buyurdu. (Süyuti,
Cameüs-Səğir, I, 39)

Quran oxumaq, bir möminin
həyatında o qədər mühümdür ki, Allah Təala, Qurani-Kərimi
oxuyanları sonsuz bir qazanc əldə edənlərdin başında sayır:

“Allahın
Kitabını oxuyan, namaz qılan, özlərinə verdiyimiz ruzilərdən
(Allah yolunda) gizli və aşkar xərcləyənlər kasad olmayacaq bir
ticarət (savab)
umarlar ki, (Allah) onlara (əməllərinin) mükafatlarını versin və Öz lütfündən (kərəmindən) onlara artırsın! Həqiqətən, (Allah) bağışlayandır, qədirbiləndir! (Bəndələrinə Ona etdikləri şükür müqabilində bol nemət
əta edər).”
(Fatir surəsi, 29-30)

“Möminlər
yalnız o kəslərdir ki, Allah adı çəkiləndə (Onun heybət və əzəmətindən) ürəkləri qorxudan titrəyər, Allahın ayələri oxunduğu
zaman həmin ayələr onların imanlarını daha da artırar, onlar ancaq
öz Rəbbinə təvəkkül edər.” (Ənfal surəsi, 2)

***

Allahın kəlamını oxumaq,
şübhəsiz ki, ibadətlərin ən fəzilətli olanlarındandır. Buna görə ən
gözəl şəkildə oxumaq zərurəti var. Allah Təala:

وَرَتِّلِ
الْقُرْآنَ تَرْتِيلًا

“…aramla
(ağır-ağır) Quran oxu!” (Muzzəmmil surəsi, 4)

Digər tərəfdən Qurani-Kərimi
oxumanın yanında, oxunan Quranı sükut ilə dinləmək də çox mühümdür.
Çünki Quran oxumaq sünnət; dinləmək isə fərzdir. Ayəti-kərimədə
buyrulur:

وَإِذَا قُرِئَ الْقُرْآنُ فَاسْتَمِعُواْ لَهُ وَأَنصِتُواْ لَعَلَّكُمْ
تُرْحَمُونَ

“Quran oxunan
zaman onu dinləyin və susun ki, (onun sayəsində) sizə
rəhm olunsun!” (Əraf surəsi,
204)

İstər namazda, istər başqa bir
yerdə olsun, oxunan Quranı mənasını yaxşıca anlamaq lazımdır. Onun
öyüdlərindən faydalanmaq və davranışlarımızı ona görə
müəyyənləşdirmək üçün sükut edərək bütün diqqətimizi oraya
cəmləşdirməyimiz lazımdır.

Çünki susmaq, yaxşı dinləməyə
şərait yaradır; yaxşı dinləmək, bəsirəti artırır; bəsirətli olmaq,
şəxsi iman və əməl etməyə sövq edir; iman və əməl də insanı ilahi
rəhmət və nemətlərə qovuşdurur.

Allah Rəsulu (səllallahu əleyhi
və səlləm), Qurani-Kərimi başqasından dinləməyi sevirdi. Bəzən ibn
Məsuddan oxumasını istər və böyük bir mənəvi həzlə onu dinləyərdi.
Bir dəfə İbn Məsudu Quran oxuyarkən dinləmiş və mübarək gözləri
yaşarmışdı.

Bu hadisəni Abdullah ibn Məsud
(radiyallahu ənh) belə nəql etmişdir:

Bir dəfə Nəbi (səllallahu
əleyhi və səlləm) mənə:

“–Ey ibn
Məsud! Mənə Quran oxu!”-buyurdu.

Mən də:

“–Ya
Rəsulallah! Quran sənə göndərildiyi halda onu sizə necə
oxuyacağam?”-dedim.

Cavabında Allah Rəsulu
(səllallahu əleyhi və səlləm):

“–Mən Quranı
başqasından dinləməyi də sevirəm.”-buyurdu.

Bunun üzərinə
mən, Nisa surəsini oxumağa başladım. 41-ci
ayəti-kəriməyə10 çatanda, Allah Rəsulu:

“–Kafi”,-buyurdu.

O əsnada gördüm ki,
Rəsulullahın gözlərindən yaş axır. (Buxari, Təfsir, 4/9; Müslim,
Müsafirin, 247)

Əshabi-kiramdan Üseyd bin , bir
gecə vaxtı Bəqərə surəsi və ya Kəhf surəsini xoş bir səda ilə
dənə-dənə oxuyurdu. Atı da yanında bağlı idi. Quran oxunarkən atı
birdən ürkdü. Üseyd susunca; at sakitləşdi. Təkrar oxumağa başladı.
At, yenə şahə qalxdı. Üseyd təkrar susdu, at da sakitləşdi. Üseyd
bir daha oxumağa başlayınca, at yenə ürkdü. Üseyd də daha Quran
oxumağı saxladı. Oğlu Yəhya da ata yaxın bir yerdə yatırdı. Atın
uşağa bir zərər verməməsi üçün oğlu Yəhyanı geriyə çəkdi. Bu əsnada
başını göyə qaldırıb baxanda, qəndillər kimi bir sıra göy
cisimlərinin parladığını gördü. Sabah olduqda bu vəziyyəti
Rəsulullaha bildirdi. Nəbi (səllallahu əleyhi və səlləm) də
ona:

“–Oxu, ey
Xüdeyr oğlu, oxu ey Xüdeyr oğlu!”-buyurdu. Sonr da:

“Bilirsənmi, o
göy üzündə gördüklərin nədir?”-buyurdu. Üseyd:

–Xeyr!-deyə
cavab verdi.

Həzrət Peyğəmbər (səllallahu
əleyhi və səlləm) də:

“–Ey Üseyd!
Onlar mələklər olublar; sənin səsinə gəliblər. Əgər Quran oxumağa
davam etsəydin, sabaha qədər səni dinləyərdilər. İnsanlar da onları
görərdi və onlar xalqın gözündən qaçmazdı.…”-buyurdu. (Buxari, Fəzailül-Quran, 15; Müslim,
Müsafirin, 240-243)

Hədisi-Şərif, Quran sədasının
mələkləri, hətta heyvanları belə təsirləndirdiyini ifadə edir. Kim
bilir, dünya məşğuliyyətindən qurtulmuş, nuraniyyətə bürünmüş qəlbə
Quran, sirlərini necə açır?

Həzrət Ömərin: “Bəqərə surəsini
on iki ildə xətm etdim və şükür üçün bir dəvə qurban etdim.”
(Qurtubi, Təfsir, I, 40) sözü, nə qədər düşündürücüdür! Onun Quran
oxuması, yalnız ləfzləri tələffüzdən ibarət deyildi. Əksinə,
Quranın hikmət və sirlərinə vaqif olub, oradakı ilahi incəlikləri
qavrayaraq və yaşayaraq oxumaqdı. Çünki həqiqi mənada Qurandan
istifadə etmək ancaq belə mümkün olur.

Həzrət Mövlana (qüddisə
sirruh):

“Qurani-Kərimin
zahirini bir miqdar mürəkkəb ilə yazmaq mümkündür. Sirlərini
yazmağa isə, neçə-neçə dəryalar, sahilsiz dənizlər
yetməz!”-buyurur.

Buna görə həqiqi Quran hafizi,
Onu oxumağın zövqünə varmış olan, hökmləri ilə əməl edən, əxlaqı
ilə əxlaqlanan və hikmətləri ilə kamala çatan şəxsdir. Belə şəxslər
vəfat edəndə, onlar üçün torpağa, “onun cəsədini yemə!” əmri
veriləcəkdir. Necə ki, Allah dostlarından Mahmud Sami Ramazanoğlu
(qüddisə sirruh) Adanada, bu xüsusiyyətləri daşıyan bir hafizin
vəfatından otuz il sonra, qəbrinin yanından yol keçdiyinə görə,
məzarın köçürülməsi üçün açıldığını, ancaq o şəxsin cəsədinin heç
pozulmadan durduğunu, həm də kəfəninin belə par-par parıldadığını
görmüş və bunu misal olaraq rəvayət etmişdir.

***

Allah Rəsulu (səllallahu əleyhi
və səlləm):

“Sizin ən
xeyirliniz, Quranı öyrənən və öyrədəninizdir.”-buyurur. (Buxari, Fəzailül-Quran, 21)

Çünki Qurani-Kərim, Allahın öz
qatından insanlığa göndərdiyi ülvi bir kəlamdır, böyük bir
hədiyyədir. Bununla əlaqədar Allah Rəsulu (səllallahu əleyhi və
səlləm) belə buyurmuşdur:

“Allahın
kəlamının, yaratdıqlarının sözlərinə olan üstünlüyü, Allahın,
qullarına qarşı olan üstünlüyü kimidir.” (Darimi, Fəzailul-Quran, 6)

Belə müəzzəm bir ilahi kəlamı
ayıq bir könülə oxumaq lazımdır. Qurani-Kərimi oxuyan şəxs Ondan,
öz qəlbi kamilliyi və həssaslığı ölçüsündə istifadə edir. Çünki
Qurani-Kərimdəki ilahi sirr pərdələri, ancaq onları dərk edə
biləcək səviyyəyə çatmış qəlblərə açılır. Allah Rəsulu (səllallahu
əleyhi və səlləm):

“Quran oxuyan
mömin, turunc meyvəsi kimidir; onun iyi də xoşdur, dadı da. Quran
oxumayan mömin xurma kimidir; iyi yox, lakin dadı xoşdur. Quran
oxuyan münafiq isə reyhana bənzər; iyi xoş, dadı acıdır. Quran
oxumayan münafiq, Əbu Cəhl qarpızına bənzər. İyi olmadığı kimi,
dadı da acıdır.”-buyurmuşdur.
(Buxari, Ətimə, 30; Fəzailül-Quran, 17, 36; Müslim, Müsafirin,
243)

Başqa bir Hədisi-Şərifdə:

“Onlar Quran
oxuyarlar, (lakin
oxuduqları) boğazlarından
aşağıya keçməz” (Buxari,
Fəzailül-Quran, 36) buyrulduğu üzrə, təfəkkür edərək (düşünülərək)
oxunmayan Qurani-Kərimdən, heç bir bərəkət əldə edilməz. Quranı
qəflət içində oxuyan kimsələr üçün Haqq Təala:

أَفَلَا يَتَدَبَّرُونَ الْقُرْآنَ أَمْ
عَلَى قُلُوبٍ أَقْفَالُهَا

“Onlar Quran
barəsində düşünməzlərmi? Yoxsa ürəklərinə kilid
vurulmuşdur?”-buyurur.
(Mühəmməd surəsi, 24)

Dərin və incə
düşüncə sahibi olan böyük qəlbli qullar, bu xəbərdarlıqdan böyük
pay alırlar. Allah Rəsulu (səllallahu əleyhi və səlləm),
“…Ey Rəbbimiz! Sən bunları boş yerə
yaratmamışsan! Sən pak və müqəddəssən! Bizi cəhənnəm odunun
əzabından (Özün)
qoru!” ayəti-kəriməsi vəhy olunduqda, göydəki ulduzları belə qibtə
etdirəcək gözəllikdəki inci dənəsi kimi göz yaşları ilə sabaha
qədər ağlamışdır.

Ata (rahmətullahi əleyh) belə
anladır: “Həzrət Aişəyə:

–Allah
Rəsulunda gördüyün ən təəccüblü halı mənə deyərsənmi?-dedim. Aişə
anamız:

–Onun hansı
halı təəccüblü deyil ki!-dedi və belə davam etdi; Bir gecə yanıma
gəldi, yatağa girdi, sonra:

“–İcazə
verərsən qalxıb, Rəbbimə ibadət edim.”-buyurdu. Mən:

–Vallahi
səninlə bərabər olmağı çox sevirəm, ancaq səni sevindirən şeyi daha
çox sevirəm,-dedim. Bundan sonra O qalxdı, dəstəmaz alıb namaza
durdu və ağlamağa başladı. O qədər ağladı ki, göz yaşları sinəsinə
axdı. Sonra rükuya əyildi, yenə ağladı, sonra səcdəyə qapandı,
səcdədə ikən də ağladı, sonra səcdədən başını qaldırdı yenə ağladı.
Bu vəziyyət ta Bilal gəlib sabah əzanını oxuyuncaya qədər davam
etdi. Bilal (radiyallahu ənh), Həbibi-Əkrəmin ağladığını
görüncə:

–Ey Allahın
Rəsulu, keçmiş və gələcək günahların bağışlandığı halda səni
ağladan nədir?-deyə soruşdu. Əfəndimiz:

“–Allaha çox
şükür edən bir qul olmayımmı? Vallahi bu gecə mənə elə ayələr
endirildi ki, onları oxuyub, üstündə təfəkkür etməyənlərə yazıqlar
olsun!”-dedi və bu
ayəti-kərimələri oxudu:

 


إِنَّ فِي خَلْقِ السَّمَاوَاتِ
وَالأَرْضِ وَاخْتِلاَفِ اللَّيْلِ وَالنَّهَارِ لآيَاتٍ
لِّأُوْلِي الألْبَابِ

الَّذِينَ يَذْكُرُونَ اللّهَ قِيَامًا وَقُعُودًا
وَعَلَىَ جُنُوبِهِمْ وَيَتَفَكَّرُونَ فِي خَلْقِ
السَّمَاوَاتِ

وَالأَرْضِ رَبَّنَا مَا خَلَقْتَ
هَذا بَاطِلاً سُبْحَانَكَ فَقِنَا عَذَابَ
النَّارِ

“Həqiqətən,
göylərin və yerin yaradılmasında, gecə ilə gündüzün bir-birini əvəz
etməsində (bir-birinin
ardınca gəlib-getməsində) ağıl sahibləri üçün (Allahın varlığını, qüdrətini, kamalını və əzəmətini sübut
edən açıq) dəlillər vardır. O
kəslər ki, ayaq üstə olanda da, oturanda da, uzananda da Allahı
xatırlar, göylərin və yerin yaradılması haqqında düşünər
(və deyərlər): "Ey Rəbbimiz! Sən bunları boş yerə
yaratmamışsan! Sən pak və müqəddəssən! Bizi cəhənnəm odunun
əzabından (Özün)
qoru!” (Ali-İmran surəsi, 190-191); (İbn Hibban, II,
386)

Bu etibarla möminlərin Allah
qorxusu ilə tökdükləri göz yaşları, fani gecələrin qiymət biçilməz
zinətləri, qəbir qaranlıqlarının ulduzları, cənnət bağçalarının gül
ətri verən şəbnəmləridir. Haqq Təala, Qurani-Kərimin hikmət və
sirləri qarşısında duyğulanmayan ürəkdən və yaşarmayan gözdən
hamımızı mühafizə etsin!

Həzrət Mövlana (qüddisə sirruh)
belə buyurur:

“Qurani-Kərim,
peyğəmbərlərin hal və xüsusiyyətləridir. Qurani-Kərimi xüşu ilə
oxuyub tətbiq edərkən, özünü peyğəmbərlər və vəlilər ilə görüşmüş
say! Peyğəmbər qissələrini oxuduqca bədən qəfəsi, can quşuna dar
gəlməyə başlar!”

“Biz, bu bədən
qəfəsindən ancaq bu vasitə ilə qurtardıq. O qəfəsdən qurtarmaq
üçün, bu yoldan, yəni Tövhid yolundan başqa çarə
yoxdur!”

Ya Rəbbi qəlblərimizi Quran
nurundan və Həbibinin məhəbbətindən ayırma! Amin!…

 


 TƏKRAR ÜÇÜN SUALLAR

A.Aşağıdakı suallara
cavab verin:

1.İsrail oğullarına nə
üçün tez-tez peyğəmbər göndərilmişdir? Onları dinə və
peyğəmbərlərinə bağlılıqları baxımından dəyərləndirin.

2.Talutun əsgərləri,
Calutun ordusu ilə savaşa başlarkən etdikləri duada istədikləri üç
şey nədir?

3.Həzrət Davudun
(əleyhissəlam) gününü, ibadət, ədalət, nəsihət və şəxsi işləri üçün
dördə ayırdığını bilirik. Biz də vaxtımızı dörd qismə ayırsaq bu
zamanı necə dəyərləndirərik?

4.Allah Təala, Həzrət
Davudu necə imtahan etmişdir?

5.Şeytan, Əshabı-Səbti
necə aldatmışdır?

6.Bir rəvayətə görə
Əshabı-Səbtdən, Allahın əmrlərinə itaət etməyənlərin yanında,
özləri ilahi əmrə itaət etdikləri halda digərlərinin üsyanına səs
çıxarmayanlar da həlak edilmişdi. Bunun səbəbləri
nələrdir?

7.Bu gün əldə olan
Zəburun əsl Zəbur olmadığını haradan anlayırıq?

8.Qurani-Kərim
oxumanın sünnət, dinləmənin isə fərz olmasının hikməti nə ola
bilər?

9.Allahın kəlamını
duyğulu və ahəngli bir səslə oxumanın, dinləyənlərdə necə təsir
doğuracağını dəyərləndirin.

10.Qurani-Kərim,
özündən böyük ölçüdə istifadə ediləcək şəkildə necə
oxunmalıdır?

B.Aşağıdakı
boşluqları doldurun:

1.Həzrət Davuda
(əleyhissəlam) kitab olaraq ……… endirilmişdir.

2.Həm səltənət, həm də
nübüvvət verilən ilk şəxs ……… əleyhissəlamdır.

3.Davud (əleyhissəlam)
hökmdar olmasına baxmayaraq ……… düzəldərək öz əl əməyi ilə
dolanacağını təmin etmişdir.

4.Bir gün oruc tutub,
bir gün tutmamaq demək olan ………, Həzrət Davuddan (əleyhissəlam)
ÜmmətiMühəmmədə qalan bir ibadət xatirəsidir.

C.Aşağıdakı sualların
doğru cavabını işarələyin:

1.İnsanın, yer və göy
arasındakı hər şeyin zikr etdiyi Allah Təalayı, layiqincə təsbih
(zikr) edə bilməsi üçün aşağıdakılardan hansı lazım gəlməz?

A.Nəfsini təzkiyə yolu
ilə qəlbi incəliyə qovuşması.

B.Allahın kəlamını
yüksək səslə oxuması.

C.Könlünün, hər an
Allahın zikri ilə dolu olması.

D.Qəlbinin Quran nuru
ilə dolu olması.

2.Aşağıdakılardan
hansı, könlü Quran ilə dolu olan və onu çox oxuyan şəxslərin
xislətlərindən biri deyildir?

A.Quranı, heç kəsin
özündən daha gözəl oxuya bilməyəcəyini düşünərək oxumaq.

B.Daim Haqq Təalaya
qulluq şüuru içində yaşamaq.

C.Özlərinə verilən
nemətləri, axirət həyatını qazanmaq üçün bir sərmayə kimi
görmək.

D.Kainatdakı
hadisələri təfəkkür edib, bunlara hikmət və ibrət pəncərəsindən
baxmaq.

3.“(İsrail
övladının) peyğəmbəri onlara
dedi: Allah Talutu sizə padşah göndərdi. Onlar isə: Biz hökmdarlığa
daha layiq ikən və ona var-dövlət verilmədiyi halda, o, necə bizə
padşah ola bilər?" – deyə cavab verdilər. (Peyğəmbər onlara) dedi: Allah sizdən ötrü onu (bəyənib) seçmiş, elm
və bədəncə (qüvvəcə)
ona üstünlük vermişdir. Allah Öz
mülkünü (səltənətini)
istədiyinə verər. Allah
(Öz lütfü və kərəmi ilə)
genişdir, (Allah hər şeyi) biləndir!” (Bəqərə
surəsi, 247) ayəsindən
hərəkət edərək, aşağıdakı bəndlərdən hansı bir cəmiyyəti idarə
edəcək liderdə olması lazım gələn xüsusiyyətlərdən biri
deyildir?

A.Hər kəs tərəfindən
bilinən və mənimsənən nəsildən gəlmək.

B.Yaxşı təlimli,
bilikli və bəsirətli bir şəxs olmaq.

C.Bədən və ruh
baxımından sağlıqlı olmaq.

D.Sücaət, cəsarət kimi
mənəvi güclərə sahib olmaq.

4.Aşağıdakılardan
hansı Həzrət Davudun (əleyhissəlam) gündəlik həyatında, etdiyi
işlərdən biri deyildir?

A.İbadətlə məşğul
olmaq.

B.Mədrəsələrdə
müəllimlik etmək.

C.Hüquqi məsələləri
qərara bağlamaq.

D.Xalqa vəz və nəsihət
etmək.

5.Aşağıdakılardan
hansı Həzrət Davudun (əleyhissəlam), Calutu öldürmə hadisəsindən
çıxara biləcəyimiz ibrətlərdən biri deyildir?

A.Döyüşdə Allah heç
bir zaman özünə inananların məğlub olmasına izn verməz.

B.Allah istərsə, nə
qədər zəif olursa-olsun, bir qulunu daha güclü olana qarşı qalib
gəldirər.

C.Allahın düşməni olan
zalımlar, nə qədər güclü görünürlərsə-görünsünlər, Onun iradəsi
qarşısında tam bir acizlik içindədirlər.

D.Bir mömin, Allaha
sığınmalı və yalnız Ondan kömək istəməli, əlindən gələni etdikdən
sonra Allaha təvəkkül etməlidir.

6.Aşağıdakılardan
hansı Allah Təalanın Həzrət Davuda (əleyhissəlam) verdiyi
nemətlərdən biri deyildir?

A.Əlinə aldığı dəmiri
qızıla çevirməsi.

B.Dağların və quşların
toplu olaraq onunla birlikdə zikr etməsi.

C.Səltənətini
qüvvətləndirib ona gözəl və hikmətli danışmağı
öyrətməsi.

D.Düşməndən qorunmaq
üçün zireh düzəltməyi öyrətməsi.

7.Aşağıdakılardan
hansı Peyğəmbər Əfəndimizin: “Heç kim öz qazancından daha xeyirli bir ruzi yeməmişdir.
Allahın peyğəmbəri Davud (əleyhissəlam) da öz əli ilə qazandığını
yeyərdi.” (Buxari, Büyu 15;
Ənbiya 37) Hədisindən
çıxaracağımız bir nəticə deyildir?

A.Halal qazancın ən
gözəli, hər kəsin öz əl əməyi ilə qazandığıdır.

B.İslam başqalarının
hesabına dolanmağı xoş qarşılamamışdır.

C.Heç əmək xərcləmədən
varlıq sahibi olunsa da, şəxsin öz qazancını yeməsi, daha
fəzilətlidir.

D.Bir insanın, bədəni
ilə çalışaraq əldə etdiyi qazanc, masa başında çalışaraq
qazandığından daha fəzilətlidir.

8.Aşağıdakılardan
hansı, bugünkü Zəburun əslinin itdiyinin bir işarəsi
(dəlili) sayılmaz?

A.Antropomorfik tanrı
inancını, yəni tanrının insani xüsusiyyətləri olduğunu qəbul
etməsi.

B.Nazil olduğu ilk
günlərdə heç kimsə tərəfindən qeydə alınmaması.

C.İçində yalnız şer
şəklində hikmətli sözlərin olması.

D.Həzrət Davudun
vəfatından təqribən beş yüz il sonra yazılması.

9.“Onlar Quran
oxuyarlar, (lakin
oxuduqları) boğazlarından
aşağıya keçməz!” (Buxari,
Fəzailül-Quran, 36)

Aşağıdakılardan hansı, bu Hədisi-Şərifdən çıxaracağımız nəticələrdən biri
ola bilməz?

A.Quranı oxuyan
şəxsin, oxuduğunu ən azından özününün də eşitməsi
fərzdir.

B.Quran oxunarkən,
onun mənası üstündə incədən-incəyə təfəkkür etmək (düşünmək)
lazımdır.

C.Quranı oxuduqdan
sonra, öyrəndiklərimizi tətbiq etmək də bizim
vəzifəmizdir.

D.Quranı yalnız oxumaq
bəs etməz, oxuduqlarımızın bizi təsirləndirməsi
lazımdır.

10.Şeytanın aldatdığı
Əshabi-Səbt, üç ayrı qrupa ayrılmışdı. Aşağıdakılardan hansı bu
qrupdan biri deyildir?

A.Allahın əmrinə
uymayıb balıq tutmağa davam edənlər.

B.Özləri ovlamayanlar
və ovlayanlara qarşı da səs çıxartmayanlar.

C.Özləri ovlamayanlar,
lakin ovlayanları xəbərdarlıq edənlər.

D.Allahım əmrinə
uymadıqları üçün Mədyəni tərk edənlər.

11.Kainat və onun
içindəki hər zərrə, müəzzəm bir tarazlıq qanununa tabedir. İnsanın
ruhu və bədənində də ilahi ölçü və tarazlıqlar vardır. Bu ölçü və
tarazlıqları mühafizə etmək istəyən insan, öz fitri
xüsusiyyətlərinə uyğun əsasları toplayan Qurani-Kərimin feyz və
bərəkətindən istifadə etməyə məcburdur.

Aşağıdakılardan hansı bu
paraqrafdan çıxarıla biləcək nəticələrdən biri deyildir?

A.Quran, insana bu
həyatı necə yaşayacağı baxımdan rəhbərlik edir.

B.Allaha ibadət
etməkdə və Qurani-Kərimə uymaqla məsul olan yalnız müsəlmanlardır.
Digər insanlar, onun əsaslarından məsul deyildir.

C.Həyatını Quranın
əsaslarına görə qurmayan insan, hüzur tapa bilməz.

D.Bir elektronik
əşyanı icad edən elm adamı, onun istifadə etməsini necə ən yaxşı
bilirsə; insanı yaradan Allah Təala da, onun ən gözəl necə
yaşayacağını bildirmişdir.

12.“Möminlər yalnız o
kəslərdir ki, Allah adı çəkiləndə (Onun heybət və əzəmətindən) ürəkləri qorxudan titrəyər, Allahın ayələri oxunduğu zaman
həmin ayələr onların imanlarını daha da artırar, onlar ancaq öz
Rəbbinə təvəkkül edər.” (Ənfal
surəsi, 2) ayəsində, səmimi
bir mömində olması lazım gələn vəsflər göz önünə alındıqda
aşağıdakılardan hansı yanlışdır?

A.Quran oxunarkən onu
dinləyən mömin, duyğulanaraq qəlbi titrəyə bilməlidir.

B.Oxunan Quran
üzərində təfəkkür edən mömin, Allahın sifətlərini dərk edə bilməli
və imanı artmalıdır.

C.Bir insanın mömin
olub-olmadığını anlamaq üçün, Quran oxunarkən qəlbinin titrəyib
ürpəşmədiyinə və Allaha təvəkkül edib-etmədiyinə baxmaq
kifayətdir.

D.Quranı oxuyan,
dinləyən və onun üzərində təfəkkür edib Quran mədəniyyəti ilə
yoğrulan bir insan, Rəbbini layiqi ilə tanıyır və hər məsələdə Ona
təvəkkül edir.

 


CAVABLAR

Müəzzəm dünya sərvət və
səltənətini

Qəlbindən uzaq saxlayan

HƏZRƏT SÜLEYMAN
(əleyhissəlam)




Süleyman (əleyhissəlam),
bugünkü Fələstin ərazisində yerləşən Qəzzə bölgəsində doğulmuşdur.
Atası Davud (əleyhissəlam) vəfat edəndə o, 12-13 yaşlarında
idi.

Süleyman (əleyhissəlam), hətta
uşaqlığında belə yüksək bir anlayışa sahib, zəki bir kimsə idi.
Rəsulullahdan (səllallahu əleyhi və səlləm) belə bir hadisə nəql
edilir:

“…Vaxtı ilə
iki qadın və yanlarında iki kiçik oğlan uşağı var idi. Yolda
gedərkən qurd gəlib qadınlardan böyük olanının uşağını götürüb
apardı. Bunu görən böyük qadın, yoldaşı olan kiçik
qadına:

–Qurd, sənin
uşağını apardı, dedi.

Kiçik
qadın (haqlı
olaraq):

–Xeyr, sənin
uşağını apardı, dedi.

Nəhayət bu iki qadın ixtilafa
düşdü və aralarında bir hökm verməsi üçün Həzrət Davudun
(əleyhissəlam) yanına getdilər. Davud (əleyhissəlam), əllərindəki
uşağın böyük qadına aid olduğuna hökm verdi. Kiçik qadın verilən
hökmə razı olmadıqda onlar, Həzrət Davudun oğlu Həzrət Süleymanın
yanına (əleyhissəlam) getdilər. Ona, Həzrət Davudun (əleyhissəlam)
verdiyi hökmü söylədilər. Süleyman (əleyhissəlam) da:

–Mənə bir
bıçaq gətirin! Uşağı iki yerə bölüb aranızda paylaşdırım!
–dedi.

Bu vəziyyətdə kiçik qadın:

–Aman, belə
etməyin! Allahın rəhməti üzərinizə olsun! Uşaq bu qadınındır!
–dedi.

Bu cavabdan
həqiqəti başa düşən Süleyman (əleyhissəlam), uşağın kiçik qadına
aid olduğuna hökm etdi.” (Buxari, Ənbiya, 40)

Çünki analıq şəfqəti, övladını
itirməmək bahasına da olsa övladının ölməsinə əsla razı
gəlməzdi.

***

Həzrət Süleymanın
(əleyhissəlam) fərasəti ilə əlaqəli başqa bir hadisə də
belədir:

Bir gecə, bir qoyun sürüsü bir
tarlanı xarab etmişdi. Tarla sahibləri, gəlib Həzrət Davuda
(əleyhissəlam), şikayət etdilər. Məhv olan tarla, qiymət baxımından
qoyun sürüsünə bərabər idi. Buna görə Davud (əleyhissəlam),
qoyunların tarla sahibinə verilməsinə hökm etdi. O əsnada Süleyman
(əleyhissəlam), kiçik yaşda olmasına baxmayaraq:

“–Atacan, bir
yol daha var. Qoyunları tarla sahibinə borc olaraq verək; tarla
sahibi qoyunların südündən və yunundan faydalansın. Bu arada
tarlanın baxımını edib, zərərini əvəz etsin. Tarla əvvəlki
vəziyyətinə gəlincəyə qədər qoyunlar özündə qalsın. İşləri yoluna
düşəndə də, sürünü əsl sahibinə qaytarsın!” –dedi.

Davud (əleyhissəlam) bu təklifi
çox bəyəndi və elə hökm etdi. Bu hadisə ayəti-kərimədə belə ifadə
edilir:

“(Ya Rəsulum!)
Davudu və Süleymanı da
(yad et)! O zaman ki, onlar bir tayfanın qoyunlarının girib
xarab etdiyi bir əkin sahəsi haqqında hökm verirdilər və Biz də
onların hökmünə şahid idik.” (Ənbiya surəsi, 78)

“Biz onu
(məsələnin hökmünü)
dərhal Süleymana anlatdıq. Və
onların hər birinə hökm (hikmət, peyğəmbərlik) və elm (şəriəti
dərindən bilmək) verdik…” (Ənbiya
surəsi, 79)

Davud (əleyhissəlam), çox fərasət
sahibi olması və Haqqa könüldən bağlılığı səbəbdən Həzrət Süleymanı
on doqquz oğlu arasından öz yerinə xəlifə seçdi. Lakin İsrail
oğulları, bu təyinatın əksinə çıxdılar:

–Süleyman hələ uşaq sayılır; aramızda
ondan daha üstün və böyük olanları var! –dedilər.

Bunun cavabında Davud (əleyhissəlam),
Allahdan gələn əmrə görə alimlərin hüzurunda bir imtahan təşkil
etdi. Oğlu Süleymana:

–Doğruluğu digər üzvlərin doğruluğuna,
xarablığı isə digər üzvlərin xarablığına səbəb olan şey nədir?-deyə
soruşdu.

Süleyman (əleyhissəlam):

–Qəlbdir,-dedi.

Oradakılar bu cavabı çox
bəyəndilər.

Daha sonra Davud (əleyhissəlam),
hökmdarlığa keçmək istəyənlərin əsalarının üstünə öz adlarını yazdı
və əsaları bir otaqda bağlı saxladı. Aradan bir müddət keçdikdən
sonra yalnız Həzrət Süleymanın əsasının yaşıllaşıb yarpaqladığını
gördülər. Allahın bu lütfünə Davud (əleyhissəlam) həmd etdi. Beləcə
İsrail oğulları, sevinərək Həzrət Süleymanı xəlifə qəbul
etdilər.

Xilafət məsələsini Allahın lütfü ilə
həll edən Davud (əleyhissəlam), oğlu Həzrət Süleymana bu
nəsihətləri etdi:

* Ey oğlum! Zarafat etməkdən çəkin,
çünki onun faydası azdır və peşmanlıq gətirir.

* Hirslənməkdən çəkin, çünki hirslənmək
sahibini bəsitləşdirir. Hirsləndiyin zamanda da olduğun yeri tərk
et!

* Səviyyəsiz və bayağı adamlarla
dostluq etmə!

* İnsanlardan bir şey gözləmə. Allahın
sənə verməyib başqalarına ehsan etdiyi nemətlərə göz dikmək, sənin
üçün fağırlıqdır!

* Nəfsini və dilini doğruluğa
alışdır.

* Bu günün, dünənindən daha xeyirli
olması üçün çalış!

* Sən təqvaya sarıl, çünki təqva şəxsi
yüksəldir.

* Allah Təalanın rəhmətindən ümid
kəsmə! Çünki Onun rəhməti, hər şeyi bürüyür.

Həzrət Davudun (əleyhissəlam)
vəfatından sonra Süleyman (əleyhissəlam) hökmdar oldu:

“Biz Davuda Süleymanı
bəxş etdik. Nə gözəl bəndə! O, daim Allaha sığınan bir kimsə
idi. (Onun rizasını qazanmaq
diləyirdi).”
(Sad surəsi, 30)

Həzrət Süleymana (əleyhissəlam) bir çox
nemət və səlahiyyətlər verildi:

“Biz Davuda və
Süleymana elm (insanlar
arasında mübahisəli məsələləri həll edib ədalətli hökm çıxartmaq,
quşların dilini bilmək və i. a.) verdik. Onlar dedilər: Bizi öz mömin bəndələrinin çoxundan
üstün tutan Allaha həmd olsun!” (Nəml surəsi, 15)

Həzrət Süleyman, quşların dilini və
təsbihatını anlayırdı:

“Süleyman
Davuda (peyğəmbərlikdə, elmdə
və mülkdə) vərəsə oldu və
dedi: Ey insanlar! Bizə quş dili öyrədildi və (peyğəmbərlərə, padşahlara nəsib olan)
hər şeydən verildi. Bu, həqiqətən
açıq-aşkar bir lütfdür!” (Nəml
surəsi, 16)

İnsanlar, cinlər, heyvanlar və
rüzgarlar onun səlahiyyəti altında idi. Onun əmrinə itaət
edirdilər.

“Əmrilə bərəkət
verdiyimiz yerə (Şama)
doğru şiddətlə əsən küləyi də
Süleymana Biz ram etdik. Biz hər şeyi bilənik!” (Ənbiya surəsi, 81)

“Süleymana da küləyi
ram etdik. O (külək)
səhərdən günortaya qədər bir aylıq
yol, günortadan axşama qədər də bir aylıq yol gedirdi
(bir gündə iki aylıq məsafəni qət
edirdi). Onun üçün mis
mədənini sel kimi əridib axıtdıq. (Davud dəmiri əlində yumşaldıb istədiyini düzəltdiyi kimi,
Süleyman da misdən istədiyini düzəldirdi). Cinlərin bir qismi Rəbbinin izni ilə onun yanında
işləyirdi. Onlardan hər kəs (Süleymana itaət etməyib) əmrimizdən çıxırdısa, ona cəhənnəm odunun əzabından
daddırırdıq.” (Səba surəsi,
12)

“Onun
(Süleyman) üçün nə istəsə – məbədlər (uca qəsrlər),
heykəllər, (min nəfərdən
ibarət qonağın və qoşunun birlikdə oturub yeyə biləcəyi)
böyük hovuzlara bənzər çanaqlar və
yerindən tərpənməyən iri qazanlar düzəldirdilər. Siz, ey Davud
ailəsi! (Allaha)
şükranlıqla itaət edin!
(Bu nemətə şükür edin!)
Bəndələrimdən (nemətlərimə) şükür edəni azdır!” (Səba surəsi, 13)

Ayədə deyilən “təmasil” (heykəllər)
kəlməsi, mis, torpaq, cam və buna bənzər maddələrdən düzəldilmiş
canlı və cansız varlıqları göstərən heykəl və ya rəsm olaraq şərh
edilmişdir. Buradan Həzrət Süleymanın şəriətində surət, rəsm və
heykəl kimi canlı və cansız varlıqların şəklini çəkməyin caiz
olduğu da anlaşılabilir. Əgər buna cəvaz (dini icazə) verilmiş isə,
bunun səbəbi, insanların o dövrdə bütlərə tapma təhlükəsinin
olmamasındandır.



Həzrət Süleymanın at
sevgisi

“(Bir gün)
axşamüstü ona cins
(bir ayağını dırnağı üstünə qoyub,
üç ayağı üstündə duran),
çapar atlar göstərildiyi zaman O dedi: Mən gözəlliyi
(bu atları) Rəbbimin zikrindən (Tövratdan) dolayı
sevirəm (çünki Allahın dinini
qüvvətləndirmək üçün bir cihad vasitəsi kimi onların tərifi
Tövratda mövcuddur).
Nəhayət, (o atlar Süleymanın
gözündən) qeyb olub
gizləndi. (Süleyman
dedi:) "Onları
(atları) mənə qaytarın!" (Atlar qaytarılıb gətirildikdən sonra) onların qıçlarını və boyunlarını sığallamağa
başladı.” (Sad surəsi,
31-33)

Fəxrəddin Razinin təfsirinə görə,
İslamda olduğu kimi Həzrət Süleymanın şəriətində də savaş üçün at
bəsləyib yetişdirməyə əhəmiyyət verilirdi. Bir gün Həzrət Süleyman
atlara baxmağa getmişdi. Üç ayağı ilə yerə basan və bir ayağının
dırnağını da yerə dəydirmiş vəziyyətdə duran sıra-sıra atları
görüncə:

“Mən sırf Rəbbimin adını anmaq, Onun
rızasını qazanmaq və Onun adını yaymaq üçün dünya malını sevdim;
nəfsim üçün istəmədim!”-demişdi.

Sonra məhtərlərə, atları qaçırmalarını
əmr etmiş, sürətli qaçan atlar gözdən itincəyə qədər onları seyr
etmiş və ardından at baxıcılarına: “Onları mənə gətirin!”-deyə əmr
etmiş və gətirilən atları oxşatmışdı.

Ayəti-kərimədən başa düşülür ki, atlar,
duruş və gedişlərindəki gözəlliklə, ilahi bir qüdrətin təzahürünü
nümayiş etdirir. Bu səbəbdən Süleyman (əleyhissəlam) da Rəbbinin
gözəl təzahürünü onlarda müşahidə etmişdi.

At, tarix boyunca cəngavərlərin
qəhrəmanlıq, zəfər, fəth və nəciblik müjdəçisi olmuşdur. At,
Qurani-Kərimdə Allah Təalanın, adına and içdiyi müstəsna
yaradılmışlardandır:

“And olsun
(cihad zamanı) tövşüyə-tövşüyə qaçan atlara; And olsun
(dırnaqları ilə daşdan)
qığılcım qoparan atlara; And olsun
sübh çağı hücum edən atlara; And olsun o vaxt (və ya: o yerdə) toz-duman qopardan atlara; Sonra da onunla
(tozanaqla) dəstəyə (düşmən
dəstəsinə) təpinən
atlara!…” (Adiyat surəsi,
1-5)

Rəsulullah (səllallahu əleyhi və
səlləm) də at yetişdirməyin əhəmiyyətini belə anlatmışdır:

“Kim Allaha həqiqətən
inanaraq və Onun vədinə könüldən bağlanaraq Onun yolunda cihad
etmək üçün at bəslərsə, o atın yediyi, içdiyi və bədənindən
atdıqları qiyamət günündə o kimsənin savabları arasında
olacaqlar.” (Buxari, Cihad,
45; Nəsai, Xeyl, 11)

Atlar, ruhi baxımdan insanlara ən yaxın
heyvanlardır. Hərbə girəcək süvari, atını öz hissiyyatına və
xarakterinə uyğun olaraq seçər. Çünki atlar, düşmən qarşısında,
üstündəki süvarisi ilə bərabər eyni həyəcanı yaşayır. At, bədəncə
və insanın zövqünə və incə hissinə müraciət edərək, ilahi
yaradılışın nə qədər qüsursuz olduğunu göstərir.



Həzrət Süleymanın
(əleyhissəlam) imtahan edilməsi

Bir gün Allah Təala, Həzrət Süleymanı
imtahan etdi. Bir anda bütün maddi və mənəvi qüvvətini əlindən
aldı.

“And olsun ki, Biz
Süleymanı imtahana çəkdik. Taxtının üstünə (onu) bir cəsəd
kimi atdıq. Sonra o (peşman
olub tövbə etdi və yenidən öz mülkünə, öz taxtına)
qayıtdı.” (Sad surəsi, 34)

Ayəti-kərimədə buyrulduğu kimi, Həzrət
Süleymanın (əleyhissəlam) bir anda hər şeyi əlindən alınmış, heç
bir şeyi qalmamışdı.

Ayədə keçən “fitnə” (imtahan) və “bir
cəsəd kimi atdıq” ifadələri haqqında müxtəlif rəvayətlər var.
Bunlardan bir neçəsi belədir:

1.Süleyman (əleyhissəlam), şiddətli bir xəstəliyə
tutulmuş, taxtının üstündə sanki cansız bir cəsəd kimi
qalmışdır.

2.Allah Təala, Həzrət Süleymanın qəlbinə bir qorxu
vermişdi. Bu qorxu onu, başına bir bəla gəlmə qorxusu ilə sanki
cansız bir cəsəd halına gətirmişdi.

3.Həzrət Süleymanın, Məscidi Əqsanı inşa etdirməsi
əsnasında, gətirdiyi sənətkarlar içində bəzi pis niyyətli şəxslər
bir çevriliş hazırlamış, buna görə Süleyman (əleyhissəlam), bir
müddət nüfuzunu itirmiş yaxud taxtından ayrı qalmışdı.

4.Süleyman (əleyhissəlam), oğlan uşaqlarına sahib
olmağı istəyir və bunların Allah yolunda din düşmənləri ilə cihad
etmələrini arzu edirdi. Ancaq bu istəyi sırasında “inşallah”
kəlməsini və Allahın adını anmağı unutdu. Nə var ki, yalnız bir
yoldaşından, şikəst bir oğlu dünyaya gəldi. (Bax: Buxari, Ənbiya,
40) Beləcə Süleyman (əleyhissəlam), öz hökmdarlığının və taxtının
davamını təmin edəcək səltənətdən məhrum qalmışdır.

Necə ki, Həzrət Peyğəmbər (səllallahu
əleyhi və səlləm) Əfəndimizdən də ruh, Əshabi-kəhf və Zülqərneyn
(əleyhissəlam) barəsində bilik soruşulanda:

“–Sabah gəl xəbər
verim!”-buyurmuş və “İnşallah”
deməyi unutmuşdu. Bu səbəbdən Peyğəmbər Əfəndimizə (səllallahu
əleyhi və səlləm) bir müddət vəhy gəlməmişdi. Allah Təala belə
buyurur:

“Və heç bir şey
barəsində: "Mən onu sabah edəcəyəm!" –demə! Ancaq: "İnşallah
(əgər Allah istəsə; Allah
qoysa) edəcəyəm!" –de.
(İnşallah deməyi)
unutduğun zaman Rəbbini yada salıb:
Ola bilsin ki, Rəbbim məni bundan haqqa daha yaxın olan bir yola
yönəltsin –de.” (Kəhf surəsi,
23-24)

Bir müddət sonra, Allahın lütfü ilə
Həzrət Süleymana (əleyhissəlam) əvvəlki halı bəxş edildi. O,
Rəbbinə belə istiğfar etdi:

“(Süleyman dua
edib) dedi: Ey Rəbbim! Məni
bağışla və mənə elə bir mülk (səltənət) ver ki,
məndən sonra (o
cürəsinə) heç kəs nail ola
bilməsin. Həqiqətən, Sən böyük ehsan (kərəm) sahibisən! (Allah
Süleymanın duasını qəbul buyurdu. Ona həm peyğəmbərlik, həm də
padşahlıq əta etdi).”
(Sad surəsi, 35)

Həzrət Süleymanın (əleyhissəlam) heç
kəsin sahib ola bilməyəcəyi güclərin ona verilməsini istəməsi,
öyünmək üçün deyil, dövründəki zalım padşahları zəiflədib gücdən
salmaq üçündü. Çünki onun dövründəki padşahlar, qürur və kibrləri
ilə birlikdə zülm bataqlığı içində idilər.

Fəxrəddin Razi buna belə bir məna
vermişdir:

“Mənə elə şanlı bir mülk ver ki, mən
ona qovuşub öldükdən sonra “Dünya mülkünün vəfası olsaydı,
Süleymana olardı!”-deyilsin və beləcə heç kəsin dünya səltənətinə
hərislik və rəğbəti qalmasın!”

Buradan başa düşülür ki, Həzrət
Süleymanın (əleyhissəlam) əsl istəyi, dünya mülkü deyil, axirət
mülküdür. Necə ki, ayəti-kərimədə belə buyrulur:

“Biz axirət
qazancını (savabını)
istəyənin qazancını artırar, dünya
mənfəəti istəyənə də ondan verərik. Onun axirətdə heç bir payı
yoxdur.” (Şura surəsi,
20)

Allah Təala, Həzrət Süleymanın duasını
qəbul etdi:

“Biz küləyi ona ram
etdik. Külək onun əmri ilə istədiyi yerə rahatca gedirdi.
(Biz) şeytanlardan olan hər bir bənnanı və qəvvası, eləcə də
başqalarını (digər
şeytanları) zəncirlənmiş
halda (onun ixtiyarına
verdik).” (Sad surəsi, 36-38)

Bu ayələrdən başa düşülür ki, Allah
Təala, tikinti və dalğıclıq etmək üçün şeytanları (cinləri) Həzrət
Süleymanın (əleyhissəlam) sərəncamına vermişdir. Bu cinlərdən bir
qismi, Həzrət Süleymanın əmri ilə böyük binalar, məscidlər,
saraylar, hovuz kimi çanaqlar və sabit böyük qazanlar kimi
insanların hazırlamağa gücü çatmayan işləri edirdilər. Bu cinlərdən
bir qismi də, dənizdən müxtəlif nemətlər, ləl-cəvahirat və ancaq
dənizdə tapıla bilən gözəl əşyalar çıxarırdılar.

Həzrət Süleymana belə bir qüdrət və
ehtişam verən Allah Təala, ona geniş bir sahiblik də vermişdi!

“(Və ona belə
buyurduq:) Bu Bizim
ehsanımızdır, (ondan kimə
istəsən) ver, yaxud
(saxlayıb) vermə! O, saysız-hesabsızdır (səndən bu nemətlər barəsində haqq-hesab tələb
olunmayacaqdır). Həqiqətən,
o, (qiyamət günü)
dərgahımıza yaxın olacaq və onun
qayıdıb gələcəyi yer də gözəl olacaqdır (yaxud onun üçün dünyada çoxlu nemət, axirətdə isə
gözəl sığınacaq –Cənnət vardır).” (Sad surəsi,
39-40)

Məscidi–Əqsanın
inşası

Davud (əleyhissəlam), Allahın (Cəllə
Cəlaluh) əmri ilə Beyti–Məqdisin (müqəddəs bina) inşasına
başlatmış, lakin bunu bitirməyə ömrü çatmamışdı. Bunun üçün
Süleyman (əleyhissəlam) cinləri topladı və onlarla bərabər
Beyti-Məqdisin inşasına davam etdi. Ətrafında da on iki məhəlləsi
olan bir şəhər qurdurdu.

Başlanğıcda “Beyti–Məqdis” deyə tanınan
bu məbədin adı çevrilib sonradan “Məscidi-Əqsa” olmuşdur. İslam
tarixi və mədəniyyətində ən fəzilətli qəbul edilən üç böyük
məsciddən biridir. Bu üç məscidin birincisi Məscidi-Haram (Kəbə),
ikincisi Məscidi-Nəbəvi, üçüncüsü isə Məscidi-Əqsadır.

Musa (əleyhissəlam)
zamanından bəri müqəddəs əmanətlərin və Tövrat lövhələrinin
qorunduğu dəyərli sandıq olan Tabut da bu məsciddə olurdu. Ancaq
Babil hökmdarı Büxtünnəssər Qüdsə girmiş və şəhəri yandırıb yaxmış,
Məscidi-Əqsanın cavahiratlarını isə götürüb Babilə aparmışdı.
Beləcə Beyti-Məqdis uzun illər xaraba halında qaldı. Nəhayət E.Ə.
123-cü ildə Bizanslılar və daha sonra da Keyxosrov,
Məscidi-Əqsanı təmir etdirdi. Altıncı Əməvi xəlifəsi
Vəlid isə, məbədi yenidən quraraq bugünkü vəziyyətinə
gətirdi.

Fəziləti
səbəbdən müsəlmanlar, hicrətin on altıncı ayına qədər
Məscidi-Əqsaya dönərək namaz qılırdılar. Digər tərəfdən “İsra
hadisəsi”nin son nöqtəsi, Meracın başlanğıc nöqtəsi də Məscidi-Əqsa
olmuşdur.

Əbu Səid əl-Xüdrinin (radiyallahu ənh)
bildirdiyinə görə Rəsulullah (səllallahu əleyhi və səlləm) belə
buyurmuşdur:

“Üç məscidə
(ziyarət üçün) səyahət edilir: Məscidi-Həram, Məscidi
Rəsulillah, Məscidi Əqsa.” (Buxari, Fəzailus-Səlat, 6; Müslim, Həcc,
288/827)

Rəsulullah (səllallahu əleyhi və
səlləm) bir başqa hədisində belə buyurmuşdur:

“Həzrət Süleyman Beyti-Məqdisi inşa
etdiyi zaman, Allahdan ona üç imtiyaz verməsini istədi:

* İlahi hökmə uyğun
düşəcək hökm (vermə
məharət) tələb etdi; bu ona
verildi.

* Özündən sonra heç kimə verilməyəcək
bir səltənət tələb etdi; bu da ona verildi.

* Məscidin inşasını
bitirdikdən sonra, bu məscidə sırf namaz qılmaq üçün gələnlərin,
oradan çıxarkən, analarından doğduqları günkü kimi bütün günahları
əfv edilmiş olaraq çıxmalarını istədi; bu duası da qəbul
edildi.” (Nəsai, Məsacid, 6;
İbn Macə, İqamətüs-Səlat, 196/1408)



Süleyman (əleyhissəlam) və
Qarışqalar

“(Bir gün)
Süleymanın cinlərdən, insanlardan və
quşlardan ibarət qoşunu toplandı. Onlar cərgə-cərgə düzülüb
(nizamla) gedirdilər. Nəhayət, onlar (Taifdəki, yaxud Şamdakı) qarışqa vadisinə gəlib çatdıqda bir qarışqa
(qarışqaların padşahı)
dedi: Ey qarışqalar! Yuvalarınıza
girin ki, Süleyman və ordusu özləri də bilmədən sizi
(ayaqları altında)
basıb əzməsinlər!”
(Nəml surəsi, 17-18)

Qarışqa, “Həzrət Süleymanın səltənəti,
çox böyük bir səltənətdir; tapdalanarsınız! Yuvalarınıza çəkilin!”
–dedi.

Süleyman (əleyhissəlam) da bu sözləri
eşitdi:

“Xeyr, mənim səltənətim keçicidir!
Dünyəvi həyatım da məhduddur. Bir Kəlmeyi-Tövhidin şəxsə
qazandırdığı ilahi səadət isə sonsuzdur”,-dedi.

“(Süleyman
qarışqanın) bu sözündən
gülümsəyib dedi: Ey Rəbbim! Mənə mənim özümə və ata-anama ehsan
buyurduğun nemətə şükür etmək, Sənin razı qalacağın yaxşı iş görmək
üçün ilham (qüvvət)
ver! Və məni öz mərhəmətinə saleh
bəndələrinin zümrəsinə daxil et!” (Nəml surəsi, 19)



Süleyman (əleyhissəlam),
Hüdhüd (şanapipik) quşu və Bəlqis

Süleyman (əleyhissəlam),
Məscidi-Əqsanın inşasını bitirdikdən sonra, külək, cinlər,
insanlar, quşlar və digər vəhşi heyvanlardan meydana gələn ordusu
ilə birlikdə Məkkəyə doğru bir yolçuluq etdi. Onlara, Həzrət
Mühəmməd (səllallahu əleyhi və səlləm) Əfəndimizin Məkkəyə təşrif
edəcəyini də xəbər verdi. Oradan Səna şəhərinə keçdi. Gördüyü gözəl
bir vadidə namaz qılmaq istədi. Bu arada hüdhüd, onlar namaz qılana
qədər ətrafı dolaşmaq arzusu ilə ordudan ayrıldı. Orada rast
gəldiyi digər hüdhüd quşlarının aralarına qarışdı. Getdiyi yerlərdə
gördüyü mənzərələr qarşısında heyran qaldı. Digər hüdhüd quşları,
onu Səba Məlikəsi Bəlqisin sarayının bağçalarında gəzdirdilər.

Bu arada Süleyman (əleyhissəlam),
dəstəmaz suyu axtarmaq üçün hüdhüdü axtardı. Hüdhüdün vəzifəsi,
Həzrət Süleymana (əleyhissəlam) dəstəmaz alması üçün suların
tapıldığı yerləri bildirməkdi. Hüdhüdü ətrafda görməyib dedi:

“…(Torpaq altında
suyun harada olduğunu bilən) Hüdhüdü (şanapipiyi) niyə
görmürəm? Yoxsa o burada yoxdur?” (Nəml surəsi, 20)

Əvvəlcə “Hüdhüdü niyə
görmürəm?”-deyərək şəfqətlə hüdhüdü axtaran Süleyman
(əleyhissəlam), onun iznsiz ayrıldığını öyrənincə, ordusunun
intizama verdiyi əhəmiyyətdən ötrü belə dedi:

“And olsun ki, ona
şiddətli bir əzab verər, ya da tutub kəsərəm (boğazını üzərəm). Yaxud da o (üzrlü
səbəbə görə burada olmaması üçün) aşkar bir dəlil gətirsin!” (Nəml surəsi, 21)

“Bir azdan
(Hüdhüd) gəlib dedi: Sənin bilmədiyin bir şeyi öyrəndim. Sənə
Səbadan doğru bir xəbər gətirmişəm.” (Nəml surəsi, 22)

Səba, Yəməndə babalarının adı ilə
anılan bir qəbilənin adıdır. Səba şəhəri, Bəlqisin hökm etdiyi
paytaxt idi. Ayəti-kərimədə buyrulur:

“Səba
(tayfasının) yurdunda (qüdrətimizə dəlalət edən) bir nişanə var idi. (Orada) sağdan və
soldan (dağla əhatə
olunmuş) iki bağça var
idi. (Səba əhlinə belə
buyrulmuşdu:) Rəbbinizin
ruzisindən yeyin və Ona şükür edin. (Yurdunuz) gözəl bir
diyar, (Rəbbiniz də)
bağışlayan bir Rəbbdir!”
(Səba surəsi, 15)

Hüdhüd, gördüklərini Həzrət Süleymana
söyləməyə davam etdi:

“Mən onlara
(Səba əhlinə) padşahlıq edən bir qadın gördüm. Ona
(dünyada şahlara lazım olan)
hər şey verilmişdir. Onun çox
böyük (əzəmətli)
bir taxtı vardır.”
(Nəml surəsi, 23)

“Mən onun və
tayfasının Allahı qoyub günəşə sitayiş etdiklərini gördüm.
Şeytan (çirkin)
əməllərini onlara gözəl göstərmiş,
onları (doğru)
yoldan sapdırmışdır. Buna görə də
haqq yolunu tapa bilmirlər.” (Nəml surəsi, 24)

“Göylərdə və yerdə
pünhan olanı (yağışı,
bitkiləri) aşkara çıxardan,
onların gizlində və aşkarda etdikləri hər şeyi bilən Allaha səcdə
etməsinlər deyə (Şeytan belə
etmişdir). O böyük ərşin
Rəbbi (sahibi)
olan Allahdan başqa heç bir tanrı
yoxdur!” (Nəml surəsi,
25-26)

“(Süleyman
Hüdhüdə) dedi: Baxaq görək
doğru deyirsən, yoxsa yalançısan!” (Nəml surəsi, 27)

Həzrət Süleyman, “bəsmələ” ilə başlayan
bir məktub yazdı və üzərinə məşhur möhürünü vuraraq Hüdhüdə
verdi:

“Mənim bu məktubumu
aparıb (göydən)
onlara at, sonra yaxın bir yerə
çəkilib dur, bax gör nə cavab verəcəklər!” (Nəml surəsi, 28)

Hüdhüd, məktubu aldı, gətirib Bəlqisin
taxtının üstünə atdı və nə baş verəcəyini seyr etməyə başladı.
Sabah yuxudan oyanan Bəlqis, taxtının üstündəki məktubu gördü və
onu kimin gətirməsi ilə maraqlandı. Çünki qapılar bağlı idi.
Mühafizlərə:

“Bu məktubu kim gətirdi?”-dedi.

Onlar da:

“Biz qapının önündə növbə tuturduq,
içəri heç kəs girmədi”, –dedilər.

Bunda Bəlqis çaşqınlıq içində məktubu
açdı. Oxudu və heyrət içində qaldı. Sonra qövmünün başbilənlərini
topladı və dedi:

“Ey əyanlar! Mənə çox
hörmətli bir məktub göndərildi (atıldı). O məktub
Süleymandandır və o "bismillahir-rəhmanir-rəhim"lədir
(bismillahla
başlanır).”
(Nəml surəsi, 29-30)

Bəzi müfəssirlər, Bəlqisin bu məktuba
şifahi cavabla göstərdiyi hörmətə baxaraq, ona hidayət nəsib
olduğuna işarə edirlər ki, bu da sehrbazların Həzrət Musaya
(əleyhissəlam):

Ya Musa! Sehr alətini öncə sən mi
atırsan, yoxsa biz mi ataq?-deyərək hörmət və nəzakət göstərməsi və
axırda da iman gətirmələri ilə uyğun gəlir.

Başqa bir misal: İran Kisrası, Həzrət
Peyğəmbərin (səllallahu əleyhi və səlləm) hidayətə dəvət məktubunu
alınca, onu cırıb yerə atmış və bu həqarətə görə mülkü və səltənəti
parçalanmış, həyatı imandan məhrum bir şəkildə sona çatmışdır.

Yenə Allah dostlarından Bişri-Xəfi,
üzərində Allah adı yazılmış bir kağızı yerdən götürmüş, təmizləmiş
və ona gözəl ətir çəkərək evinin ən gözəl yerinə asmışdı. Bu
hörmətinə görə Allah Təala, onu böyük mükafatlara nail edərək
salehlər karvanına qoşdu.

Bəlqis məktubu oxumağa davam etdi:

“(Məzmunu belədir:
) "Mənə qarşı təkəbbür
göstərməyin və yanıma müti (müsəlman) olaraq
gəlin! (Mənim dəvətimə
saymazlıqla yanaşmayın. Allaha təslim olaraq yanıma
gəlin).” (Nəml surəsi, 31)

Süleyman (əleyhissəlam), məktubundakı
“bismillah” ilə, Bəlqisə, qulluğun yalnız Allaha ediləcəyini
anlatmışdı. Bu şəkildə “Haqq inancı” açıqladıqdan sonra “mənə qarşı
kibrli davranmayın, təslim olun!” deməklə, onları nəfs mühasibəsinə
dəvət etdi. “Mənim yanıma müsəlman olaraq gəlin!” buyurmaqla da
həqiqi səadətin İslamda olduğunu ifadə etdi.

“(Bəlqis)
dedi: "Ey əyanlar! Bu iş barəsində
mənə rəyinizi bildirin. Mən sizinlə məsləhətləşməmiş heç bir iş
görən (hökm verən)
deyiləm! Onlar dedilər: Biz böyük
bir qüvvət və qüdrət sahibiyik. (Güclü ordumuz, sursatımız, hərb alətlərimiz var. Özümüz də
təcrübəli, mahir döyüşçülərik). Hökm sənindir. Nə əmr edəcəyinə özün bax
(fikirləş)!” (Nəml surəsi,
32-33)

“(Bəlqis)
dedi: Hökmdarlar bir ölkəyə
(zorla) girdikləri zaman onu xarabazara çevirər, xalqının
böyüklərini də zəlil (qul,
əsir) edərlər. Onlar məhz
belə hərəkət edərlər. (Hökmdarların adəti, davranışı belədir). Mən onlara bir hədiyyə göndərəcəyəm; görüm
elçilər nə ilə qayıdacaqlar! (Əgər Süleyman peyğəmbərdirsə, onu rədd edər; yox, əgər
ancaq bir padşahdırsa, qəbul edər).” (Nəml surəsi,
34-35)

Hüdhüdün ona çatdırdığı məktubla,
Həzrət Süleymanın (əleyhissəlam) “Mənə qarşı baş qaldırmayın;
təslimiyyət göstərərək hüzuruma gəlin!” təklifini alan Bəlqis,
vəziyyəti, xalqının hörmətli şəxsyyətləri ilə, yəni məsləhət şurası
ilə görüşmüş, nəticədə Həzrət Süleymana (əleyhissəlam), elçilər
göndərib qiymətli hədiyyələr təqdim edərək onun təzyiqindən
əmniyyətdə olmaq qərarına gəlmişdi.

Süleyman (əleyhissəlam), onların bu
hərəkətindən hədiyyələrinə güvəndiklərini anlamışdı. Mahiyyətcə
rüşvət olduğunu gördüyü üçün o hədiyyələri dərhal geri qaytarmış və
idealında qəti olduğunu bildirmişdi:

“(Elçibaşı Bəlqisin
göndərdiyi hədiyyə ilə) Süleymanın yanına gəldikdə, o dedi: "Siz mənə
mal-dövlətləmi yardım edirsiniz? Allahın mənə verdiyi
(peyğəmbərlik, səltənət)
sizə verdiyindən (dünya malından) daha yaxşıdır. Amma siz (dünyanın bər-bəzəyinə aldanıb) öz hədiyyələrinizlə sevinirsiniz.” (Nəml surəsi, 36)

“Durma, onların
(Səba əhlinin) yanına qayıt! And olsun ki, (əgər müti olaraq yanıma gəlməsələr)
gücləri çatmayacaq bir ordu ilə
üstlərinə gedib onları öz yurdundan zəlil və xar vəziyyətdə
çıxardarıq!” (Nəml surəsi,
37)

Elçilər Məlikəyə gəlib Həzrət
Süleymanın (əleyhissəlam) dediklərini anlatdılar. O:

“Niyyətimizi anlamışdır! Vallahi, bu
yalnız bir məlik deyil; biz bunun qarşısında dura bilmərik!”-demiş
və təkrar bir elçi göndərərək: “Qövmümün bəyləri ilə hüzuruna
gəlirəm. Buyruğunu və dəvət etdiyin dinini görmək istəyirəm”,
xəbərini yollamışdır.

Bəlqis, məşhur taxtını, köşkünün ən
sağlam və qorunmalı yerinə qoydurub qapılarını bağlatdı. Sonra
böyük bir dəstə Həzrət Süleymanın hüzuruna getmək üçün yola
çıxdı.

Bu arada Süleyman (əleyhissəlam),
yanındakılardan Bəlqisin taxtını Səbadan Qüdsə gətirmələrini
istədi. Müfəssirlərə görə onun məqsədi bunlardır:

1.Allahın qüdrəti ilə, özünün peyğəmbərliyinə işarə
olacaq bir möcüzə olması istəyi və daha öncə Bəlqisin
seçə

bildiyi dəlillərə bir dəlil də əlavə
etmək.

2.Gətirdiyi taxtda dəyişikliklər edərək, Məlikənin
bunu tanıyıb-tanıya bilməyəcəyinə
baxaraq onun nə dərəcə zəkalı olduğunu yəqin etmək.

3.Taxt, bir krallığın ehtişamının göstəricisi
olduğundan Bəlqis gəlmədən öncə, onun krallığının nə dərəcə güclü
olduğunu öyrənmək.

“(Süleyman)
dedi: Ey əyanlar! Onlar müti
vəziyyətdə (müsəlman
olaraq) yanıma gəlməmiş
hansınız onun (Bəlqisin) taxtını
mənə gətirə bilər? Cinlərdən olan (çox qüvvətli və nəhəng) bir ifrit11 dedi: Sən yerindən (taxtından) qalxmamış
mən onu sənə gətirərəm. Mən bu işi görməyə çox qüvvətliyəm,
etibarlıyam! (Mənim Bəlqisin
taxtını götürüb gətirməyə gücüm çatar. Mən taxtın üzərində olan
qızıl-gümüşə, ləl-cavahirata əlimi belə vurmaram, onlardan heç bir
şey götürmərəm!)”
(Nəml surəsi, 38-39)

Süleyman (əleyhissəlam), hər səhər
oyanan kimi taxtına keçər, dünyəvi işlər və dövlət idarəsi ilə
məşğul olardı. Günorta vaxtı gəlincə taxtından qalxardı. Buna görə
ifrit, Həzrət Süleymanın taxtını, sabah ilə günorta arası gətirə
biləcəyini söyləyir.

“(Süleyman taxtın daha
tez gətirilməsini istədi).
Kitabdan (Allahın kitabından,
yaxud lövhi-məhfuzdan) bir
qədər xəbəri olan birisi dedi: Mən onu sənə bir göz
qırpımında (gözünü yumub
açınca) gətirərəm!"
(Süleyman) onu (taxtı) yanında hazır
durmuş görüncə dedi: Bu, Rəbbimin lütfündəndir (mərhəmətindəndir). Məni imtahana çəkməyi üçündür ki, görək
(Onun nemətinə) şükür edəcəyəm, yoxsa nankor olacağam!
Kim (Rəbbimin
nemətinə) şükür etsə, yalnız
özü üçün (öz xeyrinə)
şükür edər; kim nankor olsa,
(bilsin ki) həqiqətən, Rəbbim (onun şükrünə) möhtac
deyildir, kərəm sahibidir!" (Allah dünyada qədirbilənə də, nankora da, möminə də,
kafirə də lazımınca ruzi və gün-güzəran verər, çünki O, tükənməz
mərhəmət sahibidir!)”
(Nəml surəsi, 40)

Ayəti-Kərimədə keçən və taxtı göz
qırpımında gətirən yəni kəramət göstərən, elm sahibi zat, alimlərə
görə Həzrət Süleymanın (əleyhissəlam) vəziri Asəf bin
Bərxiyadır.



Kəramət

Allah dostlarında zühur edən
kəramətlər, yəni fiziki imkandan kənar hadisələr iki qismdir.

Birincisi, Allah Təalanın zat, sifət və
fellərinə aid biliklərdir. Buna kəşf də deyilir. Bu bilikləri,
tamamilə bir əqli əməliyyat olan düşüncə, təfəkkür kimi yollarla
əldə etmək mümkün deyildir. Allah Təala, bu elmi, seçdiyi saleh
qullarına ehsan edir.

İkincisi, maddi aləmdə, Allah
dostlarının vəsiləsi ilə meydana gələn xariqüladə hadisələrdir.
Allah Təala, bunları da seçdiyi qullarına verir.

Həm də bu, xalqın gözü önündə
gerçəkləşən zahiri hadisələr olduğundan, insanlarda maraq oyadır.
Xalq da buna etibar edir. Ancaq Məqbul olan birincisidir. Çünki bu
elmdə insanların duyğu və düşüncə dünyasına müraciət edən hikmətli
biliklər və dərin mənalar vardır.

Kəramət, zaman-zaman əshabi-kiram
arasında da gerçəkləşmişdir. Məsələn, hicrətin iyirmi üçüncü ilində
İranlılarla edilən döyüşdə Həzrət Ömər (radiyallahu ənh),
Mədineyi-Münəvvərə minbərindən, oradan kilometrlərlə uzaqda savaşan
ordu komandirinə:

“Ey Sariyə! Dağa, dağa!”-deyə istiqamət
verərək, İslam ordusuna kömək etmişdir. (İbn Hacər, əl-İsabə, II,
3)

Başqa bir misal da Həzrət Ənəsin
(radiyallahu ənh) izah etdiyi bu hadisədir:

Nəbinin (səllallahu əleyhi və səlləm)
əshabından Üseyd ibn Xüdeyr və Abbad ibn Bəşir, qaranlıq bir gecədə
Peyğəmbərin (səllallahu əleyhi və səlləm) yanından çıxaraq evlərinə
gedirdilər ki, qabaqda məşəl kimi iki işıq peyda oldu. Bu işıq,
onlar bir-birlərindən ayrılıncaya, evlərinə çatıncaya qədər hər
birinin yolunu işıqlandırdı. (Bax: Buxari, Səlat 79;
Mənaqibul-Ənsar 13)

Peyğəmbər Əfəndimizi (səllallahu əleyhi
və səlləm) özünə rəhbər edən və əshabi-kiramın izlərini izləyən
Allah dostlarının da həyatlarında bir çox kəramət meydana
gəlmişdir.

Buna bir misal olacaq başqa bir hadisə:
İman Əli Rza (rəhmətullahi əleyh), bir divarın yanında otururdu.
Yanına bir quş gəlib oxumağa başladı. Əli Riza (rəhmətullahi əleyh)
yanındakılara:

“Bu quş, onun yuvasına ilan
yaxınlaşdığını söyləyir. “Körpələrimi qurtarın!”-deyə fəryad
edir!”-dedi.

Yanındakılar quşun olduğu yerə getdikdə
gördülər ki, həqiqətən quşun yuvasında bir ilan onun yaxasını
buraxmır, orada gözləyir. Onlar bu mənzərəni görüncə, körpələri
qurtarmaq üçün ilanı öldürdülər.

Bəlqisin taxtının, Həzrət Süleymanın
(əleyhissəlam) möcüzəsi ilə deyil, Asəf ibn Bərxiyanın kəraməti ilə
gətirilməsindəki incəlik isə, Həzrət Süleymanın (əleyhissəlam)
mənəvi böyüklüyünün başa düşülməsi üçündür. Çünki öz əmrində olan
bir vəzirin belə bir kəramət göstərməsi həqiqətdə, Həzrət
Süleymanın (əleyhissəlam) böyüklüyünə işarədir.

Məlikə gəlmədən
əvvəl: “(Süleyman) dedi: (Bəlqisin) taxtını
tanınmaz hala salın, görək onu tanıyacaq, ya yox?!”
(Nəml surəsi, 41)

“(Bəlqis)
gəldikdə ona: Taxtın bu cürdürmü?
–deyildi. O da: Sanki odur! –deyə cavab verdi. (Süleyman qadının dərin zəka sahibi olduğunu
görüncə dedi: ) Bizə ondan
daha öncə (Tövhid
haqqında) elm verilmiş və
biz (ondan daha qabaq
Allaha) müti
(müsəlman) olmuşuq! (Süleyman) ona
Allahdan başqasına (günəşə,
aya) ibadət etməyi qadağan
etdi. (Yaxud Allahdan
başqasına tapınması o qadına Allaha ibadət etməyə mane
olmuşdu). Çünki o, kafir bir
tayfadan idi.” (Nəml surəsi,
42-43)

“(Bəlqəsin əqlini,
zəkasını yoxlamaq məqsədilə) ona belə deyildi: Saraya daxil ol! (Süleymanın sarayı büllurdan tikildiyi və altına su
buraxıldığı üçün Bəlqis) sarayı gördükdə onu dərin bir gölməçə hesab etdi və
(paltarı islanmasın deyə)
ətəyini qaldırdı. O
(Süleyman): Bu (su
deyil) büllurdan
tikilmiş (şəffaf)
bir saraydır! dedi.
(Bəlqis) dedi: Ey Rəbbim! Mən (günəşə sitayiş etməklə) özümə zülm etmişdim. Mən artıq Süleymanla
(Süleymanın sayəsində)
aləmlərin Rəbbi olan Allaha təslim
oldum!” (Nəml surəsi,
44)

Rəvayətə görə, Həzrət Süleyman, Səba
məlikəsi Bəlqis gəlməzdən əvvəl, bir köşk hazırlatmışdı. Bu köşkün
məhləsi büllurdan hazırlanmış, altından su axıdılmış və suya
balıqlar buraxılmışdı. Bəlqis, zəminin şəffaf bir maddə olduğunu
fərq edə bilmədiyi və sudan keçəcəyini sandığı üçün ətəyini
çəkmişdi. Bütün bu tədbir və tərtiblər onun öz ağlına və biliyinə
olan inamını sarsıtmış və könlünü ilahi hökmləri qəbula
hazırlamışdır. Beləcə Bəlqis, bunun bir bəşər hadisəsi olmadığını
dərk edib, orada ilahi qüdrət və əzəməti duydu, iman gətirdi və
müsəlman oldu.



Həzrət Süleymanın
vəfatı

Süleyman (əleyhissəlam) əsasına
dayanmış bir halda vəfat etmişdir. Əvvəlcə ətrafından heç kim onun
vəfat etdiyini bilməmişdi. Ancaq aradan xeyli vaxt keçdikdən sonra,
bir ağac qurdunun onun əsasını yeməsi və buna görə Həzrət
Süleymanın yerə yıxılması ilə vəfat etdiyi bilindi. Ayəti-kərimədə
belə buyrulur:

“Sonra
(Süleymanın) ölümünü hökm etdiyimiz zaman onun öldüyünü
onlara (cinlərə)
ancaq (Süleymanın) əsasını
yeyən bir ağac qurdu xəbər verdi. (Süleymanın əlini dayayıb durduğu əsa sınandan
sonra) o (ölmüş vəziyyətdə) yerə yıxıldıqda cinlərə bəlli oldu ki, əgər onlar
qeybi bilsəydilər, alçaldıcı əzab (məşəqqətli iş) içində qalmazdılar.” (Səbə surəsi, 14)

Süleyman (əleyhissəlam) axirətə köç
edəndə, nəşinin uzun müddət əsasına söykənmiş vəziyyətdə qaldığı
aydın olur. Cinlər üçün “alçaldıcı əzab” təbiri isə onların çətin
və məşəqqətli işlərdə çalışmalarından ötrü istifadə olunmuşdur.
Onlar Həzrət Süleymanın (əleyhissəlam) öldüyünü bilmədikləri üçün,
O, hələ həyatda ikən olduğu kimi yenə də o yorucu işlərinə davam
etmişdilər. Buradan da başa düşülür ki, cinlər qeybi bilmirlər.

Əzəmətli səltənət və mülkə sahib olan
Həzrət Süleymanın (əleyhissəlam) ayaq üstə ölməsi, nə qədər ibrətli
və düşündürücü bir hadisədir! Əslində bütün peyğəmbərlərin sözləri,
həyatları və başlarına gələn hadisələr, onlardan sonra gələn bütün
ümmətlərə ibrət vəsiləsidir.

Eynilə bunun kimi
dünyanın faniliyi və Həzrət Süleymanın əzəmətli səltənətinin
keçiciliyi, bir öyüd və zərbi-məsəl halına gəlmişdir. Ziya Paşa
məşhur tərkibi-bəndində belə
deyir:

Seyr etdi həva üzrə denir
taxtı-Süleyman

Ol səltənətin yellər əsər indi
yerində!…

(Bir zaman dillərə dastan olan
Süleymanın taxtının yerində indi yellər əsir.)

Yunus Əmrə Həzrətlərinin bu dördlüyü də
bu həqiqəti nə gözəl ifadə edir:

Mal sahibi, mülk sahibi

Hanı bunun ilk sahibi?

Mal da yalan, mülk də yalan,

Var bir az da sən
oyalan12!…



Səltənət və
Təvazö

Süleyman (əleyhissəlam), çox mütəvazi
idi. Səhərlər durub ilk olaraq fağır və qəriblərin yanına gedir,
onlarla oturur və:

“Fağıra, fağırlarla olmaq
yaraşır!”-deyirdi.

Süleyman (əleyhissəlam) və sərçə
arasında baş vermiş belə bir hadisə məşhur olmuşdur:

Süleyman (əleyhissəlam), bir gün
sərçəni töhmətləmişdi. Bunun üstündə sərçə, Həzrət Süleymanı
hədələyib:

“–Sənin səltənətini və
sarayını məhv edərəm!”-dedi.

Süleyman (əleyhissəlam):

“–Sənin cüssən nədir
ki, mənim sarayımı məhv edəsən!”-dedi.

O kiçik quş belə cavab verdi:

“–Qanadlarımı isladar
və bir vəqf torpağına sürtərəm. Sonra da qanadlarıma bulaşan vəqf
torpağını sənin sarayının damına daşıyaram. Beləcə mənim daşıdığım
o toz da sənin sarayını yerlə-yeksan etməyə kifayətdir!”

Qissədən hissə olaraq bu hadisədən,
vəqf mallarının nə qədər əhəmiyyətli olduğunu və onlardan istifadə
edərkən ədalətə nə dərəcədə riayət etməyimizin lazım gəldiyini
anlayırıq.



Həzrət Süleymandan
sonra

On iki qəbilədən meydana gələn İsrail
oğulları, Həzrət Süleymandan (əleyhissəlam) sonra ikiyə
ayrılmışdır. On qəbilədən İsrail dövləti, digər iki qəbilədən də
Yəhuda dövləti quruldu. O qəbilədan qurulan İsrail dövlətini E. Ə.
721-ci ildə Asurilər yıxmışdır.

İki qəbilədən qurulan Yəhuda dövlətini
isə E.Ə. 586-cı ildə Babil hökmdarı Büxtünnəssər yıxdı.
Büxtünnəssər Qüdsü yandırdı. Xalqın çoxunu öldürdü, qalanları da
Babilə sürgün etdi. Bu zalım, Nəmruddan sonra dünya hakimiyyətini
əlinə keçirən ikinci imansız kraldır. Babili abadlaşdırıb özünə
mərkəz etdi. Şərq və qərbdə ona qarşı çıxacaq adam qalmadı. Beləcə
Büxtünnəssər qürura qapılaraq ilahlığını elan etdi. Axırda da
ağlını itirərək özünün bir öküz olduğunu zənn etməyə başladı. Yeddi
il, meşədə dolaşdı. Bu arada krallığı onun xanımı idarə etdi. Ancaq
vəfat etmədən bir il əvvəl, ağıllandığı və sonra da öldüyü
söylənilir.

Büxtünnəssər, Qüds şəhərini dəfələrlə
talan edib, Tövrat və Zəburu yandırmış, ortadan götürmüşdür. Beləcə
zaman keçdikcə Tövratın bir çox yeri təbii olaraq unudulmuşdur.
Yaddaşda qalanlar yazılmağa başlandıqda isə, Tövrat əsl mahiyyətini
tamamən itirmiş, ortaya bir-birini tutmayan müxtəlif Tövrat
nüsxələri çıxmışdır. Təqribən E.Ə. 500-cü illərdə yaşamış olan Əzra
(Üzeyr), yazılan bu nüsxələri toplamışdır.

İran hökmdarı Nüşek
(Koreş və ya Cyrus), Babillərə qalib gəldikdə, İsrail oğullarının
yenidən Qüdsə dönmələrinə izn verdi. Buraya yerləşən İsrail
oğulları, E.Ə. 515-ci ildə Məscidi-Əqsanı təmir etdilər.
Öncə farsların, sonra Makedoniyalıların əmri altında yaşadılar.
Bizim eranın 63-cü ilində Romalılar, Qüdsü ələ keçirib yəhudiləri
buradan uzaqlaşdırınca, Məscidi-Əqsa yenidən yıxıldı.

İsrail oğullarının tarix boyu bu qədər
bəlaya və zülmə uğramaları öz azğınlıqlarındandır. Çünki onlar bu
azğınlıqları üzündən, nəfslərinə uymadığı zaman, işlərinə gəlməyən
Tövrat və Zəburdakı ayələri dəyişdirmişlər, beləcə haqq dini
pozmuşdular. Hətta bu işlərində onlara mane olmaq istəyən Zəkəriyya
(əleyhissəlam) və Yəhya (əleyhissəlam) kimi peyğəmbərləri də heç
acımadan şəhid etmişdilər.



Harut və Marut
qissəsi

Yəhudilər arasında sehr çox yayılmışdı.
Bu səbəbdən Həzrət Süleymanın böyük bir sehrbaz olduğunu,
hökmdarlığı da sehr ilə əldə etdiyini, heyvanlara və cinlərə ovsun
ilə hökm etdiyini söyləyir və buna inanırdılar. Qurani-Kərim,
Peyğəmbər Əfəndimizə (səllallahu əleyhi və səlləm) endiriləndə
orada Həzrət Süleymanın peyğəmbər olduğu bildirilmişdir. Buna görə
yəhudilər “Mühəmməd, Süleymanı peyğəmbər zənn edir, halbuki o, bir
sehrbazdır!”-demişdilər. Bu iddiaya qarşı aşağıdakı ayəti-kərimə
nazil oldu.

“(Yəhudilər)
Süleymanın səltənətinə
(şahlığına) dair şeytanların oxuduqlarına (sehr kitablara) uydular. Süleyman (bu
kitablara uymadığı üçün) kafir olmadı, lakin şeytanlar (bildikləri) sehri və Babildə Harut və Marut adlı iki mələyə nazil
olanları xalqa öyrədərək kafir oldular. Halbuki (o iki mələk):
"Biz (Allah tətəfindən
göndərilmiş) imtahanıq
(sınağıq), sən gəl kafir olma!" - deməmiş heç kəsə sehr
öyrətmirdilər. (Bununla belə
yəhudilər) yenə də ər-arvad
arasına nifaq salan işləri onlardan öyrənirdilər. Lakin
onlar (sehrbazlar)
Allahın izni olmadan heç kəsə zərər
verə bilməzlər. Onlar (yəhudilər) ancaq
özlərinə faydası olmayan, zərər verən şeyləri öyrənirdilər.
Həqiqətən, onlar (yəhudilər) belə
şeyləri satın alanların (Allahın kitabını şeytan əməlləri ilə mübadilə
edənlərin) axirətdə payı
olmadığını yaxşı bilirlər. Kaş ki, onlar özlərini nə qədər yaramaz
bir şeyə satdıqlarını biləydilər!” (Bəqərə suərəsi, 102)

Müfəssir Fəxrəddin ər-Razi, Harut və
Marut adlı iki mələyin yer üzünə endirilmə səbəbini belə
açıqlayır:

Şübhəsiz o dövrdə sehrbazlar
çoxalmışdı. Bunlar, sehr mövzusunda daha əvvəl bilinməyən şeyləri
ortaya çıxardılar, daha da irəli gedərək peyğəmbərlik iddiasında
oldular və hər kəsə meydan oxudular. Buna görə Allah Təala,
insanları bu yalançı peyğəmbərləri tanıyıb onlara qarşı qoya
bilmələri üçün, insanlara sehr öyrətmək üzrə, ayəti-kərimədə bəhs
edilən Harut və Marut adlı mələklərini göndərdi. Şübhəsiz, Allah
hər şeyin iç üzünü ən yaxşı biləndir.



Həzrət Süleymanın
fəzilətləri

1.Külək, Həzrət Süleymanın (əleyhissəlam) əmrinə
verilmişdi. Rəsulullaha (səllallahu əleyhi və səlləm) necə bütün
mələklər xidmət etməyə borclu isə, külək də onun əmrlərini yerinə
yetirirdi.

2.Bilindiyi kimi, Rəsulullah (səllallahu əleyhi və
səlləm) də Merac gecəsi bir anda ərşi-əlaya çıxmışdır. Süleyman
(əleyhissəlam) isə dilədikdə, ilahi bir lütf olaraq yer üzündə iki
aylıq yolu bir gündə qət edirdi.

3.Rəsulullahı (səllallahu əleyhi və səlləm) daim
bir buludun kölgələməsi kimi Həzrət Süleymana (əleyhissəlam) quşlar
kölgə əmələ gətirirdi.

4.Qiyamət günündə, Rəsulullahın (səllallahu əleyhi
və səlləm) “Livai-Həm”13-i altında bütün peyğəmbərlər, Allah dostları,
şəhidlər və saleh insanların toplanacaq olması kimi Həzrət
Süleymanın (əleyhissəlam) əmri və idarəsi altında bütün məxluqat
xidmət üçün toplanırdı.

5.Bütün dünya və axirət nemətləri, Rəsulullahın
(səllallahu əleyhi və səlləm) əmrinə hazır qılınması kimi Həzrət
Süleymana (əleyhissəlam) da bütün dünyəvi mülk və səltənət
verilmişdi.



İNFAQ

Süleyman (əleyhissəlam), ona bəxş
edilən dünya sərvətini daim qəlbinin xaricində daşımış bir
peyğəmbərdir. Allah Təala bizə, varlıq sahibi bir peyğəmbər olaraq
Həzrət Süleymanı (əleyhissəlam) misal çəkmişdir. Bütün insanlar bir
yerə yığışsalar belə heç bir insanı Süleyman (əleyhissəlam) qədər
zəngin etməyi bacarmazlar. Çünki rüzgarlar, heyvanlar, qandal
vurulmuş azğın şeytanlar, sözsüz, onun əmri və idarəsi altında idi.
Bu qədər səltənətə sahib olmasına baxmayaraq Süleyman
(əleyhissəlam):

“Mən bir fağıram. Fağıra, fağırlarla
bərabər olmaq yaraşır!” –deyərək, qərib və kimsəsizlərlə bir yerdə
olardı.

Həzrət Mövlana (qüddisə sirruh), bu
beytində fağır və dərdlilərlə həmdərd olmağın mənəvi qazancını nə
gözəl açıqlayır:

“Fağırlıq və möhtaclıq içində boğulan
könüllər, dumanla dolu bir evə bənzəyir. Sən onların dərdini
dinləmək və dərdlərinə dərman olmaq şərtilə o dumanlı evə bir
pəncərə aç ki, onun qaranlığı çəkilsin və sənin də qəlbin
həssaslaşıb ruhun incəlsin.”

Belə evlərə bir pəncərə aça bilmək,
ancaq fağır və kimsəsizlərə infaq etməklə gerçəkləşir. İnfaq etmək,
mal və sərvətin şükür ifadəsidir. Verilən nemətlərə şükür etmənin,
nemətləri daha da artıracağı Cənabi-Haqqın qullarına verdiyi bir
vəddir. Allah Təala buyurur:

لَئِن شَكَرْتُمْ لأَزِيدَنَّكُمْ وَلَئِن كَفَرْتُمْ
إِنَّ عَذَابِي لَشَدِيدٌ

“…Əgər
(Mənə) şükür etsəniz, sizə (olan nemətimi) artıracağam. Yox, əgər nankorluq etsəniz,
(unutmayın ki) Mənim əzabım, həqiqətən şiddətlidir!”
(İbrahim surəsi, 7)

Həzrət Peyğəmbər
(səllallahu əleyhi və səlləm), infaq etməyi çox sevərdi. Bir
Hədisi-Şərifdə Allah
Təalanın:

“Ey insan oğlu! İnfaq
et ki, sənə də infaq edilsin…” buyruğunu bildirmişdir. (Buxari, Təfsir, 11/2; Müslim,
Zəkat, 36, 37)

Rəsulullah (səllallahu əleyhi və
səlləm), çox arzu edirdi ki, comərdlik müslümanın bir xarakteri
halına gəlmsin. O belə buyurdu:

“Yalnız iki şəxsə
qibtə edilir: Biri, Allahın, mal verib haqq yolunda xərcləməyə
müvəffəq qıldığı şəxs; digəri, Allahın, elm bəxş etdiyi və bu elmə
əməl edən, başqasına öyrədən (yəni elmini infaq edən) kimsədir.” (Buxari,
Elm, 15; Müslim, Müsafirin, 266-268)

Mülkün həqiqi sahibi Haqq Təaladır.
Necə ki, Qurani-Kərimdə buyurulduğu kimi:

“(Ya Rəsulum!)
De: Ey mülkün sahibi olan Allah! Sən
mülkü istədiyin şəxsə verər, istədiyin şəxsi yüksəldər və istədiyin
şəxsi alçaldarsan. Xeyir yalnız Sənin əlindədir. Həqiqətən, Sən hər
şeyə qadirsən! Gecəni gündüzə, gündüzü isə gecəyə qatarsan. Ölüdən
diri, diridən isə ölü çıxararsan. İstədiyin şəxsə saysız-hesabsız
ruzi verərsən.” (Ali-İmran
surəsi, 26-27)

Ayəti-kərimədən də anlaşıldığı kimi
mülk, həqiqətdə nə fərdlərin, nə də cəmiyyətindir. Mülk Allaha
aiddir. Ayrı-ayrı adamlar da, cəmiyyət də Haqq Təalanın mülkündə
yaşayır, Onun verdiyi rizqlərlə keçinir. İnsanların sahib olduqları
şeylər isə yalnız müəyyən bir zaman fasiləsi içində, mülk üzərində
müvəqqəti bir istifadə haqqıdır.

Bu etibarla mal, mülk və mövqe,
insanlar üçün ən böyük imtahan vəsiləsidir. Həzrət Süleymanın
(əleyhissəlam) səltənəti, bir zaman gəlmiş, tamamən əlindən
alınmışdı; ancaq istiğfar etmiş və sahib olduqları iadə edilmişdi.
Bu hadisədən ibrətlə bir Allah dostu buyurur:

“Rizqin dalınca deyil, Rəzzaqın (rizq
verən) dalınca qaç!”

Çünki həqiqətdə mülk də səltənət də,
Allahındır. Ayəti-kərimələrdə buyrulur:

“Hər kəs
(dünyada) izzət-qüdrət (şərəf-şan) istəsə, (bilsin ki,
dünyada da, axirətdə də) bütün izzət-qüdrət (şərəf-şan) ancaq
Allaha məxsusdur…” (Fatir
surəsi, 10)

“Göylərin və yerin
hökmü Allaha məxsusdur. Allah hər şeyə qadirdir!”
(Ali-İmran surəsi, 189)

Bu ayəti-kərimələr göstərir ki, biz
qullar üçün dünyanın əsl səltənəti, Allahı zikr etmək, Onu
unutmamaq, Onun yaratdıqlarına xidmət və Onun rizası üçün
əlimizdəkilərdən infaq etməkdir.

Qurani-Kərimdə “infaq” kəlməsi bir çox
yerdə işlədilir. Bu ayələr, dərinliyinə qetdikdə infaqın, mal və
canın əsl sahibi olan Allaha nəzr etmək mənasına gəldiyi anlaşılır.
Bu, bizi Rəbbimizin ehsan etdiyi nemətləri yenə Onun rizası
doğrultusunda xərcləməyə dəvət edir. Buna görə müsəlman, həm
varlığını, həm də canını Allaha nəzr edən insandır.

***


İmanın ilk meyvəsi mərhəmətdir.
Mərhəmətin əldə edilə bilməsi və ya artması isə, infaqla yaxından
əlaqəlidir. Mərhəmətdən uzaq bir könül, ölü bir könüldür. Hər işə
başlarkən söylədiyimiz bismillah və hər zaman oxuduğumuz Fatihə
surəsinin, Allahın mərhəmət sifətləri olan Rəhman və Rəhim adları
ilə başlaması bunun əhəmiyyətini göstərir. Peyğəmbərlər və
vəlilərin həyatlarının mərhəmət mənqibələri (hekayət) ilə dolu
olması da bir möminin həyatında mərhəmətin nə qədər əhəmiyyətli bir
fəzilət olduğunu göstərir.

Həzrət Peyğəmbər (səllallahu əleyhi və
səlləm):

“Mərhəmət edənlərə,
Haqq Təala mərhəmət edər. Siz yer üzündəkilərə mərhəmət edin ki,
göy üzündəkilər də sizə mərhəmət etsin…” (Tirmizi, Birr, 16; Əbu Davud, Ədəb, 58) buyuraraq,
mərhəmətin kainatdakı bütün varlıqlar arasında cərəyan etdiyini
bildirmişdir.

Mərhəmətin ən gözəl təzahürü, eyni
zamanda bir qulluq vəzifəsi olan infaqla gerçəkləşdiyindən,
qardaşlıq duyğularının zəiflədiyi, hüzur və sükunun itdiyi, kin və
düşmənliyin çoxaldığı cəmiyyətimizdə, ciddi bir infaq
səfərbərliyinə ehtiyac vardır. Çünki iztirablı və möhtac insanların
yerində biz də ola bilərdik. Bunun üçün onlara olan infaqımız,
Rəbbimizə qarşı bir şükür borcudur.

Haqq Təala, müttəqilərin vəsflərini
sayarkən:

“…Onlara verdiyimiz
ruzidən (ailələrinə,
qohum-qonşularına və digər haqq sahiblərinə) sərf edirlər.” (Bəqərə surəsi, 3) buyurmaqdadır.

Allah üçün vermənin
ümumi adı olan sədəqə və infaq, var olanı verməkdən başlayır.
Varlığı olmayan üçün, yarım xurma belə nə gözəl bir infaqdır! Bu
qədəri belə, qulu, cəhənnəm atəşindən mühafizə edə bilər.
Rəsulullah (səllallahu əleyhi və səlləm), hər mömini zəngin qəbul
etmişdir. O, Hədisi-Şərifində,
yaxşılığı tövsiyə etmək, məzluma kömək etmək, dərdli olanlara
təsəlli vermək, xəstələri ziyarət etmək, dərdli könülləri
sevindirmək və yoldan əziyyət verici şeyləri götürmək kimi
xüsusiyyətlərin, səmimi mömin üçün bir sədəqə olduğunu
bildirmişdir.

Həqiqət budur ki, əsl zənginlik, könül
zənginliyidir. Könlü zəngin olanların, bir təbəssümü belə sədəqə
yerinə keçər. Könlü zəngin olan, təbəssümü və sevgisi ilə ətrafına
fərəh və hüzur verir. Könlü fağır olanları isə, heç bir şey
zənginləşdirməz.

Deməli, həqiqi zənginlik, mal çoxluğu
deyil, könül zənginliyi ilədir. Həqiqi möminlər də, bu zənginlik
nemətinə sahib olub infaq edənlərdir.

Yərmük hərbində Haris ibn Hişam, İkrimə
ibn Əbu Cəhl, İyaş ibn Əbi Rəbia (radiyallahu ənhüm), şiddətli bir
döyüşdən sonra, yaralı bir vəziyyətdə, qızmar günəşin altında, isti
qumlar üzərində susuz bir halda qıvrılırkən, son nəfəslərində
onlara verilən suyu içməyib yanında inləyən qardaşına təklif
etmişdi. Ancaq özünə su ikram edilən şəxs, daha suyu içmədən vəfat
etmiş və bu vəziyyət onların hər üçündə də eyni şəkildə
gerçəkləşmişdi. Yəni üçü də son nəfəslərində bir udum su belə
içmədən şəhid olmuşdular. Bir udum su, beləcə ortada qalmışdı.
(Bax: Hakim II, 270)

Bax bu, bir möminin mükəlləf olduğu
qayğıkeşlik və həssaslığın mükəmməl bir təzahürüdür. İnfaqın ən
yüksək dərəcəsi olan isarın gözəl bir nümunəsidir.

İnfaqın, bir möminin təməl
xislətlərindən biri olduğunu Haqq Təala ayəti-kərimədə belə
bildirmişdir:

الَّذِينَ يُنفِقُونَ فِي السَّرَّاء
وَالضَّرَّاء وَالْكَاظِمِينَ الْغَيْظَ وَالْعَافِينَ
عَنِ النَّاسِ وَاللّهُ يُحِبُّ
الْمُحْسِنِينَ

“O müttəqilər ki,
bolluqda da, qıtlıqda da (mallarını yoxsullara) xərcləyər, qəzəblərini udar, insanların günahlarından
keçərlər. Allah yaxşılıq edənləri sevər.” (Ali-İmran surəsi, 134)

Mömin, həssas, incə, fədakar, comərd,
mərhəmətli, şəfqətli və isar sahibi olmalıdır.

Allah Rəsulunun bildirdiyi kimi,
susuzluqdan ləhləyən bir itə su verən günahkar bir qadın, sırf bu
mərhəmətli davranış səbəbi ilə minlərcə günahı əfv edilmiş və
cənnətə nail olmuşdur. Bunun əksinə, pişiyinə mərhəmətsiz
davranaraq, onun aclığına fikir verməyən və bu səbəbdən ölməsinə
səbəb olan bir qadın da cəhənnəmə girmişdir. (Bax: Buxari, Ənbiya,
54; Müslim, Səlam, 151, 152) Bu misallar, bir müsəlmanın könül
aləminə yol göstərməsi baxımından nə qədər ibrətlidir!

Qurani-Kərimdə, Haqq Təalaya yaxın ola
bilməyimiz üçün sevdiklərimizdən infaq etməyimiz lazım gəldiyi
bildirilir:

لَن
تَنَالُواْ الْبِرَّ حَتَّى تُنفِقُواْ مِمَّا تُحِبُّونَ وَمَا
تُنفِقُواْ مِن شَيْءٍ فَإِنَّ اللّهَ بِهِ
عَلِيمٌ

“Sevdiyiniz
şeylərdən (haqq
yolunda) sərf etməyincə
savaba çatmazsınız. Şübhəsiz ki, Allah (Onun yolunda) xərclədiyiniz hər bir şeyi biləndir!” (Ali-İmran surəsi, 92)

***

Vəqflər ən gözəl infaq müəssisələridir.
Vəqflər, Yaradandan ötrü yaradılanlara sevgi, şəfqət və mərhəmətin
ortaya qoyulduğu müəssisələrdir. Kainatda, övlad, mal, mülk və
səhhət kimi nemətlərin insan oğluna əmanət olaraq verilməsi insana,
bu əmanətləri tələbkar və həssaslıqla qorumaq və lazımlı şəkildə
sərf etmək məsuliyyətini yükləməyir. İnsanın öz istifadəsinə
verilmiş bu əmanətləri yerli-yerində istifadə edib, vaxtı gəldikdə
də aldığı kimi sahibinə çatdırması, özü üçün bir rəhmət, bərəkət və
məğfirət vəsiləsidir.



Sərvətdə isə
qayə, “İnsanların ən
xeyirlisi, insanlara ən faydalı olandır.” (Süyuti, əl-Cameus-Səğir, II, 8) Hədisi-Şərifinin
sirrinə vaqif ola bilməkdir. Pulun yeri könül deyil, pul qabıdır!
Arif bir şairin bu qitəsi insanın qəflətini nə gözəl
anladır:

Bir misafirxanadır
dünyayi dun14

Anda bir kaşane
də15, viranə də,

Bu
onulmaz16 çarəsiz sevdadayam,

Xane qurdurdum misafirxanada!

Bilinməlidir ki, fağırların və
qəriblərin duası, varlı və güclülər üçün bir hüzur qaynağı və
mənəvi bir köməkdir. Fağırlıq və möhtaclıq, bir zillət və əziklik
deyil, bəlkə axirət tərəfi aydınlıq, ilahi bir hikmət və lütf
təzahürüdür.

Əbu Dərdanın (radiyallahu ənh) rəvayət
etdiyinə görə də Rəsulullah Əfəndimiz əshabına belə deyirdi:

“Mənə zəifləri
çağırın. Çünki siz ancaq zəifləriniz(in dua və bərəkəti) ilə rizqləndirilir və yardım edilirsiniz.”
(Əbu Davud, Cihad, 70; İbn Hənbəl, V,
198)

Ümeyyə ibn Xalidin (radiyallahu ənh)
rəvayət etdiyinə görə, Rəsulullah (səllallahu əleyhi və səlləm),
Allahdan fağır olan mühacirlər hörmətinə müsəlmanlara zəfər və
yardım ehsan etməsini istəyirdi. (Təbərani, Mucəmul-kəbir, I,
292)

Zəkat və infaq ibadəti

a)Varlı insanların, sərvətlərinin əsiri olmadan
nəfsani azğınlıq təmayüllərinə sədd çəkmək,

b)Möhtacların zənginlərə qarşı kin və həsəd kimi
mənfi duyğular bəsləməsinə mane olmaq,

c)İctimai intizamı qorumaq üçün, fağır ilə zəngin
arasındakı müvazinət və məhəbbəti təmin etmək, bir çox səbəbdən
möminlərə fərz qılınmışdır.

Bunun üçün zəngin, malını haradan
qazanıb haraya sərf etdiyindən, qazanclarının halalmı, harammı
olduğundan və etməsi lazım gələn zəkat, sədəqə, xeyir və həsənat
işlərindən Allahın hüzurunda hesaba çəkiləcəkdir. Zəngin, sahib
olduqlarının müəyyən bir qismini fağırlara verməyə borclu
qılınmaqla; sərvəti baxımından böyük bir imtahana tabe tutulmuşdur.
Ancaq imtahan edildiyi digər məsələlərlə birlikdə bu infaq
imtahanını da qazandığı təqdirdə zəngin insan, Rəbbinin rizasını
qazanmaq, cənnət nemətlərinə qovuşur.

Fağırlar da yoxsulluq vəziyyətində
səbir göstərmək, düşdükləri vəziyyətdən şikayətçi olmamaq,
insanlara yük olmayıb, varlı insanlara qarşı kin və həsəd
bəsləməmək, çətin vəziyyətlərdə əxlaq və iffətlərini qorumaq kimi
məsələlərdən hesaba çəkiləcəklər. Əgər bütün bu davranışların
nəticəsi Allahın rizasına uyğun gələrsə, bax o zaman onun dünya
sıxıntısı, əbədi axirət səadəti ilə bəzənəcəkdir

Şükür edən comərd zənginlər ilə səbirli
heysiyyətli fağırlar, insanlıq şərəfini daşımaq və ilahi rizanı
qazanmaq baxımından bərabərdirlər. Buna münasib İslamda, kibrli,
simic zənginlər ilə şikayətçi olan fağırlar qınanmışdır. Həzrət
Peyğəmbər (səllallahu əleyhi və səlləm):

“Ya Rəbbi! Fağırlıq və
zənginliyin afətlərindən sənə sığınıram.” (Buxari, Dəavat, 45) deyə dua etmişdir.

Xülasə, insan, bir xilqət kimi dünyaya
meyllidir. Dünya malı da nəfsə cazib gəlir. Dünyaya aldananlar
doymaq bilməzlər. Mal yığdıqca insanın hərisliyi daha da artar,
hərisli olur. Gözünü pul və mal hərisliyi bürüyən insanın mərhəmət
və şəfqət hissləri azalır. Artıq infaq etmək ona çətin gəlir. Nəfsi
ona: “Artıq zəngin ol; gələcəkdə daha çox infaq edərsən!”-deyə
təlqin edir. Belə bir insan, ruhən xəstə və cismən taqətsizdir.

Haqq Təala, ayəti-kərimədə ölüm anında
yuxudan oyanır kimi özünə gələn insanın əbədi bir peşmanlıqla belə
dediyini bildirir:

“Birinizin ölümü
çatıb: Ey Rəbbim! Mənə bir az möhlət versəydin, sədəqə verib
salehlərdən olardım! –deməmişdən əvvəl sizə verdiyim ruzidən
(Allah yolunda) xərcləyin.” (Münafiqun surəsi, 10)

Ancaq bu vəziyyətdə, artıq iş-işdən
keçmiş olacağı üçün, Allah Təala, qulunun belə deməkdən əvvəl ona
verdiyi nemətlərdən infaq etməsini əmr etmişdir. Əks halda qulun
düşəcəyi peşmanlıq, yenə ayəti-kərimələrdə nə qədər ibrətli bir
şəkildə anladılmışdır:

“Onu
(qiyaməti) gördükləri gün (dünyada və ya qəbir evində) yalnız bir axşam, yaxud bir səhər qaldıqlarını
sanacaqlar!” (Naziat surəsi,
46)

“Elə bir gün ki,
onlar (bütün insanlar
qəbrlərindən) çıxacaq,
onların heç bir şeyi Allahdan gizli qalmayacaqdır.
(Allah buyuracaq:)
"Bu gün hökm kimindir?
(Heç kəsin qımıldanmağa belə cürəti
çatmadığından Allah Özü cavab verəcəkdir: ) "Bir olan (heç bir şəriki, bənzəri olmayan), (qüdrətilə hər
şeyə) qalib olan
Allahındır!” (Mümin surəsi,
16)

“(Ya Rəsulum!)
Kaş günahları öz Rəbbinin
hüzurunda (günahlarından
utanaraq) başlarını aşağı
dikib: Ey Rəbbimiz! (Dünyada
yalan hesab etdiyimiz qiyaməti və onun əzabını) gördük, (peyğəmbərlərin doğru dediklərini, haqq olduqlarını
Səndən) eşitdik. İndi
bizi (dünyaya)
qaytar ki, yaxşı iş görək.
Biz (Sənin
vəhdaniyyətinə) tam
yəqinliklə inandıq! –deyəndə görəydin!” (Səcdə surəsi, 12)

 


İnfaqda
ədəb

İnfaqda ədəb çox
mühümdür. Xüsusilə verən, alan şəxsə təşəkkür duyğuları içində
olmalıdır. Çünki alan, verəni fərz olan bir borcdan qurtarıb əcrə
nail olmasına vəsilə olmuşdur. Verilən sədəqə, verən şəxsi xəstəlik
və müsibətlərdən mühafizə edir. Ayəti kərimədə bu ibadətin
əhəmiyyəti vurgulanmaq üçün “almaq” feli bir başa Haqq Təalaya ətf
edilərək (aid edilərək): “Sədəqələri Allah alır” buyrulur. (Tövbə surəsi, 104)

İnfaq edərkən diqqət
etməyimiz lazım gələn ədəbi Qurani-Kərim belə açıqlayır:
“Ey iman gətirənlər! Sədəqələrinizi
malını riyakarlıqla (özünü
xalqa göstərmək üçün) sərf
edən, Allaha və axirət gününə inanmayan şəxs kimi, minnət qoymaq və
əziyyət verməklə puça çıxarmayın…” (Bəqərə surəsi, 264)

Bu ayələrdə xeyir və həsənatda olmaq
təşviq edilməklə bərabər, xeyir işlərkən riayət edilməsi lazım
gələn ədəb açıq bir şəkildə anladılır. Yəni könül qıraraq, nəzərdən
salaraq, əziyyət edərək və başa vuraraq edilən bir xeyrin Allah
qatında heç bir qiyməti yoxdur. Doğrusu, belə edilən xeyirlər,
edəni əzaba sürükləyən ağır günahlardandır. Çünki bütün qəlblər
nəzərgahi-İlahi (Allahın baxmaqda olduğu yer)dir. Mövlana
Həzrətləri:

“Sən, varlığını, malını, mülkünü gözəl
bir şəkildə infaq et və, bir könül al ki, o könlün duası, məzarda,
o qapqara gecədə sənə işıq versin, nur olsun!…” buyurur.

Yenə Mövlana (qüddisə sirruh), Haqq
Təalaya şükür borcunun yerinə yetirilməsinə vəsilə olduğundan,
yoxsul və möhtac kimsələrin comərdlər üçün bir nemət olduğunu,
comərdliyin ancaq onlar sayəsində gerçəkləşdiyini, bunun üçün
onların könüllərini incitməmək lazım gəldiyini bu şəkildə
anladır:

“Yoxsul insan comərdlərin güzgüsüdür.
Əsla güzgüyə qarşı könül qırıcı sözlər söyləyərək onu bulandırma!
(Yəni yoxsulun könlünə qarşı həssas ol!)

Ey bu xüsrana düşmək istəməyən! Sən
məxluqatı comərdliyinlə əhatə et ki, ariflərdən olasan!…”

Comərdliyin güzgüsü
olan fağırlara ediləcək infaqda ən gözəl ədəb, Hədisi-Şərifdə bildirildiyi kimi, “sağ əlin verdiyini sol əl bilməyəcək”
şəkildə verməkdir. İnfaq edərkən və sədəqə verərkən bu incə ədəbə
riayət edənlər, qiyamət günündə Ərşin kölgəsində kölgələnənlərdən
olacaqlar. (Buxari, Əzan, 36) Xeyir işində bu incəliklərin
gerçəkləşə bilməsi üçün əcdadımız, saysız vəqflər qurmuşdur. Bu
vəqflər üzərindən edilən infaq və yardımlar, kimin tərəfindən
edildiyi bilinmədiyi üçün riyakarlıq və kibrlənmə təhlükəsindən də
uzaqdır. Alan, verəni bilmədiyi halda ona dua
halındadır.

Fatehin vəqfiyyələrindən olan bu
vəqfiyyə (vəqf edənə aid şərtnamə) bu barədə ən gözəl bir
misaldır:

“Mən ki İstanbul fatehi Allahın aciz
qulu Fateh Sultan Mehmet; alın tərimlə malik olduğum 136 dükanımı
aşağıdakı şərtlər altında vəqf elədim:

***

Külliyəmdə bina və inşa eylədiyim
aşxanada şəhidlərin yoldaşları, yetimləri və İstanbul fağırları
üçün yemək hazırlansın! Ancaq gələ bilməyən qüsurluların yeməkləri,
hava qaraldıqdan sonra bağlı qablar içində, gözlərdən iraq olaraq
evlərinə aparılsın!…”

Göründüyü kimi Fateh Sultan Mehmet xan
vəqfiyəsində, cəmiyyətin qorunmağa möhtac fərdləri üçün ən həssas
ədəb ölçüləri ilə qaydalar qoymuşdur. Padşahın belə bir ədəb
nümayiş etdirən cəmiyyətin fərdləri də, zəkatlarını bir zərf içində
məscidlərdəki zəkat daşlarına qoyur, möhtaclar da oradan verəni
görmədən ehtiyacları lazım olan qədər alırdılar.

Digər tərəfdən iffəti səbəbdən halını
ərz edə bilməyənlərə də ediləcək infaq çox mühümdür. Haqq Təala
buyurur:

“(Sədəqə)
Allah yolunda canından
keçərək (dolanmaq, ruzi kəsb
etmək üçün) yer üzündə
hərəkət edə bilməyən (və ya
buna imkanı olmayan) yoxsullar üçündür. Belə şəxslər həyalı olub dilənçilikdən
çəkindiklərinə görə nadanlar onları dövlətli hesab edirlər.
(Ya Rəsulum!) Sən isə onları üzlərindən tanıyırsan. Onlar heç
kəsdən israrla bir şey istəməzlər. Sizin mallarınızdan
(bunlara) nə verdiyinizi, şübhəsiz ki, Allah bilir! Mallarını
gecə və gündüz, gizli və aşkar (yoxsullara) sərf
edənlərin Rəbbi yanında böyük mükafatları vardır. Onların
(axirətdə) heç bir qorxusu yoxdur və onlar qəm-qüssə
görməzlər.” (Bəqərə surəsi,
273-274)

***

Dinin əsl qayəsi, Allahın birliyini
təsdiqdən sonra, gözəl, zərif, dərin insan yetişdirmək və bu yolla
hüzulu bir cəmiyyət mühiti meydana gətirməkdir. Bu təkamül də ancaq
könüldə təzahür edən şəfqət və mərhəmət hissi, onun gözəl təzahürü
olan zəkat və infaq ilə mümkündür. Hər bir mömin ürəyinin, bütün
məxluqatı şəfqət və mərhəmətlə əhatə etməsi lazım gəlir.

Rəbbimizin mülkündə yaşayırıq. Onun
nemətləri ilə rizqlənirik. Mali ibadətlərdə səhlənkarlıq
göstərənlər, kimin malını, kimdən əsirgədiklərini düşünmürlər
mi?

Sevmənin nəticəsi fədakarlıqdır. Sevən,
sevdiyinə qarşı sevgisi ölçüsündə fədakarlıq etməyi zövq və vəzifə
olaraq icra edir. Bu vəziyyət, aşiqin, məşuquna can qurban etməsinə
qədər gedir.

Ey mülkün həqiqi sahibi olan Allahım!
Sənin yolunda mərhəmət, şəfqət və infaqın bütün təzahürləri könül
həyatımızın tükənməz xəzinəsi olsun!

Amin!…

 


TƏKRAR ÜÇÜN
ÇALIŞMALAR

A.Aşağıdakı suallara cavab verin:

1.Quranda bəhs edildiyinə görə Həzrət Süleymanın
(əleyhissəlam) imtahanı necə olmuşdur?

2.Süleyman (əleyhissəlam), Bəlqisin ona göndərdiyi
elçi və hədiyyələri təkrar ona qayardıqda, Bəlqis bundan hansı
nəticəni çıxarmışdır?

3.Süleyman (əleyhissəlam), Bəlqisin taxtını nə üçün
özü olduğu yerə gətirmişdir?

4.Möcüzə ilə kəramət arasındakı fərqi
açıqlayın.

5.Kəramətin növləri haqqında məlumat
verin.

6.Cinlər qeybi bilə bilərlərmi? Bunu haradan başa
düşürük?

7.Harut və Marut haqqında məlumat verin.

8.İslamın mülk anlayışı haqqında məlumat
verin.

9.“Birinizin ölümü çatıb: Ey Rəbbim! Mənə bir az
möhlət versəydin, sədəqə verib salehlərdən olardım! –deməmişdən
əvvəl sizə verdiyim ruzidən (Allah yolunda) xərcləyin.” (Münafiqun
surəsi, 10) ayəti-kəriməsindən hərəkətlə, Rəbbinə qovuşmaq üzrə
ikən bu sözləri söyləyən bir qulun psixoloji vəziyyətini təhlil
edin.

10.İnfaq nə deməkdir? İnfaq edə bilmək üçün zəngin
olmaq şərtdirmi?

11.Sədəqə verərkən nələrə diqqət etməyimiz
lazımdır?

B.Aşağıdakı boşluqları doldurun:

1.Həzrət Davudun (əleyhissəlam) başlatdığı
“Beyti-Məqdis”, daha sonradan insanlar tərəfindən ………………… olaraq
adlandırılmışdır.

2.İslam tarixi və mədəniyyətində ən fəzilətli qəbul
edilən üç böyük məscid vardır. Bunlara: Məscidi ……………, Məscidi
…………… və Məscidi …………… deyilir.

3.Peyğəmbərlərin göstərdiyi fövqəladə hadisələrə
…………… deyilir.

4.Allah dostlarının göstərdiyi qeyri-adi hadisələrə
də …………… deyilir.

C.Aşağıdakı sualların doğru cavablarını
işarələyin:

1.Süleyman (əleyhissəlam) ordusu ilə birlikdə
qarışqa vadisindən keçərkən, içlərində rəis olan bir qarışqa ilə
aralarında müəyyən danışıqlar olmuşdu. Bu danışıqları xatırlayaraq
aşağıdakı nəticələrdən hansının çıxarıla bilməyəcəyini işarələyin?

A.Dünya malının və səltənətinin böyüklüyü və dəyəri
şəxsə görə dəyişir.

B.Əsl zənginlik, mal və mülklə öyünmək deyil,
mülkün həqiqi sahibinə güvənməkdir.

C.Hər şeyin fani olduğu bu dünyada, zəngin olmağı
istəməyin insana qazandıracağı heç bir fayda yoxdur.

D.Zənginliyin fayda və zərəri, onu istifadə edənə
görə dəyişir. İnsanı şükür etməyə və saleh əməl işləməyə sövq edən
zənginlik təriflənmişdir.

2.Qonşusunun qoyunları tərəfindən gecə əkinləri
məhv edilən şəxs ilə, bu qoyunların sahibi arasındakı məhkəməyə,
hələ uşaq deyiləcək yaşda olan Həzrət Süleymanın (əleyhissəlam)
haqqaniyyətə uyğun həll təklif etməsi, onun necə bir vəsfə sahib
olduğu göstərir?

A.Hər mövzuda mübahisəsiz və doğru biliyə sahib
olması.

B.Kənd təsərrüfatı və kənd təsərrüfatı məhsulları
haqqında geniş biliyə sahib olması.

C.Yaxşı bir hüquq biliyinə sahib
olduğunu.

D.İlahi bir yardım olan vəhy və ilhamla
dəstəkləndiyini.

3.“And olsun ki, Biz Süleymanı imtahana çəkdik.
Taxtının üstünə (onu)
bir cəsəd kimi atdıq. Sonra o
(peşman olub tövbə etdi və yenidən
öz mülkünə, öz taxtına) qayıtdı.” (Sad
surəsi, 34) ayəsindəki “Taxtının üstünə (onu) bir cəsəd kimi atdıq”
ifadəsindən hansı mənanı çıxara bilmərik?

A.Süleyman (əleyhissəlam), özünə qarşı edilən bir
çevriliş səbəbi ilə, bir müddət siyasi gücünü və taxtını
itirmişdir.

B.Süleyman (əleyhissəlam), taxtında olmadığı zaman,
bunun cinlər tərəfindən başa düşülməməsi üçün taxtına bir cəsəd
qoymuş və beləcə cinləri işlətmişdir.

C.Süleyman (əleyhissəlam), bir müddət şiddətli bir
xəstəlik keçirmiş və bu səbəbdən taxtında aciz bir şəkildə
qalmışdır.

D.Allah Təala, Həzrət Süleymanın (əleyhissəlam)
qəlbinə bir qorxu vermişdi. Bu qorxu onu, başına bir bəla gəlmə
qorxusu ilə sanki cansız bir cəsəd halına gətirmişdi.

4.Qurani-Kərimdə bir çox yerdə işlənən “infaq”
kəlməsi, aşağıdakılardan hansı ifadə ilə əlaqəli
deyildir?

A.Fədakarlıq

B.Mərhəmət

C.Cömərdlik

D.Təsəlli

5.Səba Məlikəsi Bəlqis, Həzrət Süleymanın
(əleyhissəlam) yanına gəlmədən əvvəl, Həzrət Süleymanın inşa
etdirdiyi altından su axan və içində balıqlar olan büllurdan
hazırlanmış həyətli köşkü və özünün taxtının eynisini görüncə çox
təsirlənmişdi. Aşağıdakılardan hansı bu təsirlənmənin
nəticələrindən biri deyildir?

A.Gördükləri şeylər, ağlına və biliyinə olan
inamını sarsıtmış və ona acizliyini göstərmişdi.

B.Gördüklərinin sıravi bir insan gücü ilə edilə
bilməyəcək şeylər olduğunu yəqin etmişdi.

C.Gördüyü və yaşadığı bütün hadisələrlə, ilahi
əzəmət və qüdrəti müşahidə etmiş və müsəlman olmuşdu.

D.Öz taxtına çox bənzəyən taxtı orada görən Bəlqis,
bunu cinlərin bir işi olduğunu yəqin etmişdi.

6.Yunus Əmrə Həzrətlərinin “Mal sahibi, mülk
sahibi; hanı bunun ilk sahibi. Mal da yalan, mülk də yalan; var bir
az da sən oyalan.” cümlələri dünya nemətlərinin xüsusiyyətləri
haqqında bizə özlü və çarpıcı biliklər verir. Aşağıdakılardan hansı
bunlardan biri deyildir?

A.Mal və mülk, insanı yoldan çıxararaq Rəbbinə
üsyan etməyə sövq edir. Bunun üçün insan, mal sahibi olmağa
çalışmamalıdır.

B.Mal, nəsildən-nəslə durmadan keçən bir dövri mülk
kimidir. Heç bir insan ona əbədi sahib deyildir.

C.Dünya malı, insana əmanət olaraq verilmiş
dəyərdir. İnsan isə bu əmanəti, əsl sahibinin əmr etdiyi şəkildə
istifadə etməyə məsuldur.

D.Mal və mülkün daha çoxunu istəmək, heç bir zaman
tutulması mümkün olmayan sərab kimidir. İnsan isə bu sərabın
arxasınca qaçıb durur.

7.Həzrət Mövlananın “Fağırlıq və möhtaclıq içində
boğulan könüllər, dumanla dolu bir evə bənzəyir. Sən onların
dərdini dinləmək və o dərdlərinə dərman olmaqla o dumanlı evə bir
pəncərə aç ki, onun dumanı çəkilsin və sənin də qəlbin həssaslaşıb
ruhun incəlsin” sözlərindən çıxarılacaq əsas fikir nə
olmalıdır?

A.Fağırlıq dumanlı bir evdə yaşamaq qədər sıxıcı,
boğucu və çətin bir vəziyyətdir.

B.Fağırların ehtiyacını yox etmək insana könül
hüzuru və ruhi incəlik qazandırır.

C.Fağır-füqəra ilə ara-sıra dərdləşmək, insanı
psixoloji olaraq rahatladır.

D.Fağırlarla oturub-durman ilə şəxsin, ruhi
incəliyə qovuşması mümkün deyildir.

8.Aşağıdakılardan hansı vəqflərin faydalarından
biri deyildir?

A.Sədəqə verənlərin sədəqə alanlara qarşı bir
üstünlük hissinə qapılmamaları üçün verənlə alanı qarşı-qarşıya
gətirməmək.

B.Sədəqə alanların, verənlər qarşısında bir əziklik
hiss etmələrini qabaqlamaq.

C.İnsanları sədəqə vermə və möhtaclara kömək etmə
mövzusunda qeyrətə gətirmək.

D.Vəqf şirkətləri quraraq maddi gəlir əldə
etmək.

9.İnfaq edən şəxsə, İslam əxlaqının bir incəliyi
olaraq, infaq etdiyi kimsə təşəkkür duyğuları içində olmalıdır. Bu
ədəb və incəlik digər mədəniyyətlərdə yoxdur. Aşağıdakılardan hansı
bu incə düşüncənin səbəblərindən biri ola bilməz?

A.İnfaq edən, infaqı qəbul edən şəxs sayəsində
qulluq borcundan qurtarıb savab qazanmışdır.

B.İnfaq edən, infaqının qəbul edilməsi səbəbilə
xəstəlik və müsibətlərdən qorunmuş olur.

C.İnfaq edən, edilən işin boşa getməməsi üçün
fağırların könlünü incitməməlidir.

D.İnfaq edən, infaqı qəbul edən şəxs sayəsində
comərdlik vəsfi qazanmış olur.

10.Aşağıdakılardan hansı Məscidi-Əqsanın müqəddəs
olmasının səbəblərindən biri deyildir?

A.Buranın isra hadisənin son, merac hadisəsinin də
başlanğıc nöqtəsi olması.

B.Həzrət Süleyman və Davudun (əleyhissəlam)
məzarlarının burada olması

C.Müsəlmanların hicrətin 6-cı ilinə qədər buraya
dönərək namazlarını qılmaları.

D.Həzrət Musa zamanından bəri müqəddəs əmanətlərə
Tövrat lövhələrinin burada mühafizə edilməsi.

11.Aşağıdakılardan hansı Həzrət Süleymanın
(əleyhissəlam), Bəlqisin taxtını gətirməsinin səbəblərindən
biri deyildir?

A.Həzrət Süleyman (əleyhissəlam) peyğəmbərliyini
Bəlqisin qəbul etməsi üçün.

B.Əmrindəki cinlərin və digər əsgərlərin əmrinə
itaət edib-etməyəcəyini anlamaq üçün.

C.Taxtda dəyişikliklər edərək Bəlqisin bunu
anlayıb-anlaya bilməyəcəyini və zəkasını ölçmək üçün.

D.Taxt, bir krallığın gücünün göstəricisi olduğu
üçün, taxtı gətirdərək daha güclü olduğunu isbat etmək
üçün.

12.Aşağıdakılardan hansı zəkatın fərdi
faydalarından biri deyildir?

A.Zəkat verən şəxs, fağırlarla daha yaxından
maraqlanır, onların, içində olduğu çətin vəziyyətləri daha yaxından
dərk edir.

B.Zəkat alan bir fağır, zənginlərə qarşı gözəl
duyğular bəsləyir, onlara qarşı həsəd və kin duyğularından
uzaqlaşır.

C.Zəkat verilən bir cəmiyyətdə hüzur və rifah hakim
olur, iqtisadi baxımdan inkişaf olur.

D.Zəkat verən şəxs, dünya malının əsiri olmaqdan
qurtarır. Comərdlik duyğuları artır.

CAVABLAR

B. Boşluq doldurma suallarının
cavabları

1.Məscidi-Əqsa

2.Həram – Nəbəvi – Əqsa

3.Möcüzə

4.Kəramət

C. Test suallarının cavabları

1.C

2.D

3.B

4.D

5.D

6.A

7.B

8.D

9.C

10.B

11.B

12.C

 


Yüz illik bir ölümdən sonra təkrar
dirilərək,

qiyamətdəki yenidən yaradılışa
misal olan

HƏZRƏT ÜZEYİR (əleyhissəlam)

Həzrət Harunun (əleyhissəlam)
nəslindəndir. Yəhudilərdə “Əzra” olaraq bilinir. O, yaşadığı dövrdə
Tövratı əzbərləyən görkəmli şəxslərdən biridir.

Həzrət Üzeyirin
peyğəmbər olub-olmadığı məsələsinə dair Qurani-Kərimdə dəqiq bir
məlumat olmadığı kimi, Allah Rəsulunun da (səllallahu əleyhi və
səlləm) onun haqqında: “Üzeyirin peyğəmbər olub-olmadığını
bilmirəm…”-dediyi rəvayət
edilmişdir. (Əli əl-müttəqi, XII, 81/34087)

Qurani-Kərimdə Həzrət Üzeyirdən
(əleyhissəlam) yalnız bir yerdə bəhs edilir. Burada, onun ilahi bir
hikmət gərəyi, Allah tərəfindən ruhunun alınıb, yüz il sonra təkrar
dirildiyi bildirilir.

Həzrət Üzeyirin yaşadığı dövrdə
İsrail oğulları azğınlaşmış və qudurğanlığı bərk artırmşdılar.
Allah Təala da, bir bəla və müsibət olaraq onların başına
Büxtünnəssəri müsəllət etdi. Büxtünnəssər, Şam və İordaniya
bölgələrini istila etdi. Məscidi-Əqsanı yıxdı. Bağ-bağça deyilən nə
varsa xarab etdi. Müdafiəsiz, məzlum insanları vəhşicəsinə öldürdü.
Gənc və işə yarayan adamları da əsir alıb apardı. Bu əsirlərin
arasında Həzrət Üzeyir də var idi.

Rəvayətə görə
Üzeyir (əleyhissəlam), əlli yaşında ikən qaçaraq əsirlikdən qurtara
bilmişdi. Bir ulaqla Qüdsə doğru yola çıxdı. Qüdsə yaxınlaşdığı
əsnada şəhərin yıxılmış binalarına, xarab olmuş bağ və bağçalarına
baxdı və çox kədərləndi. Acdığına görə ulağını bir
ağaca bağladı və orada bir miqdar əncir yığıb yedi, üzüm sıxıb
suyunu içdi. Sonra da bir ağacın altında oturdu. Pərişan və xarab
vəziyyətdəki məmləkətə, yığılmış sümüklərə ibrətlə baxdı. Haqqın
qüdrətini təfəkkür edərək (düşünərək), hər şeyin yenidən necə
diriləcəyini fikirləşdi. Elə buradaca yuxuya getdi.

Allah Təala Qurani-Kərimdə
buyurur:

“Yaxud
(Ya Rəsulum! Damları çökmüş,
divarları) uçulmuş bir kəndin
yanından keçən kimsənin əhvalatını bilirsən? O kimsə: Əcəba, Allah
bu kəndi ölümündən sonra necə dirildəcək? –demişdi. Belə olduqda,
Allah onu yüz il ölü halında saxladı, sonra dirildərək ondan: Nə
qədər yatmısan? –deyə soruşdu. O da: Bir gün, bəlkə, bir gündən
daha az –deyə cavab verdi. Allah ona: Bəlkə, yüz il yatmısan,
yediyin yeməyə, içdiyin suya bax, hələ də xarab olmayıb. Bir də
uzunqulağına bax! Səni insanlar üçün bir ibrət dərsi olmaqdan ötrü
belə etdik. İndi (uzunqulağının) sümüklərinə bax, gör necə onları bir-biri ilə birləşdirir,
sonra da onların üzərini ətlə örtürük? –deyə buyurdu. O kimsəyə
bunlar aydın olduqda: Artıq bildim ki, Allah hər şeyə qadirdir!
–dedi.” (Bəqərə surəsi,
8)

Üzeyir (əleyhissəlam), yatdığı
zaman sabah vaxtı idi. Oyananda hələ günəş batmamışdı. Ancaq aradan
keçən vaxt, yüz il idi. Bu arada Büxtünnəssər ölmüş, bütün əsirlər
azad olmuş və Qüdsə geri qayıtmışdılar. Məscidi-Əqsa təmir edilmiş
və bütün şəhər yenidən abadlaşdırılmışdır.

Üstündə gerçəkləşən böyük
təcəllilərdən sonra Üzeyir (əleyhissəlam), ulağının üstündə Qüds
şəhərinə girəndə, hər şeyi dəyişmiş gördü. İnsanlar tanıdığı
insanlar, binalar da gördüyü binalar deyildi. Bu qədər
dəyişikliklər arasında məhəlləsini axtarmağa başladı. Təxminləri
ilə bir evin önündə dayandı. Evin qapısında gördüyü kor və götürüm
bir qadına:

“Üzeyirin evi
haradır?”-deyə soruşdu.

Qadın hüznlə:

“–Üzeyirin evi
buradır, amma özü yüz il əvvəl itib. Mən də onun
cariyəsiyəm.”-dedi.

Həzrət Üzeyir:

“–Mən
Üzeyirəm!”-deyərək özünü tanıtdı və başından keçənləri söylədi.
Cariyəsi bütün bunlara çox sevindi və özünün də əvvəlki halına
dönməsi üçün ondan dua etməsini rica etdi. Haqq Təalanın ona
verdiyi nemətlərə şükür edən Üzeyir (əleyhissəlam), qadına dua
etdi. Bunun nəticəsində qadın əvvəlki səhhətinə və əvvəlki halına
qayıtdı.

Həzrət Üzeyir yuxlayıb, vəfat
etdiyi əsnada 18 yaşında bir oğlu var idi. İndi o, 118 yaşında ağ
saqqallı bir qoca; atası isə 50 yaşında idi. Aradan keçən bu qədər
zamandan sonra oğlu atasını tanıya bilmədi və:

“–Mənim atamın
kürəyində hilal (aypara) şəklində qara bir xal var
idi.”-dedi.

Həzrət Üzeyirin (əleyhissəlam)
kürəyini açıb baxdıqda, hilal şəklində olan həmin qara xalı
gördülər. Artıq heç kimin, onun Həzrət Üzeyir olduğuna şübhəsi
qalmadı.

Büxtünnəssər, Qüdsü işğal edib
taladıqdan sonra, bütün Tövrat nüsxələrini də yandırmışdı. Bunun
üçün Üzeyir (əleyhissəlam), daha əvvəlcədən bildikləri
istiqamətində ilahi hökmləri tənzim edərək dini yenidən əhya
etdi.

İbn Abbasdan gələn rəvayətə
görə, Allah Təala İsrail oğullarının Tövratı buraxıb öz keflərinə
uyduqlarını görüncə Tövratı onlardan almış və onlara unutdurmuşdu.
İsrail oğulları buna çox üzüldülər. Xüsusilə Üzeyir (əleyhissəlam)
Allaha çox ibadət etdi; Ona yalvarıb-yaxardı. Allahdan enən bir
nur, onun qəlbinə girdi. Unutduğu Tövratı xatırladı. Ondan sonra
Tövratı yenidən İsrail oğullarına öyrətdi. Daha sonra içində
Tövratın saxlandığı sandıq tapılınca, İsrail oğulları, Həzrət
Üzeyirin (əleyhissəlam) öyrətdiyi Tövratın əslinə eynən uyğun
olduğunu gördülər və bundan sonra Həzrət Üzeyiri çox sevdilər.
Özlərinə lütf edilən bu böyük təcəllilər qarşısında belə İsrail
oğulları, daha sonraları batil bir əqidəyə yönələrək Həzrət Üzeyirə
(əleyhissəlam), “Allahın oğlu” -deyəcək qədər ifrata varmışdılar.
(Təbəri, Cameul-Bəyan, X, 143)

Bu vəziyyət Ayəti-Kərimədə belə
anladılır:

“Yəhudilər:
Üzeyir Allahın oğludur, xaçpərəstlər də: Məsih (İsa) Allahın oğludur, –dedilər. Onların ağzında gəzən bu
(boş) sözlər daha öncə küfr edənlərin (mələklər Allahın qızlarıdır" –deyənlərin)
sözlərinə bənzəyir. Allah onları
öldürsün! (Allah onlara lənət
eləsin!) Necə də
(yalana uyub haqdan)
döndərilirlər!” (Tövbə surəsi, 30)

“Onlar Allahı
qoyub alimlərini və rahiblərini, Məryəm oğlu Məsihi özlərinə
tanrılar (rəblər)
qəbul etdilər. Halbuki onlara ancaq
bir olan Allaha ibadət etmək əmr olunmuşdu. Ondan başqa heç bir
tanrı yoxdur. Allah pak və müqəddəsdir. Ona şərik qoşulan bütlərlə
heç bir əlaqəsi yoxdur! (Allah müşriklərin Ona şərik qoşduqları bütlərdən
uzaqdır!)”
(Tövbə surəsi, 31)

Hər nə qədər bu gün yəhudilər
Həzrət Üzeyirə “Allahın oğlu” dediklərini qəbul etməsələr də, o
zamankı bir qrup yəhudi ona hörmət və mədhdə həddi aşmış və
onlardan bəziləri ona tanrılıq isnadında olmuşdur.

 


ÖLDÜKDƏN SONRA
DİRİLMƏ

Ölümdən sonra qiyamət günündə
təkrar dirilməyi və bir daha ölməməyi ifadə edən “bəsu badəl məvt”,
ruhun əbədiyyətə yolçuluğudur.

Allah, qullarını qəflət
yuxusundan oyandırıb həqiqət aləmindən bir pay ala bilmələri və
Rəblərinə qulluqda qüsura yol verməmək üçün görən gözlərə və hiss
edən qəlblərə bir neçə ilahi və möcüzəvi misallardan bəhs etmişdir.
Qurani-Kərim, Üzeyir (əleyhissəlam) və Əshabi-Kəhf qissəsini,
öldükdən sonra dirilməyə bir misal olaraq ibrət və hikmətləri ilə
bizə anladır.

 


Əshabi-Kəhf

Əshabi-Kəhf (mağara
yoldaşları), bütpərəst bir hökmdar olan Diqyanus dövründə Tərsusda
yaşamış, iman və Tövhid mübarizəsi aparmış olan saleh
gənclərdir.

Əshabi-Kəhfin sayı haqqında
Qurani-Kərimdə açıq bir ifadə olmayıb, “onlar bir qrup gənclərdir”
buyrulur. Bu da göstərir ki, bu ibrətli qissədə əsl vacib olan,
şəxslərin sayları və məmləkətlərindən çox bu şəxslərin Allah
nəzərindəki qəlbi (daxili) aləmləridir. Yəni, onların ehsan
duyğusuna çatmış saleh qullar olmalarıdır. Haqq Təala, bu qissədə,
bütpərəstliyə qarşı bir iman və Tövhid mübarizəsinin misalını göz
qabağına gətirir.

Kral Diqyanusun yaxın
ətrafından bir qrup gənc olan Əshabi-Kəhf, Tövhid inancını qəbul
etmişdilər. Onlar bütpərəst və zalım krallarının zülmünün sona
çatması üçün fasiləsiz olaraq Haqq Təalaya göz yaşları ilə niyaz
edirdilər. Lakin bu zalım kral, qürur və kibrinin əsiri olmuş, gün
keçdikcə imansızlığını və zülmünü artırmış, nəhayət, tanrılıq
iddiasında olacaq qədər azğınlaşmışdı. Bununla da kifayətlənməyib
Tövhid inancına mənsub hər kəsi toplayıb onlara ağır işgəncələr
edir və imanından əl çəkməyənləri də şəhər girişlərində
asdırırdı.

Kral Diqyanus, yaxınlarından
bir qrup gəncin də möminlərdən olduğunu öyrənincə çox hiddətlənib
onları dərhal hüzuruna çağırtdırdı. Onları, imanlarından əl
çəkməsələr öldürməklə hədələdi. Ancaq onlar, imanın əbədi zövqünə
varmış gənclər idi. Bu hədə-qorxudan qorxmadılar və zalım hökmdara
tövr qoyaraq, həqiqəti onun üzünə qarşı söyləməkdən də
çəkinmədilər. Allah Təala, onların bu vəziyyətini belə
açıqlayır:

“(Ya Rəsulum!)
Biz onların xəbərini sənə doğru
söyləyirik. Onlar Rəbbinə iman gətirmiş bir neçə gənc idi. Biz də
onların hidayətini (imanını,
səbatını və bəsirətini) artırmışdıq. Onlar (rum qeysəri bütpərəst Diqyanusun hüzurunda)
durub: "Rəbbimiz göylərin və yerin
Rəbbidir. Biz Ondan başqa heç bir tanrıya ibadət etməyəcəyik. Əks
təqdirdə, (Allahdan başqasına
tapınacağıq, –söyləsək, küfr) danışmaqda həddi aşmış (ifrata varmış) olarıq! –dedikləri zaman onların ürəklərinə qüvvət
(mətanət) vermişdik. Bizim bu camaat (qövmümüz) Allahdan başqa tanrılar qəbul etdi. Elə isə onlar öz
tanrıları barəsində (bütlərə
ibadət etməyin düzgün olması haqqında) bir dəlil gətirməli deyildilərmi? Allaha qarşı yalan
uydurub düzəldəndən daha zalım (özünə zülm edən) kim
ola bilər?!” (Kəhf surəsi,
13-15)

Diqyanusun, bütlərə ibadət etmələri
üçün israrla hədə-qorxu gəldiyi gənclər belə dedilər:

–Bizim bir ilahımız var ki, ondan
başqasını ilah saymırıq. Biz yerlərin və göylərin Rəbbini buraxıb
qulların düzəltdiyi cansız daş parçalarına əsla sitayiş etmərik.
Sənin təklifini qəbul etmə ehtimalımız heç olmayacaq! Sənin
edəcəklərin bizə bir zərər verə bilməz! Çünki biz, hər şəraitdə
Rəbbimizə döndürüləcəyik! Nə istəsən edə bilərsən!-demişdilər.

Onlar bu qətiyyətlərilə, Musa
(əleyhissəlam) ilə yarışa çıxan, sonra da iman edən sehrbazların
zalım Firona qarşı göstərdikləri qətiyyətin oxşarını Diqyanusa
qarşı göstərmiş oldular.

Hökmdar Diqyanus, onların bu
cavablarına çox hirsləndi və daha əvvəl verdiyi bütün rütbələri
ləğv etdi. Dalınca da:

–Siz gəncsiniz, özünüzə yağılıq
etməyin, etdiklərinizdən əl çəkməyiniz üçün sizə üç gün möhlət
verirəm! Yaxşıca düşünün-daşının; qurtarmağımı, yoxsa həlak
olmağımı üstün tutursunuz?-deyərək onlara son dəfə bir fürsət də
verdi. Sonra onları öz ixtiyarlarına buraxaraq Ninovaya getdi.

Hökmdarın verdiyi bu möhlət,
Əshabi-Kəhf üçün sanki bir ilahi lütf oldu. Zalım hökmdarın
şərindən qurtarmaq üçün onlara zaman qazandırdı. Haqq Təalanın
rəhmətinə sığınıb, yardımını uman bu saleh gənclər, yanlarında bir
it də götürüb şəhərdən uzaq bir mağarada gizləndilər. Mağarada
evlərindən gətirdikləri yeməkləri yeyir və gecə-gündüz Haqq Təalaya
ibadət edərək: Rəbbimiz! Bizə tərəfindən rəhmət ver və bizə bir
qurtuluş yolu hazırla!-deyə yalvarırdılar.

Həm də saleh əməlləri, ixlasları və
etdikləri bu dua hörmətinə rəhmət dolu ilahi kömək Əshabi-kəhfi
bürüdü. Bu arada zalım Diqyanus, Ninovadan qayıtmış və onların
şəhərdən qaçdıqlarını öyrənmişdi. Dərhal onların arxasınca gedərək
gizləndikləri mağaranı tapdı. Hirslə necə bir cəza verəcəyini
düşünərkən Allah Təala, onun ağlına mağaranın ağzını bağlamağı
gətirdi və çox da fikirləşmədən əsgərlərinə:

–Dərhal mağaranın girişini bağlayın! Ac
və susuz qalaraq əzab içində ölsünlər, mağaraları onların qəbrləri
olsun!-deyə əmr etdi.

Özünə görə, belə etməklə onları
diri-diri basdırmış oldu. Amma bilmirdi ki, Həzrət Musanı Fironun
sarayında böyüdüb onun şərindən qoruyan Allah, Əshabi-Kəhfi də
Diqyanusun şərindən mühafizə edirdi.

Həmçinin “qoruyanların ən xeyirlisi”
olan Haqq Təala, Əshabi-Kəhfi sonsuz rəhməti ilə bürüdü və onları
309 il bu mağarada diri halda yuxlatdı.

Həzrət Mövlana (qüddisə sirruh):
“Qafillər arasında olub onların ruh halından pis təəssürat
almaqdansa, yuxlamaq daha yaxşıdır. Haqq Təala, Əshabi-Kəhfi
kafirlərin arasından uzaqlaşdıraraq onların qəlblərini qəflətdən
qorumuşdur.”-deyir.

Ayəti-Kərimədə buyrulur:

“(Ya Rəsulum! Əgər o
zaman onlara baxsaydın) günəşin doğduğu zaman onların mağarasının sağ tərəfinə meyl
etdiyini, batdığı zaman isə onları tərk edib sol tərəfə
yönəldiyini (mağaranın içinə
düşüb onları yandırmadığını),
onların da mağaranın ortasında geniş bir yerdə olduqlarını
(küləyin onları oxşadığını və rahat
nəfəs aldıqlarını) görərdin.
Bu, Allahın möcüzələrindəndir. Allahın doğru yola saldığı kəs doğru
yoldadır. Allahın yoldan çıxartdığı (zəlalətə saldığı) kimsəyə isə əsla doğru yolu göstərən bir dost
(rəhbər) tapa bilməzsən! (Gözləri açıq olduğu üçün) onlar yuxuda ikən sən onları oyaq sanardın.
(Torpağın rütubəti bədənlərini
çürütməsin deyə) Biz onları
sağa-sola çevirirdik. Onlar iti də iki əlini (qabaq pəncələrini mağaranın)
astanasına uzadıb yatmışdı. Əgər sən
onları (bu vəziyyətdə)
görsəydin, yəqin ki,
(qorxudan) dönüb qaçar, dəhşət səni bürüyərdi.”
(Kəhf surəsi, 17-18)

Haqq Təala, Əshabi-Kəhfi oyandıranda,
onlar mağarada çox az bir zaman qaldıqlarını zənn etdilər.
Ayəti-Kərimədə buyrulur:

“(Gəncləri illərlə
yatırtdığımız kimi) beləcə də
onları bir-birindən hal-əhval tutsunlar deyə, oyatdıq. Onların biri
dedi: (Mağarada)
nə qədər qaldınız? Onlar: Bir gün və
ya bir gündən az! –deyə cavab verdilər. Onlardan
(bəziləri isə) belə dedi: Qaldığınız müddəti Rəbbiniz daha
yaxşı bilir. İndi içərinizdən birini bu gümüş pulunuzla
şəhərə (Tərsusa)
göndərin ki, görsün ən təmiz təam
hansıdırsa, ondan sizə ruzi (yemək alıb) gətirsin. O, çox ehtiyatlı olsun (ağıllı hərəkət etsin) və sizin barənizdə heç kəsə bir xəbər (nişan) verməsin! Doğrusu, onlar sizi ələ keçirsələr ya sizi
daşqalaq edəcək, ya da öz dinlərinə döndərəcəklər. Belə olacağı
təqdirdə, siz (nə dünyada, nə
də axirətdə) nicat tapa
bilməzsiniz!” (Kəhf surəsi,
19-20)

Onlardan ərə ərzaq almağa gedəndə, onun
əlindəki əsrlərlə əvvələ aid pulları görənlər, bir dəfinə
tapdıqlarını zənn edib, onu hökmdara çatdırdılar.

Zamanın yeni hökmdarı mömin və saleh
bir insan idi. Ətrafındakılara daim nəsihət verir, onları Tövhid
inancına dəvət edir, onlara qiyamət qopduqdan sonra yenidən
dirilmənin sirlərindən danışırdı. Lakin xalqından cahil olanlar,
öldükdən sonra dirilməyi şübhə ilə qarşılayırdılar. O da buna çox
üzülür və Haqq Təalaya:

–Ya Rəbbi! Bu qövmə inkar etdikləri
həqiqət barəsində bir dəlil göstər!-deyə yalvarırdı.

Nəhayət Əshabi-Kəhfdən olan gənc yanına
gəlib olanları ona başa salanda, hökmdar xalqına Tövhid inancını
anlatmaq üçün axtardığı dəlilin ortaya çıxdığını gördü və çox
sevindi. Haqq Təalaya həmd etdi. Axirət həyatının və yenidən
dirilmənin varlığına qüvvətli bir dəlil ola biləcək bu mağara
hadisəsi, xalqını doğru inanca dəvət etməsi baxımından böyük
əhəmiyyət daşıyırdı. Dərhal vəziyyəti ətrafına elan etdi. Arxasınca
Əshabi-Kəhfin yanına gedərək onları ziyarət etdi. Beləcə hökmdarın
gözlədiyi ilahi hikmət və ibrətlər təzahür etdi. Bundan bir müddət
sonra Haqq Təala, Əshabi-Kəhfin ruhlarını aldı.

Əshabi-Kəhf, imanlarında səbat
göstərərək zülmlərə dözmələri, Allah yolundan ayrılmamaqları və bu
uğurda hicrət etmələrinin bir bərəkəti olaraq Qurani-Kərimdə
təriflənmişdir. Belə ki, Qurani-Kərimdəki bir surəyə, bu saleh
şəxslərin sığındığı yeri ifadə edən “Kəhf” adı verilmiş və ona
“Kəhf surəsi” deyilmişdir. Bu surədə Əshabi-Kəhf qissəsindən başqa
mühüm qissələr də olmaqla birlikdə, surəyə bu adın verilməsi, həmin
qissənin əhəmiyyətindəndir.

Peyğəmbərimiz (səllallahu əleyhi və
səlləm), Kəhf surəsi Cümə günü oxunduqda, bunun digər Cüməyə qədər
işlənəcək günahlara kəffarət olacağını bildirmişdir. (Bax: Süyuti,
Cameus-Səğir, I, 98) Bu surə; iman mübarizəsi, axirət inancı,
ölümdən sonra dirilmə, Musa və Xızır qissəsi, Allahın əzəmətinin
gözlə görünən təcəlliləri kimi daim yadda saxlanılması lazım gələn
mühüm mövzuları əhatə edir. Bu səbəbdən Rəsulullah (səllallahu
əleyhi və səlləm) ümmətinin hər həftə bu surəni oxumağını tövsiyə
etmişdir.

Digər tərəfdən, diqqət çəkən bir mövzu
da Əshabi-Kəhfin yanında olan Qitmir adlı it də onların nail olduğu
lütfdən bir nəsib almışdır. Müfəssirlərə görə, bir it olduğu halda
Qitmirin, sadiqlərlə bərabər olmasının və onlara mağara qapısında
sədaqətlə qarovulçuluq etməsinin bərəkəti ilə cənnətə girəcəyi də
söylənmişdir. (Bax: İ. Həqqi Bursəvi, Ruhul-Bəyan, V, 226)

Həzrət Mövlana buyurur:

“O it, sədaqətlə Əshabi-Kəhfin
qarovulçuluğunu üstün tutduğu üçün ilahi rəhmət suyunu ariflər kimi
mağaranın qapısı önündə qab-qacaqsız olaraq içdi. Cənnətdə də
onlarla bərabər olmağa haqq qazandı.”

***

Haqq Təala, bir tərəfdən mağaradakı
gənclərin 309 il qidasız, susuz, lakin canlı bir şəkildə
yuxladılmasındakı təzahürlərin hikmətini anladırkən, digər tərəfdən
də bunun özü üçün çox rahat olduğunu ifadə etmək üçün:

“(Ya Rəsulum!)
Yoxsa Əshabi-Kəhfin və
Əshabi-Rəqimin17 ayələrimizdən əcaib bir şey olduğunu güman
edirsən? (Xeyr, bu Bizim
qüdrətimiz qarşısında adi bir işdir).”-buyurmuşdur. (Kəhf
surəsi, 9)

Allah Təala, insanın hər gün yaradılma
və ölümünü dərk etməsi ilə bərabər öldükdən sonra diriləcəyini da
qavraması üçün öz əzəmət və qüdrətini xatırladaraq belə
buyurur:

أَوَلَمْ يَرَ الْإِنسَانُ أَنَّا خَلَقْنَاهُ مِن نُّطْفَةٍ فَإِذَا هُوَ خَصِيمٌ
مُّبِينٌ

وَضَرَبَ لَنَا مَثَلًا وَنَسِيَ
خَلْقَهُ قَالَ مَنْ يُحْيِي الْعِظَامَ وَهِيَ
رَمِيمٌ

قُلْ يُحْيِيهَا الَّذِي أَنشَأَهَا أَوَّلَ مَرَّةٍ وَهُوَ
بِكُلِّ خَلْقٍ عَلِيمٌ 

“Məgər insan onu
nütfədən yaratdığımızı görmədimi ki, birdən-birə
(Rəbbinə) açıq bir düşmən kəsilərək, öz yaradılışını unudub:
Çürümüş sümükləri kim dirildə bilər?! –deyə, hələ Bizə bir məsəl də
çəkdi. (Ya Peyğəmbər!)
De: Onları ilk dəfə yoxdan yaradan
dirildəcəkdir. O, hər bir məxluqu (yaradılışından əvvəl də, sonra da) çox gözəl tanıyandır!” (Yasin surəsi, 77-79)

“Məgər insan elə güman
edir ki, (qiyamət
günü) onun sümüklərini bir
yerə yığa bilməyəcəyik?! Bəli, Biz onun barmaqlarını da
(barmaq sümüklərini də,
barmaqlarının uclarını da) düzəltməyə qadirik!” (Qiyamə surəsi, 3-4)

“Elə isə O Allah
ölüləri diriltməyə qadir deyildirmi?!” (Qiyamə surəsi, 40)

Haqq Təala, ağlı və qəlbi, ibrət və
hikmətlərə açıq olanlara, ölüləri diriltmənin özü üçün çox bəsit
olduğunu göstərmək üçün dünya nizamından nümunələr verərək belə
buyurur:

“Kafir olanlar
(öldükdən sonra) əsla dirildilməyəcəklərini iddia edirlər.
(Ya Peyğəmbər!) De: Bəli, Rəbbimə and olsun ki, siz mütləq
dirildiləcəksiniz. Sonra da (dünyada) etdiyiniz
əməllər sizə (bir-bir)
xəbər veriləcəkdir. Bu, Allah üçün
çox asandır!” (Təğabun surəsi,
7)

“Və Allah sizi
(atanız Adəmi) yerdən (torpaqdan) bir bitki
kimi göyərtdi. Sonra sizi yenə ora qaytaracaq və
(qiyamət günü dirildib oradan
da) çıxardacaqdır.”
(Nuh surəsi, 17-18)

“Küləkləri Öz
mərhəməti önündə (yağışdan
qabaq) müjdəçi olaraq
göndərən Odur. Belə ki, küləklər (yağmur yüklü) ağır
buludları hərəkətə gətirdiyi (daşıdığı) zaman Biz
onları (buludları)
ölü (qurumuş) bir
məmləkətə tərəf qovur, ora yağmur endirir və onunla hər cür meyvə
yetişdiririk. Biz ölüləri də (dirildib qəbirlərindən) belə çıxaracağıq. Bəlkə, düşünüb ibrət alasınız!”
(Əraf surəsi, 57)

“Biz hər hansı bir
şeyi (yaratmaq)
istədikdə ona sözümüz: "Ol!"
deməkdir. O da dərhal olar.” (Nəhl surəsi, 40)

Haqq Təala, gecə yatıb, sabah olunca
oyanmağın ölüm və dirilməyə misal olacağını aşağıdakı
ayəti-kərimədə nə gözəl anladır:

“Sizi gecələr yuxuya
daldıran (bu minvalla sizi
bir növ ölüm halına salıb hiss-həyacandan məhrum
edən), gündüz isə nə
etdiyinizi (nə
qazandığınızı) bilən Odur.
Sonra O sizi gündüz (yuxudan) oyandırır
ki, müəyyən olunmuş vaxt (əcəl) gəlib
yetişsin. Sonra onun hüzuruna qayıdacaqsınız və sonra da O sizə
etdiyiniz əməllər barəsində xəbər verəcəkdir.” (Ənam surəsi, 60)

Haqq Təala, o gün ölüm yuxusundan
oyanan insanların içinə düşəcəkləri çaşqınlığı və məhşər günün
dəhşətini belə bəyan edir:

“O gün onlar
(dünyada ibadət etdikləri)
bütlərin yanına tələsirmişlər kimi
qəbirlərdən tez-tələsik çıxacaqlar. Onların gözləri zəlilcəsinə
yerə dikiləcək, özlərini də zillət bürüyəcəkdir. Bu onlara vəd
olunmuş həmin qiyamət günüdür!” (Məaric surəsi, 43-44)

“O gün zalımlara
üzrləri heç bir fayda verməz və onların tövbə etmələri
(Allah rizasını diləmələri)
də istənilməz!” (Rum surəsi, 57)

“O gün insan qaçacaq
öz qardaşından; Anasından, atasından; Zövcəsindən və oğullarından!
O gün onlardan hər birinin istənilən qədər işi olacaqdır!
(Hər kəs öz hayında olacaq, heç kəs
heç kəsin halından xəbər tutmayacaqdır). O gün bir çox üzlər parlayacaq, Güləcək,
sevinəcəkdir. O gün bir çox üzlərə isə toz-torpaq qonacaq, Onları
zülmət (yaxud his)
bürüyəcəkdir. Onlar
(pis əməllərə uyan)
kafirlər, pozğunlardır!”
(Əbəsə surəsi, 34-42)

“Bəzi üzlərin ağ, bəzi
üzlərin isə qara olacağı gündə (qiyamət günündə),
üzü qara olanlara: İman gətirəndən sonra kafirmi oldunuz? İndi,
kafir olduğunuza görə dadın əzabı! –deyiləcəkdir. Üzü ağ olanlar
isə Allahın mərhəməti içərisində olub orada (Cənnətdə) həmişəlik qalacaqlar!” (Ali-İmran surəsi, 106-107)

***

Doğru bir mühakiməyə sahib olan insan,
kainatda hər şeyin, bir tək çəyirdəyin çərtməsindən sanki bir bahar
şənliyinə döndüyünü; zərrələrdən kürrələrə, doğumlardan ölümlərə
qədər hər şeyin bir nizam və ahəng içində əbədiyyətə qədər davam
etdiyini başa düşür. Bəs onda bütün bu ahəngin qurucusu Allah
Təala, insan idrakını aciz buraxan sonsuz ilahi səltənət naxışları
içində insanı boş yerə mi yaratmışdır?

Ayəti-kərimədə buyrulur:

أَيَحْسَبُ الْإِنسَانُ أَن يُتْرَكَ سُدًى

“Məgər insan elə güman
edir ki, o, başlı-başına (cəzasız) buraxılacaq?!” (Qiyamə
surəsi, 36)

“Yoxsa sizi əbəs yerə
yaratdığımızı və (qiyamət
günü dirilib haqq-hesab üçün) hüzurumuza qaytarılmayacağınızı güman edirdiniz?”
(Muminun surəsi, 115)

Dünyanın oyuncaqları ilə məşğul
olmaqdan qurtarıb, könül iqliminə girənlər üçün ölüm bir son deyil,
həqiqi həyatın başlanğıc nöqtəsidir. Belə adamlar üçün ölüm,
kölgələr aləmindən həqiqətlər aləminə keçməkdir.

Yaz buludu kimi tez gəlib keçən dünya
həyatını, axirət əndişəsi daşımadan keçirən bir adamın durumu,
gündüzü yaşayarkən bir müddət sonra axşam olacağını görə bilməyən
adamın vəziyyətinə bənzəyir.

Haqq Təala buyurur:

يَا أَيُّهَا النَّاسُ إِنَّ وَعْدَ اللَّهِ حَقٌّ فَلَا
تَغُرَّنَّكُمُ الْحَيَاةُ الدُّنْيَا وَلَا
يَغُرَّنَّكُم بِاللَّهِ الْغَرُورُ

“Ey insanlar! Şübhəsiz
ki, Allahın (qiyamət
barəsindəki) vədi haqdır.
Dünya həyatı sizi aldatmasın. O tovlayan (Şeytan) da sizi
tovlayıb yoldan çıxartmasın!” (Fatir surəsi, 5)

İnsan, öz yaradılışına və kainatın
nizamına ibrət nəzəri ilə baxdığı zaman, dünya həyatını necə
yaşayacağını düşünməyə məcbur olur. Həyatı ciddi qiymətləndirən hər
bir insanı, ən çox ona bağlayan şey “ölüm” hadisəsidir. O möhtəşəm
vida anı, insan üçün ən böyük bir ibrət tablosudur. “Ölüm”, dünya
həyatında yalnız ət və sümükdən meydana gələn bədənini, yəni
nəfsani tərəfini ənkişaf etdirib ruhani tərəfini cılız buraxanlar
üçün ən həzin bir tükənişdir! O kimsələr, dünyadakı səfalətlərindən
doğan acı itiklərini, ancaq ölümdən sonra yaşanacaq olan dirilmə
ilə dərk edəcəkdilər.

“Göy parçalanacağı
zaman; Ulduzlar dağılıb səpələnəcəyi zaman; Dənizlər
(qaynayıb bir-birinə)
qarışacağı zaman; Qəbirlər
çevriləcəyi (qəbirlərin altı
üstünə çevrilib ölülər oradan çıxacağı) zaman; Hər kəs (dünyada) nə etdiyini
və (özündən sonra)
nə qoyub getdiyini
(dünyada nəyi edib, nəyi etmədiyini,
bütün yaxşı və pis əməllərini, günahını, savabını)
biləcəkdir!” (İnfitar surəsi, 1-5)

“Onu
(qiyaməti) gördükləri gün (dünyada və ya qəbir evində) yalnız bir axşam, yaxud bir səhər qaldıqlarını
sanacaqlar!” (Naziat surəsi,
46)

Bunun üçündür ki, Allah
Rəsulu (səllallahu əleyhi və səlləm), dünya həyatını tərif edən
bir Hədisi-Şəriflərində:

“Dünya mənim nəyimə
gərək? … Mənim halım dünyada bir ağac altında oturub kölgələnən,
sonra da yerini buraxıb gedən yolçuya bənzəməkdədir.”
buyurur. (İbn Macə, Zühd, 3; İbn
Hənbəl, I, 391)

***

Bütün cahan, həssas və müvazinətli bir
nizam üzərində qurulmuşdur. Orada olan hər şey, incə ölçülərə və
qanunlara tabedir.

Səmalar və yer üzü, hər cür hadisələri
ilə bənzərsiz bir nizam nümunəsidir. Günəş və ay ciddi nizamlanmış
şəkildə doğub-batmaqda, gecə və gündüz bir-birinin ardındanca
növbələşib dövr etməkdə, buludlar nizamla hərəkətdə, yağışlar bir
ölçü içində torpağa damlamaqda, yer üzünün baharı da, xəzanı da
dəqiq hesabla meydana gəlir. Yenə bir misal: məxluqatın rizqləri
bir ölçü içində ayrı-ayrı hazırlanır. Beləcə kainat bütövlükdə bir
hesab içində çalxalanırkən, aləmin ən üstün varlığı, varlıqların
süsü, bir yaradılış xəriqəsi olan insanın, ölçüsüz, duyğusuz və
mənasız hərəkət edib yaşaması heç ağılabatandırmı?

Həyat imtahanı keçmək üçün yaradılan
insan, əqli, hissi və əməli ölçüləri qorumaq
məcburiyyətindədir.

İnsanın əqli müvazinəti, həqiqət
biliklərinə tabe olması ilə; hissi müvazinəti, gözəl əxlaq sahibi
olub, qəlbi-səlim səviyyəsinə çatması ilə; əməli müvazinəti isə,
Quran və sünnə hökmlərinə bağlı qalması ilə qorunmuş olur.

Xülasə, “əşrəfi-məxluqat” olan insanın,
özünü iman və əməli saleh ölçülərinə görə tənzimləmə və o ahəngin
əhatəsinə girmə zərurəti vardır.

Aşağıdakı ayəti-kərimə, insan, Quran və
kainat üçlüyündə qurulmuş çox incə və ülvi nizamdan bəhs edir:

“Rəhman!
(Mərhəmətli olan Allah!) (Öz
peyğəmbərinə) Quranı öyrətdi.
İnsanı yaratdı. Ona danışmağı (fikrini və duyğularını bəyan etməyi) öyrətdi. Günəş və ay müəyyən bir ölçü ilə
(hərəkət edər). Otlar da, ağaclar da (Allaha) səcdə
edər! Göyü. O ucaltdı, tərəzini (ədalət tərəzisini) O
qoydu! Ona görə ki, çəkidə həddi aşmayasınız (insafı əldən verməyəsiniz). Tərəzini düz tutun, çəkini əskiltməyin!
(Çəkidə insaflı olun, tərəzini
korlamayın!) Yeri də
(bütün) məxluqat üçün O döşədi.” (Rəhman surəsi, 1-10)

Ya Rəbbi! Bu aləmdə bizi, özlərinə
hikmət və sirlər xəzinələrini açdığın qullarınla bərabər eylə!
Məhşər sabahında bizləri onlarla həşr eylə!…

Amin!…

 


TƏKRAR ÜÇÜN
SUALLAR

A.Aşağıdakı suallara cavab verin:

1.Yəhudilərin Həzrət Üzeyirə (əleyhissəlam)
“Allahın oğlu” vəsfini verdiklərini bildirən ayəti-kərimə
hansıdır?

2.Ölümdən sonra dirilməyə dəlil olaraq endirilən
ayəti-kərimələrdən üçünü söyləyin.

3.Qüsursuz bir ölçü və tarazlıq üzərində yaradılmış
insanın, ağlı, hissi və əməli baxımdan ölçüləri nələr
olmalıdır?

4.Əshabi-Kəhf haqqında məlumat verin.

5.Əshabi-Kəhfin iti, it olduğu halda necə olur ki,
cənnətə girəcəklər arasında yer alır?

6.Peyğəmbər Əfəndimiz, dünya həyatını nə üçün bir
ağac altında oturub kölgələnməyə, daha sonra da yerini buraxıb tərk
etməyə bənzətmişdir?

B.Aşağıdakı boşluqları doldurun:

1.Üzeyir (əleyhissəlam) ………un (əleyhissəlam)
nəslindəndir. Yəhudilər tərəfindən ……… olaraq bilinir.

2.Üzeyir (əleyhissəlam) haqqında Qurani-Kərimdə
Allah tərəfindən ruhunun alındığı və ……… il sonra təkrar
dirildildiyindən bəhs edilir.

3.Peyğəmbər Əfəndimiz: “Cümə günləri ……… surəsini oxumaq, bir sonrakı Cüməyə
qədər işlənəcək günahlara kəffarə olur.” buyurmuşdur.

4.………, Qüdsü işğal edib talamış və ……… nüsxələrini
də yandırmışdır.

5.Yəhudilər ……… (əleyhissəlam) üçün, xristianlar
isə ……… (əleyhissəlam) üçün “………” sifətindən istifadə edərək şirkə
düşmüşlər.

C.Aşağıdakı sualların doğru cavablarını
işarələyin:

1.Aşağıdakılardan hansı, Həzrət Üzeyirin
(əleyhissəlam) yüz il yatdıqdan sonra oyanmasından çıxarıla biləcək
ibrətlərdən biri deyildir?

A.Haqq Təala üçün, öldürmə və diriltmədə bir
çətinlik yoxdur.

B.Allah Təala, çürümüş sümükləri belə dirildəcək
qüdrətə sahibdir.

C.Bir qul, Allahın istəyi ilə, yuxlayaraq
düşmənlərdən qoruna bilər.

D.Əslində hər insan, gecə yuxlayıb gündüz oyanmaqla
bir mənada ölmə və dirilməni yaşayır.

2.Əshabi-Kəhf haqqında aşağıda verilən biliklərdən
hansı yanlışdır?

A.İmanlarını qorumaq bahasına yüz illərcə yuxlamağı
gözə almış igid adamlar idilər.

B.Onlar Rəbblərinə qəlbdən iman etmiş və Allahı çox
sevən gənclər idilər.

C.İnancsızlığın və azğınlığın yayıldığı cəmiyyətdə
doğru yolu tapmış kimsələr idilər.

D.İnandıqları dəyərləri zalımlar qarşısında müdafiə
edəcək qədər şüurlu və cəsurdular.

3.“Məgər insan elə güman edir ki, o,
başlı-başına (cəzasız)
buraxılacaq?!” (Qiyamə surəsi, 36) “Yoxsa sizi əbəs yerə yaratdığımızı və
(qiyamət günü dirilib haqq-hesab
üçün) hüzurumuza
qaytarılmayacağınızı güman edirdiniz?” (Muminun surəsi, 115) ayəti kərimələrini birlikdə düşündükdə “başlı-başına
buraxılmamaq” ifadəsi nə mənaya gəlir?

A.İnsanın, Allahın təqdir etdiyi qədər içində azad
ola bilməyəcəyi.

B.İnsanın cüzi iradəsinin və hürriyyətinin ola
bilməyəcəyi.

C.Allahın insanları hər cür təhlükələrdən
qoruyacağı.

D.İnsanın dünyada etdiklərinin cəzasız qalmayacağı,
hesaba çəkiləcəyi.

4.“Bəsu-badəl məvt” nə deməkdir?

A.Ruhların ölümsüzlüyü

B.Öldükdən sonra qəbrdə görəcəyimiz
mükafat.

C.Öldükdən sonra bədənin çürüməsi

D.Öldükdən sonra təkrar dirilmək və bir daha
ölməməkdir.

5.“Ey insanlar! Şübhəsiz ki, Allahın
(qiyamət barəsindəki)
vədi haqdır. Dünya həyatı sizi
aldatmasın. O tovlayan (Şeytan) da sizi
Allah(ın rəhmi)
ilə tovlayıb yoldan
çıxartmasın!” (Fatir surəsi,
5) ayəsində keçən “Allahın rəhmi ilə tovlamaq” ifadəsindən
anlaşılması lazım gələn məna aşağıdakılardan hansıdır?

A.Şeytan “Allah çox mərhəmətlidir, əfv
edər”-deyərək daim insanı günaha təşviq edir.

B.Şeytan, özünə uyması əvəzində insana, Allahın
mərhəmətini və əbədi səadəti vəd edir.

C.Şeytan, insanı aldadaraq Allahın mərhəməti yerinə
qəzəbini istədir.

D.Dünya həyatı şeytana bənzəyir, insanı Allahın
mərhəməti ilə aldadır.

6.Aşağıdakılardan hansı Kəhf surəsində toxunulmuş
mözzulardan biri deyildir?

A.İman mübarizəsi.

B.Ölümdən sonra dirilmə.

C.Musa və Xızır qissəsi.

D.Bədr döyüşü.

 


CAVABLAR

B. Boşluq doldurma suallarının
cavabları:

1.Harun – Əzra

2.Yüz

3.Kəhf

4.Büxtünnəssər – Tövrat

5.Üzeyir – İsa – Allahın oğlu

C. Test suallarının cavabları:

1.C

2.A

3.D

4.D

5.A

6.D

 


Dərin təfəkkürü ilə Səbrin bülöv daşı
olan

Həzrət Əyyub (əleyhissəlam)

Əyyub
(əleyhissəlam), Həzrət Yaqubun (əleyhissəlam) qardaşı Eysin
nəslindəndir. Şam ətrafında yaşamış və ona az adam iman
gətirmişdir.

Babası Həzrət
İshaqın (əleyhissəlam) duasına görə, Allah Təala Həzrət Əyyuba
(əleyhissəlam) çox mal, mülk və övlad vermişdi. Geniş ərazisi,
heyvanları və çoxlu xidmətçiləri var idi. O, fağır, yetim və
dullara çox kömək edər, süfrəsində heç olmasa bircə nəfər fağır olmasa yemək yeməz, Allahın ona verdiyi nemətləri
qonaqlara ikram etməyi çox sevərdi.

Əyyub (əleyhissəlam), ömrünün
əvvəllərində zəngin, ortalarında fağır və kimsəsiz yaşamışdır.
Ömrünün sonlarına doğru, şükür və səbir etməsi nəticəsində təkrar
ilahi ehsana qovuşmuşdur. Qurani-Kərim onun səbirdəki dözümünü bu
şəkildə tərifləyir:

“…Biz
onu (müsibətlərə)
səbir edən gördük. Nə gözəl bəndə!
O, (daim Allaha)
sığınan bir kimsə idi.”
(Sad surəsi, 44)

Əyyub (əleyhissəlam), Şam
bölgəsində yaşayan insanlara peyğəmbər olaraq göndərilmişdir.
Qurani-Kərimdə onun ilahi vəhyə nail olan bir peyğəmbər olduğu belə
bildirilir:

“(Ya
Rəsulum!) Biz Nuha və ondan
sonrakı peyğəmbərlərə vəhy göndərdiyimiz kimi, sənə də vəhy
göndərdik. Biz İbrahimə, İsmailə, İshaqa, Yaquba və onun
övladlarına, İsaya, Əyyuba, Yunisə, Haruna və Süleymana da vəhy
göndərdik. Biz Davuda da Zəburu verdik.” (Nisa surəsi, 163)

“…Bundan əvvəl
Nuhu və onun nəslindən olan Davudu, Süleymanı, Əyyubu, Yusifi,
Musanı və Harunu da hidayətə qovuşdurmuşduq. Biz yaxşı iş
görənləri (yaxşılıq
edənləri) belə
mükafatlandırırıq.” (Ənam
surəsi, 84)

İmtahan, səbir və
mükafat

Həzrət Əyyubun (əleyhissəlam)
dünyəvi zənginliyi, övladları və nail olduğu bütün nemətlər ilahi
bir imtahan olaraq bir-bir əlindən alındı. Axırda da ağır bir
xəstəliyə düçar oldu. Ancaq bədəninə, malına və övladına gələn
bütün bu müsibətlərə böyük bir təvəkkül və təslimiyyətlə səbir
göstərmiş və ilahi təqdirə razı olmuşdur. Onun bu səbri və
təslimiyyəti, insanlıq tarixində bir ibrət örnəyi olaraq dillərə
dastan olmuşdur.

Həzrət Əyyubun (əleyhissəlam)
bu çətin imtahanları peyğəmbərlik dövrünə aiddir. Başına gələn hər
cür müsibət və imtahana, ondakı fəziləti həzm edə bilməyən iblis,
yəni məlun şeytan səbəb olmuşdur. Şeytan, insan qılığına girərək
xalq arasında:

“Bu qədər nemət
və bolluq içində qulluq etmək rahatdır. Əyyubu bir də darlıq və
bəla anında ikən görməli!…”-deyir və aramsız olaraq onun etibarını
ləkələməyə çalışırdı.

Bu səbəbdən Allah Təala, Həzrət
Əyyubun (əleyhissəlam) özünə olan təvəkkül və bağlılığını xalqa
göstərmək üçün, bu sevimli peyğəmbərinə müxtəlif müsibətlər
verdi.

Haqq Təala, Həzrət Əyyubu
(əleyhissəlam) imtahan etməyi arzu edincə, ilk olaraq onun
mallarını əlindən aldı. Sel ilə qoyunlarını, külək ilə əkinlərini
yox etdi. Bunu fürsət bilən şeytan, çoban cildinə girərək dərhal
Həzrət Əyyuba (əleyhissəlam) qaçdı. Ağlaya-ağlaya olub bitəni ona
xəbər verdi:

“–Ey Əyyub!
Böyük bir fəlakət oldu. Bütün malın və mülkün tələf
oldu,”-dedi.

Həzrət Əyyub, bu xəbər
qarşısında heç təlaşlanmadı, böyük bir sükunət və riza halında
Rəbbinə həmd etdi və insan cildinə girən şeytana:

“–Mal və mülkü
mənə Rəbbim vermişdi, indi də məndən aldı. Hər şeyin tək sahibi
Odur; istərsə verir, istərsə alır!”-dedi. Bu söz və münasibət,
şeytanı pərişan etməyə kifayət idi.

Bunun dalınca Həzrət Əyyubun
(əleyhissəlam) uşaqları dərs oxuyarkən baş verən zəlzələ ilə vəfat
etdi. Şeytan yenə ah-vay edərək Həzrət Əyyubun yanına gəldi. Onu,
üsyan etdirmək üçün gözlərindən sel kimi yaşlar axıdaraq:

“–Ey Əyyub!
Allah Təala sənin evini zəlzələ ilə yıxdı. Bütün uşaqlarını əlindən
aldı. Onların ürək parçalayan fəryadları, dözülə biləcək kimi
deyildi.”-dedi. Hadisəni o qədər acılı bir şəkildə anlatdı ki,
Həzrət Əyyubun təvəkkül və təslimiyyət ilə yoğrulmuş qəlbindən
daşan mərhəmət duyğuları, mübarək gözlərini islatdı. Ancaq bu
imtahana da böyük bir səbir göstərərək ilahi qədərə razılıq
göstərdi.

Məqsədinə yenə çatmayan şeytan
hirsləndi. Yenə bir şey söyləmək istədikdə Həzrət Əyyub:

“–Ey məlun! Sən
iblissən və məni Rəbbimə qarşı üsyana təşviq etmək istəyirsən!
Biləsən ki, övladlarım mənə bir əmanət idi. Sahibi onları geri
aldı! Verən də O, alan da O. Mən nə üçün inciyim? Mən, hər şəraitdə
Rəbbimə həmd edən bir qulam!”-dedi.

Saleh bir qulun təslimiyyətini,
Əziz Mahmud Hüdayi Həzrətləri bir beytində nə gözəl ifadə edir:

Alan Sənsən, verən Sənsən,
qılan sən;

Nə verdinsə odur; dəxi nemiz
var!…

Ənəs ibn Malik (radiyallahu
ənh) buyurur:

“(Ögey atam)
Əbu Təlhənin bir oğlu var idi. O səyahətdə ikən oğlu şiddətli bir
xəstəliyə tutulmuş və vəfat etmişdi. Yoldaşı Ümmü Süleym oğlunun
öldüyünü görüncə, onu yuyub kəfənlədi və evin bir tərəfinə qoydu.
Əbu Təlhə gəldi və:

“Uşaq
necədir?”-deyə soruşdu.

Yoldaşı:

“–Sakitləşdi,
mən onun rahatlandığını umuram!”-dedi.

Nəhayət sabah olunca, əri Təlhə
qüsl aldı. Hazırlanıb çıxmaq istədiyi əsnada, xanımı ona uşağın
vəfat etdiyini xəbər verdi. (Böyük bir üzüntüyə qapılan) Əbu Təlhə,
dərhal Həzrət Peyğəmbərin (səllallahu əleyhi və səlləm) yanına
getdi və Onunla birlikdə namaz qıldı. Sonra olub bitənləri
Peyğəmbərə (səllallahu əleyhi və səlləm) anlatdı. Bunun müqabilində
Peyğəmbər (səllallahu əleyhi və səlləm):

“Umuram ki,
Allah Təala, bu gecənizi sizin üçün bərəkətli qılmışdır.”
buyurdu.” (Buxari, Cənaiz, 42, Ədəb,
116)

Ənəs ibn Malik Həzrətlərinin
anlatdığı bu hadisə, Ümmü Süleymin fərasətini, təqvasını xüsusən də
Cənabi-Haqqa təslimiyyətini göstərir. Bu hadisə, ata-ana, övlad,
mal-mülk kimi bütün varlıqların ancaq bir əmanət olduğunu və
sahibinin lazım gəldikdə bunları geri aldığını nə gözəl izah edir.
Ümmü Süleym sanki Əbu Təlhəyə hal dili ilə:

Körpəmiz, onu bizə göndərən
qüdrət tərəfindən geri çağrıldı. Bir müddət sonra onunla qiyamətdə
təkrar görüşəcəyik. Üzülmə və səsini çıxarma! Haqdan gələnə razı
ol!…-deməkdə idi.

Həm də Haqq Təala, Ümmü Süleymə
qısa bir müddət sonra nur kündəsi kimi bir körpə ehsan etdi. Adını
da Həzrət Peyğəmbər (səllallahu əleyhi və səlləm) Abdullah
qoydu.

Allah Təala
Həzrət Əyyuba (əleyhissəlam) son bir imtahan olaraq ağır bir
xəstəlik18 verdi. Xəstəliyi o dərəcə artdı ki, yalnız şəfqət
timsalı olan Rəhimə xatun, bənzərsiz bir sədaqət və vəfa nümunəsi
nümayiş etdirərək onun xidmətinə müstəsna məsuliyyət göstərdi. Əl
işi görərək dolanışığını təmin etməyə çalışdı. Həzrət Əyyubun
(əleyhissəlam) hər cür xidmətini sevə-sevə yerinə
yetirdi.

Əyyub (əleyhissəlam), bu
xəstəlik halında da şikayət və fəryad etmədi. Rəbbinə sığınaraq
səbrindən əl çəkmədi, həmd və sənaya ara vermədi. Nəbəvi bir ədəb
göstərərək, xəstəlik və yorğunluğunu şeytana izafə etdi:

“(Ya
Peyğəmbər!) bəndəmiz Əyyubu
da yad et! Bir zaman o öz Rəbbinə müraciətlə belə demişdi: Şeytan
mənə bəla və əzab toxundurmuşdur!” (Sad surəsi, 41)

Çünki şeytan, Həzrət Əyyubun
(əleyhissəlam) gözəl halını qısqanıb, ona müsəllət olmaq istəmişdi.
Lakin Əyyub (əleyhissəlam), hər şeyin Allahdan olduğunu müstəsna
dərinliyi ilə dərk edərək Rəbbinə təvəkkül və təslimiyyət halında
idi.

Həzrət Əyyuba (əleyhissəlam)
vəsvəsə vermək üçün göstərdiyi bütün cəhdləri boşa çıxan şeytan, bu
dəfə şəhər xalqına vəsvəsə verməyə başladı:

“–Aman ha!
Rəhimə ilə görüşüb ona köməkçi olmayın! Yoxsa Əyyubun xəstəliyi
sizə də keçər! Dərhal onu şəhərinizdən qovun!”-dedi.

Şəhər xalqı da şeytanın bu
pozğunculuğuna meyl edərək Rəhimə ilə:

“–Əyyubla
bərabər buranı tərk edin! Yoxsa sizi daş-qalaq edib
öldürərik!”-deyə hədələdilər.

Rəhimə Xatun, çarəsiz qaldı və
Həzrət Əyyubu kürəyinə alaraq oradan ayrıldı. Şəhərdən kənarda
özlərinə bir yer şeçdilər. Həzrət Əyyubun (əleyhissəlam) altına
qumdan yataq hazırladı, başına daşdan yastıq qoydu. Sonra da kiçik
bir daxma düzəltdi, burada Həzrət Əyyuba (əleyhissəlam) xidmətə
sədaqətlə davam etdi.

Allahın səbirli peyğəmbəri
Həzrət Əyyub bu vəziyyətdə belə, peyğəmbərlik vəzifəsini bütün
incəliyi ilə yerinə yetirir, orada gəlib keçənlərə “əmri bil məruf
və nəhyi anil münkər”i təbliğ edirdi.

Dolanacaqları üçün xanımı
Rəhimə Xatun, şəhərdəki xanımlara iplik bükürdü. Bir ara ərinə:

“–Sən bir
peyğəmbərsən! Allah Təaladan səhhət və afiyət istəsənə ki, bu
dərdləri səndən alsın!”-deyincə Əyyub (əleyhissəlam):

“Səhhət və
afiyətlə keçən illərimiz nə qədərdir?”-deyə soruşdu.

Rəhimə:

“Səksən
ildir.”-dedi.

Bunun cavabında Həzrət
Əyyub:

“–Ey Rəhimə!
Çətinlik və bəla zamanı, səhhət və afiyət müddəti qədər olmadan
halımı Haqq Təalaya şikayət etməyə həya edirəm. Allah Təala, bizə
saysız nemətlər verməkdə ikən, biz Ondan gələn bəlalara nə üçün
səbir etməyək?!”-dedi.

Həzrət Əyyubun
bu həddən artıq səbri, ayəti-kərimədə mədh edildiyi kimi,
Hədisi-Şərifdə də təriflənmişdir:

“Həzrət Əyyub,
insanların ən yumşaq xasiyyətlisi, ən səbirlisi və öfkəsini ən çox
yenəni idi.” (İbn Əbi Şeybə,
III, 201)

Onun Rəbbinə olan rizası tam və
qüsursuz idi. Bu şer, onun əl çatmayan səbir və təslimiyyət halının
gözəl ifadəsidir:

Xoşdur mənə Səndən gələn,

Ya xilətü, yaxud kəfən,

Ya qönçə gül, yaxud tikan,

Lütfün də xoş, qəhrin də
xoş!

Həzrət Əyyuba (əleyhissəlam)
vəsvəsə verə bilməyən şeytan, bu dəfə də xanımı Rəhimə xatunu
narahat edirdi. Addım başı onun önünə çıxır və ağlını çaşdırmağa
çalışırdı. Rəhimə xatun da bunları Həzrət Əyyuba anladınca, o
xanımına belə xəbərdarlıq etdi:

“–Ey xanım!
Sənin yoluna çıxan o şəxs iblisdir. Diqqətli ol, sənə vəsvəsə
verərək səni məndən ayırmaq istəyir”-dedi.

Rəhimə, Həzrət Yusifin
(əleyhissəlam) nəslindən idi. Özündə əcdadı Yusifin gözəlliyindən
bir əks var idi. Ətraf yerlərdə ondan daha gözəl bir qadın yox idi.
Bunun üçün şeytan, bir gün onun qarşısına yaraşıqlı bir adam
görünüşündə çıxdı və:

“–Səndən daha
gözəl birini görmədim. Mən bu yaxın kənddənəm. Sərvətimin də
sərhədi yoxdur.”-dedi.

Rəhimə xatun Rəbbinə
sığınaraq:

“–Mən xəstə
olan Əyyub peyğəmbərin xanımıyam. Ona xidmət etməkdəyəm. Mən, o
şərəfli peyğəmbərdən başqasına əsla meyl etmərəm…”-dedi və yüyürüb
getdi.

Rəhimə xatun, Həzrət Əyyubun
yanına döndükdə, olub-bitəni ona danışdı. Həzrət Əyyub bu sözlərdən
sıxıldı. Hiddətlənərək:

“–Ey Rəhimə!
Mən sənə ondan çəkinməyi və uzaq durmağı söyləməmişdimmi?! Əgər
sağalaramsa, sənə yüz dəyənək vuracağam!”-deyərək and
içdi.

Həzrət Əyyubun (əleyhissəlam)
xəstəliyi vaxt keçdikcə şiddətləndi. O, şəfa tapmaq üçün uca
dərgaha əllərini açdı və:

“…Mənə bəla üz
verdi (Sənə pənah
gətirdim). Sən rəhmlilərin
rəhmlisisən!” (Ənbiya surəsi,
83) -deyərək, Allahın uca mərhəmətinin öz üzərində təcəlli etməsi
üçün qəlbdən Haqq Təalaya yalvardı.

Bir nəfər Rəsulullahın
(səllallahu əleyhi və səlləm) məscidinə gəlib Ondan Həzrət Əyyuba
aid bir sıra suallar verdi. Bu sualı eşidincə Rəsulullah
(səllallahu əleyhi və səlləm) ağladı və belə buyurdu:

“Allah Təalaya
and içirəm ki, Əyyub bəladan ötrü inləmədi, sızlamadı. Lakin yeddi
il, yeddi ay, yeddi gün, yeddi gecə o imtahanın içində qaldı. Ayaq
üstə namaz qılmaq istədi, dayana bilmədi, yıxıldı. Haqq yolundakı
xidmətində zəiflədiyini görüncə: “Mənə həqiqətən xəstəlik üz
verdi”-dedi.” (Bax, Qurtubi,
Təfsir, XI, 323)

Həzrət Əyyubun bu ifadələri,
sızlama kimi görünsə də əslində bir dua idi. Çünki sızlama,
insanlara edilən bir şikayətdir. Allah Təalaya üz tutmaq isə,
sızlama deyil. Həmçinin Yaqub (əleyhissəlam) da, oğlu Həzrət
Yusifdən (əleyhissəlam) ayrı qaldıqda, iztirab və həsrət içində
böyük bir kədərlə belə dedi:

“Mən
dərd-sərimi yalnız Allaha ərz edirəm və Allahdan
(gələn vəhy ilə) sizin bilmədiklərinizi bilirəm!”
(Yusif surəsi, 86)

 


Xəstəlikdən
qurtuluş

Rəhimə xatun, bir gün yemək
axtarmağa çıxmışdı. Bu arada Cəbrail gəldi və Həzrət Əyyuba
(əleyhissəlam):

“–Ey Əyyub!
Sənə bəla verdim, səbir etdin. İndi də səhhət və nemət verəcəyəm!”
xəbəri ilə birlikdə bu əmri gətirdi:

“Ayağınla (yerə) vur!
Bu, (yerdən çıxan
bulaq) yuyunacaq və içiləcək
sərin (sudur)!
(Əyyub o su ilə qüsl edib ondan içən
kimi bütün xəstəlikləri getdi).” (Sad surəsi,
42)

Əyyub (əleyhissəlam), ilahi
əmrə əməl edərək, ayağını yerə vurdu. Yerdən dərhal su fışqırdı. O
da bu su ilə yuyundu və beləcə möcüzə olaraq daxili və xarici
xəstəliklərinin hamısından xilas oldu. Bir başqa rəvayətə görə,
Əyyub (əleyhissəlam) ayağını yerə vurduqda biri isti, digəri soyuq
iki qaynama suyu çıxmış, o da istisi ilə yuyunmuş, soyuq olanı da
içmişdir.

Ayəti-kərimədə “Ayağınla yerə
vur!”-deyə əmr edilərək, möcüzənin gerçəkləşməsində belə qulun
qeyrət və əməyinin istənməsi, diqqəti çəkən bir məsələdir. Deməli
bir işdə ilk təşəbbüs, daim quldan gəlməlidir. O halda qulun,
səbəblərə sarılmaqda qüsur etməməsi, oturub yalnız dua ilə
kifayətlənməməsi lazımdır. Bununla da qalmayıb, edilən duanın
lazımlığını və şərtlərini yerinə yetirmək lazım gəlir.

Həm də Əyyub (əleyhissəlam)
incə bir ədəblə Haqq Təalaya yönəlmiş və duası qəbul olmuş, üzünə
şəfa, rəhmət və lütf qapıları açılmışdı:

“Biz
(Əyyubun) duasını qəbul buyurduq, onu düçar olduğu
bəladan (xəstəlikdən və
ailəsinə üz vermiş müsibətdən) qurtardıq. Dərgahımızdan (Əyyuba) bir rəhmət
və (Allaha)
ibadət edənlərə ibrət dərsi
(öyüd-nəsihət) olsun deyə, (həlak olmuş) övladlarını qaytarıb ona verdik, üstəlik bir o qədər də
əlavə etdik.” (Ənbiya surəsi,
84)

Cəbrail (əleyhissəlam), səhhəti
geri verilən Həzrət Əyyubun (əleyhissəlam) yanına gələrək, onun
başına Allahın əmri ilə bir tac qoydu və ona gözəl paltarlar
geydirdi. Arxasınca Allah tərəfindən lütf buludu gəldi və üstünə
qızıl parçacıkları səpildi.

Rəsulullah (səllallahu əleyhi
və səlləm) Əfəndimiz buyurdu ki:

“Əyyub,
(möcüzəli suda) yuyunduğu sırada, önünə bir çox qızıl çəyirtgə
düşmüşdü. Əyyub, bunları dərhal toplayıb paltarına doldurmağa
başladı. Buna görə Allah Təala:

Ey Əyyub! Görürsən, mən malını
sənə qaytarıb səni zəngin etmədimmi? Buyurdu. Həzrət Əyyub:

Bəli ya Rəbbi!
Məni belə zəngin etdin. Lakin Sənin xeyir və bərəkət xəzinələrinə
qarşı müstəğni (ehtiyacsız) ola
bilmərəm. Bu səbəblə Sənin qatından hər nə gələrsə qəbuldur.
(Çünki verən Sənsən! Sənin verdiyin
şeyi necə rədd edərəm?!) dedi.” (Buxari, Qüsl,
20; Ənbiya, 20; Nəsai, Qüsl, 7)

Bu əsnada Rəhimə xatun şəhərdən
qayıtdı. Həzrət Əyyubu tanıya bilmədi.

Onun itdiyini zənn edərək,
sağa-sola qaçdı. Fəryad edib ağladı. Əyyub (əleyhissəlam)
səsləndi:

–Ey xanım! Kimi
axtarırsan:

–Bir xəstəm var
idi, həyat yoldaşım idi. Zəhməti də olsa ona, məmnuniyyətlə xidmət
edirdim. İndi könül hüzurumun qaynağı olan o xəzinəni
itirdim.

–O necə adam
idi?

–O, çox səbirli
bir şəxs idi. Sağlam olanda sizə bənzəyirdi.

–Ey Rəhimə! Elə
o axtardığım mənəm. Allah Təala, mənə səhhət verdi.

İkisi də sevinclə ağladılar.
Haqq Təalaya şükür etdilər.

Əyyub (əleyhissəlam), artıq
əvvəlki dinclik və gəncliyinə qovuşmuşdu. Allah Təala, ona
əvvəlkindən daha çox mal və övlad da ehsan etdi. Dağılmış övlad
fərdləri təkrar bir yerə toplandı və əvvəlkindən daha böyük ilahi
lütflərə nail oldu.

Həzrət Əyyub, xəstəliyi afiyətə
çevrildikdən sonrakı ilk gecənin səhər vaxtında dərindən bir “ah!”
çəkdi. Səbəbi soruşulunca, dedi ki:

Hər gecə səhər vaxtında: “Ey
bizim xəstəmiz, necəsən?” deyə səs eşidərdim. İndi yenə o vaxt
gəldi, lakin: “Ey bizim səhhətli qulumuz, necəsən?” səsini
eşitmədim. Bunun üçün ağlayıram.

 


Rəhimə xatunun xidmətinin
mükafatı

Rəvayətə görə Əyyub
(əleyhissəlam) səhhətə qovuşduqda, xanımının daha əvvəlki bir
xətasından ötrü, ona yüz dəyənək vuracağına and içmişdi. Ancaq
zövcəsinin ona qarşı xidmət və fədakarlığı böyük idi. Bu səbəblə
Allah Təala, yüz dənə əkin sapından meydana gələn bir dəstə ilə bir
dəfə vurulmasını kafi görərək onlara mərhəmət etdi və belə əmr
etdi:

“Əlinə bir
dəstə götür və onunla (övrətini) vur.
Andını pozma. Biz onu (müsibətlərə) səbir
edən gördük. Nə gözəl bəndə! O, (daim Allaha) sığınan
bir kimsə idi.” (Sad surəsi,
44)

Ayəti-kərimədəki bu rüxsət,
“Əyyub rüxsəti” adı ilə tanınmışdır. Bu dəstənin, nə dəstəsi olduğu
açıqca göstərilmədiyi üçün, ona başqa mənalar da verilmişdir.

 


RIZA

Allahın xaricində bütün
varlıqlar, ən bəsitdən mükəmməlinə doğru bir sıralamaya tabe
tutularaq yaradılmışdır. Bu düzümün zirvə nöqtəsində insan durur.
Çünki o, Allahın sifətlərindən nəsib almış bir varlıqdır. Bundan
ötrü insan, xeyir və şər, savab və günah kimi zidd qütblərə meyl
edəcək bir vəsfə sahibdir.

Adəm oğlu, iradəsini, müsbət
təmayüllərini inkişaf etdirmə yönündə istifadə edə bildiyi və
qəlbini təmizləyərək, şəxsiyyətində xeyrin üstün gəlməsini təmin
edə bildiyi nisbətdə Rəbbinə yaxınlaşır. Rəbbinə yaxınlaşmanın
həzzini dadan könüllər, gedəcəyi yolun sonuna çatmış bir qürbət
yolçusu kimi sevdiyinə qovuşmanın səadət və həyəcanını yaşayır.

Beləcə bir qul ilə Allah
arasındakı məsafə azalır, həyatın bir qürbət iztirabı kimi
yaşanması sona çatır. Allahdan uzaq olmağın səbəb olduğu ələmlər,
əslində azalmaz. Lakin Rəbbindən razı olmuş fərəhli bir könül, bu
iztirabları duya bilməyən hala gəlir. Hər cür kədər, Rəbb ilə
bərabər olmanın verdiyi hüzur və nəşə içində sanki hiss edilməz
hala gəlir.

Bu səfhədə iztirablar, qul
tərəfindən, Rəbbinin bir iltifatı şəklində dərk edilir və sanki bir
sürura dönür. Ruhu əhatə edən bu nəşə, bəzən bütün bədəni belə
əhatə edir. Həzrət Əlinin (radiyallahu ənh), qıçına girən oxu,
Rəbbinə ən yaxın hiss etdiyi Namaz əsnasında çıxartmalarını
istəməsi və bu əsnada heç acı duymaması buna ən gözəl
nümunədir.

Nəfsani və dünyəvi təmayülləri
aşan dərdli Yunus, kamala çatmış könüllərin yetişdiyi səviyyələri
və özünün Haqda fani oluşunu nə gözəl ifadə edir:

Sufilərlə söhbət gərək,

Əxilərə əxrət gərək,

Məcnunlara Leyli gərək,

Mənə Səni gərək, Səni!…

Yunusun dərk etdiyi bu kamala
çatmanın ən feyzli vasitəsi, hərəsi bir iztirab qaynağı
bəlalardır.

Əbu Səid əl Xüdri (radiyallahu
ənh), Rəsulullahı (səllallahu əleyhi və səlləm) xəstə ikən ziyarət
etmiş və Onun ən böyük acılara qatlandığını bizzat müşahidə edərək
belə anlatmışdır:

“Əlimi varlıq
Nurunun üzərinə qoydum, hərarətini yorğanın üstündən belə hiss
edirdim.

–Ya Rəsulullah,
hərarətiniz çox yüksəkdir!-dedim.

–Biz
(peyğəmbərlər) beləyik. Bəlalar bizə qat-qat gəlir, buna əvəz
mükafatlar da qat-qat verilir, buyurdu.

–Ey Allahın
Rəsulu! İnsanların ən çox bəlaya məruz qalanları kimlərdir?-deyə
soruşdum.

–Peyğəmbərlər!-buyurdu.

–Sonra
kimlərdir?-dedim.

–Sonra
salehlər! buyurdu və bu
açıqlamaları etdi: Onlardan
biri elə bir fağırlığa düşər ki, özünü örtən bir əbadan başqa bir
şey tapa bilməz. Lakin onlar, sizin bolluğa sevindiyiniz kimi
bəlaya sevinirlər.” (İbn Macə,
Fitən, 23)

Qəmlər və çilələr, həyatda
xoşbəxt olmağa əngəl kimi görünsə də, əslində elə deyildir. Səbir
etməsini və Allahdan gələnə razı olmasını bilənlər üçün bu qəm və
sıxıntılar, bəlkə daha böyük bir sevincə və xoşbəxtliyə çatmaq üçün
bir vəsilədir.

Həzrət Mövlana, bu halı müdrik
sözü ilə nə gözəl dilə gətirir:

“Qəm əli, könül
budağından saralmış yarpaqları silkələyər. Yerinə, daha lətif, daha
təzə sürur yarpaqları gəlir.”

Həm də xəstəliyin ən şiddətli
günlərində Həzrət Əyyuba (əleyhissəlam) yoldaşı Rəhimə xatun:

–Sən bir
peyğəmbərsən! Allah Təaladan səhhət və afiyət istəsənə ki, bu
dərdlərdən azad olsan!-demişdi. Əyyub (əleyhissəlam) isə, bütün
müsibət və sıxıntılarına baxmayaraq, halından şikayət edən bir
vəziyyətə düşməmək və təqdirə razı olmaqda lazım gələn səbri
göstərmək üçün, xəstəliyini Haqq Təalaya ərz etməkdən, səhhət və
afiyət istəməkdən belə çəkinmiş və beləcə həminki hala razılıq
göstərməklə rizanın ən gözəl örnəyini nümayiş etdirmişdir. Nəhayət
zövcəsinin israrı ilə sadəcə:

“Sən
mərhəmətlilərin ən mərhəmətlisisən!”-deyə Allaha niyaz
etmişdir.

Bu duaya görə, Allah Təala,
bundan sonra qiyamətə qədər özünə qulluqda daim olanlara bir rəhmət
xatirəsi olmaqla onun dərdini yox edərək, xəstəliyinə şəfa
vermişdir. Allah Təala, Həzrət Əyyubu, bütün bu olub-bitənlər
sırasında riza halında səbirli bir qul olaraq tapdığını bəyan
etmişdir. Həzrət Əyyubun (əleyhissəlam) səbir və riza halı, Haqq
yoluna girən salik və dərvişlərin pay alacağı çox gözəl bir
misaldır.

Allah Rəsulu (səllallahu əleyhi
və səlləm), Taifdə qatlandığı iztirab və sıxıntıdan sonra, heç bir
qula nəsib olmayan “Merac” hadisəsi ilə mükafatlandırılmışdır.
Beləcə çəkdiyi iztirab və sıxıntılar, Ona ülvi bir hədiyyənin
qapısını açmışdır.

Həzrət İbrahimin (əleyhissəlam)
oda atılma anında göstərdiyi bu riza və təslimiyyət halı da olduqca
diqqətə layiqdir:

Cəbrail (əleyhissəlam) gəldi və
ona:

–Bir ehtiyacın
varmı? Məndən bir arzun varmı?-dedi.

O da:

–Ehtiyacım var,
amma sənə deyil!-dedi.

Arxasınca Cəbraildən
soruşdu:

–Oda yandırma
gücünü verən kimdir?

Sonunda, Həzrət İbrahimin
(əleyhissəlam) Allaha olan eşqinin təcəllisi, dünyanın odunu bir
anda yox etdi. Çünki İbrahim (əleyhissəlam) da əşyanın adlarının
sirləri təcəlli etmiş və o, Haqda fani olmuşdur.

***

Haqq yolunda insanın çata
biləcəyi ən uca məqam, Allah Təalanın ondan razı olması ilə çata
biləcəyi məqamdır. Bu isə, qulun Allahdan razı və Ona təslim
olmasının bir nəticəsi və mükafatıdır. Necəki ayəti-kərimədə:

…رَضِيَ اللَّهُ
عَنْهُمْ وَرَضُوا عَنْه

“…Allah
onlardan razıdır, onlar da Allahdan…” (Bəyyinə surəsi, 8) -buyrularaq, salehlərin hallarına işarə
edilmişdir. Bu saleh kimsələr isə, Süleyman (əleyhissəlam)
kimi:

“…Ey Rəbbim!
Mənə mənim özümə və ata-anama ehsan buyurduğun nemətə şükür etmək,
Sənin razı qalacağın yaxşı iş görmək üçün ilham (qüvvət) ver! Və məni öz mərhəmətinə saleh bəndələrinin zümrəsinə
daxil et!”-deyə dua edən
möminlərdir. (Nəml surəsi, 19)

Allahın hökmünə boyun əyən və
Ondan razı olan necə gözəl qullar vardır! Onlardan biri də, heç
şübhəsiz, Ömər bin Əbdüləzizdir.

Ömər bin Əbdüləziz:

–Nələri
sevirsən?-deyə soruşanlara;

–Mənim
sevdiklərim, yalnız Allahın mənim haqqımda təqdir etdiyi şeylərdir.
Mən Allah Təalanın hökmünü sevirəm, deyərdi.

Allahdan razı olan qulların
axirətdə qovuşacağı nemətlər ayəti-kərimədə belə anladılır:

“Allah
buyurdu: Bu (qiyamət
günü) elə bir gündür ki, düz
danışanlara düzlükləri fayda verər. Onları (ağacları) altından çaylar axan cənnətlər gözləyir. Onlar orada əbədi
qalacaqlar. Allah onlardan, onlar da Allahdan razıdırlar.
Bu, (möminlər üçün)
böyük qurtuluşdur
(uğurdur)!” (Maidə surəsi,
119)

Rəvayətə görə Allah Təala
cənnət əhlinə:

“Razı
oldunuzmu? Xoşnudsunuzmu?”-buyuracaq, onlar da:

-Ey Rəbbimiz, necə olmayaq ki!
Bizə başqa qullarından heç birinə vermədiyin neməti
verdin,-deyəcəklər. Buna görə Allah Təala buyuracaq ki:

“Sizə bundan
da böyüyünü verəcəyəm.”

Bundan daha üstün nə ola bilər,
ya Rəbbi?-deyəcəklər. Elə o zaman Allah Təala:

“Sizdən razı
olacağam və artıq sizə əbədiyyən qəzəb
etməyəcəyəm.”-buyuracaqdır.
(Buxari, Riqaq, 51; Müslim, Cənnət, 9)

***

Qulun riza halı, Rəbbinə
duyduğu məhəbbətdən əldə edəcəyi ən son və ən qiymətli meyvədir.
Könlü eşq ilə dolu olan qul, Rəbbindən gələn hər şeyi Ona olan
sevgisinin dərinliyi nisbətində qəbul edər. Hətta aşiq olan,
çəkdiyi cəfanın acısını duysa belə, bu acıdan o qədər məmnundur ki,
çəkdiyi iztirabın davam etməsinə istəkli dahi ola bilər. Bu, o
kimsənin, irəlidə alacağı sonsuz mükafata əvəz, müvəqqəti ələmi
üstün tutmasıdır. Həm də Şəqiqi Bəlxi (rəhmətullahi əleyh):

“Sıxıntının
mükafatını bilən, ondan qurtarmağa həvəs
etməz!”-demişdir.

Bu vəziyyət, xəstələrin şəfa
tapmaq üçün dərmanların acılığına aldırmadan onları içmələrinə və
ya çox ağır və risqli əməliyyatları öz istəkləri ilə qəbul
etmələrinə bənzəyir. Çünki şəfa tapmaq üçün bunlara qatlanan xəstə,
səhhətə qovuşduqdan sonra rahat və hüzurlu günlərə qovuşacağını
bilir.

Rizanın daha yuxarı mərtəbəsinə
çatmaq, sevənin, sevdiyinin könlünü xoş etməsinə bağlıdır. Rəbbin
qulundan razı olması isə cənnət nemətlərindən daha üstündür. Bu
məqamda olan qul, sevgisindən ötrü acıları duymaz hala gəlir.
Sevginin həzzinə çata bilməyənlər bu halı bilməzlər. Lakin məhəbbət
dənizində itmiş aşiqlərin, kim bilir, bizim anlatdıqlarımızdan
başqa daha nə çox əcayib halları vardır!...

Bütün bunlarla bərabər, iztirab
və sıxıntılara rizanın mükafatının böyük olmasına baxmayıb, Haqdan
bəla və müsibətlə imtahan istənməməlidir. Çünki qul, daşıya
biləcəyi yükün dərəcəsini yaxşı təyin edə bilməyə bilər və
öhdəsindən gələ bilməyəcəyi ağırlığın altında əzilir. Amma bəla və
müsibət Haqdan gələrsə, hamı bunu qəti bilməlidir ki, Haqq Təala,
heç bir qula daşıya bilməyəcəyi bir şeyi yükləməz!

Vaxtı ilə Can Baba adında bir
zat var idi. Allah eşqi ilə duyduğu həzzə görə özündən getmiş halda
idi. Bir gün əllərini uca Mövlaya qaldırıb:

“–Ya Rəbbi!
Səndən başqa həzzim yox! Məni dilədiyin şəkildə imtahan
et!”-dedi.

Buna görə ona çox ağır bir
düşkünlük verildi. Ancaq yaşı çoxalıb taqətdən düşməyə başlayanda,
könlünü peşmanlıq sardı və kiçik tələbələrin oxuduğu məktəb
qapılarına gedərək önünə çıxan hər uşağa:

–Balam! Bu
yalançı qoca əminizə dua edin ki, Allah ona şəfa versin,-deyə
yalvaran hala gəldi.

Ayrıca günlahları və günah
işləməyə sövq edən şeyləri qəbul etmək də bir riza deyildir. Üsyan,
günah və küfrə riza, ən böyük qəflət və cahillikdir. Bu xüsusda
sayıla bilməyəcək qədər xəbərdarlıqlar var. Onlardan birində belə
buyrulur:

لاَ يَتَّخِذِ الْمُؤْمِنُونَ
الْكَافِرِينَ أَوْلِيَاء مِن دُوْنِ الْمُؤْمِنِينَ

“Möminlər
möminləri buraxıb kafirləri dost tutmasınlar!…” (Ali-İmran surəsi, 28)

Yəni pislərə və pisliyə qarşı
səssiz qalmaq riza deyildir.

***

Allaha yaxınlaşmağın yolu
məhəbbətdir. Sevilənə tabe olmaq və onu təqlid etməkdir. Sevənlər,
sevdiklərindən gələn hər şeyi xoş qarşılamaq məcburiyyətindədirlər.
Həqiqi aşiqlər, sevdiklərini dillərindən və könüllərindən kənara
qoymazlar. İman üzrə bir həyatın zövqi-səfasını yaşamaq istəyən
könüllər, zikri qəlblərində davam etdirirlər. Elə ki ayaqda ikən,
otururkən, yatarkən, zikrdə olarkən, göylərin və yerin
yaradılmasındakı incə, nazənin hikmətlərə dalarlar ki:

“O kəslər ki,
ayaq üstə olanda da, oturanda da, uzananda da Allahı xatırlar,
göylərin və yerin yaradılması haqqında düşünər (və deyərlər): "Ey Rəbbimiz! Sən bunları boş yerə yaratmazsan! Sən pak
və müqəddəssən! Bizi cəhənnəm odunun əzabından (Özün) qoru!”-deyərlər.
(Ali-İmran surəsi, 191)

Allah Təala da, özlərindən razı
olduğu bu qullarına:

ِارْجِعِي إِلَى رَبِّكِ رَاضِيَةً
مَّرْضِيَّةً   فَادْخُلِي فِي عِبَادِي   وَادْخُلِي
جَنَّتِي

“Dön Rəbbinə, sən
Ondan razı olaraq, O da səndən! (Əməlisaleh) bəndələrimin zümrəsinə daxil ol! (Onlarla birlikdə) Cənnətimə varid ol!” (Fəcr surəsi, 28-30) buyurur və onları əbədi nemətləri ilə
mükafatlandıraraq, cəmalını görməklə müşərrəf qılar.

Ya Rəbbi! Bizi rizana nail olan
təvəkkül və təslimiyyət sahibi qullarından eylə!

Amin!

 


TƏKRAR ÜÇÜN
SUALLAR

A.Aşağıdakı suallara
cavab verin:

1.Həzrət Əyyubun
(əleyhissəlam), ayəti-kərimələrdə bəhs edilən fəzlilətlərindən
üçünü yazın.

2.Ondan, Allahdan şəfa
istəməsini tələb edən yoldaşına: “Ey Rəhimə! Çətinlik və bəla zamanı, səhhət və afiyət
müddəti qədər olmadan, halımı Cənabi-Mövlaya şikayət etməyə həya
edirəm.”-deyən Əyyub
(əleyhissəlam), hansı duyğu və düşüncələr içində bu sözü söyləmiş
ola bilər?

3.Həzrət Əyyubun
(əleyhissəlam) malı, övladları və bədəni ilə imtahana çəkilməsinin
səbəbi nədir?

4.Bütün varlığını,
övladlarını və səhhətini itirən Əyyub (əleyhissəlam), necə
davranmışdır?

5.Malını və
övladlarını itirən Həzrət Əyyubun üsyan etməsini istəyən iblis,
hansı yollara əl atdı? Həzrət Əyyubdan (əleyhissəlam) necə bir
reaksiya gördü.

6.Əyyub (əleyhissəlam)
bütün varlığını itirib xəstələnincə, onun dolanışığını kim təmin
etmiş və xəstəliyi əsnasında ona kim necə baxmışdır?

7.Allahın yaratdığı
bütün varlıqların zirvəsində “insan”ın yer tutmasının səbəbini
açıqlayın.

8.Bəla və müsibətlərə
səbir etmək sonsuz mükafatı lazımlı qıldığı halda, qulların
Allahdan nə üçün bəla istəməmələri lazımdır?

B.Aşağıdakı
boşluqları doldurun:

1.Həzrət Əyyubun
(əleyhissəlam) xəstəliyi əsnasında ona xanımı ……… xatun şəfqətlə
baxmışdır.

2.Qulun ……… halı,
Rəbbinə duyacağı məhəbbətdən əldə edəcəyi ən son və ən qiymətli
meyvədir.

3.Əyyub (əleyhissəlam)
……… ətrafında yaşamışdır.

4.Həzrət Əyyubun
(əleyhissəlam) övlad, mal və səhhətinin alınması ilə imtahana
çəkilməsi ……… verildikdən sonra olmuşdur?

C.Aşağıdakı sualların
doğru cavablarını işarələyin:

1.Əyyub
(əleyhissəlam) ilə Rəhimə xatun arasındakı məhəbbət, fədakarlıq və
qarşılıqlı hörmətin qaynağı aşağıdakılardan hansı
ola bilməz?

A.Şeytanın vəsvəsələri
qarşısında müqavimət qazanmağa çalışmaları.

B.Darlıq və sıxıntı
zamanlarında bərabər səbir etmələri.

C.Bir-birlərinə qarşı
sədaqət və fədakarlıqdan heç ayrılmamaları.

D.Bərabər Haqq Təalaya
göstərdikləri təvəkkül və təslimiyyət

2.Aşağıdakılardan
hansı peyğəmbərlərin bəlalar qarşısında göstərdikləri riza halına
bir nümunə ola
bilməz?

A.Peyğəmbər
Əfəndimizin Taifdə daşlanmasına baxmayaraq onlar haqqında bəddua
etməməsi.

B.Həzrət İbrahimin
(əleyhissəlam) oda atılarkən, “Bir istəyin varmı”-deyə soruşan
Cəbrailə: “Məni Allah görür”-deməsi.

C.Əshabi-Kəhfin, zalım
kralın zülmündən qaçaraq mağaraya sığınmaları.

D.Həzrət Əyyubun
(əleyhissəlam) verilən xəstəliklər qarşısında səbir
etməsi.

3.Əyyub
(əleyhissəlam), bütün sərvəti yox olduqda: “Mal və mülkü mənə
Rəbbim ehsan etmişdi, indi də məndən aldı. Hər şeyin tək sahibi
Odur. İstəsə verir, istəsə alır!”-demişdir. Aşağıdakılardan hansı
onun bu fəzilətə sahib olduğunun işarəti deyildir?

A.Dünya malına dəyər
verməyən qənaət sahibi olması

B.Allahın özünə
verdiyi nemətlərin hamısını dağıda bilən comərd olması.

C.Rəbbinin verdiyi
nemətləri yenə onun geri ala biləcəyini bilməsi və riza halında
olması.

D.Rəbbindən gələn hər
imtahana qatlana bilməsi və təslimiyyət sahibi olması.

4.Əziz Mahmud Hüdayi
Həzrətlərinin: “Alan Sənsən, verən Sənsən, qılan sən; Nə verdinsə
odur; Dəxi nemiz var!” beytində, insanın Rəbbinə qarşı hansı əsl
xüsusiyyəti vurğulanmışdır?

A.infaq və
isar.

B.Cəhalət və
zəiflik.

C.Acizlik və
riza.

D.Qəflət və
unutma.

5.Həzrət Əyyubun
(əleyhissəlam) başına gələn ağır imtahanlarda çəkdiyi acılar dözülə
bilməz hala gəlincə:

“Şeytan mənə
bəla və əzab toxundurmuşdur!” (Sad surəsi, 41) deyərək acısını və yorğunluğunu şeytana
yükləmişdi. Əyyubun (əleyhissəlam) bu tövründən aşağıdakı
nəticələrdən hansı çıxarıla bilməz?

A.Başına gələn hər
imtahanı Rəbbindən və bunlara təhəmmül edə bilməməyini nəfsindən
bilməkdə və Rəbbini çox sevməkdədir.

B.Başına gələn bu ağır
imtahanların səbəbi olaraq şeytanı görməkdə, səbirsizliyini şeytana
bağlamaqdadır.

C.İçində olduğu
vəziyyətdən məmnun və hər şeyə baxmayaraq səbir etməkdən
xoşnuddur.

D.Səbrin hüdudunu
qorumaq çətinləşdiyinə görə səbir edə bilməyəcəyindən
qorxmaqdadır.

6.Aşağıdakılardan
hansı, Rəbbindən razı olan bir qulun xüsusiyyətlərindən biri
deyildir?

A.Başına gələn darlıq
və sıxıntıların da, bolluq və rahatlığın da Allahdan gəldiyini
bilir.

B.Qarşılaşdığı xeyir
və şər vəziyyətlərində könlünü daim Rəbbinə bağlayır.

C.Allahın rizasının,
ancaq çətin və məşəqqətli işləri etməkdə olduğunu bilir və bunu
bacarır.

D.Günlük həyatında
etdiyi işlərdə Allah razılığını qazanmağı arzulayır.

7.Aşağıdakılardan
hansı Həzrət Əyyubun (əleyhissəlam) cəlb edildiyi imtahanlardan
biri deyildir?

A.Ağır bir xəstəliyə
uğraması.

B.Yoldaşının ona
işgəncə etməsi və onu tərk etməsi.

C.Övladlarının bir-bir
ölməsi.

D.Sahib olduğu
nemətlərin əlindən alınması.

8.Adəm oğlu,
iradəsini, müsbət təmayüllərini inkişaf yönündə istifadə edə
bildiyi və qəlbini təmizləyərək, şəxsiyyətində xeyrin üstün
gəlməsini təmin edə bildiyi nisbətdə Rəbbinə yaxınlaşır. Rəbbinə
yaxınlaşmanın həzzini dadan könüllər, gedəcəyi yolun sonuna gəlmiş
bir qürbət yolçusu kimi sevdiyinə qovuşmanın səadət və həyəcanını
yaşayır. Aşağıdakılardan hansı bu paraqrafdan çıxarıla bilməyəcək bir nəticədir?

A.İnsanın səadət və
hüzuru, Rəbbinə itaət etməsi və Onu sevməsi ilə
mütənasibdir.

B.Hər şey kimi insanın
sevməsinin də bir sonu vardır; qürbət sevginin artdığı bir
yerdir.

C.Hər insanın öz
şəxsiyyətinin inkişaf etdirəcək və əxlaqını gözəlləşdirəcək iradəsi
vardır.

D.İnsanın Rəbbinə
yaxınlaşmasının yollarından biri də əxlaqını
gözəlləşdirməsidir.

 


CAVABLAR

B. Boşluq doldurma suallarının
cavabları

1.Rəhimə

2.Riza

3.Şam

4.Peyğəmbərlik

C. Test suallarını
cavabları

1.A

2.C

3.B

4.C

5.C

6.C

7.B

8.B

 


Böyük bir vəcd halında, dua və
zikrin həqiqətində

dərinləşərək qaranlıqları
aşan

HƏZRƏT YUNUS (əleyhissəlam)

Yunus
(əleyhissəlam), Asuri dövlətinin paytaxtı olan
Ninəvalılara19 göndərilmiş bir peyğəmbərdir. E. ə. VIII əsirdə
yaşadığı təxmin edilən edilməkdədir. Atası isə Matta adında saleh
bir şəxs idi. Yunus (əleyhissəlam), Ninəvada doğulub böyümüşdür.
Otuz yaşına gəldiyində Haqq Təala onu peyğəmbər olaraq
vəzifələndirmişdir. Qurani-Kərimdə onun adına bir surə nazil
olmuşdur.

Həzrət Əli (radiyallahu ənh),
onun haqqında:

“Yunus
(əleyhissəlam) otuz yaşında peyğəmbər oldu və illərlə qövmünü imana
çağırdı.” buyurmuşdur.

Peyğəmbərliyi xüsusunda
Qurani-Kərimdə də belə buyurulur:

“Həqiqətən,
Yunis də (Bizim tərəfimizdən
göndərilmiş) peyğəmbərlərdəndir!” (Saffat surəsi, 139)

“Biz onu yüz
min nəfərə və daha çox kimsəyə peyğəmbər göndərdik.”
(Saffat surəsi, 147)

“(Ya
Rəsulum!) Biz Nuha və ondan
sonrakı peyğəmbərlərə vəhy göndərdiyimiz kimi, sənə də vəhy
göndərdik. Biz İbrahimə, İsmailə, İshaqa, Yaquba və onun
övladlarına, İsaya, Əyyuba, Yunisə, Haruna və Süleymana da vəhy
göndərdik…” (Nisa surəsi,
163)

 


Ninəvalılar

Ninəva xalqı, bütlərə və
heykəllərə sitayiş edirdilər. Çox zalım bir xalq idi. Yunus
(əleyhissəlam) onları Tövhidə dəvət etməyə başlayınca, ona sadəcə
iki nəfər iman etmişdi. Onlardan biri, elmdə dərinləşmiş (alim) və
hadisələrin iç üzünü qavramış (hakim) biri idi, digəri çox ibadət
edən (abid) və dünyaya çox dəyər verməyən (zahid) kimsə idi. İman
etməyənlər, Həzrət Yunusa:

“Aramızda bu
qədər kahin, alim və sənətkar var ikən, sən tək başına ortaya
çıxır, atalarımızın yolunun yanlış olduğunu söyləyirsən!
Tanrılarımızı inkar edirsən! Sən, kimsənin alışmadığı hökmlərlə
ayağımızımı bağlamaq istəyirsən?!” dedilər.

Bu sözlərlə də yetinməyib
Həzrət Yunusa (əleyhissəlam) müxtəlif əziyyət və işgəncə etdilər.
Həzrət Yunus isə, onların etdiklərinə təhəmmül edir, səbir göstərir
və onlara acıyaraq tövhidə dəvət edirdi. Onlara davamlı Allahın
əzabının çətin olduğunu xatırladırdı. Lakin onlar, bu uyarılara
gülüb keçdilər və:

“Bir nəfərin
xətri üçün əzab gəlib hər kəsi məhv edəcəksə, icazə ver də bu əzab
gəlsin!” dedilər.

Yunus (əleyhissəlam), qövmünün
inkar içində qalmaqda israr etmələrinə çox üzüldü. Daha çox dayana
bilmədi və özünə ilahi bir icazə gəlməsini gözləmədən qövmündən
ayrıldı. Yolda ikən Haqq Təala ona:

“Ey Yunus! Geri
dön, qırx gün daha xalqını imana dəvət et!” buyurdu.

Bu əmir üzərinə Yunus
(əleyhissəlam), qövmünün yanına döndü. Allahın onlara tanıdığı
müddəti və ilahi əzabı onlara təkrar anlatdı. Lakin onlar yenə
uslanmadılar. Onlara verilən müddətdən otuz yeddi gün keçdiyi
halda, qövmü hələ imana gəlməmişdi. Həzrət Yunus onlara:

“Elə isə üç
günə qədər başınıza gələcək əzabı gözləyin! Bu əzabın əlaməti
olaraq əvvəlcə üzlərinizin saraldığını görəcəksiniz!” dedi və yenə
ilahi izni gözləmədən böyük bir üzüntü ilə aralarından
ayrıldı.

Bu tərk etmə, nə ilahi
vəzifədən qaçış nə də bu vəzifəni verənə baş qaldırışdı. Sadəcə uca
dəvətə uymayan asi bir qövmdən uzaqlaşmaq idi.

 


İman, tövbə və
əfv

Həzrət Yunusun (əleyhissəlam)
qövmünə xəbər verdiyi gün gəlib çatdı. Əzabın xəbərçisi olaraq
bütün Ninovalıların üzləri saraldı və rəngləri uçuqladı. O an hər
şeyi anladılar və bir-birlərinə:

–Bax Yunusun
xəbər verdiyi əzabın əlaməti! Biz onun bu günə qədər yalan
danışdığını heç görmədik, deyərək müdhiş əzabın gəlməsindən böyük
bir qorxuya düşdülər.

Derkən göy üzü qaralmağa
başladı. Hər kəs çarəsizcə bir ümid qapısı axtararaq fəryad edirdi.
Bir-birlərinə:

–Əgər Yunus
aramızdadırsa, qorxmayın! Yox əgər getmişsə, əzab bizi mütləq həlak
edəcəkdir! dedilər.

Son dərəcə pərişan olmuşdular.
Etdikləri üzündən ürəkləri peşmanlıqla yanırdı. Çünki ilahi əzab
tamamən yaxınlaşmışdı. Nə edəcəklərini bilmirdilər. Bir an öncə
tövbə edə bilmə arzusu ilə saleh bir zata qaçdılar. O da
onlara:

–Əzabın
gəlməsinə daha iki gün var. İndi bu yüksək təpəyə (tövbə təpəsinə)
çıxın! Daha öncə qəsb etdiyiniz haqları sahiblərinə geri verin və
bir-birinizlə hallaşın! Arxasınca Yunusun Rəbbi üçün qurbanlar
kəsin və bunların ətindən böyük kiçik, zəngin fağır hər kəs yesin!
Sonra başlarınızı açaraq acizlik içində:

“Ey Yumsun
Rəbbi! Biz tövbə etdik. Sənə inandıq. Yunusun peyğəmbərliyini də
qəbul etdik. Yunusu tapdığımız an, ondan Sənin əmir və
qadağanlarını öyrənib tətbiq edəcəyik! deyə yalvarın!…
dedi.”

Ninəvalılar göz yaşları içində
bütün bu söylənənləri yerinə yetirdilər. Allah Təala da “Rəhman”
sifəti ilə onların tövbələrini qəbul etdi və ilahi əzab,
üstlərindən qalxdı. Bu məsələ Qurani-Kərimdə belə anladılır:

“Əzab gəlməkdə
ikən Yunusun ümmətindən başqa iman gətirib imanı özlərinə fayda
verə bilən bir məmləkət əhli vardırmı? (Yunusun ümməti) iman gətirən zaman onları dünyadakı rüsvayçılıq əzabından
qurtardıq və onlara bir müddət (ömürlərinin axırınadək) gün-güzəran verdik.” (Yunus surəsi, 98)

İmansızlıqları səbəbilə həlakə
düçar olub d tövbə edərək qurtulan tək qövm, Həzrət Yunusun
(əleyhissəlam) qövmüdür. Bu qurtuluş, ilahi lütfün fərqli bir
təcəllisidir. Bu mənada Yunus surəsinin bir çox ayəti-kəriməsi,
Allahin rəhmətinin, əzabından daha çox olduğunu açıqlayır.

 


Həzrət Yunus Ninəvadan
ayrılınca

“Zün-Nunu (balıq
sahibi Yunusu) da xatırla!
Bir zaman o (küfr etməkdə
həddi aşmış ümmətinə qarşı) qəzəblənərək çıxıb getmiş…” (Ənbiya surəsi, 87)

Zün-Nun, Həzrət Yunusun
ləqəbidir. “Balıq sahibi” mənasına gəlir. Bu ləqəb ona, özünü balıq
udduğu üçün verilmişdir.

Yunus (əleyhissəlam) şəhərdən
ayrıldıqdan sonra, bir gəmiyə mindi. Ayəti-kərimədə buyurulur:

“(Ya
Peyğəmbər!) Yadına sal ki,
bir zaman o, (qövmünün küfrü
üzündən yük və adamla) dolu
bir gəmiyə qaçmışdı.” (Saffat
surəsi, 140)

Ayəti-kərimədə, Yunus
(əleyhissəlam) haqqında keçən, “qaçmaq” (ə-bə-qa) feli,
əfəndisindən qaçan kölə, mənasına gəlir. Yunus (əleyhissəlam)
qövmünə hiddətlənib, Allahın iznini gözləmədən oradan uzaqlaşdığı
üçün məcazi olaraq belə ifadə edilmişdir.

Yunus (əleyhissəlam) gəmiyə
mindikdən sonra gəmi hərəkət etdi. Bir müddət sonra suyun ortasında
dayandı, gəmini heç cür hərəkət etdirə bilmədilər. İçindəkilər,
gəminin batacağından qorxuya düşdülər. Başlarına gələn bu hadisənin
bir uğursuzluq olduğunu və gəmidə günahkar birinin ola biləcəyini
düşündülər. Bunun kim olduğunu ortaya çıxarmaq üçün aralarında püşk
atdılar. Püşkə Həzrət Yunus çıxdı. O da başına gələn bu işin bir
imtahan olduğunu aşkar etmişdi. Çünki o, ilahi əmri gözləmədən
qövmünü tərk etmişdi. Bundan ötrü Rəbbinə təvəkküllə:

–Bəli, o asi
qul mənəm, dedi.

Ancaq gəmidəkilər, onun
halından saleh bir şəxs olduğunu bilərək püşkü bir neçə dəfə
yenilədilər. Lakin hər dəfə püşk Həzrət Yunusa (əleyhissəlam)
çıxırdı. Nəhayət çarəsiz bir şəkildə: “Hər halda bu qulun bir səhvi
olmalı!” deyərək Həzrət Yunusu suların içinə buraxdılar.
Qurani-Kərimdə buyurulur:

“(Gəmidə
olanlar) püşk atmış və
(püşk ona düşdüyü üçün)
məğlub edilənlərdən olmuşdu…”
(Saffat surəsi, 141)

“…(Hanı o,
bizdən izinsiz) çıxıb getmiş
və (Bizə xoş gəlməyən bu
səbirsizliyinə görə) onu
möhnətə düçar etməyəcəyimizi (gücümüz, yaxud hokmümüzün ona yetməyəcəyini)
güman etmişdi…” (Ənbiya surəsi, 87)

“(Yunus
Allahın izni olmadan qövmünü tərk edib getdiyinə görə)
özünü qınayarkən (dənizə atılarkən) balıq onu udmuşdu.” (Saffat surəsi, 142)

Artıq Həzrət Yunus, bir balığın
qarnında idi. Qaranlıq bir yerdə, hələ həyatda idi, ağlı da başında
idi. Haqq Təala, balığa, Yunusun yaralanmaması və sümüklərinə zərər
verməməsini əmr etdi. Yunus (əleyhissəlam), ilahi təqdirə razı olub
özünü Mövlasına təslim etdi və balığın qarnında qaranlıqlar içində
qalıb çox üzgün bir şəkildə halını Rəbbinə beləcə ərz etdi:

لاَ إِلَهَ إِلا أَنتَ سُبْحَانَكَ إِنِّي كُنتُ مِنَ الظَّالِمِينَ

“(Pərvərdigara!) Səndən başqa heç bir tanrı yoxdur. Sən paksan, müqəddəssən!
Mən isə, həqiqətən, zalımlardan olmuşam (əmrinə qarşı çıxaraq özümə zülm
eləmişəm)”
(Ənbiya surəsi, 87)

Bu əsnada balığın qarnında bəzi
səslər eşitdi, bunun nə olduğunu maraqlandı. Allah Təala da, ona
balığın qarnında olduğunu vəhy etdi və:

“Ey Yunus! Bu
səslər, dənizdə zikr edən canlıları səsidir.” buyurdu.

Həzrət Yunus, düşdüyü bu çətin
şərtlər çərçivəsində, hər zaman olduğu kimi Haqq Təalanı təsbih
etdi və zikrdən geri qalmamağa səy göstərdi. İstiğfar və dua ilə
məşğul oldu. Mələklər onun vəziyyətini anladıqlarında, onun əfv
edilməsi üçün Allaha dua etdilər. Nəhayət Haqq Təala, Həzrət
Yunusun çox təsbeh və istiğfar etməsi səbəblə işlədiyi zəlləni
(qeyri-iradi xətanı) əfv etdi:

“Biz
onun (Yunusun)
duasını qəbul buyurduq və
(balığın qarnından
çıxartmaqla) onu qəmdən
qurtardıq. Biz möminlərə belə nicat veririk!” (Ənbiya surəsi, 88)

Bu əfvin yeganə səbəbi, Həzrət
Yunusun (əleyhissəlam) çoxlu təsbeh etməsi idi:

“Əgər o,
(Allahı) çox təqdis edənlərdən (namaz qılanlardan) olmasaydı, yəqin ki, balığın qarnında qiyamət gününə qədər
qalardı.” (Saffat surəsi,
143-144)

Yunus (əleyhissəlam), Rəbbini zikr
etməsi, xətasını dərk etməsi və təvəkkülü sayəsində içinə düşdüyü
çətin vəziyyətdən qurtulmuşdur. Bu, özü üçün böyük bir rəhmət və
nemət olmuşdur.

Mühüm bir xüsusdur ki, Yunus
(əleyhissəlam), qövmünün həlakı üçün verilən qırx günlük möhlətdə
37 gün səbir etmiş, üç gün səbir edə bilməmişdi. Allah Təala da onu
balığın qarnında bir səbir təlimindən keçirərək böyük bir imtahana
tabe tutmuşdur.

Həzrət Yunusu, içində uca bir əmanət
kimi saxlayan balıq, ən sonunda Allahın əmri ilə onu sahilə
buraxdı:

“Nəhayət, o, xəstə
olduğu halda onu boş bir yerə (sahilə) atdıq
və (başı) üstündə (ona kölgə salmaq üçün) iri yarpaqlı bir ağac (yaxud qabaq tağı) bitirdik.” (Saffat
surəsi, 145-146)

Balıq onu çıxarıb sahilə buraxdığında,
Yunus (əleyhissəlam) zəifləmiş, əldən düşmüş, xəstə və baxıma
möhtac bir halda idi. Vücudu, jele kimi idi. Hava da olduqca isti
idi. Allah Təala, onun yanında onu günəşin istisindən qoruyacaq
geniş yarpaqlı bir bitki bitirdi. Bu bitkinin kölgəsində, Həzrət
Yunusa (əleyhissəlam) zərər verə biləcək milçək, böcək və müxtəlif
həşərat da yox idi. Ayrıca Haqq Təala, bu bitkinin meyvələrindən
Həzrət Yunusun ağzına süd damladaraq onu doydurdu.

Həzrət Yunus, özünü toparlayıb,
Ninəvaya doğru yola çıxdı. Şəhərə yaxınlaşdığında bir çobana rast
gəldi. Ona qövümünün halını soruşdu. Çoban olub keçənləri anlatdı.
Qövmünün iman edib tövbəkar olduğunu, beləcə Allahın onları
bağışladığını bildirdi. İndi, hər kəsin ilahi əmirləri bildirmək
üzrə Həzrət Yunusun (əleyhissəlam) gəlməsini gözlədiklərini
söylədi.

Həzrət Yunusun məmləkətə döndüyünü
xəbər alan qövmü, dərhal onun yanında toplandı. O, namaz qılırdı.
Namazdan sonra onu həsrətlə qucaqlayıb, etdiklərinə görə üzr
istədilər. Həzrət Yunus da, əfv və xoşgörü ilə davranaraq onlara
Allahın əmir və qadağanlarını öyrətdi. Bundan sonra qövmü, Allaha
və peyğəmbərinə itaət halında səadət və yaxşılıqla dolu bir həyat
yaşadılar.

“Nəhayət, onlar
ona (Yunusa)
iman gətirdilər və Biz də onlara
müəyyən vaxtadək (ömürlərinin
axırına kimi) gün-güzəran
verdik.” (Saffat surəsi,
148)

Haqq davanın sahiblərinə səbirli, sakin
və əzmli hərəkət etmək yaraşır. Yunus (əleyhissəlam), tamamilə
bezdiyi üçün və kədərindən ilahi vəhyi gözləmədən qövmündən
ayrılmışdı. Bu, bir baxıma səbirsizlik və tələskənlik idi. Çətin
şərtlər içərisində belə olsa, belə bir davranış, özü üçün bir zəllə
idi.

Bilindiyi kimi Həzrət Peyğəmbər
(səllallahu əleyhi və səlləm) də, Məkkə müşriklərinin dayanılmaz
zülmü, əziyyət və cəfalarına təhəmmül etmiş, ilahi hicrət əmri
gəlincəyə qədər səbir edib gözləmişdir. Allah Təala da, eyni
zamanda bir dua mahiyyətində olan İsra surəsinin 80-cı ayəsində
Həzrət Peyğəmbərə (səllallahu əleyhi və səlləm) belə izn verdi:

“De: Ey Rəbbim! Məni
daxil edəcəyin yerə (Mədinəyə) xoşluqla
daxil et, məni çıxaracağın yerdən (Məkkədən) də
xoşluqla çıxart. Öz dərgahından mənə kömək edə bilən bir dəlil
ver! (Mənə elə bir qüdrət ver
ki, müşriklər və kafirlər həmişə onun qarşısında aciz
qalsınlar!)”

Haqq Təala, Həzrət Yunusun
(əleyhissəlam) qövmünü iznsiz tərk etməsini misal göstərmiş, Həzrət
Peyğəmbərə (səllallahu əleyhi və səlləm) risalət vəzifəsindəki
sıxıntılara səbir etməsini istəmişdir:

“(Ya Rəsulum!)
Sən öz Rəbbinin hökmünə səbir et və
balıq sahibi (Yunis
peyğəmbər) kimi olma
(risaləti təbliğ etməyi yerə
qoyma). O zaman o,
(balığın qarnında)
qəm-kədər içində boğularaq
(Rəbbinə) dua etmişdi. Əgər Rəbbindən ona bir mərhəmət
(nemət) yetişməsəydi, o, məzəmmət olunaraq quru yerə
(səhraya) atılacaqdı. Amma (tövbə etdikdən sonra) Rəbbi onu (Öz
bəndələri içərisində) seçdi
və salehlərdən (peyğəmbərlərdən) etdi.” (Qələm surəsi,
48-50)

 


Həzrət Yunusun (əleyhissəlam)
qissəsindən alınacaq dərslər

* İlahi hökmləri insanlara anlatmada
titiz olmanın, səbat və səbir göstərmənin əhəmiyyətli olduğu.

* Hər halükarda Allahı zikr etmək və
günahların fərqinə vardıqdan sonra istiğfar etmənin lazımlığı.

* İxlasla edilən tövbələrin qəbul
olduğu və ümid kəsmədən Allaha sığınmanın lazımlı olduğu.

* Öləcəyini anladıqdan sonra (səkərat
halı) edilən tövbənn sadəcə Həzrət Yunusun (əleyhissəlam) qövmünə
məxsus olaraq qəbul edildiyi.

Çünki Həzrət Yunusun (əleyhissəlam)
qövmü tövbə etdiyi zaman, hələ əzab gəlməmiş, sadəcə əzabın
işarələri ortaya çıxmışdı. Onlar da, Həzrət Yunusun heç yalan
söyləmədiyini düşünərək vəd etdiyi əzabın mütləq gələcəyini
anlamışlar və həmən tövbə etmişdilər. Ancaq digər həlak edilən
qövmlərin vəziyyəti belə deyildir. Məsələn Fironun peşman olub,
iman etməsi, əzabın gerçəkləşməyə başlamasından sonradır. Burada
tam bir qorxu psixologiyası (yeis halı) olduğu üçün, onun tövbəsi
və imanı qəbul olmamışdır.

Ya Rəbbi! Sənin zikrini qəlblərimizdə
daim qıl. Bizlərə, darlıq və genişlik zamanlarımızda yalnız Sənə
yönəlib, Sənə sığınmağı nəsib eylə!

Amin!…

 


TƏKRAR ÜÇÜN
SUALLAR

A.Aşağıdakı suallara cavablayın

1.Yeis halında edilən tövbələr qəbul edilmədiyi
halda, Həzrət Yunusun (əleyhissəlam) qövmünün etdiyi tövbə
nə

üçün qəbul edilmişdir.

2.Həzrət Yunusun (əleyhissəlam), balığın qarnında
ikən belə Rəbbini zikr etməsindən və ümidini kəsməyib istiğfara
davam etməsindən hansı dərslər çıxarıla bilər?

3.Verilən müddət bitmədən Həzrət Yunusun
(əleyhissəlam) qövmünü tərk etməsi, verilən əmrə başqaldırma və ya
vəzifədən qaçma mənasına gəlirmi?

4.Qövmün alimi Ninəva xalqının əzabdan qurtulması
üçün onlara nə etmələrini tövsiyə etdi?

5.Yunus (əleyhissəlam) gəmidən atılmaq istəndiyində
nə üçün bu vəziyyətə qarşı çıxmadı da “axtardığınız asi qul mənəm”
dedi.

6.Gəmidən atılan Yunus (əleyhissəlam) necə
qurtuldu?

B.Aşağıdakı boşluqları doldurun

1.Yunus (əleyhissəlam) …………… göndərilmiş bir
peyğəmbərdir.

2.Yunus (əleyhissəlam) Allah Təalanın verdiyi
müddəti tamamlamadan …………… gündə qövmünü yenə tərk etdi.

3.Həzrət Yunusun (əleyhissəlam) ləqəbi ……………
dir.

4.Dənizə atılan, orada da balığın udduğu Həzrət
Yunusun (əleyhissəlam) qurtulmasının səbəbi, Allahı çoxlu …………… və
təsbih etməsidir.

5.Yunus (əleyhissəlam), balığın qarnında ikən
dənizdə …………… səslərini duymuşdur.

C.Aşağıdakı sualların doğru cavabını
işarələyin

1.Aşağıdakılardan hansı Həzrət Yunusun
(əleyhissəlam) həyatından ala biləcəyimiz dərslərdən biri
ola bilməz?

A.Bir xəta edilsə belə ümid kəsmədən Allaha
sığınmanın lazım gəldiyi.

B.Ölüm anında belə olsa edilən tövbələrin mütləq
qəbul ediləcəyi.

C.İlahi hökmlərin insanlara anlatmada titiz olmanın
gərəkdiyi

D.Günahları fərq etdikdən sonra dərhal istiğfar
etmənin lazım gəldiyi.

2.Həzrət Yunusun (əleyhissəlam), heç cür iman
etməyə yanaşmayan qövmünü tərk etməsinin bir səbəbi aşağıdakılardan
hansıdır?

A.Qövmünün küfr və üsyandan harada isə əl çəkə
bilməyəcək vəziyyətə gəlmələri.

B.Qövmünün, Həzrət Yunusu (əleyhissəlam) yurdundan
çıxmağa zorlaması.

C.Allah Təalanın, Həzrət Yunusa (əleyhissəlam)
oradan ayrılması üçün icazə verməsi.

D.Həzrət Yunusun (əleyhissəlam) qeyrət və səbrinə
baxmayaraq qövmünün küfürdə inad etməsi.

3.Aşağıdakılardan hansı, Həzrət Yunusun
(əleyhissəlam) balığın qarnında ikən əfv edilmə səbəblərindən
biri deyildir?

A.Çox tövbə və istiğfar etməsi.

B.Qövmünə haqsızlıq etdiyini anlayıb peşman
olması.

C.Rəbbini çox zikir və təsbeh etməsi.

D.Davamlı dua və iltica halında olması.

4.Aşağıdakılardan hansı, Həzrət Yunusun
(əleyhissəlam) qövmünün ilahi əzabdan qurtulmaq üçün başvurduğu
yollardan biri deyildir?

A.Daha öncə qəsb etdikləri qul haqlarını, haqq
sahiblərinə qaytarmaq.

B.Allaha yaxınlaşmaq üçün qurban kəsmək və ətini
hər kəsə paylamaq

C.Bir çox insandan öz qurtuluşları üçün yardım
istəmək.

D.Peşmanlıq içində Allaha yalvarmaq və Ona itaət
etməyə söz vermək.

5.Aşağıdakılardan hansı, Həzrət Yunusun
(əleyhissəlam) qövmünün ilahi əzabdan qurtulmasından çıxara
biləcəyimiz dərslərdən biri deyildir?

A.Yunus qövmü əzabı ertələnən tək qövmdür, əgər
eyni xətaya düşərlərsə, onlara yenə əzab gələcəkdir.

B.Peyğəmbərinə itaət etməyib onun rəhbərliyini
qəbul etməyən cəmiyyətlər, fəlakətə sürüklənir.

C.Ən pis şərtlərdə belə Allahın məğfirət və
mərhəmətindən ümid kəsilməməlidir.

D.Bir cəmiyyətdə saleh insanların olması o
cəmiyyətin qədərini təsir edəcək qədər əhəmiyyətlidir.

6.“(Ya
Peyğəmbər!) Yadına sal ki,
bir zaman o, (qövmünün küfrü
üzündən yük və adamla) dolu
bir gəmiyə qaçmışdı.” (Saffat
surəsi, 140) ayəti
kəriməsində Yunus (əleyhissəlam) üçün “qaçmışdı” ifadəsi hansı
mənada istifadə edilmişdir?

A.Qaçmaq.

B.Vəzifədən əl çəkmək.

C.İzinsiz ayrılmaq.

D.Köç etmək

7.Aşağıdakılardan hansı haqq davanı sahiblərinə
İslam təbliğçilərinin öncəlikli vəsflərindən biri ola
bilməz?

A.Çətin işlər qarşısında boş yərə
əlləşip-vuruşmaq.

B. Çətin işlər qarşısında əzm ədərək
mübarizəni davam ettirmək ve bezmədən səbr etmək.

C.İnsanların etiraz mahiy-yətindəki söz
və davranışları qarşısında səssizliyini qorumaq.

D.İslamın yer üzerində müvəffəqiyyət
qazanacağına şübhə duymaq.

8.Qövmünü tövhid inancına dəvət edən Həzrət Yunusa
(əleyhissəlam) insanlar: “Aramızda bu qədər kahin, alim və sənətkar var ikən, sən
tək başına ortaya çıxır, atalarımızın yolunun yanlış olduğunu
söyləyirsən! Tanrılarımızı inkar edirsən! Sən, kimsənin alışmadığı
hökmlərlə ayağımızımı bağlamaq istəyirsən?!” demişlər. Buna görə aşağıdakılardan hansı bir
cəmiyyətin doğru inancı qəbul etməsində əhəmiyyətli bir amil
deyildir?

A.Cəmiyyətin içində yetişən elm adamı, səntçi və
mütəfəkkirlərin inanc və görüşləri.

B.Xalqın daha əvvəlcədən qəbul etdiyi inanc və
görüşləri.

C.Tövhid inancından təslis inancına keçərkən
insanın təsəvvür gücünün artması.

D.Alışdıqları əvvəlki inanc və hökmlərin özlərinə
daha rahat gəlməsi.

 


CAVABLAR

B. Boşluq doldurma suallarının
cavabları.

1.Ninəvalılara

2.Otuz yeddinci

3.Zün-Nun

4.Zikir

5.Zikr edən canlıların

C. Test suallarının cavabları.

1.B

2.D

3.B

4.C

5.A

6.C

7.A

8.C

 


Ardında “İlyasa salam olsun!”

deyə bir şöhrət buraxan

HƏZRƏT İLYAS (əleyhissəlam)

Həzrət Harunun (əleyhissəlam)
nəslindəndir. İsrailoğullarına göndərilən peyğəmbərlərdəndir.

Allah
Təala: “Həqiqətən, İlyas
da (Bizim tərəfimizdən
göndərilmiş) peyğəmbərlərdəndir!” buyurmuşdur. (Saffat surəsi, 123)

İsrailoğulları
Fələstini ələ keçirincə, onların qəbilələrindən biri
Bələbəkə20 yerləşdi. Bu qəbilənin başında zalım bir hökmdar var
idi. Rəvayətə görə bu zalım hökmdar, Bəl adında bir büt düzəltdirdi
və xalqı bu bütə sitayiş etməyə məcbur etdi. Əvvəlcədən bu şəhərin
adı Bək iki. Sonradan şəhərin adına Bəl əlavə edilərək şəhər
Bələbək adını almışdır. Bax İlyas (əleyhissəlam), Tövhiddən
uzaqlaşıb şirkə düşənləri, Haqqa dəvət etmək üçün bu bölgəyə
peyğəmbər olaraq göndərilmişdir.

Xalqın sitayiş etdiyi büt,
təqribən on metr yüksəkliyində idi və qızıldan hazırlanmışdı. İlyas
(əleyhissəlam) xalqına:

“Bəl bütünə
sitayiş etməkdən əl çəkin! Hər şeyin yaradıcısı olan Allaha iman və
ibadət edin!” deyirdi.

Qurani-Kərimdə belə
buyurulur:

“Bir zaman o öz
tayfasına belə demişdi: Məgər (bütlərə ibadət etməklə) Allahdan qorxmursunuz? Məgər siz yaradanların ən
yaxşısını (Allahı)
qoyub Bələ (Bəl adlı bütə) ibadət edirsiniz? Həm sizin Rəbbiniz, həm də
(sizdən) əvvəlki atalarınızın (babalarınızın) Rəbbi
olan Allahımı (tərk
edirsiniz)?”
(Saffat surəsi, 124-126)

Lakin İsrafil oğulları, Həzrət İlyasın
(əleyhissəlam) nəsihətlərini dinləmədilər. Onu şəhərlərindən xaricə
çıxardılar. Bundan ötrü başlarına müxtəlif bəla və müsibətlər
gəldi. Həm də çox keçmədən həqiqəti anladılar. Həzrət İlyası
(əleyhissəlam) tapıb, ona iman etdilər. Beləcə başlarına gələn
müsibətlərdən xilas oldular.

Lakin bu qövm azğın bir qövm idi.
Verdikləri sözdən döndülər. İmanlarından əl çəkib təkrar üsyana
sürüklənib doğru yoldan ayrıldılar. Həzrət İlyas, onlara dəfələrlə
nəsihət etdisə də onu dinləmədilər. Buna görə İlyas (əleyhissəlam),
gələn ilahi əmirlə aralarından ayrıldı. Allahın peyğəmbərinin
aralarından ayrılıb getdiyi bu qövm, ilahi rəhmət və məğfirətdən
məhrum qaldı. Beləcə onlar, Allahın əzabına düçar olub, pərişan
oldular. Dünyada da axirətdə də layiq olduqları cəzanı aldılar:

“Lakin onlar onu
təkzib etdilər, buna görə də (qiyamət günü Cəhənnəmə) gətiriləcəklər. Yalnız Allahın müxlis bəndələrindən
başqa!” (Saffat surəsi,
127-128)

İlyas (əleyhissəlam), Bələbəkdən
ayrıldıqdan sonra, bir kəndə uğradı. Oradakı insanları imana dəvət
etdi. Onlar da, bu ilahi dəvəti qəbul etdilər. Həzrət İlyasdan
(əleyhissəlam) öz yanlarında qalmasını istədilər. O da bunu qəbul
etdi və qoca bir qadının evində qonaq oldu. Qadının xəstə bir oğlu
var idi. İlyas (əleyhissəlam), iki rükət namaz qıldı və uşağın şəfa
tapması üçün Allaha dua etdi. Nəhayət uşaq yaxşılaşdı və bundan
sonra Həzrət İlyasın (əleyhissəlam) yanından heç ayrılmadı. Ondan
Tövratı öyrəndi. Bu uşağın adı Əlyəsə idi.

İlyas (əleyhissəlam), ömrünün geri
qalan qismini Allahın dinini təbliğ etmək və insanları xeyrə təşviq
edib, pislikdən uzaqlaşdırmaqla keçirdi.

Rəvayət edildiyinə görə, bir gün İlyas
(əleyhissəlam), ölüm mələyi Əzraili görüncə dəhşətə qapılaraq
ürpərdi. Əzrail (əleyhissəlam), bunun səbəbini maraqlanıb ona
soruşdu:

“–Ey Allahın
Peyğəmbəri! Ölümdən mi qorxdun?”

İlyas (əleyhissəlam):

“–Xeyir ölümdən
qorxduğum üçün deyil, dünya həyatına vida edəcəyim üçün bu
haldayam…” dedi.

Sonra belə davam etdi:

“–Dünya həyatında
Rəbbimə qulluq etməyə, yaxşılıqları əmr edib pisliklərdən
çəkindirməyə səy göstərirdim. Vaxtımı ibadət edərək, saleh əməllər
işləyərək keçirir, gözəl əxlaq üzrə yaşamağa çalışırdım. Bu hal
mənim hüzur qaynağım olurdu. Könlüm hüzur və mənəvi nəşə ilə
dolurdu. Nə var ki öldükdən sonra bu zövqləri və ləzzətləri
yaşamayacağam və qiyamətə qədər məzarda girov qalacağam üçün
üzülürəm!” dedi.

Xülasə İlyas
(əleyhissəlam) da “kubbede
hoş bir seda” buraxaraq uca
Rəbbinə qovuşdu. İlahi lütf və təltiflərə nail oldu:

“Sonradan gələnlər
arasında onun üçün (yaxşı ad,
gözəl xatirə) qoyduq.
(Onu belə yad edirlər: )
"İlyasa salam olsun!" Həqiqətən, Biz
yaxşı əməl sahiblərini belə mükafatlandırırıq! Şübhəsiz ki, o Bizim
mömin bəndələrimizdən idi!” (Saffat surəsi, 129-132)

Haqq Təala bizə, dünya həyatında, fani
ləzzətlərə aldanmayaraq, axirət səadətinə qovuşmağı və istiqamət
üzrə yaşayaraq, Ona yaxın bir qul olmağı nəsib eyləsin!…

Amin!…

 


TƏKRAR ÜÇÜN
SUALLAR

A.Aşağıdakı suallara cavab verin

1.“Sonradan gələnlər arasında onun üçün
(yaxşı ad, gözəl xatirə)
qoyduq. (Onu belə yad edirlər: ) "İlyasa salam olsun!" Həqiqətən, Biz yaxşı əməl
sahiblərini belə mükafatlandırırıq! Şübhəsiz ki, o Bizim mömin
bəndələrimizdən idi!” (Saffat
surəsi, 129-132) ayəti-kəriməsində “gözəl xatirə qoyduq”
ifadəsindən nə anlaşılmaqdadır?

2.Həzrət İlyasın (əleyhissəlam) peyğəmbər olaraq
göndərildiyi cəmiyyətin yaşayış şəkli haqqında məlumat
verin.

3.Həzrət İlyasın, xalqını haqq yola dəvət etdiyində
necə bir reaksiya ilə qarşılaşdı?

4.Ölüm mələyini görən İlyas (əleyhissəlam) necə
reaksiya göstərdi?

B.Aşağıdakı boşluqları doldurun

1.İlyas (əleyhissəlam), Həzrət ……………ın
(əleyhissəlam) nəslindəndir.

2.İlyas (əleyhissəlam) …………… şəhərində yaşayan
insanları Haqqa dəvət üçün göndərilmişdir?

C.Aşağıdakı sualların doğru cavablarını
işarələyin

1.Həzrət İlyasın (əleyhissəlam) qövmünün qızıldan
hazırlanmış bütə sitayiş etməsi; Samirinin Həzrət Musanın qövmünü
qızıldan hazırlanmış buzov ilə azdırması və müxtəlif nümunələri göz
önünə aldığımızda qızıl filizi ilə əlaqəli hansı nəticəni ala
bilərik?

A.Qızıl tarix boyunca döyüşlərə səbəb olmuş pis bir
filizdir.

B.Qızıl, görünüş və qiymət etibarı ilə insanları
təsirləndirən filizdir.

C.Bütlərin qızıldan hazırlanması onların mənəvi
gücünə bir işarədir.

D.Bütün insanlar tarix boyunca qızılın sirli gücü
olduğuna inanmışlar.

2.Aşağıdakılardan hansı Həzrət İlyasın
(əleyhissəlam) göndərildiyi qövmün xüsusiyyətlərindən biri
deyildir?

A.Qövm Bələbək deyilən yerdə yaşayırdı.

B.Həzrət İlyasın (əleyhissəlam) peyğəmbər olduğunu
anladıqdan sonra ona iman etdilər və bir daha ona asi
olmadılar.

C.Bəl adında qızıldan hazırlanmış bir bütə sitayiş
edirdilər.

D.Başlarında zalım və bütpərəst bir kral var
idi.

3.“Lakin onlar onu təkzib etdilər, buna görə
də (qiyamət günü
Cəhənnəmə) gətiriləcəklər.
Yalnız Allahın müxlis bəndələrindən başqa!” (Saffat surəsi, 127-128) ayəti-kəriməsində
Həzrət İlyasın (əleyhissəlam) gətirdiyi Tövhid inancını
yalanlayanların cəhənnəmə gedəcəyi vurğulanırkən cənnətə girəcəklər
“iman edənlər” deyil də “ixlaslı olanlar” deyə ifadə edilmişdir. Buradan
çıxarılacaq nəticə aşağıdakılardan hansıdır?

A.İman edib də ixlası az olan bütün qullar
cəhənnəmlikdir.

B.Tövhid inancını qəbul etməyənlərdən ixlaslı
olanlar cənnətə girəcəkdir.

C.İxlaslı qullardan iman etməyənlər cəhənnəmə
girəcəkdir.

D.İman edib saleh əməl işləyən ixlaslı qullar
cənnətə girəcəkdir.

4.Ölüm mələyi (Əzrail) gəldiyi zaman Həzrət
İlyasın (əleyhissəlam) təlaşlanmasının səbəbi nə idi?

A.Ölməkdən və axirətdən qorxması.

B.Ümmətinin həlak ediləcəyini zənn
etməsi.

C.Allahdan bir əzab gələcəyini zənn
etməsi.

D.Ölüncə ibadətdən, təbliğdən və saleh əməl
işləməkdən məhrum qalacağını düşünməsi.

 


CAVABLAR

B. Boşluq doldurma suallarının
cavabları

1.Harun

2.Bələbək

C. Test suallarının cavabları

1.B

2.B

3.D

4.D

 


Aləmlərə üstün qılınan

HƏZRƏT ƏLYƏSƏ (əleyhissəlam)

 


İsrail oğullarına göndərilən
peyğəmbərlərdəndir. Uşaqlıqda şiddətli xəstəliyə tutulmuş və Həzrət
İlyasın (əleyhissəlam) duası bərəkəti ilə şəfa tapmışdır. Bundan
sonra, Həzrət İlyasın yanından ayrılmamış və ondan Tövratı
öyrənmışdır.

Əlyəsə (əleyhissəlam) da özündən
əvvəlki peyğəmbərlər kimi azğın İsrailoğulları qövmünü islah etmək
üçün çox çalışmışdır.

Qurani-Kərimdə ondan iki ayəti-kərimədə
bəhs edilir:

“(Ya
Peyğəmbər!) İsmaili, Əlyəsəni
və Zül-Kifli də xatırla! Onların hamısı seçilmiş, ən yaxşı
kimsələrdəndir!” (Sad surəsi,
48)

Ayəti-kərimədə “xatırla!” deyə
buyurulması, bu peyğəmbərlərin də digər peyğəmbərlər kimi Allahın
dinini yaymaq xüsusunda təqdirə dəyər bir səy göstərmələrini
anlatmaq üçündür.

Əlyəsə (əleyhissəlam) ilə əlaqəli digər
ayəti-kərimələr belədir:

“Biz, həmçinin
İsmaili, Əlyəsəni, Yunusu və Lutu da (hidayətə qovuşdurduq) və onları aləmlərdən (özləri ilə bir dövrdə yaşayan bütün insanlardan)
üstün tutduq.” (Ənam surəsi, 86)

Həzrət Əlyəsənin (əleyhissəlam)
peyğəmbərliyi zamanında İsrail oğulları qövmünün qəbilələri
arasında dövlət başına keçmə və idarəni əla alma yarışı başlamışdı.
Qəbilələrdən heç biri Həzrət Əlyəsənin (əleyhissəlam) nəsihətlərini
dinləmədi və bir-birlərinə düşmən oldular. Fitnə, dava-dalaş və
çəkişmələrin sonu gəlmədi. Buna görə Allah Təala, onların başına
Assuriləri müsəllət etdi. Assurilərə məğlub olub zəlil və pərişan
oldular. Beləcə öz etdikləri pisliklər səbəblə Allahın rəhmətindən
uzaq düşdülər.

Nişancızadə Muhiddin Məhməd Bəyin
Miratı-Kainat kitabında Həzrət Əlyəsənin (əleyhissəlam) möcüzələri
haqqında bunlar anladılır.

Əriha şəhərindəki xalqın içmə suları
acılaşmışdı. Xalq, dərhal Həzrət Əlyəsəyə (əleyhissəlam) qaçdı və
ondan kömək istədilər. O da, acılaşmış suyun içinə bir miqdar duz
parçası ataraq “Şirin ol!” dedi və Allahın izni ilə su əvvəlkindən
daha şirin və ləzzətli bir hala gəldi.

Nəql edilən başqa bir qissədə, borclu
və dul bir qadın Həzrət Əlyəsəyə (əleyhissəlam) gəldi, ona
fağırlığını anlatdı. Həzrət Əlyəsə:

“–Evində nəyin var?”
deyə soruşdu.

Qadın:

“–Bir ovuc qədər yağım
var!” dedi.

Əlyəsə (əleyhissəlam):

“–Get, o yağı evdəki
qabların içinə qoy!” dedi.

Qadın, evinə getdi və ona söylənənləri
etdi. Bir müddət sonra bütün qabların yağ ilə dolduğunu gördü.
Meydana gələn bu möcüzə sayəsində bütün borclarını ödədi. Buna
baxmayaraq əlindəki yağlar bitmədi, özünə də qaldı.

Əlyəsə (əleyhissəlam), vəfatı
yaxınlaşdığında Həzrət Zül-Kifli (əleyhissəlam) yanına çağırdı.
Allahın əmri ilə, özündən sonra peyğəmbərlik vəzifəsini yerinə
yetirməsi üçün Zülkifli (əleyhissəlam) təyin etdi.

Ya Rəbbi! Peyğəmbərlərini aləmlərə
üstün qıldığın kimi, bizi də Sənə qulluqda üstün mərtəbələrə
çatmağı nəsib eylə!…

Amin!…

 


TƏKRAR ÜÇÜN
SUALLAR

A.Aşağıdakı suallara cavab verin

1.Həzrət Əlyəsənin (əleyhissəlam) qövmünün içinə
düşdüyü siyasi mübarizə, fitnə və dava-dalaşların nəticəsini
müzakirə edin.

2. Əlyəsə (əleyhissəlam) hansı
peyğəmbərin yanında böyümüş və Tövratı kimdən öyrənmişdir?

3. Həzrət Əlyəsənin (əleyhissəlam)
peyğəmbərliyi dövründə İsrail oğulları arasında necə bir fitnə baş
göstərmşdi.

B.Aşağıdakı boşluqları doldurun

1. Əlyəsə (əleyhissəlam) uşaq ikən
şiddətli bir xəstəliyə tutulduğunda Həzrət ……………ın (əleyhissəlam)
duası ilə şəfa tapmışdır.

2. Allah Təala Həzrət Əlyəsni
(əleyhissəlam) dinləməyən İsrail oğullarının başına …………luları
müsəllət etmişdir.

C.Aşağıdakı sualların doğru cavabını
işarələyin

1.Aşağıdakılardan hansı “(Ya
Peyğəmbər!) İsmaili, Əlyəsəni
və Zül-Kifli də xatırla! Onların hamısı seçilmiş, ən yaxşı
kimsələrdəndir!” (Sad surəsi,
48) ayəti-kəriməsində
“xatırla!” kəlməsinin işarə etdiyi mənalardan biri
deyildir?

A.İsmail, Əlyəsə və Zülkifl (əleyhissəlam) eyni
dövrdə yaşamış peyğəmbərlərdir.

B.Adı keçən peyğəmbərlər, digər peyğəmbərlər kimi
yaxşılığı tövsiyə edib pisliyi qadağan etmişlər.

C.Bu peyğəmbərlər də, digər peyğəmbərlər kimi
çətinliklərlə mübarizə edib tövhid inancını yaymışlar.

D.Ayəti-kərimədə adı keçən peyğəmbərlər, Allahın
sevdiyi saleh qullardır.

2.Allah Təala bir çox peyğəmbərini möcüzələrlə
dəstəklədiyi kimi Həzrət Əlyəsəyə (əleyhissəlam) də bəzi möcüzələr
ehsan etmişdir. Möcüzə ilə əlaqəli aşağıda verilən məlumatlardan
hansı doğru deyildir?

A.Möcüzə, şübhə içində olan insanların görmədiləri
şeyə inanmalarını rahatlaşdırır.

B.Möcüzə, meydana gəldikdən sonra iman etməyənlərin
dərhal həlakına vəsilə olur.

C.Möcüzə, inanmış kimsələrin imanının və
təslimiyyətini daha da gücləndirir.

D.Möcüzə, peyğəmbərlərin xaricində heç kimsənin edə
bilməyəcəyi təbiət üstü hallardır.

 


CAVABLAR

B. Boşluq doldurma suallarının
cavabları

1. İlyas

2. Assuri

C. Test suallarının cavabları

1. A

2. B

 


İlahi rəhmətə qərq olan saleh
peyğəmbər

HƏZRƏTİ ZÜL-KİFL (əleyhissəlam)

İsrail oğullarına göndərilmiş bir
peyğəmbərdir. Həzrət Əyyubun (əleyhissəlam) oğlu olduğu rəvayət
edilməkdədir. (Bax: Hakim, Müstədrək, II, 636)

Rəvayətlərə görə, əsl adı Bişr olub
ləqəbi Zül-Kifldir. Bu ləqəb, ona Həzrət Əlyəsədən (əleyhissəlam)
sonra, dinin əmrlərini İsrail oğullarına bildirməyə kəfil olduğu və
zamanındakı peyğəmbərlərin etdiyi bütün saleh əməlləri işləyib,
qat-qat savaba nail olduğu üçün verilmişdir. Həm də Ərəbcədə “zu”
sahib, “kifl” də kəfalət (kəfillik), nəsib, qismət, hər şeyin qatı
kimi mənalara gəlir. Bu ləqəb dünyəvi zənginlik üçün deyil, onun
üstün fəzilətlərini və axirətdəki üstün dərəcəsini anlatmaq üçün
istifadə edilmişdir.

İbni Abbasdan (radiyallahu ənh) belə
rəvayət vardır:

“Allah Təala İsrailoğulları
peyğəmbərlərindən birinə (Əlyəsə) lütf etdiyi nübüvvətin yanında
bir də mülk və səltənət verdi. Bu peyğəmbərin vəfatı
yaxınlaşdığında, Allah Təala ona ruhunu təslim alacağını vəhy ilə
bildirdi:

Mülkümü, İsrail oğullarından gecə
sabaha qədər namaz qılan, gündüzləri oruc tutan və insanlar
arasında hirslənmədən hökm verəcək birinə ver” buyurdu.

Bu peyğəmbər, özünə verilən əmri,
İsrail oğullarına bildirdi. Aralarından bir gənc qalxıb:

–Bu işə mən zamin olaram! Bu vəzifəni
üstələnirəm! dedi.

Peyğəmbər o gəncə:

–Bu qövmün içində səndən daha böyüklər
var, sən otur! dedi.

Sonra ikinci dəfə eyni təklifi etdi,
yenə o gənc “mən zamin olaram” dedi. Üçüncü dəfə eyni təklifi
təkrarlayınca, təklifə cavab verən, yenə o gənc idi. Buna görə
təklifi edən peyğəmbər, yerinə onu zamin buraxıb, mülkünü ona
verdi. Bu gənc Bişr idi.”

Lakin şeytan bu gəncə həsəd etdi. Ona,
aldığı vəzifəni yerinə yetirməməsi üçün müxtəlif hiylələr qurdu.
Lakin o, iblisin vəsvəsələlərinə meyl etməyərək üstələndiyi əmanəti
layiqi ilə daşıdı. Səyi də olduqca çox idi. Bu səbəblə özünə
Zül-Kifl deyildi.

Zül-Kifl (əleyhissəlam) haqqında
Qurani-Kərimdə iki ayəti-kərimə var:

“(Ya
Peyğəmbər!) İsmaili, Əlyəsəni
və Zül-Kifli də xatırla! Onların hamısı seçilmiş, ən yaxşı
kimsələrdəndir!” (Sad surəsi,
48)

“(Ya Rəsulum!)
İsmaili, İdrisi və Zülkifli
də (yad
et)! Onların hər biri səbir
edən kimsələrdən idi. Biz onları mərhəmətimizə qovuşdurduq
(peyğəmbər etdik). Onlar, doğrudan da, saleh bəndələrdən
idilər.” (Ənbiya surəsi,
85-86)

Zül-Kifl (əleyhissəlam) da özündən
əvvəlki İsrail oğulları peyğəmbərləri kimi Həzrət Musanın
(əleyhissəlam) şəriəti ilə əməl etmiş, insanlara Tövratın əmir və
yasaqlarını bildirmişdi. Rəvayətə görə Şam bölgələrindən birində
vəfat etmişdir.

Ya Rəbbi! Bizə də Sənin dininin
əmrlərini yerinə yetirmək və təriflədiyin fəzilətlərə artıqlaması
ilə sahib olmaq üçün əzm və səbat ver!…

Amin!…

 


TƏKRAR ÜÇÜN
SUALLAR

A.Aşağıdakı suallara cavab verin.

1. Zül-Kifl (əleyhissəlam) hansı qövmə
peyğəmbər olaraq göndərilmişdir?

2. İsrail oğullarına çox sayda
peyğəmbər göndərilməsinin səbəbi nə ola bilər?

3. Həzrət Zül-Kiflə (əleyhissəlam) nə
üçün “zül-kifl” ləqəbi verilmişdir?

B.Aşağıdakı boşluqları doldurun.

1. Zül-Kifl (əleyhissəlam) Həzrət
……………un oğludur.

2. Həzrət Zül-Kiflin (əleyhissəlam)
əsil adı ……………dir.

3. Zül-Kifl (əleyhissəlam) ……………
(əleyhissəlam)ın şəriəti ilə hökm etmişdir.

C.Aşağıdakı sualların doğru cavablarını
işarələyin

1.Əlyəsə (əleyhissəlam), mal varlığını və
səltənətini buraxacağı kişidə bəzi vəsflər axtarmışdı.
Aşağıdakılardan hansı bu şəxsdə axtardığı vəsflərdən biri
deyildir?

A.Gecələri namaz qılaraq keçirmək

B.Gündüzləri oruc tutaraq keçirmək

C.Haqsızlığa uğrayanların mallarını təzmin
etmək

D.İnsanlar arasında hirslənmədən hökm
vermək

2.Aşağıdakılardan hansı, Həzrət Zül-Kiflə
(əleyhissəlam), “zül-kifl” ləqəbi verilməsinin səbəblərindən
biri deyildir?

A.Dünyada üstün fəzilətlərə, axirətdə yüksək
dərəcələrə sahib olması.

B.Dinin əmirlərini İsrail oğullarına bildirmə
məsuliyyətini üstələnməsi.

C.Nəsibi açıq olduğundan, qısa zamanda böyük
dünyəvi zənginliklərə sahib olması.

D.Digər peyğəmbərlərin etdiyi bütün saleh əməlləri
işləyib qat-qat savaba nail olması.

3.Aşağıdakılardan hansı, Həzrət Zül-Kiflin
(əleyhissəlam) təbliğ vəzifəsini üstlənməsinin səbəblərindən
biridir?

A.Peyğəmbərlərlə birlikdə dirilməyi və cənnətə ilk
olaraq girməyi istəməsi.

B.Allahın dinini insanlara təbliğ etməyi özünün bir
məsuliyyəti olaraq görməsi.

C.İnsanların özünə etibar etməsini və hörmət
göstərməsini istəməsi.

D.İnsanların doğru yola çağırırkən heç bir
çətinliklərə qarşılamayacağını düşünməsi.,

CAVABLAR

B. Boşluq doldurma suallarının
cavabları

1. Əyyub

2. Bişr

3. Musa

C. Test suallarının cavabları

1. C

2. C

3. B

 


 


Zahiri və batini həkimlərin piri

HƏZRƏT LOĞMAN HƏKİM (əleyhissəlam)

Loğman Həkimin nəsli
haqqındakı rəvayətlər, Əyyub (əleyhissəlam) ilə qohum olduğu
istiqamətdədir. Bir rəvayətə görə Həzrət Əyyubun bacısının, digər
bir rəvayətə görə xalasının oğludur.21

Loğman Həkim (əleyhissəlam), peyğəmbər
və ya vəlidir. Həkimlərin piridir. Ancaq İslam alimlərinin çoxu,
onun peyğəmbər deyil, hikmət verilən bir şəxs olduğu qənaətindədir.
Buradakı “hikmət” sözünün mənası, nəzəri elmləri (metafizika,
məntiq və b. elmlər) əldə etdikdən sonra, mənəvi yüksəliş ilə
qazanılan ruhi kamillik sayəsində, hər zaman söz və davranışda
doğru olanı etmə vərdişidir.

Onun hikmət verilənlərdən olduğu,
Qurani-Kərimdə də onun öz adı ilə zikr edilən “Loğman surəsi”ndə
belə bildirir:

“Həqiqətən, Loğmana:
"Allaha şükür et!" (deyə) hikmət verdik.
Kim (Allahın
nemətlərinə) şükür etsə, özü
üçün şükür edər. Kim nankor olsa, (bilsin ki) Allah onun şükürünə
möhtac deyildir, (özlüyündə) şükürə (tərifə) layiqdir! (Onun bütün
işləri bəyəniləndir!)” (Loğman
surəsi, 12)

Hikmət verilənlərin bir çox xeyirlərə
nail olacağı isə Haqq Təala tərəfindən belə bəyan edilir:

“Allah istədiyi şəxsə
hikmət (elm, mərifət,
müdriklik) bəxş edər. Kimə
hikmət bəxş edilmişsə, ona çoxlu xeyir (əbədi səadət) verilmişdir. Bunu ancaq ağıllı adamlar dərk
edərlər!” (Bəqərə surəsi,
269)

Hikmət, əşyanın həqiqətini və sirlərini
dərk edə bilməkdir. Bu da, ilahi nurun qəlbdə təzahür etməsi ilə
mümkün olur. Zəməxşəri, Loğman Həkimin hikmətinə misal olaraq bu
hadisəni nəql edir:

Bir gün, Loğman
Həkimdən bir qoyun kəsib, qoyunun ətinin ən yaxşı yerindən iki
parça gətirməsi tələb edilir. Loğman Həkim də kəsdiyi heyvanın
dilini və ürəyini aparır. Aradan bir neçə gün keçdikdən sonra, bu
dəfə kəsdiyi heyvanın ən pis yerindən iki parça gətirməsi tələb
edilir. Loğman Həkim, qoyunun yenə dil və ürəyini aparır.
Ondan bunun səbəbini soruşduqda, Loğman Həkim:

-Bu iki üzv yaxşı olarsa, bunlardan
daha yaxşısı ola bilməz; pis olarsa, bunlardan daha pisi də ola
bilməz! Deyə cavab verdi. (Zəməxşəri, Kəşşaf, V, 18)

İmam Malikin “Muvatta” adlı əsərində
söylənilən bir rəvayətə görə:

Loğman Həkimdən: Səndə gördüyümüz bu
fəzilətləri necə əldə etdin?-deyə soruşulmuş, o da:

-Doğru sözlü olmaq, əmanəti yerinə
çatdırmaq, məni maraqlandırmayan şeyi tərk etmək və əhdə vəfa
göstərməklə,-deyə cavab bermişdir. (Muvatta, Kəlam, 17)

***

Loğman Həkimin hikmətli sözləri və
oğluna verdiyi nəsihətləri Qurani-Kərimdə belə bildirilir:

“(Ya Rəsulum!)
Yadında olsun ki, bir zaman Loğman
öz oğluna nəsihət edərək belə demişdi: "Oğlum! Allaha şərik qoşma.
Doğrudan da, Allaha şərik qoşmaq böyük zülmdür! (Ağır günahdır!)” (Loğman surəsi,
13)

Çünki zülm, ədalətin əksidir. Ədalət
isə bir varlığa lazımi dəyəri verib, layiq olduğu yerə qoymaqdır.
Aləmlərin yaradanı və hər şeyin tək sahibi olan Allah Təalaya şərik
qoşmaq, Ona verilməsi lazım gələn dəyəri verməmək deməkdir. Bu
səbəbdən şirkin nəticəsi, əbədi olaraq cəhənnəmdə qalmaqdır.

Loğman Həkim, nəsihətinə belə davam
etdi:

“Oğlum,
(dünyada gördüyün hər hansı yaxşı,
yaxud pis iş) bir xardal
dənəsi ağırlığında olsa da, bir qayanın (daşın) içində,
yaxud göylərdə və ya yerin təkində olsa da, Allah onu
(qiyamət günü) ortaya gətirər (onun haqq-hesabını çəkər). Həqiqətən, Allah lətifdir (bütün incə, nazik işləri biləndir;
lütfkardır),
(hər şeydən) xəbərdardır!” (Loğman surəsi, 16)

“Oğlum! Namaz
qıl, (insanlara)
yaxşı işlər görməyi əmr et, pis
işləri qadağan elə. (Bu
yolda) sənə üz verəcək
müsibətlərə döz. Həqiqətən, bu (dediklərim) vacib
əməllərdəndir!”(Loğman surəsi,
17)

Çünki namaz, möminin
meracıdır. Qulluq vəzifələrinin ən əhəmiyyətlilərindəndir. Namaz
ibadəti, düşmənlə müharibə apardıqda belə tərk edilməz. Allah
(Cəllə Cəlaluh), Ona səcdə edənləri, “…Onların əlaməti üzlərində olan səcdə izidi….”
(Fəth surəsi, 29) deyə müjdələyir.
Digər bir ayəti-kərimədə də “…Sən ancaq (Rəbbinə) səcdə et
və (Ona) yaxınlaş!” (Ələq surəsi, 19)

Həzrət Aişə (radiyallahu ənha)
buyurur:

“Rəsulullah
(səllallahu əleyhi və səlləm), namaza durduğu zaman, ürəyindən
qaynayan qazanın səsi kimi səs eşidilirdi.” (Əbu Davud, Səlat, 157; Nəsai, Sehv, 18)

“Əmri bil məruf və nəhyi ənil-münkər
də, bir möminin ən mühüm vəzifələrindəndir. Haqq Təalanın verdiyi
mənəvi nemətləri başqalarına çatdıraraq, şükür vəzifəsini yerinə
yetirməkdir. Allah Təala, bu təbliğin metodunu da Həzrət
Peyğəmbərin (səllallahu əleyhi və səlləm) şəxsində bütün möminlərə
belə bildirir:

“(Ya Rəsulum!)
Allahın mərhəməti səbəbinə sən
onlarla (döyüşdən qaçıb sonra
yanına qayıdanlarla) yumşaq
rəftar etdin. Əgər qaba, sərt ürəkli olsaydın, əlbəttə, onlar sənin
ətrafından dağılıb gedərdilər. Artıq sən onları əfv et, onlar
üçün (Allahdan)
bağışlanmaq dilə, işdə onlarla
məsləhətləş, qəti qərara gəldikdə isə Allaha təvəkkül et! Həqiqətən
Allah (Ona)
təvəkkül edənləri sevər!”
(Ali-İmran surəsi, 159)

Bir başqa ayəti-kərimədə də Haqq Təala,
yaxşılığı tövsiyə etməyin metodunu bizə belə bildirir:

ادْعُ إِلِى سَبِيلِ رَبِّكَ بِالْحِكْمَةِ وَالْمَوْعِظَةِ الْحَسَنَةِ…

“(Ya Rəsulum!)
İnsanları hikmətlə
(Quranla, tutarlı
dəlillərlə), gözəl
öyüd-nəsihət (moizə)
ilə Rəbbinin yoluna
(islama) dəvət et…” (Nəhl
surəsi, 125)


Səbir etməyə gəlincə, səbir,
Qurani-Kərimdə ən çox istifadə edilən kəlmələrdəndir. Səbir etmənin
dünyəvi nəticələri çox acı ola bilər; lakin səbrin nəticəsində
qazanılacaq üxrəvi (axirətə aid) mükafat çox dadlı olacaqdır. Çünki
bütün peyğəmbərlər, səbir süzgəcindən keçmişlər. Bunun üçün Haqq
Təala:

“(Ya Rəsulum!)
səbir edən şəxslərə müjdə
ver!”-buyurmuşdur. (Bəqərə
surəsi, 155)

Abdullah ibn Müğəffəl (radiyallahu ənh)
anladır:

“Bir şəxs gələrək Allahın elçisinə:

–Ey Allahın Rəsulu! Mən səni sevirəm,
dedi. Rəsulullah:

–Söylədiyinə diqqət
et! Buyurdu. O
şəxs:

–Vallahi mən səni sevirəm!-dedi və bunu
üç dəfə təkrar etdi. Rəsulullah (səllallahu əleyhi və səlləm),
bunun cavabında o şəxsə:

–Əgər məni sevirsənsə,
fağırlıq üçün bir zireh hazırla. Çünki məni sevənə fağırlıq,
mənzilinə qaçan seldən daha sürətli gəlir, buyurdu.” (Tirmizi, Zühd, 36)

Fəxri-Kainat Əfəndimiz (səllallahu
əleyhi və səlləm), həmin sözləri ilə bunları ifadə etmişdir:

Madam ki Allah üçün məni sevirsən; o
halda, bu sevginin əvəzi olaraq, bəla, müsibət və sıxıntı
imtahanlarına qatlanmağa hazır və razı ol!…

***

Loğman Həkim nəsihətinə davam etdi:

“Adamlardan təkəbbürlə
üz çevirmə, yer üzündə lovğa-lovğa gəzib dolanma. Həqiqətən, Allah
heç bir özündən razını, lovğalanıb fəxr edəni sevməz!”
(Loğman surəsi, 18)

Yekəxanalıq, yəni qürur, kibir və özünü
bəyənmə, kökü cəhənnəmə qədər uzanan bir ağacın budaqları kimidir.
Kibriya (böyüklük) sifəti, Haqq Təalaya məxsusdur. Necə ki iblisin
cənnətdən çıxarılıb, insanları yoldan çıxarma vəzifəsini öz üstünə
götürmə səbəbi, Həzrət Adəmə qarşı qürurlanması və Rəbbinin əmrinə
qarşı gəlməsidir. Eyni şəkildə Qarun da, özünə mənəvi elmlər
verilməsinə baxmayaraq, Həzrət Harunu qısqanıb, ona həsəd etdiyi
üçün məhv olmuşdur.

Yenə Həzrət Loğman oğluna demişdir
ki:

“Yerişində müvazinət
gözlə (nə çox yeyin, nə də
çox asta get) və
(danışanda) səsini qaldırma. Çünki ən çirkin səs uzunqulaq
səsidir!” (Loğman surəsi,
19)

Bu ayəti-kərimələr, möminlərə hal və
hərəkətləri üçün bir nəzakət və zərafət ölçüləri verir. Bu dünyada
çox bəsit və əhəmiyyətsiz kimi görünən nəzakətin, insanların
bir-birlərindən haqlarını alacağı hesab günündə, əhəmiyyət
qazanacağı bildirilir.

Aşağıda danışacağımız, Loğman Həkimin
nəsihətlərini anladan ayələr arasında keçdiyi halda onun
nəsihətlərini əhatə etməyən bu iki ayəti-kərimə, bizə istiqamət
göstərməsi baxımından olduqca mühümdür. Rəvayətə görə bu iki
ayəti-kərimə, Səd ibn Əbi Vəqqas (radiyallahu ənh) ilə anası
haqqında enmişdir. Belə ki:

Həzrət Səd, anasına qarşı itaətkar bir
övlad idi. İslama girdiyi zaman anası:

“–Ey Səd! Sən nə etdin?
Əgər bu yeni dini buraxmasan, and olsun ki, mən ölənə qədər
yemərəm. Sən də mənim üzümdən “anasının qatili!”-deyə pis bir ad
alarsan!…”-demişdi.

Səd də:

“–Etmə anacan, mən bu
dini heç bir şey üçün tərk edə bilmərəm!”-deyincə, anası iki gün,
iki gecə yeməmiş, içməmiş və qüvvədən düşmüşdü. Bunu görən Həzrət
Səd:

“–Anacan! Biləsən ki,
yüz canın olsa da və onlar bir-bir çıxsa, mən bu dini heç bir şey
üçün tərk edə bilmərəm! İndi istəyirsən ye, istəmirsən
yox!”-dedi.

Buna görə anası yeməyə başladı və bu
iki ayə və ya ikinci ayə nazil oldu:

“Biz insana
ata-anasına (yaxşılıq etməyi,
valideyninə yaxşı baxmağı, onlarla gözəl davranmağı)
tövsiyə etdik. Anası onu
(bətnində) çox zəif bir halda daşımışdı. (Uşağın süddən) kəsilməsi isə iki il ərzində olur. (Biz insana buyurduq: ) "Mənə və ata-anana şükür et. Axır dönüş Mənədir!”
(Loğman surəsi, 14)

“Əgər
(ata-anan) bilmədiyin bir şeyi Mənə şərik qoşmağına cəhd
göstərsələr, (bu işdə)
onlara itaət etmə.
(Qalan) dünya işlərində onlarla gözəl keçin
(onlara itaət et). Tövbə edib Mənə tərəf dönənlərin
(islamı qəbul edənlərin)
yolunu tut. Sonra
(qiyamət günü) Mənim hüzuruma qayıdacaqsınız. Mən də
(dünyada) nə etdiklərinizi (bir-bir) sizə xəbər
verəcəyəm!” (Loğman surəsi,
15) (Müslim, Fəzailüs-Səhabe, 43-44, İbn Əsir, Üsdül-Qabe, c. II,
səh. 368)

Loğman Həkim bir nəsihətində
belə demişdir:

Bir çox ənbiyaya xidmət etdim.
Onların sözlərindən, xülasə olaraq səkkiz sözü seçdim. Əgər diqqət
edər və bu səkkiz xislətə sahib olarsansa, qurtuluşa çatarsan!

1.Namazda ikən qəlbini
qoru!

2.İnsanların arasında
ikən dilini qoru!

3.Süfrədə ikən əlini
qoru!

4.Başqasının evində
ikən gözünü qoru!

5.Allahı daima zikr
et, heç xətrindən çıxarma!

6.Ölümü hər zaman
xatırla, heç unutma!

7.Başqalarına etdiyin
yaxşılıqları unut!

8.Başqalarının sənə
etdiyi pislikləri unut!…

Bəzi mötəbər kitablarda nəql
edildiyinə görə Loğman Həkimin nəsihətlərindən bəziləri də
bunlardır:

Ey oğlum! Təqvanı özün üçün
axirət sərmayəsi eylə! Çünki təqva, mal və mülklə edilməyən bir
ticarətdir!

Ey oğlum! Cənazədə hazır ol!
Çünki cənazə, sənə axirəti xatırladır. Haram və günahlar isə, sənin
dünyaya meylini artırır.

Ey oğlum! Yalan söyləyən
kimsənin nuru gedər. Pis xasiyyətli olan kimsənin qəm və kədəri
çoxalar.

Ey oğlum! Cahili bir yerə elçi
göndərmə! Əgər ağıllı və hikmət sahibi olan bir nəfər tapa
bilməsən, onda özün get!

Ey oğlum! Dünya dərin bir dəniz
kimidir. Çox insanlar orada boğulmuşdur. Bu dənizdə təqva gəmin,
iman yükün; təvəkkül halın, saleh əməl azuqən olsun! Qurtuluşun
Allah Təalanın rəhməti ilə, boğulmağın, günahın səbəblidir.

Ey oğlum! Xoruz səndən daha
ağıllı olmasın! O hər sabah, zikir və təsbih edir, sən isə
yuxlayırsan!

Ey oğlum! Elə yoldaş seç ki,
ayrıldığınız zaman, nə sən onların əksinə danışasan, nə də onlar
sənin!

Ey oğlum! Dostlarını qoru!
Yaxınlarını ziyarət et!

Ey oğlum! Üç şey, bu üç yerdə
müəyyən olur: Yumşaq xasiyyətlilik, qəzəb anında; igidlik, hərb
meydanında; qardaşlıq isə ehtiyac anında!

 


HƏMD VƏ
ŞÜKÜR

Qulluğun gərəyi
olaraq edilən əməllərin ən əhəmiyyətlilərindən biri həmd və
şükürdür. Bunun üçündür ki, Qurani-Kərimin ilk
ayəti-kəriməsi, “Həmd olsun
Allaha – aləmlərin Rəbbinə” şəklində nazil olmuşdur.

Haqq Təalanın ilahi sifət
təzahür olan müəzzəm sənətinin təriflənməsi və etiraf edilməsi
“həmd”; Onun saysız lütf, nemət və ikramlarına qarşı dil, davranış
və qəlb ilə tərifləmə və təşəkkür etməsi də “şükür”dür. Məna
etibarı ilə bu iki ləfz bir-birinə çox yaxındır.

Həqiqətən insan, varlıqların ən
bəsitindən ən mütərəqqisinə qədər olan iyerarxiya zəncirində zirvə
nöqtəsində olur. İnsan, varlıqların ən şərəflisi olması səbəbi ilə,
həmd və şükür vəzifəsini yerinə yetirməkdə də zirvədə
olmalıdır.

Yaradılışındakı əsaləti
(nəciblik) mühafizə edən, özünə bir stəkan su verənə qarşı belə
vicdanla təşəkkür duyğuları içində ikən; özünə bütün nemətləri
ikram edən Rəbbinə qarşı laqeyd və üsyankar bir tövr alması böyük
bir cahillik və ağılsızlıqdır.

İnsanın dərk edə biləcəyi
gözəlliyin və zövqün arxasında bir gəlin otağı lətafət və
dəqiqliklə döşənən bu kainat, saysız ilahi qüdrət təzahürləri ilə
bəzənmişdir. Müxtəlif iy və rəngdəki çiçəklər, meyvələr; ən
sevimlisindən ən vəhşisinə qədər heyvanlar, xülasə, bütün əşyanın,
hər birinin öz xarakterinə görə sanki xüsusi bir təsəvvürlə tənzim
edilməsi və yaşayışlarının uyğunluq içində proqramlanması, bir
yaradılış xariqəsi olan insanın qulluq vəzifəsini layiqi ilə
anlaması və yerinə yetirə bilməsi üçündür.

Həqiqi mömin, ağıl, vicdsan və
qulluq şüuru içində yaşamağa səy göstərən fəzilətli şəxsdir. Layiqi
ilə şükür edən bir qul olmaq istəyənlərə, yalnız nemətləri tanımaq
yetməz. Əsl nemət sahibini bildikdən sonra, bir də ona qarşı
vəzifələri yerinə yetirə bilmə gərəyi vardır. Nemətlərin əsl
sahibini tanıyınca könüldə mərifət və məhəbbət pöhrələri
yaşıllaşır, ilahi feyzlərə nail olunur.

Hər qulun, nemətin sahibini
tanıması və Ona şükr halında olması əsli vəzifəsidir. Şüküründən
qafil olduğumuz nemətlər, boş yerə çəkilmiş sıxıntılardan
ibarətdir. Bu nemətlərdən bizə qalanı da yalnız hamballıq və
günahdır. Həmçinin malından infaq etməyən şəxsin vəziyyəti belədir.
İllərcə hamballıq etdiyi pulundan axirətə götürə biləcəyi bircə
şey, bu malını infaq etməməkdən başlayan günahlarıdır.

Kainatın hikmətini və insanın
mahiyyətini qavraya bilmək də ancaq şükürlə mümkündür. Allah (Cəllə
Cəlaluh) Qurani-Kərimdə:

“Həqiqətən,
Loğmana: "Allaha şükür et!" (deyə) hikmət
verdik…” (Loğman surəsi, 12)

Ayəti-kərimədə, şükür edən
qula, hikmət və sirlər aləminin gerçəklərinin sərgiləndiyi, bunun
da qulun şükür halının davam etməsi üçün ona lütf edildiyi bəyan
edilir.

***

Həmçinin nemətin həqiqi sahibi
və ehsan edəni kainatın Rəbbidir. Bunun üçün neməti gətirəndən çox,
göndərənə şükür hissləri ilə dolu bir həyat yaşamalıyıq. Nemətləri
bizə çatdıran səbəblərə və ya şəxslərə bağlanıb nemətin əsl
sahibini unutmaq, insanlıq heysiyyəti ilə uyğun gəlmir.

Ancaq nemətin
bizə çatmasına vəsilə olana təşəkkür etmək də bir əxlaq və nəzakət
işidir. Hədisi-Şərifdə:

“Özünə
yaxşılıq edilən kimsə, edənə: Allah sənə xeyirlər versin!-deyərək
dua edərsə, (o kimsəyə) şükür borcunu ən yaxşı şəkildə yerinə
yetirmiş olur.” buyrulur.
(Tirmizi, Birr, 87)

Bir qul, Haqq Təalaya qarşı
şükür vəzifəsini üç şəkildə yerinə yetirir:

 


1.Şifahi
şükür

Ən aşağı dərəcədəki şükürdür.
Bu, insanların Yaradanına qarşı dillə: “Ya Rəbbi! Sənə sonsuz
şükürlər olsun!” demələridir.

Qurani-Kərimdə:

“Və
(həmişə) Rəbbinin sənə olan nemətindən söhbət aç!”
buyrulmaqdadır. (Zuha surəsi, 11) Nə
qədər acıdır ki, ölü, xəstə və qafil qəlbli olanlar, Allahın
nemətlərindən heyvani hisslərlə istifadə etmələrinə baxmayaraq
heyvanlar qədər Allahın adını çəkməzlər.

 


2.Əməli
şükür

Allahın lütf etdiyi nemətləri,
Onun yolunda, əmr etdiyi şəkildə sərf etməkdir. Bu etibarla
zənginliyin şükürü infaq etmək; elmin şükürü, onunla yaşamaq və onu
başqalarına öyrətmək; bədənin şükürü isə, hər üzvü yaradılış
qayəsinə uyğun olaraq, Haqq yolunda istifadə etməkdir.

3.Qəlbi
Şükür

Haqq Təalanı tanımaq, Ona
məhəbbətlə bağlanmaq və Ondan gələn hər hala razı olmaqdır.

Həqiqətdə Allahın nemətlərinə
tam mənası ilə şükür edə bilmək mümkün deyildir. İnsanın gücü buna
yetməz. Peyğəmbərlər belə, layiqi ilə şükür edə bilmədikləri üçün
aramsız istiğfar halında olmuşlar. Necə ki Həzrət Peyğəmbər
(səllallahu əleyhi və səlləm):

“Mən gündə yüz
kərə istiğfar edirəm…” buyurmuşdur. (Müslim, Zikir, 42)

Digər tərəfdən, bütün həmd və
şükrün gerçəkləşməsi, Rəbbin quluna böyük bir lütf və ehsandır.
Yəni bir qulun əlindəki nemətlərə şükür edə bilən olması da, ayrıca
şükür etməsini lazımlı qılan bir nemətdir. Bu şükür zəncirini
sonsuzluğa doğru davam etdirdiyimiz təqdirdə görünür ki, yerinə
yetirilən hər şükür, yəni bir şükür borcu meydana gətirir. Bütün bu
şükürləri nəsib edən Haqq Təalaya şükür borcundan qurtarmaq mümkün
ola bilməz. Bax bunun üçün şükür borcunun tam və kamil mənada
ödənməsində, peyğəmbərlər daxil bütün insanlar aciz
vəziyyətdədirlər.

Bunun kimi bizə düşən, Allahın
nemətlərini dərk edə bilmək baxımından aciz olduğumuzu bilmək və
gücümüzün yetdiyi qədər şükür vəzifəmizi əda etməyə səy
göstərməkdir.

Hədisi-Şərifdə:

“Nəfsini (yəni onda
təzahür edən ilahi sənət və nemət qarşısında öz acizliyini)
bilən, Rəbbini bilir.”
buyurmaqdadır. (Əcluni, Kəşful-Xəfa,
II, 361) Bu səbəbdən nemətlər sonsuz, dillər aciz, bədənlər
zəif…

Ən böyük
nemətlərdən biri də, o nemətlərin sahibini unutmamaqdır. Nemətlərə
şükür, yaxşı qullarda bu nemətlərin artmasına, şükürsüzlük isə
azalmasına səbəb olur. Şükürsüzlük halı bir nankorluqdur. Həm də
axmaq nankorluqdur. Məsələn, zəkatı verilməyən mal, nemət olmaqdan
çıxıb bir fitnə halına gəlir. Sahibi üçün bir müsibət səbəbi olur.
Haqq Təala: “… Onlara
şiddətli bir əzabla müjdələ!” buyurmaqdadır. (Tövbə surəsi, 34)

Yenə Allah (Cəllə Cəlaluh):

ثُمَّ
لَتُسْأَلُنَّ يَوْمَئِذٍ عَنِ النَّعِيمِ

“Sonra da
həmin gün (Allahın dünyada
sizə əta etdiyi) nemətlər
barəsində mütləq sorğu-sual olunacaqsınız!” (Təkasur surəsi, 8)

“…Əgər
(Mənə) şükür etsəniz, sizə (olan nemətimi) artıracağam. Yox, əgər nankorluq etsəniz,
(unutmayın ki) Mənim əzabım, həqiqətən şiddətlidir!”
(İbrahim surəsi, 7)

فَاذْكُرُونِي أَذْكُرْكُمْ
وَاشْكُرُواْ لِي وَلاَ تَكْفُرُونِ

“Belə olduqda
siz (itaətlə)
Məni xatırlayın ki, Mən də sizi yada
salım! Mənə şükür edin, Məni danmayın!” (Bəqərə surəsi, 152) buyurur.

Müdrik qul, mənəvi və ruhani
üstünlüyə sahib olan salehlərə qibtə edib, onlar kimi olmağa səy
göstərməlidir. Maddi yöndən özündən aşağı vəziyyətdəkilərə baxıb
şükür içində olması lazımdır.

Başda peyğəmbərlər olmaq üzrə,
övliya və alimlərin, şükür dillərindən və könüllərindən heç
düşməmişdir.

Qurani-Kərimdə də Nuh
(əleyhissəlam) üçün:

“O çox şükür
edən bir bəndə idi!” (İsra
surəsi, 3)

İbrahim (əleyhissəlam)
üçün:

“O,
(Allahın) nemətlərinə şükür edən idi.” (Nəhl surəsi, 121) buyurur.

Allah Rəsulunun (səllallahu
əleyhi və səlləm), gecələri uzun-uzun namaz qılmaqdan ayaqları
şişərdi. Həzrət Aişə (radiyallahu ənha):

“–Ey Allahın
Rəsulu! Siz, Allahın keçmiş və gələcək günahlarını bağışlamış
olduğu “Həbibullah”sınız. Allahın əfvinə nail olmuşkən vücudunuza
bu qədər əziyyət etməniz rəvadırmı?”-deyəndə, Kainatın
Əfəndisi:

“–Ey Aişə!
Rəbbimə şükür edən bir qul olmayımmı?” buyurdu. (Buxari, Təfsir, 48)

***

Şükür etmək, cənnət sərmayəsi,
nankorluq isə cəhənnəm vəsiqəsidir. Bu səbəbdən hər kəs, ona
verilən nemətlərə çoxlu şükür etməyə çalışmalıdır. Belə ki:

Alimlərin şükürü, Allahın,
onlara bəxş etdiyi elmi, bu elmdən məhrum olanlara yaymaq və
bildiklərini tətbiq etməkdir. İmam Əzəmin halı, buna gözəl bir
nümunədir. Hənəfi məzhəbinin qurucusu olan İmam Əzəm, ömrü boyu
elmini ən gözəl şəkildə infaq etmişdir. Onun elmi nüfuzu və etdiyi
ictihadlar, böyük müctəhidlərdən İmam Əbu Yusif, İmam Məhəmməd və
İmam Züfər kimi İslam dünyasını aydınladan bir çox alimin
yetişməsinə vəsilə olmuşdur. O, elmin şərəf və heysiyyətini qorumaq
üçün, zalım bir xəlifəyə alət olaraq fətva verməmiş, bu səbəbdən
zindanlarda çürüməyi və qırmanclanmağı qəbul etmişdir.

Zənginlərin
şükrü, “…Allah sənə
(sərvət verməklə)
yaxşılıq etdiyi kimi, sən də
(varından yoxsullara, qohum-əqrəbaya
xərcləməklə) yaxşılıq
et…” (Qəsəs surəsi, 77)
ayəti-cəliləsinin sirrinə görə hərəkət edərək, mallarını Haqq
yolunda lazımi yerlərə infaq etmələridir. Malın həqiqi sahibinin
Allah olduğu şüurunda olub, malları ilə qürurlanmamaları və onu
saçıb sovurmamalarıdır. Qısaca desək, şükür edən zənginlərdən
olmağa səy etməkdir.

Fağırların şükürü, səbir zinəti
ilə bəzənməkdir. Səbirli fağırlar, şükür edən zənginlərə ilahi
rizanı qazanmaqda bərabərdirlər. Fağırlıqdakı həqiqi şükürü anlamaq
baxımından İbrahim Ədhəm ilə Şəqiqi-Bəlxi arasında keçən bu söhbət
nə qədər mənalıdır:

Şəqiqi-Bəlxi, İbrahim Ədhəmdən
soruşur:

–Nə edirsən?
Halın necədir?

İbrahim Ədhəm belə cavab
verir:

–Tapanda şükür
edirəm, tapmayanda səbir!...

Şəqiqi-Bəlxi:

–Bunu bizim
Xorasan itləri də edir! –deyincə İbrahim Ədhəm soruşur:

–Yaxşı, siz nə
edirsiniz?

Şəqiqi-Bəlxi:

–Tapanda şükür
edib infaq edirik. Tapmayanda isə səbir-şükür –deyir.

Gözəl əxlaq sahibinin şükürü,
özündəki bütün gözəlliklərin Haqq Təalanın bir lütf və kərəmi
olduğunu görə bilmək və digər insanları xor və həqir görmədən,
təvazökar olub başqalarına nümunə ola bilməkdir.

Təsəvvüf nemətinin şükürü; tabe
olunan mürşidi-kamilə könüldən bağlı olmaq, haram və halala diqqət
etmək, bu nemətdən digər insanların istifadəsi üçün də çalışmaqdır.
Həzrət Peyğəmbərin (səllallahu əleyhi və səlləm) “Məni qocaltdı”
buyurduğu Hud surəsinin 112-ci ayəti-kəriməsində:

فَاسْتَقِمْ
كَمَا أُمِرْتَ وَمَن تَابَ مَعَكَ

“(Ya
Rəsulum!) Sənə əmr edildiyi
kimi, düz (yolda)
ol. Səninlə birlikdə iman
gətirənlər (tövbə edib
ardınca gedənlər) də
düz (yolda)
olsunlar.” əmri lazımi qədər həyata istiqamət verməkdir. Qısaca
desək, Quran və sünnə əxlaqı ilə əxlaqlanmaq, Rəbbini tanımağa səy
etmək və bütün yaradılanlara xidmət etmə anlayışı içində
olmaqdır.

Sağlam olanların və sağlam
olmayanların şükürü, Allahın istəməsi ilə, onlara verilən halların,
bu dünyada keçici bir imtahan üçün olduğunu dərk edərək, Onun
təqdirinə təslim və hökmünə razı olmaqdır. Səhhətli şəxs, bunun
özünə Allah yolunda saleh əməllərdə istifadə edilməsi üçün
verildiyini bilməli və o məqsəd üzrə yaşamalıdır. Səhhətsiz şəxs
də, bu halının özü üçün bəlkə də böyük bir nemət olduğunu
düşünməli, “Ya Rəbbi! Hər halıma şükürlər olsun!” duyğuları içində
yaşamalıdır. Bilməlidir ki; gözü görməyib, harama və dedi-qoduya
bulaşmayan bir kimsə, gözləri görə-görə harama baxan və fitnəyə
düşən şəxsə görə nə qədər mənfəətli bir vəziyyətdədir. Bu
həqiqətlər ancaq qiyamət günü ortaya çıxacaqdır.

Ya Rəbbi! Bizi, Loğman
(əleyhissəlam) kimi şükür edərək hikmətdən nəsib alan; əlindən,
dilindən və könlündən ümmətin faydalandığı qullarından eylə!

Amin!…

 


TƏKRAR ÜÇÜN
SUALLAR

A.Aşağıdakı suallara
cavab verin:

1.Loğman Həkimin
oğluna etdiyi nəsihətlərdən, sizi ən çox hansı təsirləndirdi? Nə
üçün?

2.Bir övladın ata və
anasına itaət edə bilməyəcəyi vəziyyətlər hansılardır?
Ayəti-kərimələr və Hədisi-Şəriflər işığında
dəyərləndirin.

3.Loğman Həkimin
səkkiz öyüdündən beş dənəsi hansılardır?

4.Kəsilən bir heyvanın
ən yaxşı və ən pis yerləri Həzrət Loğmandan (əleyhissəlam)
istənildikdə, hər iki vəziyyətdə də heyvanın dilini və ürəyini
gətirməsinin səbəbini açıqlayın.

5.Allahın, qullarından
istədiyi səbrin mahiyyəti və mükafatı haqqında məlumat
verin.

6.Kökü cənnətə və
cəhənnəmə qədər uzanan xislətlər hansılardır? Nə üçün?

7.Allahın verdiyi
nemətlərə qarşı necə şükür edilməlidir? Şükürün növləri
hansılardır?

8.Əməli şükür necə
edilir?

9.Peyğəmbər
Əfəndimizin günahı olmadığı halda gündə yüz dəfə istiğfar etməsinin
səbəbini açıqlayın.

10.Allaha qarşı şükür
borcunun tam və kamil mənada ödənilə bilməsi mümkündürmü? Nə
üçün?

B.Aşağıdakı
boşluqları doldurun

1.……………, qəlbdə ilahi
nurun təzahür etməsi sayəsində əşyanın həqiqətini və sirlərini dərk
etmək deməkdir.

2.Loğman
(əleyhissəlam) oğluna: “Ey oğlum! .............. özün üçün axirət
sərmayəsi eylə! Çünki təqva, mal və mülklə edilməyən bir
ticarətdir!-demişdir.

3.Haqq Təalanın ilahi
sifət təzahürləri olan əzəmətli sənətini etiraf etməyə və Onu
öyməyə “………”; saysız lütf, nemət və ikramlarına qarşı qəlb, dil və
davranış ilə Ona təşəkkür etməyə də “………” deyilir.

4.Haqq Təalanı
tanımaq, Ona məhəbbətlə bağlanmaq və Ondan gələn hər hala razı
olmaq ……… .............. dür.

C.Aşağıdakı Sualların
doğru cavabını işarələyin:

1.Aşağıdakılardan
hansı Həzrət Loğmanın (əleyhissəlam), şəxsin özünü mühafizə etməsi
ilə əlaqəli oğluna verdiyi nəsihətlərdən biri deyildir?

A.Başqalarının evində
gözünü qorumaq.

B.Bazar yerlərində
malını qorumaq.

C.Süfrədə əlini
qorumaq.

D.İnsanlar arasında
dilini qorumaq.

2.Aşağıdakılardan
hansı Həzrət Loğmanın (əleyhissəlam) oğluna xatırlama və unutma ilə
əlaqəli verdiyi nəsihətlərdən biri deyildir?

A.Allahı daim zikr et
və heç fikrindən çıxarma.

B.Başqalarına etdiyin
yaxşılıqları mütləq unut.

C.Ölümü hər zaman
xatırla, heç unutma.

D.Başqalarının sənə
etdiyi pislikləri əsla unutma.

3.Rəsulullahın
(səllallahu əleyhi və səlləm): “Vallahi mən səni sevirəm” deyən
şəxsə: “Əgər məni sevirsən,
fağırlıq üçün özünə bir zireh hazırla. Çünki məni sevənə fağırlıq,
hədəfinə axan seldən daha sürətli gəlir.” (Tirmizi, Zühd, 36) deməsindən hansı nəticəni çıxara bilərik.

A.Həzrət Peyğəmbəri
sevən insanlar mütləq fağırlaşır.

B.Peyğəmbər Əfəndimizi
sevənlər yalnız fağırlardır.

C.Peyğəmbər Əfəndimizi
sevmənin şərti fağırlıq imtahanı ilə başa çıxa
bilməkdir.

D.Həzrət Peyğəmbəri
sevən insanların bəla, müsibət və yoxsulluqla imtahanları
olur.

4.Loğman Həkimə
(əleyhissəlam) görə üç şey, üç yerdə müəyyən olur. Aşağıdakılardan
hansı bunlardan biri deyildir?

A.Yumşaq xasiyyətlilik
– hirsli olanda

B.İgidlik – hərb
meydanında

C.Ağıllılıq –
alış-verişdə

D.Qardaşlıq – çətin
zamanlarda

5.Aşağıdakılardan
hansı hikmət sahibinin xüsusiyyətlərindən biri deyildir?

A.Nəzəri elmləri
təhsildən sonra ruhi kamala çatmışdır.

B.Dini mövzulardakı
mübahisələrdə daim onun görüşü qəbul olunur.

C.Nəfsini təzkiyə
etmiş, qəlbində ilahi nur təzahür etmişdir.

D.İnsanlarla
əlaqələrində doğru olanı danışır və davranışlarında isabət
olur.

6.Aşağıdakılardan
hansı Həzrət Loğmanın (əleyhissəlam) sahib olduğu fəzilətləri əldə
etmək üçün etdiyi işlərdən biri deyildir?

A.Əhdə vəfa
göstərmək

B.Özünü
maraqlandırmayan işləri tərk etmək

C.Bütün xəstələri
müalicə etmək

D.Əmanəti yerinə
yetirmək və doğrucul olmaq.

7.“Rəsulullah
(səllallahu əleyhi və səlləm) namaza durduğu zaman, ürəyindən
qaynayan qazanın səsi kimi səs eşidilirdi.” (Əbu Davud, Səlat, 157) Hədisi-Şərifindən Peyğəmbər Əfəndimizin namazı qılması ilə
əlaqəli hansı nəticəni əldə etmək mümkün deyildir?

A.Namaz qılarkən,
ətrafla əlaqəni kəsib özünü namazın mənasına verməsi.

B.Əzan oxunduqdan
sonra namaz qılınana qədər olan müddəti təfəkkürlə
keçirməsi.

C.Namaz qılarkən, xüşu
və hissiyatından qəlbinin titrəməsi.

D.Namaz qılarkən
özündən keçməsi, yanındakıların köməyi ilə salam
verməsi.

8.Başına gələn
fağırlıq, xəstəlik, sıxıntı kimi dərdlərə qarşı “Bunlar Rəbbimin
məni imtahana çəkməsidir; inşallah, haqqımda xeyrə vəsilə olar”
deyərək riza ilə səbir edən şəxs hansı cür şükürü yerinə yetirmiş
olar?

A.Qəlbi
şükür

B.Fitri
şükür

C.Əməli
şükür

D.Şifahi
şükür

9.“Adamlardan
təkəbbürlə üz çevirmə, yer üzündə lovğa-lovğa gəzib dolanma.
Həqiqətən, Allah heç bir özündən razını, lovğalanıb fəxr edəni
sevməz!” (Loğman surəsi,
18) Aşağıdakılardan hansı, bu
ayəti-kərimədə yasaqlanan davranışlardan biri deyildir?

A.Təhsil səviyyəsi və
maddi vəziyyəti özündən daha aşağı olan kimsələrə yuxarıdan
baxmaq.

B.Öz işləri ilə
öyünmək və heç kəsin bunları ondan daha əla etməyəcəyini
düşünmək.

C.Sahib olduğu imanın
Allahın ona bir lütfü olduğunu bilərək ateistlərin yanında boynu
bükük durmaq.

D.Biliyinin və etdiyi
ibadətlərin, özünü hər kəsdən üstün bir mövqeyə çıxardığına
inanmaq.

10.Aşağıdakılardan
hansı Haqq Təalanın verdiyi nemətlərə qarşı şükür etmə yollarından
biri deyildir?

A.Ruhi
şükür

B.Əməli
şükür

C.Qəlbi
şükür

D.Şifahi
şükür

11.Loğman Həkimin “Ey
oğlum! Dünya dərin bir dəniz kimidir. Çox insanlar orada
boğulmuşdur. Bu dənizdə təqva gəmin, iman yükün; təvəkkül halın,
saleh əməl azuqən olsun! Qurtularsan Allah Təalanın rəhməti ilə,
batarsan, günahın səbəbi ilədir.” Sözündən hansı nəticəni
çıxarmamalıyıq?

A.Allahdan qorxub yenə
Ona sığınmaq, insanı günah girdabında boğmaqdan
qurtarır.

B.Bir işə başlamazdan
əvvəl, tam bir təvəkkül halında olub, ilahi təqdirin təzahür etməsi
gözlənməlidir.

C.İnsan, əldə etdiyi
müvəffəqiyyətləri Allahın bir lütfü; müvəffəqiyyətsizliyi isə öz
nöqsanlılığının bir nəticəsi oaraq görməlidir.

D.İnsanın bu dünyadan
axirətə götürə biləcəyi şey, gözəl əxlaq və saleh əməllərlə
qüvvətləndirdiyi imanıdır.

12.Özünə edilən kiçik
bir yaxşılığa təşəkkür ilə cavab verən insanın, Rəbbindən gələn
sonsuz nemət və ikramlar qarşısında lazım gələn tövr,
aşağıdakılardan hansı ola bilməz?

A.Ona bu nemətləri
göndərən Rəbbinin sifətlərinin təzahürlərini düşünüb daim həmd
halında olmalıdır.

B.Müəzzəm bir
zər-zibarla döşənmiş və ilahi bir sənət əsəri olan yer üzünün
dəyərini bilib, bütün nemətləri əldə etməyə
çalışmalıdır.

C.Ayaqlarının altına
sərilən bu nemətlər üçün daim dili ilə, qəlbi ilə və davranışı ilə
şükürdə olmalıdır.

D.Verilən nemətlərin
əsl sahibini tanıyıb, Ona qarşı vəzifələrini yerinə
yetirməlidir.

CAVABLAR

B. Boşluq doldurma suallarının
cavabları:

1.Hikmət

2.Təqvanı

3.Həmd-
Şükür

4.Qəlbi
şükür

C. Test suallarının
cavabları:

1.B

2.D

3.D

4.C

5.B

6.C

7.D

8.A

9.C

10.A

11.B

12.B

 


Mişarla ikiyə bölünən məzlum
peyğəmbər

HƏZRƏT ZƏKƏRİYYƏ (əleyhissəlam)

 


Atası kimi ölümü şəhidliklə
qarşılayan

HƏZRƏT YƏHYA (əleyhissəlam)

 


Xəstələrə şəfa verib ölüləri
dirildən, səmavi

HƏZRƏT İSA (əleyhissəlam)

 


Bu üç peyğəmbər çəkdikləri
əzab, iztirab və göstərdikləri Tövhid mücadiləsi baxımından
bir-birinə çox bənzəyirlər.

Bu peyğəmbərlər, Həzrət Musadan
(əleyhissəlam) sonra tamamilə pozulmuş olan azğın yəhudiləri təkrar
doğru yola gətirə bilmək üçün böyük səy göstərmişlər. Ancaq bir
qrup inananın yanında, iman etməyən böyük çoxluq tərəfindən aramsız
əziyyət və həqarət görmüşlər, dünyəvi həyatları min bir sıxıntı və
əzab içində keçmişdir. Elə ki, Zəkəriyyə və Yəhya (əleyhissəlam)
amansızcasına qətl edilərək şəhadət şərbətini içmişlər. İsa
(əleyhissəlam) isə, qətl edilmək ərəfəsində Haqq Təala tərəfindən
göyə yüksəldilmişdir.

Bu üç peyğəmbərin, peyğəmbərlik
vəzifələrini yerinə yetirərkən başlarına gələn hadisələrin
bənzərlikləri yanında, aralarında qohumluq bağı da var idi. Belə
ki:

 




Həzrət Zəkəriyyə –– Elisa







Həzrət Yəhya


İmran –– Hənnə (Elisanın bacısı)







Həzrət Məryəm







Həzrət İsa

Zəkəriyyə
(əleyhissəlam)

 İsrail oğulları peyğəmbərlərindəndir. Nəsli, Həzrət Süleymana
(əleyhissəlam) çatır. O, Qüdsdə olan Beytül-Müqəddəsdə Tövrat
nüsxələrini yazır və qurban kəsmə ibadətini idarə edirdi. Həzrət
Musanın (əleyhissəlam) şəriətinə görə hökm edir və bu dini yayırdı.
Dülgərlik edir, əl əməyi ilə dolanırdı. Zəkəriyyə (əleyhissəlam),
qövmü tərəfindən şəhid edilmişdir. Türbəsi, bu gün Suriya
sərhədləri içində olan Hələbdədir.

Zəkəriyyə (əleyhissəlam)
zamanında, Şam və Qüds, Batlamyusçuların əlində idi. Bunlar,
Beytül-Müqəddəsə hörmət edir və İsrail oğulları ilə yaxşı
davranırdılar. Bu qövmün uluları, ibadətxanadan heç çölə
çıxmazdılar. Beytül-Müqəddəsdə gecə-gündüz ibadət edirdilər. O
zamanlar İsrail oğullarının arasında bir peyğəmbər yox idi. Onlara
peyğəmbər göndərməsi üçün Allaha dua etdilər. Nəhayət Zəkəriyyə
(əleyhissəlam), Allah tərəfindən onlara peyğəmbər olaraq
göndərildi.

Beytül-Müqəddəsdə dörd yüz
“azadlı abid” ibadət etməkdə idi. İsrail oğullarından hər hansı
biri, Allah qatında mötəbər olmaq üçün, xanımı hamilə olunca:

“–Ya Rəbbi!
Oğlum olarsa, onu Sənə ibadət etməsi üçün Beytül-Müqəddəsə nəzir
edəcəyəm,”-deyirdi. Bu şəkildə oğlan uşaqları Beytül-Müqəddəsə
nəzir edilirdi. Bu adət, Musa (əleyhissəlam) zamanından
qalmışdı.

Allah (Cəllə Cəlaluh), Həzrət
Musaya (əleyhissəlam):

“Ey Musa! Mən,
gənclik zamanından qocalıq halına qədər ömrünü ibadətdə keçirən
qulumu sevirəm. O qulum, gəncliyində günah işləməmiş, könlünü
yalnız mənə bağlamış və mənim sevgimi qazanmışdır.”
buyurmuşdu.

***

Zəkəriyyə (əleyhissəlam),
Həzrət Süleymanın nəslindən olan Elisa ilə evləndi. Elisa, Məryəmin
anası olan Hənnənin bacısıdır. Hənnənin əri isə İmrandır.

Zəkəriyyə (əleyhissəlam) ilə
Elisadan Yəhya (əleyhissəlam) doğulmuşdur.

Zəkəriyyə (əleyhissəlam), ilahi
rizaya sadiq və saleh bir peyğəmbər olaraq yaşamış, irəlidə ətraflı
olaraq anladılacağı kimi zalım və azğın yəhudilər tərəfindən
vəhşicəsinə şəhid edilmişdir.

 


Yəhya
(əleyhissəlam)

 Yəhya (əleyhissəlam), Həzrət Məryəm ilə xala uşaqlarıdır.
Tövratı kiçik yaşlarından öyrənmiş, yetkinlik (həddi-büluğa çatmaq)
çağında ona peyğəmbərlik verilmişdir.

Həzrət Yəhyanın (əleyhissəlam)
Həzrət Zəkəriyyəyə (əleyhissəlam) ehsan edilməsi Qurani-Kərimdə
belə anladılır:

“(O zaman)
Zəkəriyyə Rəbbinə dua edərək dedi: "Ey Rəbbim! Mənə də Öz
tərəfindən pak bir övlad bəxş et! Sən, həqiqətən, duaları
eşidənsən!” (Ali-İmran surəsi, 38)

“Belə demişdi: Ey
Rəbbim! Artıq sümüyüm sustalmış, başım ağappaq ağarmışdır. Ey
Rəbbim! Sənə dua etməklə heç vaxt naümid olmamışam.
(Nə dua etmişəmsə, qəbul
olunmuşdur). Mən özümdən
sonra gələn qohum-əqrabamdan (yerimə keçəcək əmioğlularımın və digər vərəsələrimin
məsləkimi ləyaqətlə davam etdirməyəcəyindən) qorxuram. Zövcəm də ki, qısırdır. Buna görə də
mənə Öz dərgahından bir oğul (vəli) bəxş et ki, O
həm mənə, həm də Yəqub nəslinə (onlara lütf edilmiş peyğəmbərliyə) varis olsun. Ey Rəbbim! Həm də elə et ki,
o (öz əqidəsi, itaəti və
gözəl axlaqı ilə) riza
(Sənin rizanı) qazanmış olsun!” (Məryəm surəsi, 4-6)

Həzrət Zəkəriyyənin (əleyhissəlam)
cani-dildən etdiyi bu səmimi dua, Allah qatında qəbul edildi
və:

“(Zəkəriyyə)
mehrabda (ibadətgahda) ayaq üstə durub namaz qılarkən mələklər ona müraciət edib
dedilər: Allah sənə Özü tərəfindən gələn kəlməni
(İsanı) təsdiq edən, (tayfasını) ağa,
nəfsinə hakim və əməlisalehlər zümrəsindən bir peyğəmbər olacaq
Yəhyanın (dünyaya
gələcəyi) xəbərini müjdə
verir.” (Ali-İmran surəsi,
39)

“(Allahdan belə bir
nida gəldi: ) Ey Zəkəriyyə! Sənə bir oğulla (oğlun olacağı ilə) müjdə veririk ki, adı Yəhyadır. Biz bu adı əvvəllər
heç kəsə verməmişik!” (Məryəm
surəsi, 7)

Ayədə
“Biz bu adı əvvəllər heç kəsə
verməmişik!” deyilməsi, Həzrət
Yəhyanı ucaltmaq üçündür. Çünki Yəhya adı, şəxsən Haqq Təala
tərəfindən ilk olaraq ona lütf edilmişdir. Bu ifadə, Həzrət
Yəhyanın sahib olduğu digər müstəsna fəzilətləri də əhatə
edir.

Yəhya, diri mənasındadır. İki
ixtiyardan bir övladın dünyaya gəlməsi, sanki ölüdən diri yaratmaq
kimidir:

“(Zəkəriyyə:)
Ey Rəbbim, üzərimə qocalıq çökdüyü
və zövcəm qısır (doğmayan) olduğu
halda, mənim necə oğlum ola bilər? " - söylədi. (Allah isə:) (Bəli) dediyin kimidir, (lakin) Allah nə
istəsə, onu da edər", – deyə buyurdu.” (Ali-İmran surəsi, 40)

“(Allah Cəbrailin dili
ilə buyurdu:) Dediyin
kimidir, lakin Rəbbin buyurdu ki, bu işi görmək Mənim üçün asandır.
Necə ki, ilk əvvəl səni heç bir şey deyilkən (yoxdan) yaratmışdım!” (Məryəm
surəsi, 9)

Həzrət Zəkəriyyənin (əleyhissəlam)
duasının qəbul olunmasının əlaməti, üç gün insanlarla heç
danışmaması, yalnız işarələrlə anlaşması və Rəbbini fasiləsiz zikir
etməsi oldu.

“(Zəkəriyya: ) "Ey
Rəbbim! Mənə (zövcəmin hamilə olduğu vaxtı bilmək üçün) bir nişanə
göstər", - dedikdə, (Allah: ) "Sənin nişanən üç günün ərzində
adamlarla yalnız işarə ilə (əl, baş və gözlə) danışmaq olacaqdır. O
vəziyyətdə belə Rəbbini çox yada sal (zikr et) və səhər-axşam
şəninə təriflər deyib şükür et!" buyurdu.” (Ali-İmran surəsi, 41)

Zəkəriyyə (əleyhissəlam), üç gün
insanlarla heç danışmadı. Qövmünə təbliği, torpağa yazaraq
işarələrlə bildirdi:

“(Nəhayət,
Zəkəriyyənin dili tutulduğu, ona danışmaq qadağan edildiyi üçün
artıq zövcəsinin hamilə olduğunu başa düşdü və Allahın Öz əhdinə
sadiq olduğuna bir daha əmin olub Ona cani-dildən şükür
etdi). Sonra
(Zəkəriyyə) mehrabdan (məbəddən) öz
camaatının qabağına çıxıb (əli ilə) onlara belə
işarə etdi: "Səhər-axşam (Allahı) təqdis edib
şəninə təriflər deyin! (Və ya
namaz qılın!)”
(Məryəm surəsi, 11)

Haqq Təala buyurur:

“Biz
(Zəkəriyyənin) duasını qəbul buyurduq, ona Yəhyanı bəxş etdik
və zövcəsini (doğmağa)
qabil bir hala gətirdik. Onlar
xeyirli işlər görməyə tələsər (yaxşı əməllər etməkdə bir-birini ötməyə
çalışar), ümid və qorxu
ilə (rəhmətimizə ümid
bəsləyib əzabımızdan qorxaraq) Bizə ibadət edirdilər. Onlar Bizə müti idilər.”
(ənbiya surəsi, 90)

Yəhya (əleyhissəlam), böyüyüb yetkinlik
çağına gəldikdə Allah Təala ona Tövratın hökmlərini anlayıb onunla
əməl etməsini əmr etdi:

“(Yəhya dünyaya
gəldikdən sonra ona dedik: ) Ey Yəhya! Kitabdan bərk yapış (Tövratı möhkəm tutub onun hökmlərinə ciddi əməl
et!). Biz uşaq ikən ona
hikmət (Allah kəlamının
incəliklərini anlamaq, peyğəmbərlik) verdik. Biz həm də ona Öz dərgahımızdan bir mərhəmət
(yaxud insanlara qarşı
şəfqət) və
(günahlardan) paklıq bəxş etdik. O, (çox) müttəqi
idi. (Yəhya)
ata-anasına qarşı da olduqca
itaətkar (nəvazişkar)
idi: zalım, asi (dikbaş) deyildi.” (Məryəm
surəsi, 12-14)

Özünə peyğəmbərlik verilən Həzrət
Yəhya, Həzrət İsaya (əleyhissəlam) İncil gələnə qədər, Həzrət
Musanın (əleyhissəlam) şəriətinə tabe olmuşdur.

Həzrət Musanın (əleyhissəlam) gətirdiyi
şəriətə görə qardaşın yoldaşı ilə evlənmək yasaq idi. Bu günahı
işləyənin cəzası da qısırlaşdırılmaq idi. (Ləvililər, 18/6-18;
20/19-21) Tövratda yadlarla zina etmənin cəzası ölüm ikən evlənməsi
yasaq olan şəxslər arasındakı zinanın cəzası isə daha fərqli idi.
(Təsniyə, 22/22-27; Ləvililər, 20/11, 12, 14, 17) Həmçinin Həzrət
Yəhyanın şəhid edilməsinə də səbəb olan belə bir hadisə nəql
edilir:

Həzrət Yəhyanın peyğəmbərliyi dövründə
Kral Herodot (Heredos) qardaşının yoldaşı ilə zina edir. Həzrət
Yəhya, bunun ilahi qanunlara zidd olduğunu söyləyincə, kral
tərəfindən zindana atılır. Daha sonra kralın doğum günü şənliyinə,
zina etdiyi qadın öz qızı ilə birlikdə gəlir. Bu qız şənlikdə
etdiyi göstərişlərlə kralı sanki sehrləyir və məst edir. Kral, o
gün qız nə istərsə onu yerinə yetirəcəyi sözünü verir. Anası
tərəfindən aldadılan qız, Həzrət Yəhyanın başını istəyir. Bu istək
qarşısında kral çox peşman olur lakin verdiyi sözü tutmaq
məcburiyyətində qalır və Həzrət Yəhya, başı kəsilərək şəhid edilir.
Bu qız daha sonra Herotla evlənmiş və sonra da yerin dibinə
keçmişdir. (Luka 3/19-20; Matta 14/1-12)

Həzrət İsanın (əleyhissəlam) göyə
çəkilməsi də bu vaxtla üst-üstə düşür. Çünki o zaman yəhudilər,
peyğəmbərlərini öldürəcək qədər azğınlaşmışdılar. Həmçinin bu və
buna bənzər etdikləri iyrəncliklərlə Haqq Təala onları
lənətləmişdir:

“Lakin onlar
verdikləri əhdi pozduqları, Allahın ayələrini inkar etdikləri,
peyğəmbərləri haqsız yerə öldürdükləri və: "Ürəklərimiz
pərdəlidir!" – dedikləri ucundan (Allahın lənətinə düçar oldular). Bəli, öz küfrləri üzündən Allah onların ürəklərinə
möhür vurmuşdur (kilidləmişdir). Buna
görə də onların yalnız az bir hissəsi iman gətirər.”
(Nisa surəsi, 155)

***

Yəhya (əleyhissəlam) şəhid edildiyi
zaman otuz yaşlarında idi. O, ayəti-kərimədə də bildirildiyi kimi,
üç təhlükəli gündə Allah Təalanın rəhmətinə və mühafizəsinə nail
olmuşdur:

“Ona doğulduğu gün də,
öləcəyi gün də (qiyamətdə) diriləcəyi (qəbirdən
diri olaraq qaldırılacağı) gün də salam olsun!” (Məryəm surəsi, 15)

Müfəssir Beyzavi, bu ayəti belə
açıqlayır: İnsanlara müsəllət (hakim) olan şeytan, ona həyatında
zərər verməsin! Qəbir əzabından salim olsun! Hesab qorxusu və
cəhənnəm əzabı görməsin.

 


İsa
(əleyhissəlam)

 İsa
(əleyhissəlam), Həzrət Yəhyanın (əleyhissəlam) doğumundan altı ay
sonra Qüdsdə dünyaya gəlmişdir. O, İsrail oğullarına göndərilən
peyğəmbərlərin sonuncusudur.

Peyğəmbərlər içində ən yüksək dərəcəyə
sahib olan və “ülül-əzm” deyilən beş peyğəmbərin dördüncüsüdür.
Özünə “Ruhullah” deyilməsi, bir ucaltma ifadəsi olmaqla birlikdə,
Allah Təalanın, Həzrət Adəmi yaratdığı kimi onu da ruhundan
üfürərək yaratması səbəbdəndir.

Həzrət İsaya (əleyhissəlam) otuz
yaşında peyğəmbərlik gəlmiş və kitab olaraq incil göndərilmişdir.
Otuz üç yaşında da diri-diri göyə qaldırılmışdır.

***

Həzrət İsanın (əleyhissəlam) anası
Həzrət Məryəm, Həzrət Davudun (əleyhissəlam) nəslindəndir. Məryəmin
anası Hənnə, atası İmrandır.

Mənbələrdə göstərildiyinə görə,
Hənnənin uşağı olmurdu. O da: Ya Rəbbi! Mənim bir uşağım olarsa,
onu Beytül-Müqəddəsdə xidmətçi edəcəyəm!-deyə nəzir etdi.

Hənnə, nəzir etdikdən sonra hamilə
oldu. Ayəti-kərimədə buyrulur:

“(Ya Rəsulum!)
İmranın zövcəsinin
(Hənnənin): Ey Rəbbim, bətnimdəkini Sənə xidmətkar
(qul) olmaq üçün nəzir edirəm. (Bu nəziri) məndən
qəbul et! Əlbəttə, Sən eşidənsən, bilənsən! – dediyini
xatırla!” (Ali-İmran surəsi,
35)

Bir müddət sonra Hənnə qız uşağı
dünyaya gətirdi. Adını Məryəm qoydu:

“Onu
(bətnindəkini) doğduğu zaman: Ey Rəbbim! Mən qız doğdum, –
söylədi. Halbuki, Allah onun nə doğduğunu və oğlanın qız kimi
olmadığını yaxşı bilirdi. (Hənnə:) Mən onun
adını Məryəm qoydum, onu və onun nəslini məlun (daşqalaq olunmuş) Şeytandan (Şeytanın şərindən) Sənə tapşırıram (dedi).”
(Ali-İmran surəsi, 36)

O vaxta qədər Beytül-Müqəddəsə oğlan
uşağı nəzir edilir və bu çox savab sayılırdı. Bu şəkildə nəzir
edilən oğlan uşaqları doğulandan yetkinlik çağına qədər orada
xidmət edirdilər. Uşaq yetkinlik dövründən sonra, istəsə yenə orada
xidmət edir, istəməsə arzuladığı başqa bir yerə gedirdi. Ancaq
uşağın yetkinlik dövründən əvvəl Beytül-Müqəddəsdən ayrılmasına
icazə verilmirdi.

Bu nəzir, yalnız oğlan uşaqları üçün
edilirdi. Hənnənin Rəbbinə üz tutub, nəzir etməsindən sonra Allah
Təalanın ona bir qız övladı verməsi, bundan sonra qız uşaqlarının
da Beytül-müqədəsə nəzir edilməsini mümkün qılmışdır.

Hənnə, qızı Məryəmi Beytül-Müqəddəsdəki
vəzifəlilərə təhvil verdi. Məryəmin, kimin himayəsinə girəcəyinə
dair püşk atdılar. Allah Təala buyurur:

“(Ya Rəsulum!)
Bunlar qeyb xəbərlərindəndir ki,
vəhy ilə sənə bildiririk. Onlar: Məryəmi kim öz himayəsinə alacaq?
– deyə, qələmlərini (suya) atdıqları və
bir-birilə mübahisə etdikləri zaman sən ki onların yanında
deyildin.” (Ali-İmran surəsi,
44)

Çəkilən püşk, Beytül-Müqəddəsin imamı
və Hənnənin də yeznəsi olan Həzrət Zəkəriyyəyə (əleyhissəlam)
çıxdı. Zəkəriyyə (əleyhissəlam) isə: Onun xalası mənim nikahım
altındadır, dedi və Məryəmin məsuliyyətini öz üstünə götürdü.

Məryəm sütdən kəsiləndə, ona
Beytül-Müqəddəsdə bir çox otaq təxsis edildi. Bu otağa
ayəti-kərimədə “mehrab” deyilmişdir. Mehrab, bir növ sıxıntı otağı
deməkdir. İbadət edilən yer, yəni “məbəd” mənasına da gəlir.

Həzrət Məryəmin otağına yalnız
Zəkəriyyə (əleyhissəlam) girirdi. Bu vəziyyət on iki yaşına qədər
davam etdi. Zəkəriyyə (əleyhissəlam), onun otağına girərkən açarla
qapını açıb girir, çıxarkən də bağlayırdı. Hər gün, otağa bir
günlük yemək qoyurdu. Lakin içəridə müxtəlif meyvələr görüb heyrətə
düşürdü. Bunların haradan olduğunu soruşduqda, Məryəm, Allah (Cəllə
Cəlaluh) tərəfindən göndərildiyini söyləyirdi. Bu yeməklərin
içində, yazda qış meyvələri, qışda da yaz meyvələri olurdu. Allah
Təala buyurur:

“Belə olduqda,
Rəbbi (Məryəmi)
yaxşı qəbul etdi, onu gözəl bir
fidan kimi böyütdü və Zəkəriyyəyə tapşırdı. Zəkəriyyə hər
dəfə (Məryəmin)
ibadət etdiyi mehraba girdikdə, onun
yanında bir ruzi olduğunu görərdi. ( Zəkəriyyə:) Ya
Məryəm, bunlar sənin üçün haradandır? – dedikdə, o: Allah
tərəfindəndir! – deyə cavab verərdi. Həqiqətən, Allah istədiyi
şəxsə hədsiz ruzi verər!” (Ali-İmran surəsi, 37)

Allah Təalanın Həzrət Məryəmə böyük
ikramları bunlardır:

* Həzrət Məryəm zamanına qədər Beytül-Müqəddəsə
oğlan uşaqları nəzir edildiyi halda, anası Hənnənin duası ilə
Məryəm də nəzir olaraq qəbul edilmişdir.

* Allah Təala, onu xalası əri Həzrət Zəkəriyyənin
(əleyhissəlam) himayəsində böyütmüşdür.

* Ona hələ bu dünyada ikən cənnət nemətlərindən
ehsan etmişdir.

* Ona Cəbrail (əleyhissəlam) ilə görüşməyi lütf
etmişdir.

* Onu və oğlu Həzrət İsanı şeytanın şərindən
qorumuşdur.

* Oğlu Həzrət İsa (əleyhissəlam), hələ qundaqda
ikən danışmış və anasına edilən iftiralara cavab vermişdir.
Rəsulullah (səllallahu əleyhi və səlləm) buyurur:

“İmran qızı Məryəm,
zamanında dünyada olan qadınların ən xeyirlisidir. Bu ümmətin
qadınlarının ən xeyirlisi də Xədicədir.” (Müslim, Fədailüs-Səhabə, 69)

Həzrət Məryəm, gecə-gündüz ibadət
edirdi. İsrail övladları arasında təqvası ilə şöhrət qazandı.
Özündən kəramət hasil olan Allahın seçkin qullarından idi. Elə ki
o, Qurani-Kərimdə “Siddiqə” yəni Allaha qulluqda və Ona bağlılıqda
çox irəli dərəcələrə çatmış bir şəxs kimi qiymətləndirilmişdir.

Allah Təala belə buyurur:

“(Ya
Peyğəmbər!) Xatırla ki, bir
zamanlar mələklər belə demişdilər: Ya Məryəm, həqiqətən, Allah səni
seçmiş, (eyiblərdən)
təmizləmiş, (cəmi) aləmlərin (bütün
dünyanın) qadınlarından üstün
tutmuşdur. Ya Məryəm, öz Rəbbinə itaət et, səcdəyə qapan və rüku
edənlərlə birlikdə rüku et! (Namaz qılanlarla bir yerdə namaz qıl!)” (Məryəm
surəsi, 42-43)

Bu əmrlər ilə Həzrət Məryəm təqvada o
hala gəldi ki, ayaqları şişincəyə qədər namaz qılardı.

 


Yoxdan var edən, atasız da
yaradır!

Həzrət Məryəm on
beş yaşında ikən Yusufi-Nəccar adlı birisi ilə nişanlanmışdı. Lakin
onunla evlənmədən əvvəl Allah Təala ona, ata lazım olmadan bir uşaq
verəcəyini müjdələdi:

“Mələklər dedilər: Ya Məryəm!
Həqiqətən, Allah Öz tərəfindən bir kəlmə ilə sənə müjdə verir. Onun
adı Məryəm oğlu İsa əl-Məsihdir ki, dünyada və axirətdə şanı
uca (şərəfli) və (Allaha) yaxın olanlardandır.” (Ali-İmran
surəsi, 45)

Yenə mələklər Həzrət Məryəmə dedilər ki:

“O, (həm) beşikdə ikən,
(həm də) yaşa dolduqdan
sonra insanlarla danışacaq və salehlərdən (xeyirli iş görən şəxslərdən) olacaqdır.” (Ali-İmran surəsi,
46)

Buna görə:

“(Məryəm:) Ey Rəbbim! Mənə bir insan əli toxunmadığı halda necə uşağım
ola bilər? – dedikdə, (Allah)
buyurdu: (Bəli)
elədir, (lakin)
Allah istədiyini yaradır. O, bir işin əmələ
gəlməsini qərara aldıqda, ona ancaq "Ol!" deyər, o da
(dərhal) olar.”
(Ali-İmran surəsi, 47)

Mələklər, Məryəmə müraciətlə İsa
haqqında sözlərinə belə davam etdilər: “(Allah) ona (İsaya) yazmağı, hikməti, Tövratı və İncili
öyrədəcək.”(Ali-İmran surəsi,
48)

“(Ya Rəsulum!) Kitabda (Quranda)
Məryəmi də yad et. O zaman o, ailəsindən
ayrılıb (evinin, yaxud
Beytül-Müqəddəsin) şərq tərəfində (ibadət
məqsədilə xəlvət) bir yerə çəkilmişdi.” (Məryəm surəsi, 16)

“Və ailə üzvlərindən
gizlənmək (paltarını dəyişmək, yaxud
yuyunub təmizlənmək) üçün pərdə tutmuşdu.
Biz də Öz ruhumuzu (Cəbraili
Məryəmin) yanına göndərdik. Ona
(Məryəmə) kamil bir
insan qiyafəsində göründü.” (Məryəm surəsi,
17)

Ancaq Həzrət Məryəm, yenə də qarşısında yad bir
insan görüncə ədəb və iffətinə görə çəkindi. Onun Həzrət Cəbrail
olduğunu bilmədiyi üçün qorxuya düşdü:

“(Məryəm) dedi: Mən səndən Rəhmana (Allaha) pənah aparıram. Əgər
müttəqisənsə (mənə
toxunma)! (Cəbrail:) Mən sənə ancaq
təmiz (məsum) bir
oğlan bağışlamaq üçün Rəbbinin (göndərdiyi) elçisiyəm! –
dedi. (Məryəm) dedi: Mənim necə oğlum ola bilər ki, mənə indiyədək bir insan
əli belə toxunmamışdır. Mən zinakar da deyiləm! (Cəbrail) dedi: Elədir, lakin Rəbbin
buyurdu ki, bu Mənim üçün asandır. Biz onu insanlar üçün
(qüdrətimizə dəlalət edən) bir möcüzə, (sənə və möminlərə
isə) dərgahımızdan bir mərhəmət olaraq
edəcəyik. Bu, əzəldən təqdir olunmuş bir hökmdür!”
(Məryəm surəsi, 18-21)

***

Haqq Təalanın arzu etdiyi şəkildə:

“(Məryəm) artıq (Cəbrailin üfürməsi ilə
İsaya) hamilə oldu və onunla
(bətnindəki uşaqla) birlikdə uzaq bir yerə (xəlvətə) çəkildi.”
(Məryəm surəsi, 22)

Həzrət Məryəmin doğum sancıları artmağa başladı.
Qurumuş bir xurma ağacının yanına gəldi və ona söykəndi. Ayədə
buyrulur:

“Doğuş sancısı onu bir xurma
ağacının gövdəsinə söykənməyə məcbur etdi. (Məryəm uşaq anadan olandan sonra atası bilinmədiyi üçün
cahil insanların dedi-qodusuna səbəb olacağından əndişəyə
düşüb) dedi: Kaş ki, mən bundan əvvəl ölüb
qurtaraydım və ya tamamilə unudulub getmiş olaydım!”
(Məryəm surəsi, 23)

Nəhayət quru bir xurma ağacının altında İsa
(əleyhissəlam) dünyaya gəldi. Allah Təala onu atasız
yaratmışdı.

Sonsuz qüdrət sahibi olan Haqq Təala, əzəmətinin
gərəyi olaraq Həzrət Adəmi (əleyhissəlam) anasız və atasız olaraq
torpaqdan; Həvva anamızı anasız olaraq Həzrət Adəmdən; Həzrət İsanı
(əleyhissəlam) da atasız olaraq Məryəm anamızdan yaratmışdır.

Həzrət İsanın doğumu ilə Həzrət Adəmin yaradılması
arasında bir bənzərlik vardır ki, bu, hər ikisində yaradılışın
“Ol!” əmri ilə gerçəkləşməsidir:

إِنَّ مَثَلَ
عِيسَى عِندَ اللّهِ كَمَثَلِ آدَمَ خَلَقَهُ مِن تُرَابٍ ثِمَّ قَالَ
لَهُ كُن فَيَكُونُ

“Allah yanında İsa da
(İsanın atasız dünyaya gəlişi də)
Adəm kimidir. Allah onu (Adəmi) torpaqdan yaratdı. Sonra
ona: "(Bəşər) ol!" – dedi, o da oldu.” (Ali-İmran
surəsi, 59)

Bu ayəti-kərimə, həm Allahın qüdrətinin
sonsuzluğunun, həm də yəhudilərin əvvəl təəccüb edib, sonradan da
atacaqları iftiralar qarşısında Həzrət Məryəmin iffətli olduğunun
bir dəlilidir.

***

Həzrət İsanın (əleyhissəlam) doğum tarixi haqqında,
qaynaqlarda heç bir qeyd yoxdur. Heç bir İncildə bu barədə bir
məlumata rast gəlinmir. Yalnız bir İncil, Həzrət İsanın, yəhudi
kralı zamanında doğulduğunu yazmaqda isə də (Matta 2/1) Roma
mənbələri, bu kralın miladdan əvvəl öldüyünü bildirir. Buna görə
verilən bütün məlumatlar, bir-biri ilə düz gəlmir. Belə olunca,
“noel”in qeyd etmə tarixi də təxminlərdən uzağa gedə bilmir.

Bu səbəbdən, katoliklər Noel şənliyini 24-25 Dekabr
günü qeyd etdiyi halda, bunu Erməni kilsələri 6 Yanvarda qeyd
edirlər. Bir qisim Protestanlar isə bu tarixin müqəddəs mətnlərdə
dəqiq olaraq keçmədiyini irəli sürərək Noeli qeyd etmirlər.

***

Həzrət İsa doğulduqdan sonra:

“Dərhal (Məryəmin, yaxud xurma ağacının) alt
tərəfindən ona (Cəbraildən və ya
doğulmaqda olan İsadan) belə bir nida
gəldi: Kədərlənmə, Rəbbin sənin üçün (ayağının) altından bir irmaq
axıtdı.” (Məryəm surəsi, 24)

Həzrət Məryəmə xitab edən səs belə davam etdi:

“(Qurumuş) xurma ağacını özünə tərəf silkələ, üstünə təzə
yetişmiş (xurma) tökülsün!” (Məryəm surəsi,
25)

Həzrət Məryəm, xurma ağacını özünə tərəf çəkib
silkələdi. Qış mövsümü olma sına baxmayaraq quru ağac, birdən-birə
xurma tökməyə başladı. Məryəm, önündəki arxdan su içib təzə
xurmalardan yedi. Ağacın qış mövsümündə bu şəkildə xurma verməsi,
Həzrət Məryəmə təsəlli üçün idi. Ona deyildi ki:

“(Xurmadan və sudan)
ye-iç, (belə bir uşaq
doğduğuna görə) gözün aydın olsun.
Əgər (səndən bu uşaq barəsində
soruşan) bir adam görəcək olsan, belə de:
Mən Rəhman yolunda oruc (sükut
orucu) tutmağı nəzir eləmişəm, ona görə də
bu gün heç kəslə danışmayacağam!” (Məryəm
surəsi, 26)

Anlaşıldığı kimi, Həzrət Məryəmin yaşadığı dövr də
yeyib-içmədən oruc tutulduğu kimi, danışmamaq surəti ilə də oruc
tutulurdu. Yaxud oruclu ikən yemək və içməkdən qaçıldığı kimi,
danışmaqdan da qorunulurdu.

Həzrət İsanın (əleyhissəlam) doğulması ilə bərabər,
qövmünün arasında böyük bir iftira və dedi-qodu şayiəsi yayılmağa
başladı:

“(Məryəm) uşağı götürüb öz adamlarının yanına gəldi. Onlar dedilər: Ey
Məryəm! Sən çox əcaib bir şeylə (atasız
uşaqla) gəldin! (Və ya çox çirkin bir iş gördün!) Ey
Harunun bacısı! Atan pis kişi, anan da zinakar deyildi!”
(Məryəm surəsi, 27-28)

Ayədə bəhs edilən Harun, Həzrət Musanın
(əleyhissəlam) qardaşı olan Harun (əleyhissəlam) deyildir. Bu
məsələdə doğruya ən yaxın görünən, Harunun, Həzrət Məryəmin həqiqi
qardaşı olduğudur. Çünki onlar övladlarına saleh insanların
adlarını verirdilər (Bax. Müslim, Ədəb 9) O da ata-anası kimi
iffətli və saleh bir adam idi. Bunun üçün qövmü, belə birinin
bacısı olan Məryəmə, öz düşüncələrinə görə, zina etməyi əsla
yaraşdıra bilmədiklərini bəyan etmişdir.

Məryəmə İsrail oğulları tərəfindən aramsız
həqarətlər edilirdi. O da bunları səbirlə dinləyir, özünə əmir
edildiyi kimi heç danışmırdı. Ancaq qövmünün saymazlıq tövrləri
tamamilə artdıqda ona Allahın köməyi gəldi.

“(Məryəm onun özü ilə danışın,
deyə) ona (uşağa) işarə etdi. Onlar: "Beşikdə
olan uşaqla necə danışacaq?" – dedilər.” (Məryəm surəsi, 29)

Gələcəkdə Allahın elçisi olacaq olan Həzrət İsa,
Haqq Təalanın ona verdiyi danışma qabiliyyətilə dilə gəldi və hələ
beşikdə ikən belə dedi:

“(Allahdan bir möcüzə olaraq körpə
dilə gəlib) dedi: Mən, həqiqətən, Allahın
quluyam. O mənə kitab (İncil)
verdi, özümü də peyğəmbər etdi. O, harada
oluramsa olum, məni mübarək (həmişə hamıya
xeyir verən, dini hökmləri öyrədən) etdi
və mənə diri olduqca namaz qılıb zəkat verməyi tövsiyə buyurdu. O,
həmçinin məni anama qarşı olduqca itaətkar (nəvazişkar) etdi,
(heç kəsə qarşı) zülmkar, asi (dikbaş)
eləmədi! Doğulduğum gün də, öləcəyim gün də,
diriləcəyim (qəbirdən diri olaraq
qaldırılacağım) gün (qiyamət günü) də
(Allahdan) mənə salam
olsun!” (Məryəm surəsi, 30-33)

Həzrət İsanın hələ beşikdə ikən belə danışması,
hamını heyrətləndirdi. Həzrət Məryəm insanların gözündə, eyib və
günahlardan təmizləndi və onlar tərəfindən təbrik edildi.

Bax, bu şəkildə Həzrət Məryəm, inkarçı xalqın özünə;
“Bu uşağı haradan aldın?” sualına cavab olaraq, hər zaman uşağına
göstərir və “uşaq söyləsin” deyirdi. İsa (əleyhissəlam) da daha
körpə ikən:

“–Mənim anam namuslu və iffətli bir
qadındır! Ey cahillər! İffət və həya abidəsi olan anamı
ayıblamayın! Bilin ki, Allah Təala, məni dünyaya atasız olaraq
gətirmişdir. Bu, Allahın bir möcüzəsidir!”-deyirdi.

Bunun üstündə bir çox adamlar:

“–Bu, Allahın bir möcüzəsidir. Yoxsa
yeni doğulmuş heç bir uşaq hələ beşikdə ikən danışa bilməz.
Həqiqətən bu, Allah tərəfindəndir; Haqq Təalanın əzəmətini göstərən
bir hadisədir” –dedilər.

Buna baxmayaraq bəzilərinin xainlikləri yenə baş
qaldırdı. Ayədə buyurulur:

“Bu, (yəhudilərin və xaçpərəstlərin barəsində) şübhəyə düşdükləri Məryəm oğlu İsa haqqında
(Allahın buyurduğu) haqq
sözdür!” (Məryəm surəsi, 34)

Ayədə Həzrət İsanın (əleyhissəlam) haqq söz olaraq
ifadə edilməsi, onun “Ol!” əmrinin əsəri olmasındadır. Bu həqiqət,
başqa ayəti-kətimədə də anladılır:

“(Ya Rəsulum!) İsmətini (bəkarətini)
qoruyanı da (Məryəmi də
yad et)! Biz Öz ruhumuzdan
(Özümüzün yaratdığımız ruhdan Cəbrail
vasitəsilə) ona üfürdük, onu və
oğlunu (atasız doğulmuş İsanı)
aləmlərə (mələklərə,
bütün insanlara və cinlərə) bir möcüzə
etdik.” (Ənbiya surəsi, 91)

***

Həzrət İsanın uşaq ikən danışması, bir çox
iftiraların qarşısını almışdı. Ancaq qısa bir müddət sonra təkrar
fitnə və iftiralar başladı. Qafil qövm:

“–Atasız da olar?!”
dedilər.

Sonra da:

“–Etsə-etsə bu zinanı Zəkəriyyə
etmişdir!” –dedilər. Zəkəriyyə (əleyhissəlam) Beytül-müqəddəsdə
yalnız qaldığı bir əsnada yanına gələrək:

“–Sən Məryəmlə zina etdin!” –deyə
iftira atdılar və üstünə hücum etdilər.

Zəkəriyyə (əleyhissəlam), onların şərindən qorunmaq
üçün bir ağacın oyuğunda gizləndi. Şeytan, insan cildində oraya
gəlib Həzrət Zəkəriyyəni (əleyhissəlam) axtaran bu bədbəxt
insanlara, onun gizləndiyi ağacı göstərərək:

“–Bu ağacı mişarla ikiyə bölün! Bir
şey itirməzsiniz! Zəkəriyyə onun içindədir!” –dedi.

Bədbəxtlər, həmin ağacı kəsməyə başladılar. Mişar
Həzrət Zəkəriyyənin (əleyhissəlam) başını yarmağa başladığı zaman
məzlum peyğəmbər “ah!” deyəcək oldu, lakin:

“–Ey Zəkəriyyə! Şikayət etmə!” deyə
bir nida gəldi.

Zəkəriyyə (əleyhissəlam) da böyük bir təvəkkül və
səbir içində mişarla ikiyə bölünərkən belə, bir “ah” demədən şəhid
oldu. Haqq qatında uca mərtəbəyə çatdı.

***

Həzrət Zəkəriyyəni öldürən bədbəxt yəhudilərin,
Həzrət Məryəmə və oğlu Həzrət İsaya bir zərər verməmələri üçün Haqq
Təala, onları öz mühafizəsi altına aldı:

“Məryəm oğlunu (İsanı) və (bakirə) anasını (qüdrətimizdən yaranmış) bir möcüzə
etdik. Onları abad (rahat)
və axar sulu uca bir yerdə yerləşdirdik.”
(Muminun surəsi, 50)

Bu yerin Misir olduğu rəvayət edilir. Həzrət Məryəm
və Həzrət İsa, orada on iki il qalmışdır. Bu zaman müddətində
fövqəladə hadisələr baş verdi:

Həzrət Məryəm və Həzrət İsa, düşkün və fağırların
olduğu bir evdə yaşayırdı. Bir gün, qaldıqları evin sahibinin bir
miqdar pulu itmişdi. Ev sahibi bu pulu kimin aldığını anlaya
bilmədi. Hər kəs töhmət altında qalmışdı. Bu vəziyyət, Həzrət
Məryəmə çox ağır gəldi. Orada iqamət edənlər arasında bir kor və
bir də götürüm var idi. Həzrət İsa, anasının çox üzüldüyünü görüncə
bu iki nəfərə:

“–Pulu gizlətdiyiniz yerdən
çıxarın!” –dedi.

Onlar da bu açıq möcüzə qarşısında aldıqları pulu
gətirmək məcburiyyətində qaldılar. Bu hadisədən sonra Həzrət İsanın
xalq arasında etibarı artdı.

 


Həzrət İsanın
peyğəmbərliyi

Həzrət İsa,
Misirdə on iki il qaldıqdan sonra Qüdsə qayıdıb Nəsirə qəsəbəsində
yerləşdi. Bunun üçün xristianlara, Nəsirə qəsəbəsindən olan
mənasında “Nəsrani” adı verilmişdir.

Həzrət İsaya otuz yaşında peyğəmbərlik verildi. O da
həmin insanları Tövhid inancına çağırmaq vəzifəsini yerinə
yetirməyə başladı.

Allah Təala buyurur:

“And olsun ki, Biz Nuhu və
İbrahimi (peyğəmbər) göndərdik, peyğəmbərliyi və kitabı (Tövratı, Zəburu, İncili və Quranı) onların nəslinə verdik. Onlardan doğru yolda olan da vardır,
çoxu isə (Allahın itaətindən
çıxmış) fasiqlərdir!” (Hədid surəsi, 26)

Qurani-Kərimdə adı çəkilən dörd böyük kitabın,
bunların nəslindən gələn peyğəmbərlərə endirildiyi başa
düşülür:

“Sonra onların ardınca
(Musa, İlyas, Davud, Süleyman, Yunis və
başqa) peyğəmbərlərimizi yolladıq.
(Onlardan sonra) Məryəm
oğlu İsanı göndərib ona İncil verdik. Onun ardınca gedənlərin
qəlblərində bir-birinə şəfqət, mərhəmət oyatdıq. Onlar özlərindən
rahiblik (tərki-dünyalıq)
icad etdilər. Biz onu (rahibliyi) onlara vacib
buyurmamışdıq. Onlar bunu Allah rizasını qazanmaq üçün etdilər,
lakin ona layiqincə əməl (riayət)
etmədilər (İncili təhrif
edib İsanı Allah bildilər, Muhəmməd əleyhissəlamın peyğəmbərliyini
dandılar). Biz onlardan iman gətirənlərin
mükafatlarını verdik. Onların çoxu isə (Allaha asi olan) fasiqlərdir.” (Hədid surəsi,
27)

Ruhbanlıq, Xiristianlıqda sonradan ortaya çıxmış bir
anlayış və yaşayış tərzidir. Rəvayətə görə Həzrət İsadan
(əleyhissəlam) sonra möminlər, inkarçı zorbalarca yox edilməyə
çalışılmışdır. İnkarçılarla möminlər arasında üç döyüş olmuş bu
döyüşlərdə möminlər ağır itkilər vermişdir. Bu döyüşlərin sonunda
sağ qalan mömin kimsələr, özlərinin də ölməsi halında haqq dinə
dəvət edəcək kimsənin qalmayacağı qorxusu ilə döyüş etməmək
qərarına gəlmiş, yalnız ibadətlə məşğul olmağa başlamışdılar. Bu
səbəbdən fitnədən qaçıb, dinlərində ixlas və səmimiyyət göstərən bu
insanlar, çox yeyib içməkdən, evlənməkdən və bütün dünyəvi
zövqlərdən əl çəkmiş; dağlarda, mağaralarda və hücrələrdə ibadətlə
məşğul olmuşlar. Bunların xaricində qalanlar, zamanla kimliklərini
itirərək Həzrət İsanın dinini inkar etdilər və hökmdarlarının
dininə girdilər. Çoxallahlılıq inancına sahib olan xalq içində,
zamanla təslis (Ata = oğul = müqəddəs Ruh) inancı ortaya çıxdı.
Peyğəmbərlərin sonuncusu Həzrət Mühəmməd (səllallahu əleyhi və
səlləm) yer üzünü şərəfləndirdiyində Onun peyğəmbərliyini də qəbul
etməyib inkar etdilər və eyni sapıqlığa düşdülər.

***

İsa (əleyhissəlam), dininin təbliğinə davam edirdi.
Lakin insanların bir çoxu küfründə inad edirdi.

İsa (əleyhissəlam), bir çox möcüzələr göstərdi.
Həzrət Musaya (əleyhissəlam) verilən Tövratı təsdiq etdiyini, ancaq
uca Allahın bəzi hökmləri dəyişdirdiyini xalqına təbliğ etdi:

“Məndən əvvəl göndərilmiş Tövratı
təsdiq edərək (eyni zamanda orada)
sizə haram edilmiş bəzi şeyləri
(dəvə əti, qarın və bağırsaq piyi yemək, şənbə
günü işləmək və s.) halal etmək üçün
gəldim və sizə Rəbbiniz tərəfindən (peyğəmbərliyimin doğru olduğunu sübut edən)
bir möcüzə gətirdim. İndi Allahdan qorxun və mənə
itaət edin! Şübhə yoxdur ki, Allah mənim də Rəbbim, sizin də
Rəbbinizdir. Elə isə Ona ibadət edin! Budur doğru yol!”
(Ali-İmran surəsi, 50-51)

“Onu da xatırla ki, bir vaxt Məryəm
oğlu İsa belə demişdi: Ey İsrail oğulları! Həqiqətən, mən özümdən
əvvəl nazil olmuş Tövratı təsdiq edən və məndən sonra gələcək Əhməd
adlı bir peyğəmbərlə (sizə)
müjdə verən Allahın elçisiyəm! Sonra
(İsa, yaxud Mühəmməd əleyhissəlam)
onlara açıq-aşkar möcüzələr gətirdikdə onlar: Bu,
açıq-aydın sehrdir! – dedilər.” (Saff
surəsi, 6)

Yuhanna İncilinin 14-cü bölməsində Həzrət İsanın
(əleyhissəlam) belə dediyi rəvayət edilir:

“Mən Pədərə ibadət edəcəyəm və O sizə başqa bir
Fəraklit göndərəcək ki, o sizinlə əbədi qala bilər.” (Yuhanna,
14/16-17)

16-cı bölməsində də: “Sizə həqiqəti söyləyirəm,
mənim gedişim sizin xeyrinizədir. Getməsəm, yardımçı (Fəraklit)
sizə gəlməz. Amma gedərəmsə, onu sizə göndərərəm. Sizə daha çox
deyəcəklərim var, amma indi bunlara dözə bilməzsiniz. Nə var ki, O,
yəni həqiqətin Ruhu gəlincə, sizi bütün həqiqətə yönəldəcək. Çünki
O, özündən danışmayacaq, yalnız duyduqlarını söyləyəcək və
gələcəkdə olacaqları sizə bildirəcək.” demişdir. (Yuhanna 16/7-9,
12-13)

“Fəraklit” kəlməsi, “həmd”i ifadə edən bir kəlmədir
və bəzi xiristianlar bu kəlməni “müxəllis” (xilaskar) olaraq
açıqlamışlar; bəziləri də çox şükür edən və tərifləyən mənasında
“həmmad” və “həmid” deyə təfsir etmişlər. Bu da göstərir ki,
“Fəraklit” kəlməsi, Əhməd və Mühəmməd kəlmələrinin kök mənasına
uyğun gəlir.

Barnabas İncili, 39-cu Babda da belə bir bəhs var:
“Söylədiyin Məsihin adı nədir və onun gəldiyini necə biləcəyik?”
deyən həvarilərə Həzrət İsa belə dedi:

“Məsihin (Rəsulun) adı, heyran olmağa dəyən
gözəllikdədir. Haqq Təala, onun nurunu yaratdığı zaman, ona bu adı
verdi və onu səmavi ehtişamı içinə qoydu, sonra:

Haqq Təala ona, “Sənin xətrin üçün Mən, cənnəti,
dünyanı və bir çox məxluqu yaratdım. Bunların hamısını sənə hədiyyə
edirəm. Səni təqdir edən, məndən nemət tapacaq; səni inkar edən,
tərəfimdən lənətə uğrayacaq. Mən səni dünyaya mənim Rəsulum olaraq
göndərəcəyəm. Sənin sözün sırf həqiqət olacaqdır. Yer və göy
ortadan qalxa bilər, lakin sənin imanın daim əbədi olacaqdır.”
buyurmuşdur və Onun adı Əhməddir, dedi.

Buna görə Həzrət İsanın ətrafında
toplanmış olan möminlər, dərhal səslərini ucaldaraq: Ey Əhməd!
Dünyanı qurtarmaq üçün tez gəl! –deyə niyaz
etdilər22

***

İnkarçıların Həzrət İsaya (əleyhissəlam) qəzəb və
kinləri getdikcə artmışdı. Bunu hiss edən İsa (əleyhissəlam), özünə
insanların arasından seçdiyi on iki möminə, yəni həvarilərinə:

“–Allah Təalanın dininə xidmətdə və
onu mühafizədə kim mənim köməkçim olacaq?” –deyə müraciət
etdi.

Həvarilərin hamısı bir ağızdan:

“–Biz sənə köməkçi olacağıq. Hər
şeyimiz ilə Allahın yoluna köməkçi olacağıq. Çünki biz, Onun dininə
könül verdik. Sən şahid ol ki, biz sənin dininə bağlı həqiqi
müsəlmanlarıq,” dedilər.

Ayəti-kərimədə buyurulur:

“İsa onların (yəhudilərin) küfrünü
(inanmadıqlarını) hiss
etdikdə: Allah yolunda kim mənim köməkçim olacaqdır? – deyə
soruşdu. (O zaman) həvarilər dedilər: Bizik Allahın (Onun dininin) köməkçiləri! Biz
Allaha inandıq. Sən də (Allaha)
təslim olduğumuza şahid ol!” (Ali-İmran surəsi, 52)

“Ey iman gətirənlər! Allahın
(dininin və peyğəmbərinin) köməkçiləri olun! Necə ki, Məryəm oğlu İsa həvarilərə: Allah
yolunda mənim köməkçilərim kimdir? – demiş, həvarilər də: Allahın
köməkçiləri bizik! – deyə cavab vermişdilər. Nəhayət, İsrail
oğullarından bir tayfa iman gətirdi, bir tayfa isə kafir oldu. Biz
də iman gətirənləri düşmənlərinə qarşı qüvvətləndirdik və onlar
qələbə çaldılar.” (Saff surəsi,
14)

“Həvari” kəlməsi, Ərəbcəyə Həbəşcədən gəlib, əsli
“havarya”dır və “köməkçi” mənası daşıyır. Ayrıca seçilmiş adam
mənasına da gəlir.

Həvari, Həzrət İsaya (əleyhissəlam) hamıdan əvvəl
iman edən və ona köməkçi olan on iki ixlaslı, təmiz möminə verilən
xususi bir addır. Bunlara Qurani-Kərimdə “ənsarullah” –Allahın
köməkçiləri də deyilmişdir. Həvarilər, Xristianlığın yayılması üçün
İsa (əleyhissəlam) tərəfindən seçilmiş şəxslərdir. Məşhur Barnabas
İncilini yazan Barnabas da bunlardandır.

 


Səmadan süfrə
endirilməsi

Həvarilər, Həzrət
İsadan səmadan süfrə enməsi üçün dua istədilər.

“Onu da xatırla ki, o zaman
həvarilər demişdilər: Ya Məryəm oğlu İsa! Rəbbin bizə göydən
(yeməklə dolu) bir süfrə
göndərə bilərmi? O (İsa): Əgər möminsinizsə, Allahdan
qorxun! – demişdi.” (Maidə surəsi,
112)

İsa (əleyhissəlam) onlara:

“–Allahın qüdrətinə şübhəmi
edirsiniz? Belə bir şey istəməyə necə cəsarət edirsiniz?” –deyə
soruşdu.

Həvarilər:

“–Başqa bir məqsədimiz yoxdur. Bunu,
Allah Təalanın lütfünə nail olmaq və könlümüzün daha da əmin olması
üçün istəyirik!” –dedilər:

“(Həvarilər) demişdilər: Biz istəyirik ki, ondan yeyək, ürəklərimiz sakit
olsun, sənin bizə doğru dediyini bilək və ona (süfrənin göydən enməsi möcüzəsini görməklə sənin
peyğəmbərliyinin həqiqiliyinə) şahidlik
edənlərdən olaq.” (Maidə surəsi,
113)

Buna görə İsa (əleyhissəlam), qüsl dəstəmazı alıb
iki rükət namaz qıldı. Rəbbinin hüzurunda böyük bir acizlik içində
Allaha üz tutdu. Ona bu süfrənin ehsan edildiyi günün bir bayram
günü olmasını Haqq Təaladan niyaz etdi:

“Məryəm oğlu İsa dedi: Ya Allah ,
ey bizim Rəbbimiz! Bizə göydən bir süfrə nazil et ki, o bizim həm
birincimiz, həm də axırıncımız (həm bizim,
həm də bizdən sonra gələnlər) üçün bir
bayram və Səndən (Sənin
qüdrətindən) bir möcüzə olsun. Bizə ruzi
ver ki, Sən ruzi verənlərin ən yaxşısısan!” (Maidə surəsi, 114)

Bu dua qəbul olundu və göydən süfrə (maidə) endi.
Rəvayət edildiyinə görə süfrədə qızardılmış balıqla birlikdə duz və
sirkə var idi. Çörəyin üstündə isə zeytun, bal, pendir və s. var
idi. Eyni zamanda süfrə göy-göyərti ilə bəzədilmişdi.

 


Həvarilərin və Həzrət İsanın (əleyhissəlam)
Nusaybinə getmələri

Salman Farisidən
(radiyallahu ənh) belə rəvayət edilir:

İsa (əleyhissəlam), Nusaybinə qürur və zülmü ilə
tanınan bir hökmdarı imana dəvət etməklə vəzifələndirildi. Özündən
əvvəl oraya bir neçə həvarisini göndərməyi fikirləşdi:

“–Kim gedir?” –deyə
soruşdu.

Yaqub:

“–Mən gedəcəyəm”-dedi.

Ona Təvman və Şəmun da qoşuldu. Şəmun Həzrət
İsaya:

“–Ey Ruhullah! İzninizlə mən də
gedirəm, ancaq dara düşüb sizi çağırsam, köməyinizi bizdən
əsirgəməyin!”-deyə xahiş etdi.

Üçü birlikdə yola çıxdı. Şəmun şəhərdən kənarda
qaldı:

“–Kömək lazım olsa mən gələrəm”
–dedi.

Yaqub və Təvman şəhərə gəldilər. Xalqı toplayıb
Tövhid inancına dəvət etdilər. Xalq, Həzrət Məryəm və İsa
(əleyhissəlam) haqqındakı iftira və pis düşüncələrə inanmış
olduğundan dəvəti rədd etdi. Hətta onları lənətlədi. Daha sonra
Təvmanı hökmdara apardılar. Hökmdar, onun əllərini və ayaqlarını
kəsdirdi. Gözlərinə də mil çəkib zindana saldırdı.

Bu arada Şəmun, halını gizlədərək şəhərə girdi.
Hökmdara yaxınlaşdı. Gözəl bir dostluq qurdu və onun söhbət
dostlarından oldu. Bir gün Şəmun, Tevmana bir şey soruşmaq
istədiyini söyləyərək hökmdardan icazə istədi. İkisi də bir-birini
tanımır kimi etdilər.

Şəmun:

–Ay kişi, sözün nədir? –deyə soruşdu

Təvman:

–İsa (əleyhissəlam) Allahın qulu və Rəsuludur,
dedi.

Sonra söhbətləri belə davam etdi:

–Sözünün düzgünlüyünə dəlilin nədir?

–Hər xəstəliyi sağaltmasıdır.

–Bunu təbiblər də edir. Başqa dəlilin varmı?

–Xalqın, evlərində nə yeyib nə saxladıqlarını
bilir.

–Bunu da kahinlər bilir. Başqa?

–Palçıqdan quş düzəldib uçurur.

–Bunu sehrbazlar da edir.

–Ölüləri dirildir.

–Bax bu, insanın əli çatmayan bir şeydir, o halda
İsanı çağıraq. Həqiqətən ölüləri dirildir isə ona iman edək.

Hökmdar Şəmunun bu sözlərini xoş qarşıladı. Dərhal
xəbər çatdırdılar və bu dəvət ilə İsa (əleyhissəlam) Nusaybinə
gəldi. Şəmunu heç tanımır.

Şəmun hökmdara:

–İstərsəniz onun bu xüsusiyyətlərini Təvmanla
yoxlayaq, dedi.

Təvmanı gətirdilər, İsa (əleyhissəlam) Təvmanın
ayaqlarını və qollarını sığamağa başlayınca vücudu əvvəlki halına
gəldi. Daha sonra gözlərini əli ilə sildi; onlar da bərpa
olundu.

Şəmun hökmdara baxıb:

–Bax bu həqiqətən peyğəmbərliyə bir dəlildir,
dedi.

Daha sonra Şəmun:

–Ey İsa! Məclisimizdə olanlar bu gecə evlərində nə
yedilər, nə saxladılar? –deyə soruşdu.

İsa (əleyhissəlam), hamısını bir-bir söylədi.

Daha sonra ona palçıqdan yarasa düzəltməsini təklif
etdilər. Onu da düzəldib uçurtdu. Xəstələr üçün şəfa tələb etdilər.
Bütün xəstələr sağlığına qovuşdu. Bir ölü diriltməsini istədilər.
Dirildiləcək şəxs olaraq Sam ibn Nuhu müəyyən etdilər. İsa
(əleyhissəlam), Allahın izni ilə Sam ibn Nuhu da diriltdi.
Sama:

–Öldüyün zaman belə yaşlı idin? –dedilər.

O da:

–Xeyr! Qiyamət qopduğunu zənn etdim. Qorxumdan belə
yaşlı hala gəldim, dedi.

Arxasınca Sam ibn Nuh, Həzrət İsanın (əleyhissəlam)
peyğəmbərliyini təsdiq edərək, təkrar vəfat etdi.

Bu qədər açıq və çox möcüzə qarşısında hökmdar və
əsgərləri birlikdə iman etdilər. Buradan anlaşılır ki, bir
müsəlmanın ağıl və dərrakə sahibi olması və fərasətli hərəkət
etməsi lazımdır. Çünki hər doğru hər yerdə söylənməz, vaxtını və
yerini bilmək lazımdır.

 


Həbib Nəccar

İsa
(əleyhissəlam), Anakiya tərəflərinə iki həvari göndərmişdi. Onlar,
insanları bütpərəstlikdən əl çəkib imana gəlməyə dəvət etdilər.
Ancaq orada bütpərəst bir kral var idi və bu iki həvarini tutub
həbs etdi.

Buna görə İsa (əleyhissəlam), həvarilərin rəisi olan
Şəmunu oraya göndərdi.

Şəmun, əvvəl kralla yaxınlıq etdi. Kral və ətrafı
üstündə meydana gətirdiyi müsbət təsiri tamamilə artırdıqdan sonra
da onları gözəl bir yolla Tövhid inancına dəvət etdi. Kral və
ətrafı bu dəvəti könül rızası ilə qəbul edib iman etdilər. Lakin
xalq iman etmədi.

Xalqın bu etirazlarını eşidən Həbib Nəccar adında
bir şəxs, şəhərin uzaq bir yerində olan evindən qaçaraq xalqın
arasına girdi. Bu elçilərin bildirdiklərinə özünün inandığını
söyləyərək hər kəsi imana dəvət etdi. Ancaq qafil xalq, onu
dinləmədikləri kimi tamamilə daşan kinlərinə uyaraq Həbib Nəccarı
oradaca şəhid etdilər.

Bu hadisə Qurani-Kərimdə belə anladılır:

“(Ya Peyğəmbər!)
Sən onlara o şəhər əhlini (antakiyalıları) misal çək! O zaman
ki, onlara elçilər gəlmişdi. O zaman onlara iki elçi göndərmişdik,
amma onlar ikisini də təkzib etmişdilər. Biz də (o iki elçini) üçüncüsü ilə
qüvvətləndirmişdik. Onlar dedilər: "Həqiqətən, biz sizə göndərilmiş
elçilərik!” (Yasin surəsi,
13-14)

“(Antakiyalılar:)
Siz də bizim kimi ancaq adi bir
insansınız. (Heç bir şeydə bizdən üstün
deyilsiniz. Əgər peyğəmbər olsaydınız, mələk qiyafəsində
gələrdiniz). Rəhman (sizə) heç bir şey
(kitab, möcüzə) nazil
etməmişdir. Siz sadəcə olaraq yalan danışırsınız!" -
dedilər. (Elçilər) dedilər: Rəbbimiz bizim, doğrudan da, sizə göndərilmiş
elçilər olduğumuzu bilir.” (Yasin surəsi,
15-16)

“Bizim vəzifəmiz yalnız
(Allahın hökmlərini, peyğəmbərliyi)
açıq-aşkar təbliğ etməkdir! (Antakiyalılar) dedilər: Biz sizdə
bir nəhslik gördük. (Sizin ucbatınızdan
bizi bədbəxtlik basdı, bizə uğursuzluq üz verdi. Gəlişinizlə
aramıza nifaq düşdü, yurdumuzun bərəkəti çəkildi, yağışımız
kəsildi). Həqiqətən, əgər
(Allahın elçiləri olmaq iddianızdan)
əl çəkməsəniz, sizi mütləq daşqalaq edəcəyik və
bizdən sizə mütləq bir şiddətli əzab toxunacaqdır.
(Elçilər) dedilər: Sizin
nəhsliyiniz (uğursuzluğunuz)
öz ucbatınızdandır (öz
küfrünüz üzündəndir). Məgər sizə
öyüd-nəsihət verildikdə (onu uğursuzluğa,
nəhsliyəmi yozursunuz)! Xeyr, siz
(günah etməkdə) həddi
aşan bir camaatsınız!” (Yasin surəsi,
17-19)

“Şəhərin (Antakiyanın) ən ucqar
tərəfindən (abid) bir kişi (Həbib Həccar)
çaparaq gəlib dedi: Ey qövmüm! Elçilərə tabe
olun! Sizdən (haqqa dəvət
müqabilində) heç bir muzd
(mükafat) istəməyən və
özləri də doğru yolda olan kəslərin ardınca gedin!”
(Yasin surəsi, 20-21)

Bu tövsiyələrə görə, onlar həmin adama dönərək:
“Vay, sən də onların dinindənsən?” dedilər. Buna cavab olaraq o
adam belə dedi:

“(Antakiyalılar Həbib Nəccardan: –
Sən bu elçilərə tabe olmuşsanmı? – deyə soruşduqda o dedi:)
Axı mən niyə məni yaradana ibadət etməməliyəm?!
Siz də (qiyamət günü) Onun hüzuruna qaytarılacaqsınız! Mən heç Ondan qeyri
tanrılarmı qəbul edərəm?! Əgər Rəhman mənə bir zərər yetirmək
istəsə, onların şəfaəti mənə heç bir fayda verməz və onlar
məni (Allahın əzabından)
xilas edə bilməzlər. Belə olacağı təqdirdə
mən (haqq yoldan) açıq-aşkar azmış olaram. (Ey
Antakiya əhli, yaxud siz ey elçilər!) Həqiqətən, mən sizin Rəbbinizə iman gətirdim. Məni
eşitdin! (İman gətirməyimə şahid
olun!)” (Yasin
surəsi, 22-25)

Ancaq azğınlaşmış və bədbəxt insanlar, bu sözləri
dinləməyib onu daşqalaq etdilər. Həbib Nəccarın ölümü əsnasında
ona:

قِيلَ ادْخُلِ الْجَنَّةَ قَالَ يَا لَيْتَ قَوْمِي
يَعْلَمُونَ  
بِمَا غَفَرَ لِي رَبِّي وَجَعَلَنِي مِنَ
الْمُكْرَمِينَ

“(Antakiyalılar bu sözü eşidən kimi
Həbib Nəccarı daşqalaq edib öldürdülər).
Ona (şəhid olduğu üçün Allah
dərgahından): Cənnətə daxil ol! –
deyildi. (Həbib Nəccar Cənnətə daxil olub
oradakı ne’mətləri, hörmət-izzəti gördükdən sonra)
dedi: Kaş qövmüm biləydi ki, Rəbbim məni niyə
bağışladı və nəyə görə hörmət sahiblərindən etdi!”
(Yasin surəsi, 26-27)

 


Həzrət İsanın (əleyhissəlam) səmaya
qaldırılması

Həzrət Musaya
(əleyhissəlam) göndərilən dində, İsrail oğulları zəiflik göstərmiş,
peyğəmbərlərinə daha çox etiraz etmiş və doğru yoldan tamam
ayrılmışdılar. Bundan sonra gələn nəbilər, onlara daim xəbərdarlıq
etmişlərsə də, bu azğın millət, yenə də nəinki düz yola qayıtmamış,
hətta daha da betərləşmişdilər. Hətta peyğəmbərlərini qətl edəcək
qədər həddi aşmış və peyğəmbər qatili olmuşlar.

Beləcə İsrail oğulları qövmü, Həzrət İsanın
(əleyhissəlam) onlara göndərildiyi dövrdə belə pərişan və
həqiqətdən ayrılmış bir vəziyyətdə idi. Bir xilaskar gözləyirdilər.
Gözlədikləri peyğəmbərin, mücadiləsi, tutduğunu qoparan, çox cəsur
və güclü bir şəxs olmasını istəyirdilər. Çünki o peyğəmbərlər,
özlərini əsarətdən qurtarıb, böyük mənfəətlərə qovuşdurmalı
idi.

Bunun üçündür ki, İsa (əleyhissəlam), ondan hidayətə
dəvət etmək üçün göndərildiyindən yəhudilər, çox yumşaq və mülayim
görüb ona inanmaq istəmədilər.

Ancaq İsa (əleyhissəlam), heç nəyə baxmayıb səbir
göstərərək yer üzündə sülh və salamat anlayışı bərqərar etməyə,
insanların arasını düzəldib onları barışdırmağa səy göstərdi.
Yəhudiləri, içində olduqları sapıq yoldan qurtarmağa çalışdı. Lakin
əllərini peyğəmbər qanına bulamış azğın yəhudilər, bu dəvətdən
narahat oldular. Nəticədə Həzrət İsanı öldürməyə qərar verdilər.
Həm Həzrət İsaya (əleyhissəlam), həm də ətrafındakılara zülm etməyə
başladılar.

Hətta, edilən bu zülümlər qarşısında həvarilərdən
Yudas, İshar və Yəhuda dinlərindən döndü. Üstəlik içlərindən
Yəhuda, Həzrət Zəkəriyyə və Həzrət Yəhyanı öldürən cani yəhudilərə,
Həzrət İsanın (əleyhissəlam) olduğu yeri xəbər verdi. Beləcə o,
Haqq Təalanın qəzəbinə uğrayanlardan oldu və etdiyinin cəzası
olaraq, gözünü qan tutmuş yəhudilərə İsa (əleyhissəlam) şəklində
göstərildi və çarmıxa çəkildi. İsa (əleyhissəlam) isə, səmaya
qaldırıldı.

Həzrət İsanın (əleyhissəlam) səmaya qaldırılması
haqqında digər bir baxış da belədir:

Yəhudilər, Həzrət İsanın qaldığı evə girəndə Haqq
Təala, Yəhudanı, onların gözünə İsa (əleyhissəlam) şəklində
göstərdi. Onlar da Ruhullahın yerinə Yəhudanı öldürdülər. Allah
Təala buyurur:

“Onlar həm də küfr etdikləri
(İsanı inkar etdikləri) və Məryəmə qarşı böyük bir böhtan dedikləri üçün
(lənətə düçar oldular). (Onların lənətə düçar olmalarının
bir səbəbi də: ) "Biz, Allahın elçisi
Məryəm oğlu İsa əl-Məsihi öldürdük", – demələridir. Halbuki onlar
İsanı nə öldürdülər, nə də çarmıxa çəkdilər. Onlarda yalnız belə
bir təsəvvür yarandı. Bu haqlı ixtilafda olanlar onun
(şəxsən öldürülməsi) barəsində, əlbəttə, şəkk-şübhə içərisindədirlər. Onların buna
dair heç bir məlumatı yoxdur. Onlar ancaq zənnə qapılırlar.
Həqiqətdə onu (İsanı) öldürməmişdilər. Xeyr, Allah onu Öz dərgahına qaldırmışdır.
Şübhəsiz, Allah yenilməz qüvvət sahibi, hikmət sahibidir!”
(Nisa surəsi, 156-158)

Allah, Həzrət İsanı (əleyhissəlam) yəhudilərdən
mühafizə etmiş, onu öldürmələrinə mane olmuşdur. Onu öz qatına
qaldırdığı da dəqiqdir. Ancaq bunun şəkli və zamanı məsələsində
müxtəlif rəvayətlər vardır. Əksəriyyətə görə Allah Təala, Həzrət
İsanı (əleyhissəlam) qüdrəti ilə mənəvi səmalarda ona məxsus bir
yerə qaldırmışdır. Onu qiyamətdən əvvəl təkrar dünyaya göndərəcək.
O zaman bütün xristianlar, Tövhid inancını qəbul edib müsəlman
olacaqlar.

Ayəti-kərimədə buyurulur:

“Onlar (İsaya inanmayanlar) hiyləyə əl
atdılar. Allah da onların hiyləsinə (İsanı
göyə qaldırıb münafiqlərdən birini isə İsa surətdində onlara
öldürtməklə) əvəz verdi. Allah (bütün)
hiyləgərlərdən tədbirlidir (hiyləgərlərə
ən yaxşı cəza verəndir).”
(Ali-İmran surəsi, 54)

“O vaxt Allah buyurdu: Ya İsa,
həqiqətən, Mən sənin ömrünü tamam edib Öz dərgahıma qaldırıram,
səni kafirlərdən pak edərəm (tərtəmiz
ayıraram). Sənə iman gətirənləri qiyamət
gününə qədər kafirlərə qalib edərəm. Sonra isə Mənim hüzuruma
qayıdacaqsınız. O zaman ixtilaf etdiyiniz məsələlər barəsində
aranızda Mən hökm verəcəyəm!” (Ali-İmran
surəsi, 55)

“Kafirlərə gəldikdə, onlara dünyada
və axirətdə şiddətli əzab verəcəyəm. Onların heç bir köməkçisi
olmayacaqdır! İman gətirib yaxşı işlər görənlərə gəldikdə
isə, (Allah) onların mükafatlarını tamamilə verəcəkdir. Allah zülm
edənləri sevməz!” (Ali İmran surəsi,
56-57)

 


İsa (əleyhissəlam) Səmaya qaldırdıqdan
sonra

İsa
(əleyhissəlam) səmaya qaldırıldıqdan sonra xristianlar bir çox
firqəyə ayrıldılar. Bundan sonra təslis (Allahın üç ayrı-ayrı
şəxslərdən ibarət olması) əqidəsi ortaya çıxdı. Xristianların
Yaqubiyyə firqəsi, “Allah İsaya hülul etdi. İsanın bədənində
şəkilləndi və onun şəklində göründü. Yəni Allah, İsadır,”
dedilər.

Hülul etmək, girmək, yer etmək, bir cismin başqa bir
cismə girməsi, iki şeyin birləşməsi mənasına gəlir. Bu, Allah
Təalanın qula girməsi surəti ilə onun ilahiləşdiyini qəbul edən
yararsız və yanlış bir inancdır. Bu baxış, Hind fəlsəfəsindən
gəlir. Qüds, Hind və Roma mədəniyyətinin təsiri altında idi. Hind
fəlsəfəsində tanrı, dünyaya enmiş; bir ata və anadan doğulmuş
“Krişna”ya hulul etmiş və bu şəkildə Krişna “yaradıcı tanrı”
olmuşdur.

İlahın, ixtiyari cismə hülul etməsi, mümkünsüzdür.
Əgər ilah cisim olsaydı, başqa bir cismə də hülul edərdi. Cismə
hülul edən şeyin özü də cisim olur və hülul etdikdə iki cismin
maddələri bir-birinə qarışır. Bu, ilahın parçalanmasına gətirir. Bu
vəziyyət isə Haqq Təala üçün mümkünsüzdür. Deməli, Allah Təala heç
bir şeyə hülul etməmişdir.

Qurani-Kərimdə buyurulur:

“Şübhəsiz ki: Allah Məryəm oğlu
Məsihdir! – deyənlər kafir oldular. Halbuki Məsih
(İsa) belə demişdi: Ey
İsrail oğulları! Mənim də, sizin də Rəbbiniz olan Allaha ibadət
edin! Allaha şərik qoşana Allah, şübhəsiz ki, Cənnəti haram edər.
Onun düşəcəyi yer Cəhənnəmdir. Zalımların heç bir köməkçisi
yoxdur!” (Maidə surəsi, 72)

“Məryəm oğlu Məsih ancaq bir
peyğəmbərdir. Ondan əvvəl də peyğəmbərlər gəlib getmişdir. Onun
anası isə çox pak (Allahın hökmlərini
sidq-ürəkdən təsdiq edən) bir qadın idi.
Onlardan hər ikisi (adi insanlar
kimi) yemək yeyirdi. Gör Biz ayələri
onlara necə başa salırıq, onlar (bu
ayələrdən) gör necə üz çevirirlər.”
(Maidə surəsi, 75)

Görünür ki, bu ayəti-kərimələrdə Haqq Təala, tamamən
şirkdən ibarət olan təslis inancının batilliyini ifadə edir.

***

Yəhudilər, Həzrət İsanın arxasınca da həvarilərə
əziyyət etməyə davam etdilər. İmanında səmimi həvarilər, bütün
işgəncə və əziyyətlərə böyük bir səbir və təhəmmül göstərirdi.
Bunlardan biri olan Barnabas, Həzrət İsanın (əleyhissəlam) son
günləri haqqında İncilin 221 və 222-ci babında bu məlumatları
verir:

Roma əsgərləri, Həzrət İsanı tutmaq üçün evə
girdikləri vaxt, Haqq Təalanın əmri ilə dörd böyük mələk onu
pəncərədən çıxararaq səmaya yüksəltdilər.

Romalı əsgərlər, Yəhudanı “Sən İsasan!” –deyə
tutdular. Bütün yalvarmalarına baxmayaraq onu çarmıxa çəkib
öldürdülər.

Daha sonra İsa (əleyhissəlam), anası Məryəmə və
həvarilərinə göründü. Həzrət Məryəmə: “Anacan, görürsən ki, mən
asılmadım. Mənim yerimə Yəhuda çarmıxa çəkilib asıldı. Şeytanın
vəsvəsəsindən çəkinin, çünki o, dünyanı bəzəkli göstərərək sizi
aldatmağa çalışacaq” –dedi.

Sonra inananların mühafizə edilməsi üçün Haqq
Təalaya dua etdi. Sonra da həvarilərə üz tutub: “Allah Təalanın
nemət və rəhməti sizinlə olsun!” –dedi.

Bu sözlərinin dalınca dörd böyük mələk, onu təkrar
səmaya qaldırdı.

***

İsa (əleyhissəlam), səmaya qaldırıldıqdan təqribən
qırx il sonra Miladi 70-ci illərdə Romalılar, Komandir Titusun
başçılığı altında Qüdsü zəbt etdilər. Yəhudilərin bir qismini
öldürdülər, bir qismini də əsir aldılar. Tövratı və bütün kitabları
yandırdılar. Qüdsü xarabalığa çevirib Süleyman məbədini
yandırdılar. Məbəddən yalnız kiçik bir divar qaldı. Yəhudilər, bu
gün “Ağlama Divarı” (Qərb Divarı) olaraq adlandırılan bu qalığın
önündə, o günləri xatırlayaraq, ağlayıb göz yaşı tökürlər. Bu
fəlakətdən sonra yəhudilər bir araya gələ bilmədilər və özlərini
toplaya bilmədilər. Xor baxılan və həqir kimi yaşamağa
başladılar.

Həvarilər isə, Yəhuda dindən dönüb çarmıxa çəkilincə
onun yerinə Matthiası seçdilər. Bundan sonra həvarilər öz
həndəvərlərindən başlayaraq təkrar İsəviliyi yaymağa davam
etdilər.

Xristianlıq yayılmağa başlayınca yəhudilər,
romalılar, yunanlılar və bütpərəstlərlə birləşib bu dinə qarşı
çıxdılar. Xristianlığı qəbul edən ilk yəhudiləri, sirklərdə
aslanlara parçalatdılar. Onlara çox zülmlər etdilər.

Yəhudi Zunuvas və adamları, Yəhudiliyi qəbul etməyən
Nəcran xristianlarını, xəndək içində yanan alova ataraq yandırır və
yanan insanları seyr edirdilər. Buna baxmayaraq Həzrət İsanın
(əleyhissəlam) sadiq möminləri, inanclarından əl çəkmədilər və
mübarizələri yolunda qorxu bilmədən ölümə getdilər. Bunlara
Qurani-Kərimdə “Əshabi-Uxdud” –deyilir:

“And olsun bürclər sahibi
olan göyə; And olsun vəd olunmuş günə (qiyamət gününə); And olsun şəhadət
verənə və (haqqından) şəhadət verilənə (peyğəmbərlərə və
onların ümmətlərinə, yaxud cümə və Ərəfə günlərinə)
ki, (Nəcrandan İsaya
iman gətirmiş kimsələri yandırıb külə döndərən) xəndək sahibləri (lənətə düçar
olub) qətl edildilər. O xəndəklər ki,
çırpı ilə alovlandırılmışdı. O zaman onlar (xəndəklərin) kənarında
oturub, (Öz əsgərlərinin)
möminlərin başlarına gətirdiklərinə
(müsibətlərə) tamaşa
edirdilər.” (Buruc surəsi, 1-7)

Yəhudilər, bu zülmlərlə də
kifayətlənmədilər. Xristianlığı kökündən yox etməyin planlarını
hazırladılar. Pavlos adlı bir yəhudi, öz yalanlarını da qataraq
müxtəlif kitabçalar yazdı. Özünü xristian kimi göstərərək:

İsanın, Allahın oğlu olduğunu, şərab içməyin
və donuz əti yeməyin halal olduğunu söylədi. Sünnət olmağa, şənbə
gününün qadağanlarına uymağın da lazım olmadığını söylədi.

Pavlos, Xristianlığın tanrı (üluhiyyət)
inancını bu şəkildə yüngülləşdirdi: 1. Allah 2. Oğul İsa 3.
Müqəddəs ruh.

Buna görə Allah birdir, amma sifəti üçdür
deyirdi. Beləcə xristianlığa bu günkü təslis (üçləmə) inancı girmiş
oldu.

O zamankı şərtlər xalqın təslis inancını
qəbul etməsinə uyğun idi. Çünki xalq, keçmişdən gətirdiyi ənənəvi
çoxtanrılı inancları və təəssübkeşliyi səbəbli təktanrılı
Yəhudilikdən xoşlanmırdı. Bu yeni inancı isə atalarından miras
aldıqları çoxtanrılı inanca daha yaxın görürdülər.

Bundan sonra xristianlar iki yerə
ayrıldılar:

1.Pavlosçular: Pavlos, bu yeni dini, əsli
inancından uzaqlaşdırdıqdan sonra təslisə dayanan bir inanc
sisteminə

çevirdi. Daha sonra bugünkü İncillərin
əhəmiyyətli bir qismini təşkil edən və ilk dörd İncilə də qaynaq
olacaq 14 müxtəlif kitabça yazdı. Bunlara, xristian müqəddəs
mətnlərində dörd İncil qədər əhəmiyyət verilir. Bu inancı qəbul
edən krallar oldu. Bu səbəblə həmin inanc, getdikcə
qüvvətləndi.

2.Barnabasçılar: “İsa (əleyhissəlam)
insandır; bir peyğəmbərdir. Ona əsla ibadət edilməz.” –deyirdilər.
Ayrıca

həvari Yaqubun başçılığındakı Ebiyonitlər də
bu qrupdan olub eyni inancı müdafiə etdilər. Bunlar krallar
tərəfindən dəstəklənmədiyi üçün getdikcə zəiflədilər.

Digər tərəfdən Pavlosçuların düşmənçi
tövrləri hər keçən gün artmaqda və Barnabasçıları əritməkdə idi.
Vəziyyət bu yerdə ikən 325-ci ildə Konstantin tərəfindən toplanan
konsildən mütəşəkkil papazlar heyəti, Barnabas İncilini yararsız
saydılar. Bir çox İncildən bir-birinə ən yaxın dörd İncili məqbul
qəbul etdilər. Bu İncillər: Matta, Markos, Luka və Yuhannadır.
Bunlardan savayı bütün qalan İncillər, rəsmi kilsə tərəfindən saxta
hesab edildi və ləğv olundu.

Artıq yalnız bu dörd pozuq İncil rəsmən
yazılıb oxunmağa başlandı. Beləcə digərləri ilə birlikdə Barnabas
İncili də ən mötəbər İncil olmasına baxmayaraq ortadan qalxmış
oldu. Həqiqətən Barnabas, həvarilərin ən ilkinlərindən idi. Həzrət
İsadan (əleyhissəlam) görüb-eşitdiklərini doğru olaraq yazmışdı.
Ancaq bu vəziyyət, Yəhudi Pavlosun və onun davamçılarının işinə
yaramamış, bu səbəbdən Barnabası kənarlaşdırmışlar. Belə ki, bu gün
xristianlar, Həzrət İsanın (əleyhissəlam) səmaya qaldırılmasından
otuz il sonra, Kiprdə şəhid olan Barnabası, İznik Konsilindəki
qərarı nəzərə alaraq həvarilərdən saymırlar. Onun yerinə Toması
həvari qəbul edirlər.

Barnabasdan sonra Aryüs adlı bir papaz,
Pavlosçularla mübarizəyə girdi. Lakin afaroz (Xristianlıqdan
çıxarmaq) edildi. O da Misirə getdi. Tövhid inancını yayarkən
öldürüldü.

Aryüsün xristianlığa yönəltdiyi tənqidlərdə
rəsmi kilsənin verdiyi cavablar, tarix boyu xristianları tətmin
etmə müvəffəqiyyətini göstərə bilməmişdir. Müxtəlif tənqidlər,
xristian tarixində uyğun zəmin tapdığı hər dövrdə yenidən ortaya
çıxmış və rəsmi kilsənin nüfuzunun və onun qəbul etdiyi inancın
sarsılmasına səbəb olmuşdur. Məhz xristian din adamları bu
tənqidlərə cavab vermək, xristian birliyini yenidən təmin etmək, ən
əhəmiyyətlisi də xristian əsaslarını təsbit etmək üçün bir çox
tövsiyələr hazırlanmış və bu toplantılarda müxtəlif qərarlar
vermişlər.

Məsələn, ilk tövsiyə 325-ci ildə İznikdə
edilmiş, bu tövsiyədə, İsanın tanrılığı elan edilmiş, 381-ci ildəki
İstanbul tövsiyəsində isə müqəddəs Ruhun da tanrılığı qəbul
edilərək təslis (üçləmə) tamamlanmışdır. 431-ci il Efes
tövsiyəsində Məryəmin Tanrının anası olduğu inancı mənimsənərkən
451-ci ildə Kadıköy Konsilində İsanın təbiəti ilə əlaqəli görüşlər
müzakirə edilmiş və kilsələr arasında bölünmələr yaranmışdır. Yenə
869-cu ildə İstanbulda edilən 8-ci tövsiyədə Müqəddəs Ruhun kimdən
çıxdığı müzakirəsi ilə başladılmışdır. Bu uzun müzakirələr nəticəsi
1054-cü ildə xristianlıq, Katolik (Roma) və Ortodoks (İstanbul)
olmaq üzrə iki böyük məzhəbə bölünmüşdür. 16-cı əsrdə isə təzyiqçi
və sxolastik Katolikliyə reaksiya olaraq Protestanlık məzhəbi
çıxmışdır.

Bütün xristianları əlaqələndirən, eyni
zamanda dinin əsasını təşkil edən ən əsas prinsiplərin və əsl
inancların, çox sonralar bizzat insanlar tərəfindən təsbit edilməyə
çalışılması, o dinin nə qədər təhrif olduğunu və əslinin
pozulduğunu göstərir. Üstəlik bu tövsiyələrdə verilən qərarlar,
bəzən bir-birini təkzib edir. Dünyada, üstündə bu qədər dəyişiklik
edilən və hər dəfəsində yeni bir şey əlavə edilib çıxardılan başqa
bir din görünməmişdir.

 


Həzrət İsanın (əleyhissəlam) Səmadan
Nüzulu

 İsa
(əleyhissəlam), qiyamətə yaxın səmadan yerə enəcək. Bu məsələdə bir
çox Hədisi-Şərif də var. Qurani-Kərimdə belə buyrulur:

“Şübhəsiz ki, o,
(İsanın zühuru) qiyamət
saatı üçün bir əlamətdir. Ona (qiyamətə) şəkk etməyin və Mənə tabe
olun. Bu, doğru yoldur!” (Zuxruf surəsi,
61)

Bu ayədə Həzrət İsanın qiyamətin qopması
üçün bir bilik olduğu bildirilərək axır zamanda onun yenidən
dünyaya dönəcəyinə işarə edilir. Həmçinin ayədəki “elm” kəlməsi,
işarə mənasına gələn “aləm” şəklində də oxunmuşdur.

İsa (əleyhissəlam), yer üzünə endikdə Həzrət
Mühəmməd (səllallahu əleyhi və səlləm) Əfəndimizin şəriəti ilə hökm
edəcək. O, Mehdi (əleyhissəlam) ilə birlikdə olacaq və Mehdi,
Dəccalı yer üzündən siləcək. Mehdi (əleyhissəlam), Haşimi nəslindən
gələcək və xilafəti Həzrət İsaya (əleyhissəlam) verəcək.

Allah Rəsulu (səllallahu əleyhi və səlləm)
buyurmuşdur ki:

“Ömrüm uzanarsa, İsa ilə
görüşmək istərəm. Əgər ömrüm vəfa etməzsə, içinizdən kim onunla
görüşərsə, ona məndən salam söyləsin.” (İbn
Hənbəl, II, 298)

Bir başqa Hədisi-Şərif də belədir:

“Nəfsim qüdrət əlində olan
Allaha and içirəm ki! Məryəm oğlu İsanın, aranıza
(İslam şəriəti ilə hökm edəcək)
ədalətli bir hakim olaraq enəcəyi,
istavrozları (xaçları) qırıb, xinzirləri (donuzları)
öldürəcəyi, cizyəni (Əhli-Kitabdan) qaldıracağı
(yəni Əhli-Kitabın da müsəlman olub Yəhudilik və
Xristianlıq qalxacağı) vaxt yaxındır. O
zaman mal eləsinə çoxalır ki, kimsə onu qəbul etməz. Tək bir səcdə,
dünya və içindəkilərin hamısından daha xeyirli olur.”

Bu Hədisi-Şərifi rəvayət edən Əbu Hüreyrə
(radiyallahu ənh), rəvayətinin sonunda deyir ki:

İstəyərsiniz bu ayəni
oxuyun: “Kitab əhlindən
(yəhudilərdən və xaçpərəstlərdən)
elə bir kəs olmaz ki, ölümündən əvvəl
(can verdiyi zaman) ona (İsaya) iman gətirməsin, lakin o, (İsa) qiyamət günündə onların
(kitab əhlinə) şəhadət
verəcəkdir.” (Nisa surəsi, 159); (Buxari,
Büyü, 102, Ənbiya, 49; Müslim İman, 242)

 


Həzrət İsanın
möcüzələri

 1.Ölüləri dirildirdi.

2.Xəstələri sağaldırdı.

3.İnsanların yediyi və evlərində gizlədiyi
yeməkləri bilirdi.

4.Palçıqdan quş düzəldib, onu canlı quş
olaraq uçururdu.

5.Özünə və qövmünə göydən süfrə
endirilmişdi.

6.Yuxuda ikən belə ətrafında danışılan və
edilənləri bilirdi.

7.İstədiyi zaman ona səmadan yemək və meyvə
gəlirdi.

8.Özündən uzaq bir yerdə və gizli olaraq
söylənilənləri də eşidirdi.

Allah Təalanın Həzrət İsaya (əleyhissəlam)
lütf etdiyi bütün bu möcüzələr müxtəlif ayəti-kərimələrdə belə
anladılmışdır:

“Və onu İsrail
övladına (yəhudilərə) peyğəmbər göndərəcək. (İsa onlara
deyəcək:) Mən, həqiqətən, Rəbbinizdən sizə
möcüzə gətirmişəm. Sizin üçün palçıqdan quşa bənzər bir surət
düzlədib ona üfürərəm, o da Allahın iznilə quş olar. Anadangəlmə
korları, cüzam xəstəliyinə tutulanları sağaldar və Allahın iznilə
ölüləri dirildərəm. Mən evlərinizdə yediyiniz və yığıb saxladığınız
şeyləri də sizə xəbər verərəm. Əgər möminsinizsə, bunda
(söylədiklərimdə peyğəmbər olduğuna)
bir dəlil vardır.” (Ali-İmran surəsi, 49)

“Allah peyğəmbərləri
toplayacağı gün (qiyamət günü)
belə buyuracaq: (Ümmətlərinizi Mənim əmrimə tabe olmağa dəvət etdiyiniz
zaman) sizə nə cavab verildi? Onlar
isə (təvazökarlıq edib): Biz heç bir şey bilmirik. Həqiqətən, qeybləri
(görünməyənləri) bilən
ancaq Sənsən! – deyə cavab verəcəklər.” (Maidə surəsi, 109)

“(Ya Rəsulum!)
Xatırla ki, o gün (qiyamət günü) Allah
(İsaya) belə buyuracaq:
Ya Məryəm oğlu İsa! Sənə və anana nemətimi yadına sal. O zaman səni
müqəddəs ruhla qüvvətləndirmişdim. Sən beşikdə olanda da, yetkin
çağında da adamlarla danışırdın. Sənə kitabı (yazıb-oxumağı), hikməti, Tövratı və
İncili öyrətmişdim. O zaman sən Mənim iznimlə palçıqdan quşa bənzər
bir şey düzəldib ona üfürürdün, o da Mənim iznimlə quş olurdu. Sən
Mənim iznimlə anadangəlmə kora və cüzamlı xəstəyə şəfa verir və
Mənim iznimlə ölüləri (qəbirdən
çıxardıb) dirildirdin. Sən İsrail
oğullarına açıq-aşkar möcüzələr gətirdiyin zaman Mən
(onların bəlasını) səndən dəf etmişdim (səni öldürmək
istədikdə onlara mane olmuşdum). Onlardan
küfrə batanlar isə belə demişdilər: Bu, açıq-aydın sehrdən başqa
bir şey deyildir!” (Maidə surəsi,
110)

 


BU GÜNKÜ XRISTIANLIQ

 Əvvələrdə də ifadə etdiyimiz kimi xristianlıq, Həzrət İsadan
(əleyhissəlam) sonra bir çox bəşəri təsir və müdaxilələrə məruz
qalmışdı. Buna görə Qurani-Kərimdə kitab əhli haqqında
“Dinlərini parça-parça edənlər…”
(Rum surəsi, 32) təbiri istifadə edilir. Allah
Rəsulu (səllallahu əleyhi və səlləm), bir Hədisi-Şərifində belə
buyurur:

“…Məsihin ümməti, onun
sünnət və hidayəti üzrə iki yüz il qaldılar. (Sonra dinlərini pozub istiqamətlərini
dəyişdirdilər.)” (Heysəmi, VIII, 207)

Həqiqətən xristianlıq öz din adamları
tərəfindən pozulmuşdur. Zəmanəmizə qədər də ilk mövcud olduğu şəkli
ilə deyil, Tövhid inancından tamamilə uzaqlaşmış bir halda
gəlmişdir.

Bu pozulma səbəbinə görə digər ilahi dinlər
kimi xristianlığın da hökmü və keçərliyi ortadan qaldırılaraq, son
din olan İslam göndərilmişdir. Haqq Təala buyurur:

إِنَّ
الدِّينَ عِندَ اللّهِ
الإِسْلاَمُ

“Allah yanında
(haqq olan) din,
əlbəttə, islamdır…” (Ali İmran surəsi,
19)

Haqq Təalanın bu hökmü qarşısında istər
yəhudilər, istər xristianlar, İslamın uca peyğəmbərinin onların öz
içərisindən çıxacağına inandıqları üçün qəbul etmədilər. Həm də hər
iki dinin mənsubları öz kitablarındakı həqiqətə baxaraq
Rəsulullahın (səllallahu əleyhi və səlləm) göndərilməsinə qədər
daim Onu müjdələyib gözlədikləri halda, Onun gəlişindən sonra
münasibəti dəyişdirdilər. Həzrət Peyğəmbərin (səllallahu əleyhi və
səlləm) onların öz içərisindən çıxmadığını görüncə həsədə
qapıldılar və iman etməkdən qaçdılar:

“…Kitab verilmiş
şəxslər (yəhudilər və xaçpərəstlər)
ancaq (bu dinin həqiqi
olduğunu) bildikdən sonra aralarındakı
paxıllıq üzündən itilafa (ayrılığa)
başladılar. Allahın hökmlərini inkar edənlərlə,
şübhəsiz ki, Allah tezliklə haqq-hesab çəkəcəkdir.”
(Ali İmran surəsi, 19)

Əhli-kitab yalnız həsəd edib ayrılığa
düşməklə qalmadı, kitablarında İslama qapı açacaq bölmələri də
dəyişdirdilər. Çünki bu bölmələri oxuyan bir sıra fərasətli
xristian və yəhudilər, həqiqəti qavrayıb dərhal müsəlman olurdular.
Necə ki, yəhudi alimlərindən Abdullah ibn Səlam və başqaları,
xristianlardan da Səlmani Farisi, hətta krallardan Həbəş Necaşi
kimi bir çox mümtaz şəxsiyyət, müsəlmanlığı cani-dildən qəbul
etmişlər:

“Həqiqətən, kitab əhli
içərisində elələri də vardır ki, onlar Allaha, həm sizə, həm də
özlərinə nazil olanlara (Qurana, Tövrata
və İncilə) inanır, Allaha boyun əyərək
Allahın ayələrini ucuz qiymətə satmırlar. Onların Rəbbi yanında
mükafatları vardır. Şübhəsiz ki, Allah tezliklə haqq-hesab
çəkəndir.” (Ali İmran surəsi,
199)

Hətta Allah Rəsulunun (səllallahu əleyhi və
səlləm) peyğəmbərliyini eşidib, Onun vəsflərini duyan Bizans
imperatoru Heraklis həyəcanlanmış və Həzrət Peyğəmbərin bəxtiyar
elçisinə:

“O zat, ayaqlarımın basdığı
bu yerlərə belə çox yaxın bir zamanda hakim olacaq. Onsuz da mən,
bu peyğəmbərin gələcəyini bilirdim, lakin sizin aranızdan
çıxacağını təxmin etmirdim. Onun hüzuruna çıxa biləcəyimi bilsəm,
onunla görüşə bilmək üçün hər cür zəhmətə tab gətirərdim. Yanında
olsaydım, ayaqlarını yuyardım.” -demişdi.
(Buxari, Bədül-vəhy, 1)

Könülləri və iradələri kor olmuş yəhudi və
xristianlar, bunun kimi müxtəlif hadisələrə şahid olmalarına
baxmayaraq, özləri iman etmir, hətta bütün yəhudi və xristianların
zaman keçdikcə müsəlman olacaqlarından qorxurdular. Buna qarşı bir
tədbir olaraq, Həzrət Peyğəmbər (səllallahu əleyhi və səlləm) və
Onun gətirdiyi son din haqqındakı öz kitablarında yer tutan müjdə
mahiyyətindəki mətnləri dəyişdirdilər.

Belə etməklə onların düşdükləri pis aqibəti
Haqq Təala belə bildirir:

“Allahın Öz qullarından
istədiyi şəxsə lütf etməsinə (peyğəmbərlik
verməsinə) həsəd aparmaq, Onun
göndərdiyini (Quranı) inkar etməklə (yəhudilərin)
vicdanlarını satmaları nə qədər də pisdir!
Bununla onlar (özlərinə qarşı)
Allahın qəzəbi üstünə bir qəzəb də artırdılar.
Kafirləri zəlil edici əzab gözləyir!” (Bəqərə surəsi, 90)

Ayəti-kərimədə ifadə edildiyi kimi, hidayətə
çatmayıb İslamın səadət altına girməyən kitab əhli, öz arzularına
görə şəkilləndirdikləri batil kitablarına uyaraq, dünya və
axirətlərini yox etmişdilər. Çünki bütün ilahi kitabları göndərən
Allah, son göndərdiyi İslama tabe olmayan və keçərsiz sayılan
dinlərə uyanların imanlarını qəbul etmir:

وَمَن
يَبْتَغِ غَيْرَ الإِسْلاَمِ دِينًا فَلَن
يُقْبَلَ مِنْهُ وَهُوَ فِي الآخِرَةِ مِنَ
الْخَاسِرِينَ

“Kim islamdan
başqa bir din ardınca gedərsə, (o din) heç vaxt
ondan qəbul olunmaz və o şəxs axirətdə zərər çəkənlərdən
olar!” (Ali İmran surəsi,
85)

Həqiqətən bu gün İslamın
xaricindəki bütün dinlərin və Xristianların iman və ibadət
əsaslarına baxıldığında, onların, Haqq Təalanın iradə və əmrlərinə
tabe olmadığı, hətta insan ağlının belə qəbul edə bilməyəcəyi
biliklər yer aldığı görünür. Həm də xristianlara görə;

Hər insan günahkar doğulur.
Çünki Adəm (əleyhissəlam), Allahın əmrinə əməl etməmiş və cənnətdən
çıxarılmışdır. Bu günah, ilk atasının Həzrət Adəm olması səbəbilə
dünyaya gələn hər uşağın əsli günahı qəbul edilir. Beləcə bu ilk
günah bütün insanlarda zəncirin halqaları kimi davam edib
getməkdədir. İsa (əleyhissəlam), insanları bu günahdan qurtarmaq
üçün dünyaya gəlmişdi. Allah Təala insanları bu günahdan qurtarmaq
üçün öz oğlu İsanı çarmıxa çəkmişdir.

Halbuki Allah Təala, insanların
günahlarının cəzasını bir-birlərinə çəkdirmək kimi bir müamiləni
heç bir İlahi kitabında bəyan etməmişdir. Çünki bu, zülmdən başqa
bir şey deyildir. Həm də Qurani-Kərimdə:

وَلاَ تَزِرُ وَازِرَةٌ
وِزْرَ أُخْرَى

“…Heç bir
günahkar başqasının günahını daşımaz…” buyurmuşdur. (Ənam surəsi, 164)

Digər tərəfdən, insanların
günahkar doğulmalarına inanmaq, Allahın guya zülmkar olduğunu qəbul
etməkdir. Buna əvəz Allah Rəsulunun (səllallahu əleyhi və səlləm)
nəbəvi ifadələri, insanın təmiz və günahsız doğulduğunu nə qədər
gözəl ifadə edir:

“Hər
uşaq (İslam)
fitrəti üzrə (təmiz və günahsız olaraq, tövhidə meylli
şəkildə) doğular.”
(Müslim, Qədər, 22)

Allah Təala buyurur:

“(Ya Rəsulum!
Ümmətinlə birlikdə) batildən
haqqa tapınaraq (pak bir
müvəhhid, xalis təkallahlı kimi) üzünü Allahın fitri olaraq insanlara verdiyi dinə
(islama) tərəf tut. Allahın dinini (Onun yaratdığı tövhid dini olan islamı)
heç vəchlə dəyişdirmək olmaz. Doğru
din budur, lakin insanların əksəriyyəti (haqq dininin islam olduğunu) bilməz. (Allah
bütün insanları xilqətcə müsəlman - təkallahlı yaratmışdır, lakin
ata-anaları onları başqa dinlərə sövq etmiş, yaxud onlar yaşa
dolduqda öz nadanlıqları üzündən batil dinlərə - bütpərəstliyə
uymuşlar).”
(Rum surəsi, 30)

***

Xristianlığa sonradan daxil edilən
inanclardan biri də “vəftiz”dir. Xristianların ata-oğul və müqəddəs
ruh adına vəftiz (xaç suyuna çəkmək) olmaları, kilsənin bir
əmridir. Din adamı, üzə su səpərək və ya vücudu suya batıraraq
vəftiz edir. Bunu, xristian olmanın elanı qəbul edirlər. Ayrıca
yuxarıda bəhs etdiyimiz ilk günahın, vəftiz ilə əfv edildiyi inancı
vardır. Bu da ona görədir ki, xristianlar, vəftiz edilmədən öləni
günahkar ölən kimi qəbul edirlər.

Yenə xristianlara görə dünya bir çilə
yeridir. Burada zövq və səfa yoxdur. İnsanlar, çilə çəkmək üçün
yaradılmışlar. Belə olmasına baxmayaraq onların nəfslərinə uyub,
zövq-səfaya dalmada son həddə çatmaları, xristianların həyat
normalarının nə qədər ziddiyyətli olduğunu göstərir.

Bir imtahan meydanı olan bu dünyada əbədi
səadəti qazandıracaq həyat tərzinin, belə ziddiyyətlərlə dolu
olması isə mümkün deyildir. Bilməliyik ki, Allah Təala, qullarını
müxtəlif şəkillərdə imtahan edir. Bunun üçün qul, bəzən darlıq,
bəzən genişlik; bəzən çilə, bəzən də sevinc təzahürləri
yaşayır.

Yenə xristianlara görə insanlar, birbaşa
Allah ilə öz aralarında bir bağ meydana gətirə bilməzlər. Allahdan
bir şey istəyə bilməzlər. Papazlar, insanların adına Allaha yalvara
bilirlər. Onların günahlarını əfv edə bilirlər. Yəni papazlar,
Allah ilə qul arasında bir vasitədir. Bunun üçündür ki, günahları
etiraf da bir ibadət şəkli halına gəlmişdir. Kilsə, günahları
etiraf etdirir. Papazlar pul hesabına, pulu yoxdursa kilsədə
çalışması hesabına o şəxsin günahlarını əfv etməyə səlahiyyətlidir.
Xristianlar bunu İncilin aşağıdakı ifadələrinə əsaslanaraq
deyirlər:

“İsa onlara, “salamat olun”, dedi. Ata məni
göndərdiyi kimi, mən də sizi göndərirəm. Bunu söylədikdən sonra
onların üstünə üfləyərək, “Müqəddəs Ruhu alın!” –dedi. Kimin
günahlarını bağışlasanız, bağışlanmış olur; kimin günahlarını
bağışlamasanız, bağışlanmamış qalır, dedi.” (Yuhanna, 20/21-23)

Bu hökm və prinsiplər, insana hidayət yolunu
göstərməkdən çox, papazlara bir növ ilahi səlahiyyət və insanların
da günah işləmələrinə izn vermək deməkdir.

Öz günahlarını belə əfv edə
bilməyə gücü çatmayan papazların, başqalarının günahlarını əfv edə
bilməsi mümkündürmü? Özü günah işləməkdən
uzaq olmayan bir insan, başqa bir insanın günahını necə əfv edə
bilər? Belə bir güc və səlahiyyət başda peyğəmbərlər olmaq üzrə heç
bir qula verilməmişdir. Peyğəmbərlərin ömürləri, günah
işləmədikləri halda tövbə və istiğfar içində keçmişdir.

Kitab əhlinin, günah çıxartma kimi sapıq
inanışı üçün Haqq Təala belə buyurur:

“Allahın nazil etdiyi
kitabda (Tövratda və İncildə)
olanları (peyğəmbərin
vəsfini) gizlədənlərin və onun müqabilində
bir az para alanların yedikləri qarınlarında ancaq oda
dönəcəkdir…” (Bəqərə surəsi,
174)

“Ey iman gətirənlər!
(Yəhudi) alimlərindən
və (xaçpərəst) rahiblərindən çoxu insanların mallarını haqsızlıqla yeyir
və (onları) Allah
yolundan döndərirlər…” (Tövbə surəsi,
34)

Buna baxmayaraq xristianlar,
rahiblərinə kor-koranə tabe olurlar. Xristianlığın müqəddəs kitabı,
peyğəmbərlərə atılan bir çox iftira və günah quraşdırmaları ilə
dolu ikən heç bir nəbəvi xüsusiyyəti olmayan “Papa” məsum və
günahsız qəbul edilir. Onların gördüyü və etdiyi və hər iş doğru
hesab edilir. Diqqətçəkicidir ki, özlərini ilahi istiqamətdə
Allahın əmrlərini yerinə yetirməyə çağıran Allahın seçdiyi
peyğəmbərlərə, onların ilahi dəvətləri nəfslərinə çətin gəldiyi
üçün zina, içki içmə, yalançılıq, saxtakarlıq, bütpərəstlik kimi
iftiralarla peyğəmbərlik müəssisəsini sayılmaz edən
xristianla23, özlərinin
seçdiyi sıradan bir insan olan Papanı həddən artıq ucaltmış və ona
ülvi xüsusiyyətlər vermişdilər.24 Qurani-Kərimdə
buyrulur:

“Onlar Allahı qoyub
alimlərini və rahiblərini, Məryəm oğlu Məsihi özlərinə
tanrılar (rəblər) qəbul etdilər. Halbuki onlar ancaq bir olan Allaha ibadət
etmək əmr olunmuşdu. Ondan başqa heç bir tanrı yoxdur. Allah pak və
müqəddəsdir. Ona şərik qoşulan bütlərlə heç bir əlaqəsi
yoxdur! (Allah müşriklərin Ona şərik
qoşduqları bütlərdən uzaqdır!)”
(Tövbə surəsi, 31)

***

İsa (əleyhissəlam), digər peyğəmbərlər kimi
Allahın haram qıldığını haram, halal qıldığını halal qılan və
ümmətinə də bunları əmr edən bir peyğəmbər idi. O, haramların
xaricində dinin özünə tabe olmayan, lakin doğru kimi görünən
əməlləri də “bidət” olduğu üçün rədd etmişkən, bu günkü
xristianlıqda tam əksinə olaraq günahlar ibadət halına gəlmişdir.
Bunun misallarından biri “İşayi-Rəbbani”dir.

İşayi-Rəbbani, Həzrət İsanın (əleyhissəlam)
son gecə yediyi yeməyi simvollaşdırmaqla, çörəyi qırıb üstünə şərab
tökərək yeməkdir. Guya burada çörək, Həzrət İsanın ətini, şərab da
qanını təmsil edir. Xristianlar, bunu edərək Həzrət İsa ilə
bütünləşdiklərinə inanırlar. Xristianlarca “Evharistiya” olaraq da
bilinən bu ayin, vəftizdən sonra gələn ən əhəmiyyətli ibadətdir. Bu
ayin bütün xristianlar tərəfindən ifa edilir.

Evharistiya, əvvəllər ildə bir dəfə
edilərdi, sonralar hər həftə edilməyə başlamış və xristianlığın bir
əqidəsi olmuşdur.

Allah Təala, xristianların, dinlərinə
qoyduğu bu və buna bənzər inancların keçərsiz olduğunu, həmçinin
onlara əmr edilənin bunlar olmadığını açıqlayaraq belə buyurur:

“Kitab əhli yalnız
özlərinə açıq-aydın dəlil (Peyğəmbər və Quran) gəldikdən sonra (dində) ayrılığa
düşdülər (onlardan kimisi
Peyğəmbərə iman gətirdi, kimisi onu inkar etdi, kimisi də
şəkk-şübhə içində qaldı).
Halbuki onlara əmr edilmişdir ki, Allaha – dini yalnız Ona məxsus
edərək, batildən haqqa (islama) dönərək –
ibadət etsinlər, namaz qılıb zəkat versinlər. Doğru-düzgün din
budur!” (Bəyyinə surəsi,
4-5)

Bütün bu anladılanların yanında
xristianlığın ən böyük çıxılmazlığı dinlərinə sonradan əlavə edilən
təslis əqidəsidir. Həmçinin Allah Rəsulu (səllallahu əleyhi və
səlləm) İslama dəvət etmək üçün xristian krallara göndərdiyi
məktublarda bu məsələ üzərində durmuşdur. Bizans imperatoru
Herakliusa göndərdiyi məktub belədir:

Allahın qulu və Rəsulu Mühəmməddən,
Romalıların böyüyü Herakliusa…

Hidayətə tabe olanlara salam
olsun!…

Mən səni İslama dəvət edirəm. İslama
gir ki, salamatlığa çatasan və Allah da sənə əcrini qat-qat versin!
Əgər qəbul etməsən, xalqının günahı sənin boynunadır.

“(Ya Rəsulum!)
Söylə: Ey kitab əhli, sizinlə bizim
aramızda eyni olan (fərqi
olmayan) bir kəlməyə tərəf
gəlin! (O kəlmə
budur:) "Allahdan başqasına
ibadət etməyək. Ona şərik qoşmayaq və Allahı qoyub
bir-birimizi (özümüzə)
Rəbb qəbul etməyək! Əgər onlar yenə
də üz döndərərlərsə, o zaman (onlara) deyin: İndi
şahid olun ki, biz, həqiqətən, müsəlmanlarıq (Allaha təslim olanlarıq)!” (Ali
İmran surəsi, 64) (Buxari, Bədul-vəhy, 6; İbn Kəsir, əl-Bidayə, IV,
266, 267)

 


Təslis (üç tanrı)
İnancı

 Təslis, xristianları “Ata, oğul və Müqəddəs Ruh” üçlüyündən
meydana gələn tanrı inanclarını ifadə edən bir anlayışdır. Əslində
xristianlıq, ümumiyyətlə tək Tanrıya inanan dinlər arasında hesab
edilir. Xristianlığın dayandığı əski əhddə Tövhid inancı üstündə
qəti dayanılır. Lakin xristianlığın mərkəzi olan Qüdsdə eyni
zamanda Hind və Yunan mədəniyyətləri hakim olduğundan bunların
təsirində qalaraq, Tövhid inancına zidd bir hala
gəlmişdir.

Təslisin xristianlığa girməsi,
xristianlığın doğuşundan xeyli sonra olmuşdur. Miladi 325-ci ildə
toplanan İznik Konsilində hələ təslis inancı yox idi. Orada yalnız
Ata və oğulun Tanrılığından və onların eyni cövhərdən olduğundan
bəhs edilirdi. Daha sonra 381-ci ildə toplanan Konstantinapolis
(İstanbul) Konsili isə, Müqəddəs Ruhu da tanrı saydı və
xristianlardan təslis halındakı tək tanrı inancına inanmalarını
tələb etdi.

Bu gün edilən etirazlar qarşısında
təslis üçün şərh etmə yoluna gedilərək; “tanrı təkdir, güc ondadır;
İsa yalnız onun oğludur; Müqəddəs Ruh da tanrının gücüdür” şəklində
edilən izahlar, içinə düşülən şirki Tövhidə yaxınlaşdırmaz. Ayrıca
hər cür nöqsanlardan və bəşəri sifətlərdən uzaq olan Allahın bir
oğlu olduğunu söyləmək, Haqq Təala tərəfindən acı bir əzaba səbəb
olmaqdan başqa bir şeyə yaramaz:

“(Yəhudilər,
xaçpərəstlər və müşriklər) dedilər: Allah (Özü
üçün) övlad götürmüşdür.
Allah pak və müqəddəsdir (bu
sözlərin Ona heç bir aidiyyəti yoxdur. O, bütün eyib və
nöqsanlardan xalidir). Bəli,
göylərdə və yerdə nə varsa, hamısı Ona məxsusdur, hamısı Onun
itaətindədir!” (Bəqərə surəsi,
116)

“(Ya Rəsulum!)
De: Allaha qarşı yalan uyduranlar,
sözsüz ki, nicat tapmazlar! (Onlar üçün) dünyada
bir qədər dolanacaq, mənfəət vardır. Sonra hüzurumuza qayıdacaqlar,
ondan sonra küfr etdiklərinə görə onlara çox şiddətli bir əzab
daddıracağıq!” (Yunus surəsi,
69-70)

“Allah
(Özünə) heç bir övlad götürməmişdir. (Nə İsa Onun oğlu, nə də mələklər Onun qızlarıdır.
Əksinə, onların hamısı Allahın qüdrətindən yaranmış
məxluqatlardır). Onunla
yanaşı (ibadət
ediləcək) heç bir tanrı
yoxdur. Əgər belə olsaydı, onda heç bir tanrı əlahiddə öz
yaratdıqları ilə gedər, (öz
məxluqatını ayırıb aparar) və
onların bir qismi (dünyadakı
padşahlar kimi) digərinə
üstün olmağa çalışardı. Allah müşriklərin (Ona) aid
etdikləri sifətlərdən tamamilə kənardır!” (Muminun surəsi, 91)

Əslinin təhrif edildiyi, Qurani-Kərim
tərəfindən də bildirilən xristianlığın əsas kitabı olan İncillərdə
belə sağlam və başa düşülən bir dəlili olmayan təslis inancı,
xristianlar tərəfindən nə şəkildə izah edilməyə
çalışılırsa-çalışılsın, İslamın gətirdiyi “Tövhid” inancı ilə uyğun
gəlməz.

Çünki İslam, Allahın, uca sifətlərə
sahib olduğunu, heç bir məxluqata bənzəmədiyini, hər cür nöqsandan
uzaq olduğunu, əzəmət və qüdrət sahibi bir Rəbb olduğunu elan edir.
Bu elan, çox nəfis bir şəkildə İxlas surəsində açıqlanmışdır:

“(Ya Peyğəmbər!
Allahın zatı və sifətləri haqqında səndən soruşan
müşriklərə) de:
(Mənim Rəbbim olan)
O Allah birdir (heç bir şəriki yoxdur); Allah (heç
kəsə, heç nəyə) möhtac
deyildir! (Hamı Ona
möhtacdır; O, əzəlidir, əbədidir!) O, nə doğmuş, nə də doğulmuşdur! (Allah Özünə heç bir övlad götürməmişdir!)
Onun heç bir tayı-bərabəri
(bənzəri) də yoxdur!”

Bu qısa surə, Tövhidin bütün
xüsusiyyətlərini yekunlaşdıraraq, İsa (əleyhissəlam) kimi həyatı
doğum və ölüm zamanı ilə məhdud yaradılmış bir varlığın, ilahlıqla
hər hansı bir əlaqəsi olmadığını açıqlayaraq təslisin qeyri-mümkün
olduğunu göstərir.

Buna baxmayaraq kitab əhlinin Həzrət
İsada ilahlığa isnad edərək təslis inancına meyl etmələri, tamamən
öz cəhalət və qəflətləri səbəbdəndir. Çünki Həzrət İsa, kitab
əhlinə, özünün ilah qəbul etməyə sövq edəcək ən kiçik bir qapı belə
açmamışdır. Allah Təala buyurur:

“Allah peyğəmbərləri
toplayacağı gün (qiyamət
günü) belə buyuracaq:
(Ümmətlərinizi Mənim əmrimə tabe
olmağa dəvət etdiyiniz zaman) sizə nə cavab verildi? Onlar isə (təvazökarlıq edib): Biz heç bir şey bilmirik. Həqiqətən, qeybləri
(görünməyənləri) bilən ancaq Sənsən! – deyə cavab
verəcəklər.” (Maidə surəsi,
109)

“(Ya Rəsulum!)
Xatırla ki, o zaman
(qiyamət günü) Allah belə buyuracaq: Ya Məryəm oğlu İsa! Sənmi
insanlara: Allahla yanaşı, məni və anamı da özünüzə tanrı bilin! –
demişdin? (İsa
cavabında) deyəcək: Sən pak
və müqəddəssən! Haqqım çatmayan bir şeyi demək mənə yaraşmaz. Əgər
bunu mən demiş olsaydım, Sən onu mütləq bilərdin. Sən mənim
ürəyimdə olan hər şeyi bilirsən, mən isə Sənin zatından ola
bilmərəm. Şübhəsiz ki, qeybləri bilən ancaq Sənsən! Mən onlara
yalnız Sənin mənə etdiyin əmri çatdırıb belə demişəm: Mənim də,
sizin də Rəbbiniz olan Allaha ibadət edin! Nə qədər ki, onların
arasında idim, onlara şahid mən idim (onları belə nalayiq hərəkətlər etməyə
qoymurdum). Sən məni
(göyə qaldırıb dərgahına)
qəbul etdikdən sonra onlara
nəzarətçi Özün oldun. Yalnız Sən hər şeyə şahidsən!”
(Maidə surəsi, 116-117)

İslam dini, Tövhid
barəsində son dərəcə həssasdır. Tövhidi zədələyəcək ən kiçik
məsələni belə şirk qəbul edir. Bir misal göstərməli olsaq: Allahın
əmrlərini bir kənara qoyub öz arzusuna uyan bir kəs üçün
“Nəfsini özünə tanrı etdi.”
(Furqan surəsi, 43) hökmünü verir.
İbadətdə göstəriş etməyi belə gizli şirk sayır.

Tövhid mövzusunda bu qədər həssas
davranan Quran, xristianların nə olduğu çox anlaşılmayan və
mürəkkəb üçlü tanrı inancını rədd edir və bunun küfr olduğunu
bildirir.

“Allah Məryəm oğlu
Məsihdir, – deyənlər, şübhəsiz ki, kafir oldular.
(Onlara) de: Əgər Allah Məryəm oğlu Məsihi, anasını və yer
üzündə olanların hamısını məhv etmək istəsə, (bu işdə) kim Ona bir şeylə mane ola bilər? Göylərin, yerlərin və
onların arasında olan hər bir şeyin ixtiyarı Allahın əlindədir. O,
istədiyini yaradar, Allah hər şeyə qadirdir!” (Maidə surəsi, 17)

Dərin başa düşülməlidir ki, həm anasız,
həm də atasız yaradılan Həzrət Adəmə bu vəsfindən və Həzrət
Həvvanın da ondan yaradılmasına görə necə bir ilahlıq izafə
edilmirsə, Həzrət İsaya da edilməz.

Əslində xristian mənbələrindəki
biliklər belə, Həzrət İsanın Allahın qulu və Rəsulu olduğunu, onun
ilahlıqla bir əlaqəsi olmadığını isbat etməyə kifayətdir. Ancaq
Pavlos kimi din adamları, iman kisvesi altında din düşmənliyi
etdikləri üçün Həzrət İsa haqqında insanları yanıltmışdır. Onlar,
bununla da qənaətlənməyib saysız yanlış bilikləri xristianlığa
sızdıraraq insanları yanlış yola sürükləmişlər. Belə olduğu halda
xristianlar bugün, öz-özlərini aldadaraq Allahın sevgililəri
olduqlarını və cənnətə yalnız onların girəcəyini ifadə edirlər.
Onların bu gümanlarını Haqq Təala belə cavablandırır:

“(Yəhudilər və
xaçpərəstlər) dedilər:
Cənnətə yəhudilərdən və xaçpərəstlərdən başqası girməyəcək! Bu,
ancaq onların xülyalarıdır. (Ya Rəsulum!) Onlara
söylə: Əgər (bu sözü)
doğru deyirsinizsə, dəlilinizi
gətirin!”

“Yəhudilər və
xaçpərəstlər dedilər: Biz Allahın oğulları və
sevimliləriyik. (Onlara) de: Bəs onda
Allah nə üçün günahlarınıza görə sizə əzab verir? Xeyr, siz də Onun
yaratdığı bir bəşərsiniz. (Allah) istədiyini
bağışlar, istədiyinə əzab verə….” (Maidə surəsi, 18)

***

Xristianların düşdükləri bu həzin
aqibət, onların da göndərilən ilahi kitabı pozub yəhudilər kimi
həmin kitabın möhtəvasına bəşəriləşdirmə daxil etmələrindən əmələ
gəlmişdir. Çünki belə etmək, onların nəfslərinə xoş gəlmiş və öz
işlədikləri günah işləri də ilahi kitablarına əlavə edərək onları
məşru kimi göstərmişlər. Onların içinə düşdüyü bu vəziyyət, dünyada
da, axirətdə də xoşbəxt olmalarına əngəl törətmişdir. Allah
Rəsulunun (səllallahu əleyhi və səlləm) dünyaya təşrif etməsindən
sonra belə oyanıb, doğru yolu tapa bilməyəcək qədər batilə uğramış
bir çox kitab əhlinin halı nə qədər acınacaqlıdır!

Nəcran xristianlarından bir heyət
Rəsulullahın (səllallahu əleyhi və səlləm) hüzuruna gələrək:

Qurani-Kərim də Həzrət İsanın atasız
olduğunu qəbul etdiyinə görə o ilahdır!-dedilər.

Buna görə haqlının ortaya çıxması üçün,
qarşılıqlı lənətləşməyə ayət endirildi:

“(İsanın Allahın qulu
və peyğəmbəri olması barədə) sənə göndərilən elmdən (məlumatdan) sonra
buna (İsanın
əhvalatına) dair səninlə
mübahisə edənlərə de: Gəlin biz də oğlanlarımızı, siz də
oğlanlarınızı; biz də qadınlarımızı, siz də qadınlarınızı; biz də
özümüzü, siz də özünüzü (bura) çağıraq!
Sonra (Allaha)
dua edib yalançılara Allahın lənət
etməsini diləyək!” (Ali-İmran
surəsi, 61)

Allah Rəsulu (səllallahu əleyhi və
səlləm), ayəti kərimə gərəyincə onlara bu lənətləşmə təklifini
etdiyində Nəcranlı xristianlar, bunu qəbul etmədilər. Sonra da
müsəlmanların himayəsinə girməyi qəbul edən bir müqavilə
imzalayaraq məmləkətlərinə qayıtdılar.

Allah Təala, kitab əhlinə belə
xəbərdarlıq edir:

“Ey kitab əhli,
Allahın ayələrinə şahid olduğunuz halda nə üçün (onları) inkar edirsiniz? Ey kitab əhli, nə üçün bilə-bilə haqqa
yalan donu geyindirir və doğrunu gizlədirsiniz?”
(Ali İmran surəsi, 70-71)

Ayəti-kərimələrdə ifadə edilən,
xristianların görüb-bildikləri həqiqətin birincisi, öz dinlərinin
təhrif edilib əslindən uzaqlaşmış olmasıdır. İkincisi isə ilahi
kitab olan Qurani-Kərim və Həzrət Peyğəmbərin (səllallahu əleyhi və
səlləm) Haqq Təala tərəfindən bütün insanlığa göndərilməsidir.
Onlar bunu açıq bildirməsələr də Allah Təala açıq bir şəkildə bəyan
edir:

“Kitab
(Tövrat və İncil)
verdiyimiz şəxslər onu (Mühəmmədi)
öz oğullarını tanıdıqları kimi tanıyırlar. (Buna baxmayaraq) onların bir qismi, şübhəsiz ki, həqiqəti bilə-bilə
gizlədir.” (Bəqərə surəsi,
146)

Xristianların bu gün içində olduqları
zəlaləti tərk edə bilməməyinin yeganə səbəbi əllərindəki İncil
nüsxələridir. İncilləri qələmə alanlar, onları öz arzuları
istiqamətində bu kökə salmışlar. Həqiqi İncili-Şərifi göndərən Haqq
Təala:

“Vay o kəslərin halına
ki, öz əlləri ilə (istədikləri kimi) kitab (Tövrat)
yazıb, sonra (onun müqabilində) bir az pul almaqdan ötrü: Bu, Allah tərəfindəndir! –
deyirlər. Öz əlləri ilə (təhrif olunmuş kitab) yazdıqlarına görə vay onların halına! Qazandıqları şey üçün
vay onların halına!” buyurur.
(Bəqərə surəsi, 79)

Onların ilahi kitaba əlavələri və
ixtisarları, hətta peyğəmbərlərə də icazə verilməyən ilahi
qadağandır. Necə ki, bu mənada olan ilahi fərman, Allah Rəsulu
(səllallahu əleyhi və səlləm) haqqında da nazil olmuşdur:

“Əgər o
(Peyğəmbər) özündən bəzi sözlər uydurub Bizə isnad etsəydi, Biz
ondan mütləq şiddətli intiqam alardıq (sağ əlini kəsərdik, yaxud boynunu
vurardıq)! Sonra onun şah
damarını qopardardıq! Və heç biriniz də (Bizim əzabımızı) ondan dəf edə bilməzdiniz.” (Haqqa surəsi, 44-47)

 


Dörd İncilin
mahiyyəti

 Bu
gün xristianların əlində olan İncillərin – Matta xaric – ən qədim
nüsxələri Yunancadır. Xristian qaynaqları isə, Həzrət İsanın
İbranicə-Aramicə danışdığını və vəzlərini bu dillə etdiyini xəbər
verir. Onda incillərin dili və Həzrət İsanın (əleyhissəlam)
sözlərinin, ən azından ilk nüsxələrinin, Həzrət İsanın dili ilə
yazılması və qorunması lazımlı deyildimi? Ancaq bu gün nə incillər,
nə də Həzrət İsanın öz sözləri, onun ana dili olan İbranicə
yazılmamışdır.

İlk İncil qaralamaları, İbranicə
yazılmasına baxmayaraq, itmiş və digər İbranicə yazılmış İncillər
də dərhal Yunancaya çevrilərək İbranicə nüsxələri yox edilmişdir.
Bu dövrdə, çoxtanrılı Yunan mədəniyyətinin təsirində qalmış və
təktanrılı inanc sistemini itirmişdir.

İncillərin təhrif edilməsindən ötrüdür
ki, müsbət elmlərin həqiqətləri ilə bugünkü İncillərdə yer alan
məlumatlar arasında böyük uçurumlar var. Necə ki, müsəlman
alimlərin əsərlərindən istifadə edərək dünyanın fırlanması qərarına
gələn Qaliley, bu həqiqəti ətrafındakılara deyəndə, din adamları və
kilsə bunun, İncilə zidd olduğuna görə həmin ideyaya qarşı müdhiş
reaksiya göstərmişlər və Qalileyi:

“–Ya söylədiyindən əl
çəkməli, ya da ölməlisən!” –deyərək hədələmişlər.

Həqiqəti söylədiyi üçün ölümlə
hədələnən Qaliley isə:

“–Deyirsiniz, elə
olsun…” deyərkən, haqqında veriləcək hökmə görə:

“–Onsuz da o öz
işindədir!” deməkdən başqa bir şey edə bilməmişdir.

Beləcə onlar həqiqətlərlə İncillərdəki
biliklər arasındakı bu uçurumlar səbəbli İncillərin içindəki
ziddiyyətləri gizlətmək istəmişlər. Bu qayğı ilə hərəkət
edildiyindən xristianlıqdakı din bilgisi əl kitabları ümumiliklə
İncildən pasajlar və seçmə parçalardan meydana gəlir. İncillərin
hamısı, bir bütün halında oxunmaz. Hətta məzhəb və camaatlara görə
kitab seçimi edilir. Sırf bu vəziyyət belə, düşünən ağıl
sahiblərini, müqəddəs Kitab mətnlərinin nəqli baxımından da əsilsiz
olduğu həqiqətinə gətirib çıxarır.

Həmçinin E. Jakob, İncillərin yazılma
prosesinin sonrakı dövrlərində gələn rəvayətlərin, sanki bir nağıl
şəkli aldığını ifadə edir. Maurice Bucaille də belə deyir:

“…Müqəddəs Kitabı,
canlıların istədiyi kimi dəyişdirən insanların, öz istədilərini
bizə qoyub getməyi arzu etdiklərindən ibarətdir. Bunun üçündür ki,
kitabların qələmə alınması ilə əlaqəli ən təməl mövzuların üstündə
belə heç dayanmayıb ötürlər. Bu kitablar, insanlar tərəfindən bir
neçə dəfə bəşəri süzgəcdən keçirilmiş bir əşya kimi bir çox
müdaxilələrə məruz qalmışdır. Həmçinin İncillərdəki saysız yanlış
məlumatların təhlili aparılmır, hamısı sükut ilə ötüşdürülür. Lakin
bəşər kitabında belə edilməsi qəbul edilməyən bu vəziyyət, müqəddəs
sayılan bir kitab üçün nə qədər ucuzlaşdırıcıdır…”

İncillərin təhrif edildiyi həqiqətini
etiraf edənlər olmasa belə Allah Təalanın, öz göndərdiyi
kitablardan biri olan İncilin təhrif edildiyini bəyan etməsi kafi
gələn bir dəlildir. Həm də Haqq Təala, həm bu həqiqəti bəyan etmək,
həm də Ümməti-Mühəmmədin qəflət və zəlalətə düşməməsi üçün belə
buyurur:

“Öz dinini parçalayıb
firqə-firqə olanlardan (olmayın!). Hər bir
firqə öz dininə (öz dininin
haqq olduğuna) sevinər.” (Rum surəsi,
32)

Bu bəyandan da anlaşıldığı kimi,
İslamdan əvvəlki bütün ilahi dinlər və onların kitabları kimi Haqq
Təalanın Həzrət İsaya (əleyhissəlam) göndərdiyi din və onun kitabı
olan İncili-Şərif də xristianlar tərəfindən ayədə ifadə edildiyi
şəkildə təhrif edilmişdir. Həmçinin bugünkü dörd İncilin, əsl
İncili-Şəriflə heç bir əlaqəsi yoxdur. Belə ki:

 


Matta

 Matta, Roma İmperatorluğu adına vergi toplayan bir yəhudidir.
O, öz İncilini yəhudi əsilli xristian camaatı üçün yazmışdır. Bu
İncilin, Miladi 65-ci illərdə yazıldığı danışılır. Bu İncil, bir
baxıma Həzrət İsanın İsrail tarixini tamamladığını isbat etmək üçün
qələmə alınmışdır.

Matta, bu İncili yazarkən, həvari
olmayan Markosun yazdığı İncildən istifadə etmişdir. Özü həvari
qəbul edilən bir şəxsin, həvari olmayan başqa bir şəxs tərəfindən
yazdığı İncildən istifadə etməsinə, əsla haqq qazandırıla bilməz!.
A. Tricot, bu İncil haqqında belə deyir:

“Üstünə Yunan paltarı geydirilmiş bu
kitab, əti, sümüyü və ruhu ilə yəhudidir. Onda Yəhudiliyin izi var.
Açıq bir şəkildə Yəhudiliyin özünə xas xüsusiyyətlərini
daşıyır.”

 


Markos

 Markos, əvvəl qısa bir İncil yazmış, sonra bunu
genişləndirmişdir. Sonralar yazdığı bu İncilin dörddə üçü itmiş və
Markos, daha əvvəki kolleksiyalardan istifadə edərək indi mövcud
olan İncili yazmışdır.

Markos İncilinin kim tərəfindən
yazıldığı haqqında müxtəlif baxışlar var. Bəzilərinə görə bu İncili
Markos deyil, Petrus yazmışdır.

Əslində Markos, Həzrət İsanı heç
görməmiş və dinləməmişdir. Yazdıqları da, öyrəndiklərindən yadında
qalanlardır. Bu məlumatlar nizamsız şəkildə olub saysız xətalarla
doludur. İfadələrində və anladıldığı hadisələrdə tarixi sıra
gözlənilmir.

Miladi 63-70-ci illər arasında
yazıldığı söylənən bu İncili yazan haqqında M. P. Roguet belə
deyir: “Markos, naşı yazıçıdır. Bütün İncil yazıçılarının ən
bayağısıdır.”

Luka

 Bu
üçüncü İncili yazan Lukanın əsl peşəsi həkimlikdir. O, “Rəsulların
İşləri” kitabını da yazmışdır.

Luka, yazdığı bu İncili Yunanlar üçün
qələmə almışdır. Ancaq kitabı, ciddi ölçüdə tarixi yanlışlar və
xətalarla doludur. O, İncilini yazarkən, Markosdan istifadə etmiş,
ayrıca ilahi olmayan başqa əsərlərdən, hətta şifahi mənbələrdən
belə faydalanmışdır. İncilin mətnlərinə bir çox söz də əlavə edən
Luka üçün M. P. Kannegiesser: “O, həqiqi bir romançıdır!”
deyir.

Qısası Luka İncili, qul qeyrətinin
ilahi vəhy yerinə keçirilməsinə çalışılmış bir kitabdan
ibarətdir.

 


Yuhanna

 Dördüncü İncil Yuhannadır. Bu İncili Həzrət İsanın yoldaşı və
həvarisi olan Zəbədə və Salome oğlu Yuhannanın yazdığı irəli
sürülür. Ancaq araşdırıcılar, bu İncillə İskəndəriyyə fəlsəfə
məktəbindən alınmış və təməli yenə Yunan fəlsəfəsinə dayanan
fikirlərin açıqca görüldüyünü söyləyərək, Onun Yuhanna adlı başqa
bir şəxs tərəfindən yazıldığını bildirirlər.

Miladi 90-110 illərində yazıldığı
söylənən Yuhanna İncilində vəhylə əlaqəli heç bir məlumata rast
gəlmək mümkün deyil. Bu İncildə həvarilər, Həzrət İsaya “Ya Rəbb!”
şəklində xitab edirlər. Bu da göstərir ki, Yuhanna, xristianlığı
təhrif edən yəhudi Pavlosun buraxdığı yerdən işə davam
etmişdir.

M. P. Roguet, Yuhannanı qələmə aldığı
bu İncil haqqındakı fikrini belə açıqlayır: “Sinoptik İncillər,
(bir-birinə bənzəyən ilk üç İncil; Matta, Markos və Luka) İsanın
sözlərini çarpıcı, danışma üslubunu yaxın bir tərzdə nəql etdiyi
halda, Yuhannada hər şey yazıçının qatı təfəkkürü içində boğulur. O
dərəcədə ki, onu oxuyarkən öz-özümüzə: “Danışan İsadırmı, yoxsa
onun sözlərini öz yozumları ilə İncil kimi qələmə, verən bir
yazıçı?” –deyə soruşmaq məcburiyyətində qalırıq.”

Daha əvvəl də ifadə etdiyimiz kimi, bu
dörd İncilin xaricində məşhur olan bir İncil də vardır ki, o da
Barnabas İncilidir. Barnabas, Həzrət İsanın ilk həvarilərindəndir.
Tövhid əqidəsinə bağlıdır. Bu səbəbdən Barnabasçılar ilə
Pavlosçular, yəni Tövhiddən ayrılıb üçlü tanrı inancına sapanlar
arasında böyük mübarizələr olmuşdur.

Barnabas İncilini digərlərindən ayıran
əhəmiyyətli fərqlər bunlardır:

1.Həzrət İsa, nə Tanrı, nə də Tanrının oğludur. O,
Allah Təalanın insanlara göndərdiyi bir peyğəmbərdir.

2.Həzrət İbrahimin (əleyhissəlam) qurban etmək
istədiyi oğlu İshaq (əleyhissəlam) deyil, Həzrət
İsmaildir

(əleyhissəlam).

3.Həzrət İsa çarmıxa çəkilməmişdir.

4.Gözlənən Məsih Faraklit, Həzrət Mühəmməddir
(Səllallahu əleyhi və səlləm).

 


Dörd İncildəki
Ziddiyyət

 Aydındır ki, İncillərin yazılma tarixləri məsələsində ittifaq
edən iki müəllif belə var. Çünki özünə göndərilən ilahi
həqiqətlərin nə olduğunu bilən yeganə şəxs olan İsa (əleyhissəlam),
bu incilləri nə görmüş, nə də yazdırmışdır. Bunun üçün İncillərdəki
saysız yanlışlıq, ziddiyyət və təhriflərin heç biri gözdən qaçmaz.
Həqiqətən bəşəri yozumlarla ülvilik vəsflərindən seçilmiş incillər,
ziddiyyətli və mənasız biliklərlə doludur.

Bu ziddiyyətli və yanlışlıqların ən
mühümlərindən bir qismi belədir:

* Eyni hadisələr, müxtəlif İncillərdə və ya eyni
İncilin müxtəlif yerlərində müxtəlif şəkillərdədir və
ziddiyyətlərlə

doludur. Guya ki, Allahın, insanlara
həqiqətə zidd olan şeyləri bildirməyəcəyi həqiqətdir.

* Markos və Yuhanna incilləri, Həzrət İsanın
nəsəbindən heç bəhs etmədiyi halda, Matta və Luka, onun
soy-

kökünü də verir. Lakin Matta, Həzrət
İsadan Həzrət İbrahimə qədər 40 nəfəri sayarkən; Luka 55 nəfər
sayır. Ayrıca Luka, Həzrət Adəmə qədər 20 nəfər daha əlavə edərək
sayı 75-ə çıxarmışdır. Matta isə Həzrət İbrahimdən əvvəlki nəsil
kötüyü ilə əlaqəli heç bir məlumat vermir. (Bax: Matta, 1/17; Luka,
3/23-38) Bu ziddiyyətlər bəşər kitablarında əsla qəbul edilə
bilməyən nöqsanlardır. Tarixdə, Peyğəmbərləri gördükləri və onların
ilahi kitablarına şahid olduqları halda yenə də “möcüzə” istəyən
adəm oğlunun, bu günkü dəlilsiz, isnadsız və ziddiyyətlə dolu
kitabları qəbul olunub onlara iman etməsi, necə qiymətləndirilə
bilər?

* Matta incilə görə Həzrət Yəhyanın “Qurtarıcı
İlya” olduğu göstərilərkən, (Matta, 11/4) Yuhanna İncilində
onun

“İlya” olmadığı ifadə edilir. (Yuhanna
1/21)

* Həzrət İsanın (əleyhissəlam), Həvarilər ilə
qarşılaşması və onları yanına alması məsələsində Yuhanna ilə
digər

İncillər arasında bir-birindən çox
fərqli açıqlamalar vardır. (bax: Luka, 5/1-17; Yuhanna, 1/35-51;
Matta, 4/18-22)

* Həzrət İsanın Sur və Sayda bölgəsinə gəldiyi
zaman, cinlərin müsəllət olduğu qızını yaxşılaşdırması
üçün

ondan kömək istəyən bir qadının,
milliyyət və məmləkəti məsələsində çox açıq ziddiyyətli biliklər
vardır. Qadının, Mattaya görə Kənanlı (Matta, 15/21-22), Markosa
görə Yunanlı olması (Markos, 7/26), ilahi qəbul edilən bu kitablar
üçün çox qəribədir. Bir bəşər belə doğum yerini qarışdırmadığı
halda, bütün nöqsan sifətlərdən münəzzəh olan yaradıcının,
yaratdığı bir varlığın məmləkətini şaşırması mümkündürmü? Əlbəttə
ki, yox!

* İsa (əleyhissəlam), İncillərdə ilahlıq isnadı ilə
zikr edilməsinə baxmayaraq bir çox yerdə də “insan oğlu”
və

“Rəbbin qulu” olaraq ifadə edilir.
(Matta, 12/17-18; Elçilərin işləri, 3/13, 4/27-28) Bir şəxsin, həm
Allahın oğlu, həm də insan oğlu olması necə izah edilə bilər? Bu
vəziyyətdə insanın Allaha bərabər olması lazımdır ki, bunun
müzakirəsi belə imkansızdır. Çünki Allah yaradıcı, insan isə
yaradılandır.

* Həzrət İsanın tutulma gecəsində meydana gələn
hadisələri, dörd İncil də təfərrüatı ilə anladır. Ancaq
bu

məsələdə də birinin bəyanı, digərinin
bəyanına düz gəlmir; böyük fərqliliklər və ziddiyyətlər vardır.
(Matta, 26/47-56; Markos, 14/13-52; Luka, 22/47-53)

* Matta, Markos və Luka İncillərinə görə Həzrət
İsanın əsas məmləkəti Galile ikən Yuhannaya görə

Yəhudiyyədir. (Matta, 13-54-58; Markos,
6/4; Luka 6/29; Yuhanna, 4/3, 43, 45)

* Matta və Markosa görə, İsa (əleyhissəlam),
çarmıxa çəkildiyi əsnada “Allahım, Allahım! Niyə məni
tərk

etdin?” –demişdir. (Matta, 27/46;
Markos, 15/34) Bu ifadə isə peyğəmbərin söyləyə biləcəyi bir söz
ola bilməz. Çünki bu bir növ Rəbbə qarşı təhər etməkdir.

İncillərdəki ziddiyyət və yanlışlıqlar
yalnız burada sayılanlardan ibarət deyildir. (Bu mövzuda
Rəhmətullah əl-Hindinin İzharül-Haqq kitabına baxıla bilər.) Bu
vəziyyət də göstərir ki, İncillər, bir-birindən xəbərsiz şəxslərin
arzu və bağlılıqlarına görə yazdıqları, müxtəlif biliklərdən ibarət
olan kitablardır.

Elə, fərqli tarixçilərin müxtəlif
rəvayətləri kimi heç bir dayanağı olmayan biliklərin arasında
sıxılıb qalmış bir din! Bax budur bugünkü xristianlıq!…

 


Xristianlara
görə Həzrət İsanın Çarmıxa çəkilməsi

Xristianlara görə, Adəm (əleyhissəlam)
və Həvva anamız cənnətdə ikən qadağan meyvədən yeyərək insanlıq
günahı işləmişdilər. (Təkvin, 3/24) Bu səbəblə Allah Təala, onların
nəslindən gələn insanların hamısını odda yanmağa məhkum etmişdir.
Ancaq Həzrət İsa, insanlara yazığı gəldiyi üçün xaç üzərində
çarmıxa çəkilmək surəti ilə bütün insanların günahını üstünə almış,
özünü bunun uğrunda fəda etmişdir. Beləcə insanlar, özlərinə miras
qalan bu günahdan qurtulmuşlar. (Romalılara məktub, 3/23-26)

İşin əslinin bu cür olmadığını Allah
Təala, Qurani-Kərimdə belə bildirir:

“Onlar həm də küfr
etdikləri (İsanı inkar
etdikləri) və Məryəmə qarşı
böyük bir böhtan dedikləri üçün (lənətə düçar oldular). (Onların lənətə
düçar olmalarının bir səbəbi də:) Biz, Allahın elçisi Məryəm oğlu İsa əl-Məsihi öldürdük, –
demələridir. Halbuki onlar İsanı nə öldürdülər, nə də çarmıxa
çəkdilər. Onlarda yalnız belə bir təsəvvür yarandı. Bu haqlı
ixtilafda olanlar onun (şəxsən öldürülməsi) barəsində, əlbəttə, şəkk-şübhə içərisindədirlər. Onların
buna dair heç bir məlumatı yoxdur. Onlar ancaq zənnə qapılırlar.
Həqiqətdə onu (İsanı)
öldürməmişdilər. Xeyr, Allah onu Öz
dərgahına qaldırmışdır. Şübhəsiz, Allah yenilməz qüvvət sahibi,
hikmət sahibidir!” (Nİsa
surəsi, 156-158)

Həqiqət belə ikən, Allahın, qəzəbini
azaltmaq üçün oğlu İsanı, onun babası olan Adəmin yediyi bir meyvə
səbəblə öldürdüyü, nə qədər qəribə inancdır. Belə ki bir başqasına
aid meyvə yemə günahı ölümlə cəzalandırılır. Bir qulun günahını
digər bir qula yükləməyəcəyini bəyan edən Haqq Təalanın göndərdiyi
bir dində belə ədalətsiz bir inancın olması, ancaq o dinin
dəyişdirilmiş ola biləcəyi ilə açıqlana bilər. Üstəlik bu gün
xristianlar, digər din mənsublarını öz dinlərinə dəvət edərkən,
Həzrət İsanın başqa insanların günahını öz üzərinə götürərək özünü
fəda etdiyini ifadə etməklə, böyük bir qəflət və zəiflik içinə
düşürlər. Belə etməklə əsli tamam pozulmuş xristianlığı, nəfsin
qəbul edə biləcəyi cazibədar hala gətirməyə çalışırlar.

Lakin düşünmək və soruşmaq lazım gəlir
ki, xristianlar, qadağan bir meyvənin yeyilməsini insanlıq günahı
qəbul edərkən, özlərinin insanlıq şərəf və heysiyyəti ilə uyğun
gəlməyən necə zülümlər, inkarlar, üsyanlar və dilə alınmayacaq necə
rəzilliklər və bəxbəxtlikləri necə olur ki, caiz görə bilirlər?!
Tarixdəki bir çox misalları ilə bərabər son Bosniya soyqırımına,
xristianların seyrçi qalması, papalıq və patriklik müəssisələrinin
də bu cinayətlərə səssiz qalmaları, bir mərhəmət peyğəmbəri olan
Həzrət Məsihin ümməti olmaq iddiası ilə necə uyğun gələ bilər?!
Özlərindən olmadığı üçün hamilə qadınların qarınlarını deşərkən,
kiçik körpələrin qanlarını vəhşicəsinə axıdarkən, heç günah
işləməmiş olurlar?!

Digər tərəfdən Həzrət İsanın
(əleyhissəlam), başqalarının cəzalarını çəkməsi haqqında məsələnin
ilahi hökmünə baxdığımız zaman, həqiqət bütün incəliyi ilə ortaya
çıxır. Allah Təala buyurur:

“Doğru yol tutan
yalnız özünə xeyir, haqq yoldan azan da ancaq özünə zərər edər. Heç
bir günahkar başqasının günahını daşımaz. (Hərə öz günahına cavabdehdir). Biz, peyğəmbər göndərməmiş (heç bir ümmətə) əzab vermərik!” (İsra
surəsi, 15)

Ayədə günahkar bir qula belə başqasının
günahının yüklənməyəcəyi bildirilərkən, günahsız bir insana
başqasının günahının yükləndiyi iddiası, ilahi həqiqətə hətta
bəşəri məntiqə də ziddir! Kim, özü ilə əlaqəli olmadığı halda bir
başqasının işlədiyi günahdan məsul olmağı qəbul edə bilər?!

Həqiqət budur ki, Həzrət İsadan
(əleyhissəlam) sonra sürətlə təhrif edilən xristianlıq, qısa
zamanda haqq din olmaq vəsfini itirmiş və bütpərəst bir xarakterə
girmişdir.

Bütpərəst mədəniyyətlərdə yer alan
“çarmıxa çəkilmiş xalq qəhrəmanı” motivi, bizzat Həzrət İsaya
(əleyhissəlam) uyğunlaşdırılmış və bu hadisə ilə əlaqəli olan
“Xaç”, müqəddəs bir simvol halına gətirilmişdir. Çünki Xaç,
xristianlıqdan əvvəl Avropadakı bütpərəstlikdə də var idi.

Qədim Roma və Yunan krallarının yeganə
hədəfi, ölümdən sonra tanrılaşmaq idi. Bu anlayış da, Həzrət İsaya
(əleyhissəlam) tətbiq edilmiş və o, İncillərdə sanki ilahlaşan bir
əfsanə qəhrəmanı kimi anladılmışdır.

Qısası, İncillərdə ilahi kəlam ilə
bəşər kəlamı və batil düşüncələr iç-içədir.

Həzrət İsa, bu gün kilsə və din
adamlarının ziddinə çox sadə və zahidanə bir həyat yaşamışdır.
Allah Rəsulu (səllallahu əleyhi və səlləm) belə buyurur:

“Dünyada da axirətdə
də Məryəm oğlu İsaya insanların ən yaxını mənəm. Onunla mənim
aramda peyğəmbər yoxdur. Peyğəmbərlər qardaşdırlar. Peyğəmbərlər,
anaları ayrı ataları bir olan qardaşdırlar. Dinləri də
birdir.” (Buxari, Ənbiya, 48;
Müslim, Fədail, 143)

“Ömrüm uzun olarsa İsa
ilə görüşmək istəyirəm. Əgər onunla görüşmədən ölərəmsə, sizdən kim
onunla görüşərsə, məndən ona salam söyləsin.” (Əhməd, II, 298)

***

Həzrət İsanın (əleyhissəlam) ayırdedici
xüsusiyyətləri, nəfs təzkiyəsi və qəlb təsfiyəsinə əhəmiyyət
verməsi; dünyanın nəfsani arzularından əl çəkərək ruhani bir həyat
yaşamasıdır. O, belə etməklə yer üzündə gözəl əxlaqı, mərhəmət və
qardaşlığı təsis edirdi.

Təsəvvüfün ən aşkar vəsflərindən biri
olan “Allah üçün sevmək və yenə Onun üçün büğz etmək” məsələsində
Həzrət İsaya (əleyhissəlam) bu şəkildə vəhy gəldiyi rəvayət
edilmişdir:

“Əgər bütün yerdəkilərin və
göydəkilərin ibadətini etsən, lakin qəlbində mənim üçün dostluq və
mənim üçün düşmənlik olmazsa, bütün bu ibadətlərinin sənə heç bir
faydası ola bilməz!”

Deməli, sevdiyimizin Allah üçün,
sevmədiyimizin də yenə Allah üçün olması lazımdır. Beləcə Rəbbinə
yaxınlaşan qulun ibadət və hərəkətlərində tərəqqi meydana
gəlir.

İsa (əleyhissəlam) buyurur:

“Asilərə düşmənlik etmək şərti ilə
Allaha dost olun! Asilərə uzaq olmaqla Allaha yaxın olun! Onlara
büğz etməklə Allahın rizasını alın!…”

Ya Rəbbi! Bizə haqqı haqq bilib ona
sarılmağı, batili də batil bilib ondan uzaqlaşmağı, beləcə iki
cahanda da Sənin riza bağçalarındakı nemətlərdən bəhrələnən saleh
qullarından olmağı nəsib eylə!

Amin!…

 


TƏKRAR ÜÇÜN
SUALLAR

A.Aşağıdakı suallara
cavab verin

1.Həzrət Zəkəriyya, Yəhya və İsanın (əleyhissəlam)
ortaq yönləri nələrdir?

2.Ülül-əzm peyğəmbər hansılardır?

3.“Allah, İsaya hülul etdi, onun bədənində təməssül
etdi” inancının məntiqsiz olduğunu necə izah edə
bilərsiniz?

4.Həzrət İsanın dünyaya təkrar enəcək olması ilə
əlaqəli məlumat verin.

5.İsa (əleyhissəlam) hansı tarixdə doğulmuşdur?
Noel bayramları onun doğulduğu tarixdəmi edilir?

6.Həzrət Məryəmə çirkin iftiralar atılarkən o nə
etdi? Bu iftiralardan necə qurtardı?

7.Ruhbanilik nədir?

8.İsa (əleyhissəlam), özündən əvvəl gələn Musa
(əleyhissəlam) və özündən sonra gələcək Həzrət Mühəmməd (səllallahu
əleyhi və səlləm) haqqında nələr söyləmişdir?

9.Həzrət İsaya (əleyhissəlam) həvariləri: “Gələcək
olan qurtarıcını necə tanıyacağıq?” –deyə soruşduqda, İsa
(əleyhissəlam), onlara Həzrət Mühəmməd (səllallahu əleyhi və
səlləm) ilə əlaqədar nələri demişdir?

10.Həbibi Nəccar nə üçün və necə şəhid
edilmişdir?

11.Həzrət İsanın səmaya qaldırılması necə
olmuşdur?

12. Xristianlıqdakı təslis inancı nə vaxt və necə
ortaya çıxmışdır?

13.Yəhudilərin bu gün “ağlama divarı” olaraq
istifadə etdikləri divar haqqında məlumat verin.

14.İkiyə ayrılan xristianlar (Pavlosçular və
Barnabasçılar) arasında fərq nədən ibarət idi?

15.Həzrət İsanın möcüzələrindən beş dənəsini
deyin.

16.Yəhudilər və Xristianlar, öz kitablarında son
peyğəmbər olaraq bildirildiyi halda, nə üçün Həzrət Mühəmmədin
peyğəmbərliyini qəbul etməmişlər?

17.Xristianlığa görə nə üçün hər insan
günahkardır?

18.Xristianlqda günahların bağışlanması
necədir?

19.Həzrət İsanın (əleyhissəlam) İbranicə danışmasına
baxmayaraq, mövcud İncillərin ibranicə olmamasının səbəbi
nədir?

20.İncillər arasında ziddiyyət və uyğunsuzluq
olmasının səbəbləri nələrdir?

21.İncillər arasındakı ziddiyyət və uyğunsuzluqlara
üç misal verin.

22.Bu günün xristianlarına görə İsa (əleyhissəlam)
nə üçün çarmıxa çəkilmişdir?

23. Xristianlıqda bir kimsənin işlədiyi ən böyük
günah belə kilsədəki rahib tərəfindən əfv edilərkən, Həzrət İsanın,
babası olan Həzrət Adəmin cənnətdə yediyi bir almanın cəzasını canı
ilə ödəməsi ağıla uyğundurmu? Nə üçün?

B.Aşağıdakı boşluqları doldurun:

1.Zəkəriyyə (əleyhissəlam) ……………nın (əleyhissəlam)
şəriətinə görə hökm edərdi.

2.Həzrət İsanın (əleyhissəlam) sifəti
……………dır.

3.Həzrət İsaya (əleyhissəlam) ……… yaşında
peyğəmbərlik verilmiş, özünə …………… kitabı endirilmiş və o, otuz üç
yaşında ikən səmaya qaldırılmışdır.

4.“……………”, yaşadığı dövrdəki qadınların ən
xeyirlisidir. “……………” isə Ümməti-Mühəmmədin qadınlarının ən
xeyirlisidir.

5.Həzrət Məryəmin anası …………… atası da
……………dır.

6.Həvari …………… və ya …………… mənasına
gəlir.

7.Həvarilərə Quranda …………… də
deyilmişdir.

C.Aşağıdakı sualların doğru cavabını
işarələyin:

1.Aşağıdakılardan hansı, Həzrət Zəkəriyyənin
(əleyhissəlam) Allahdan bir oğul istəməsinin səbəblərindən
biri

deyildir?

A.Elm və nübüvvətdə özünə varis olacaq saleh bir
övlada sahib olmaq istəməsi.

B.Həzrət Yaquba (əleyhissəlam) qədər dayanan
nəslindən, nəbilər sülaləsinin davamını istəməsi.

C.Bir Oğlan uşağının özünə xidmət etməsinə ehtiyac
duyacaq qədər yaşlı və acız hala gəlməsi.

D.Özündən sonra xalqı ədalətlə idarə edəcək layiqli
şəxslərin olmaması.

2.Aşağıdakılardan hansı Ülül-əzm peyğəmbərlərdən
biri deyildir?

A.Nuh (əleyhissəlam)

B.İbrahim (əleyhissəlam)

C.Süleyman (əleyhissəlam)

D.İsa (əleyhissəlam)

3.Həzrət İsaya (əleyhissəlam) “Ruhullah”
deyilməsinin səbəbi, aşağıdakılardan hansıdır?

A.Dünyada yaşadığı müddət içində yalnız ruhən həyat
sürməsi.

B.Ölüləri diriltmə möcüzəsi göstərməsi.

C.Allah Təalanın, Həzrət İsanı zahiri səbəblər
tamam olmadan, yəni atasız bir şəkildə, ruhundan üfləyərək
yaratması.

D.Ruhu ilə bədəninin eyni anda
yaradılması.

4.Aşağıdakılardan hansı, Allah Təalanın Həzrət
Məryəmə ehsan etdiyi gözəlliklərdən biri deyildir?

A.İnsanların yediyi və evlərində saxladığı
yeməkləri bilməsi.

B.Onun və oğlunun hər cür fitnə və pisliklərdən
qorunması.

C.Özünə göydən müxtəlif meyvələr
endirilməsi.

D.Peyğəmbər olmadığı halda Cəbraillə
görüşməsi

5.Aşağıdakı bəndlərdə “noel” ilə əlaqəli verilən
məlumatlardan hansı yanlışdır?

A.Mənəci dəyəri olan və hər dindən insanların qeyd
etdiyi xüsusi bir gecədir.

B.Xristian məzhəbləri arasında Noelin tarixi ilə
əlaqəli ixtilaflar var.

C.Xristianların çoxunun Həzrət İsanın doğum günü
olaraq qeyd etdiyi bayramdır.

D.Mövcud İncillərdə Həzrət İsanın doğum günü
haqqında məlumat yoxdur.

6.“Mən Pədərə ibadət edəcəyəm və o sizə başqa bir
Faraklit göndərəcək ki, o sizinlə əbədilik qala bilər.”
(Yuhanna, 14/16-17)
ifadəsində keçən “faraklit” kəlməsi
kimə işarə edir?

A.Həzrət İsaya

B.Həzrət Zəkəriyyəyə

C.Həzrət Mehdiyə

D.Həzrət Mühəmmədə

7.Aşağıdakılardan hansı Yaqub, Şəmun və Təvman
adlı həvarilərin bir zalım hökmdarı hidayətə çağırmalarından çıxara
biləcəyimiz hikmət və ibrətlərdən biri deyildir?

A.Bir işdə müvəffəq olmaq üçün lazımlı tədbirləri
almaq və proqramlı hərəkət etmək lazımdır.

B.Allahın dininə xidmət yolunda edilən mücadilə və
göstərilən səbir boşa çıxmaz.

C.Bir Mömin ağıllı və bəsirətli olmalı. Nəyi,
harada, nə zaman və necə edəcəyini bilməlidir.

D.Allahın dininə könüldən bağlanaraq xidmət edən
şəxslər, heç bir müsibətə uğramazlar.

8.Aşağıdakılardan hansı, Həzrət İsanın
həvarilərinin xüsusiyyətlərindən biri deyildir?

A.İncili yazma və dində hökm qoyma yetkisi verilən
şəxslərdir.

B.Allahın dininə xidmətdə peyğəmbərlərinin
köməkçiləridir.

C.Allahın dininə iman etmiş və Ona könüldən bağlı
müsəlmanlardır.

D.Peyğəmbərlərinə qarşı sədaqətli və
məhəbbətlidirlər.

9.Aşağıdakılardan hansı yəhudilərin Həzrət İsanı
(əleyhissəlam) öldürmək istəmələrinin səbəblərindən biri
deyildir?

A.Yəhudilərin azğınlıq və zülmdə sərhəd bilməyəcək
qədər caniləşməsi.

B.Həzrət İsanın İsrail oğullarının düşmənlərinə
qarşı sülhlə yaxınlaşması.

C.Həzrət İsanın İsrail oğullarına göndərilmiş
olması.

D.Həzrət İsanın (əleyhissəlam) insanları
dost-düşmənə ayırmadan dinə dəvət etməsi.

10.Həzrət İsanın ölümü ilə əlaqədar olaraq aşağıda
verilən məlumatlardan hansı yanlışdır?

A.Həzrət İsa öldürülməmiş, ona bənzəyən Yəhuda adlı
biri öldürülmüşdür.

B.Həzrət İsa, mahiyyətini biləməyəcəyimiz şəkildə
səmaya qaldırılmışdır.

C.Həzrət İsa, təkrar dünyaya göndərilmək üzrə
səmavi aləmlərə yüksəlmişdir.

D.Həzrət İsa yəhudilərcə öldürülməmiş, sonradan
əcəli ilə vəfat etmişdir.

11.Həzrət İsanın (əleyhissəlam) vəfatından sonra
ortaya çıxan bir çox İncilin arasından yalnız 4 dənəsi seçilmişdir.
Bu gün mövcud olan İncillər bu İncillərdir. Aşağıdakılardan hansı
bunlardan biri deyildir?

A.Matta

B.Luka

C.Barnabas

D.Yuhanna

12.“Əshabi-Uxdud” kimlərə verilən addır?

A.Yəhudiliyi qəbul etmədikləri üçün oda atılaraq
yandırılan Nəcran xristianlarına və ya onları
yandıranlara.

B.Həzrət İsanın həvarilərinə

C.Mağaralara çəkilərək xristianlığı burada yaşamağa
çalışan möminlər.

D.Xristianlığın gəlişindən sonra da Yəhudiliyi
yaşamağa çalışan şəxslər.

13.Aşağıdakılardan hansı xristian məzhəblərindən
olan Barnabasçıların baxşışlarından biri deyildir?

A.Təslis inancı batildir; tanrı təkdir, tay və
oxşarı yoxdur.

B.Həzrət İsa Allahın oğlu ola bilməz. O, yalnız bir
peyğəmbərdir.

C.Həzrət İsa yerinə Yəhuda deyil, Aryus çarmıxa
çəkilmişdir.

D.Adı Əhməd olan son bir peyğəmbər
gələcək.

14.Aşağıdakılardan hansı Həzrət İsanın
(əleyhissəlam) göstərdiyi möcüzələrdən biri deyildir?

A.Ana qarnındakı uşağın cinsiyyətini
bilməsi.

B.Ölüləri diriltməsi.

C.Palçıqdan düzəltdiyi quşu canlandırıb
uçurması.

D.Yuxuda ikən belə ətrafında olanları və
danışılanları bilməsi.

15.Aşağıdakı inanclardan hansı zəmanəmizdəki
xristianlıqda yoxdur?

A.Hər insan birbaşa Allah ilə arasında bir rabitə
qura bilər.

B.İnsanlar doğuşdan günahkardır. Ancaq vəftiz
olanlar bu günahdan qurtula bilirlər.

C.Dünya bir çilə yeridir. Burada zövq və səfa
olmaz.

D.Allah, insanları Həzrət Adəmin xətasından
qaynaqlanan günahlardan qurtarmaq üçün Həzrət İsanı (əleyhissəlam)
çarmıxa çəkmişdir.

16.Yəhudilərin İslam dinini qəbul etməmə
səbəblərindən biri aşağıdakılardan hansıdır?

A.İslam dininin inanc əsaslarını və hökmlərini
məntiqli tapmamaqları.

B.Həzrət Mühəmməddə (səllallahu əleyhi və səlləm)
kifayət qədər peyğəmbərlik vəsfi görməməkləri.

C.Son peyğəmbərin yəhudi nəslindən olacağı
şəklindəki gözləmələrinin gerçəkləşməməsi.

D.Öz müqəddəs kitablarında Həzrət İsanın son
peyğəmbər olduğunu yazması.

17.Aşağıdakılardan hansı “Kim islamdan başqa bir din ardınca gedərsə,
(o din) heç vaxt ondan qəbul olunmaz və o şəxs axirətdə zərər
çəkənlərdən olar!” (Ali İmran
surəsi, 85) ayəsindən
çıxarıla biləcək nəticələrdən biri deyildir?

A.Öz dini xaricində bir din axtaran şəxsin tapacağı
tək din İslamdır.

B.İslam dini xaricində insanı, həqiqətə çatdıracaq
başqa bir inanc sistemi yoxdur.

C.Allah Təalanın qulları üstündə görmək istədiyi
qulluq xüsusiyyətləri ancaq İslam dininə tabe olmaqla
gerçəkləşir.

D.İslam dininin əsasları qədər insan fitrətinə və
ağlına uyğun başqa bir din yoxdur.

18.Xristianlıqda “ilk günah” inancı, aşağıda
verilən İslami prinsiplərdən hansı ilə ziddiyyət
təşkil etməz?

A.Doğulan hər uşaq İslam fitrəti üzrə, tər-təmiz
dünyaya gəlir.

B.Heç bir qul başqa bir qulun vəbalını çəkməz; hər
kəs öz etdiyinə məsuldur.

C.İnsanın dünyaya göndərilməsinə Həzrət Adəmin
cənnətdə işlədiyi günah vəsilə olmuşdur.

D.İnsanın öz hərəkətlərindən məsul olması, ağıllı
və yetkin olması ilə başlayır.

19.Aşağıdakılardan hansı, təslis inancının
xristianlıq yerləşməsinin səbəblərindən biri deyildir?

A.Pavlosun və bəzi din adamlarının, mömin görkəmi
ilə din düşmənliyi edib insanları yanıltmaları.

B.Xristianların, çoxtanrılı qədim Yunan və Hind
mədəniyyətinin təsirində qalması.

C.Müqəddəs kitablarında dəyişiliklər edildiyi üçün
inanc əsaslarının əsl xüsusiyyətini itirməsi.

D.Xristianların, İslamın gətirdiyi Tövhid
inancından xəbərdar olmamaları.

20.İncillərin ən qədim nüsxələrinin arasında,
Həzrət İsanın ana dili və danışıq dili olan İbranicə və Aramicə bir
İncilin olmamağı aşağıdakılardan hansına işarə edir?

A.Həvarilərin İbranicə və Aramicə
bilmədiklərinə.

B.İncillərin Həzrət İsadan çox sonra, ona uzaq
şəxslər tərəfindən qələmə alındığına.

C.Həzrət İsanın oxuma-yazma bilmədiyinə.

D.İncillərin İbranicə və Aramicə nüsxələrinin çox
gizli saxlandığına.

21.Bu gün əldə olan Matta, Markos, Luka və Yuhanna
İncilləri haqqında, aşağıdakılardan hansı söylənə bilməz?

A.İncillərdə birinin anlatdığı mövzular digərində
də olduğu kimi var.

B.İncil, onu yazanların görüş, düşüncə və arzuları
yönündə qələmə alınmışdır.

C.İncillər, Həzrət İsadan illər sonra yazılmağa
başlanmışdır.

D.İncillərdə təslis inancına dair açıq bir məlumat
yoxdur.

22.Barnabas İncili incələndikdə digər İncillərdən
fərqli olaraq bəzi məlumatlar əldə edilir. Aşağıdakılardan hansı
bunlardan biri deyildir?

A.Həzrət İsanın tanrı və ya Tanrının oğlu
olmadığı.

B.Həzrət İsanın çarmıxa çəkilərək
öldürülmədiyi.

C.Barnabas İncilinin Həzrət İsa tərəfindən qələmə
alınan İncil olduğu.

D.Gözlənən Məsihin Həzrət Mühəmməd
olduğu.

23.Matta, Markos, Luka və Yuhanna İncilləri
bir-biri ilə qarşılaşdırılaraq incələndikdə aşağıdakı nəticələrdən
hansını əldə etmək mümkün ola
bilməz?

A.İncillər eyni mövzularda fərqli və ziddiyyətli
məlumat verirlər.

B.Həzrət İsaya həm “İnsan oğlu” və “Rəbbin qulu” deyilir, həm də ilahlıq isnad
edilir.

C.Bəzən xristianlığın, bəzən də yəhudiliyin son din
olduğundan bəhs edilir.

D.Sıradan bir qulun belə etməməsi lazım olan
davranışlar Həzrət İsaya isnad edilir.

24.Aşağıdakılardan hansı Həzrət İsanın
(əleyhissəlam) xüsusiyyətlərindən biri deyildir?

A.Dini qəbul etməyənin düşmənlərlə heç bir
mücadiləyə girişməməsi.

B.Nəfsani arzulardan əl çəkib ruhani bir həyat
yaşaması.

C.Nəfs təzkiyəsi və qəlb təsfiyəsinə əhəmiyyət
verməsi.

D.Xalqına şəfqət, mərhəmət və sülhü tövsiyə
etməsi.

CAVABLAR

B. Boşluq doldurma suallarının
cavabları

1.Musa

2.Ruhullah

3.Otuz – İncil

4.Həzrət Məryəm – Həzrət Xədicə

5.Hənnə – İmran

6.Yardımcı – Seçkin insan

7.Ənsərullah

C. Test suallarının cavabları

1.C

2.C

3.C

4.A

5.A

6.D

7.D

8.A

9.C

10.D

11.C

12.A

13.C

14.A

15.A

16.C

17.A

18.C

19.D

20.B

21.A

22.C

23.C

24.A

 


 




1 Ən yüksək dərəcədəki peyğəmbərlər.




2 Qisas: İşlənən
günahın, edilən pis əməlin eynisini təqsirkara tətbiq edərək
cəzalandırma, öldürəni öldürmə, xəsarət verənə xəsarət
vermə.





3 İşari məna: Ayələrin
zahiri mənalarını qorumaq şərti ilə, Kitab və Sünnə möhtəvasına
bağlı qalaraq, bir sıra işarələrdən incə mənalar ortaya
çıxarmaqdır.




4 Haqq Təalanın qəlbən və məhəbbətlə bilinməsi.




5 Fəna Fillah: Allahın
varlığında yox olmaq.





6 İstidrac: Kafir və
fasiqlərdə görünən xariqüladə, fövqəladə inkişaf hallardır. Bu
hallar, onları aldadaraq məhvə sürükləyir.




7 Nədamət kəlməsi, son tərcümələrdə mərhəmət olaraq
çevrilmişdir.




8 Təvil: yozmaq, bir
sözü və ya davranışı, zahiri mənasından savayı başqa bir məna ilə
izah etmə.




9 Tanınmamaq məqsədilə qiyafə dəyişdirmək




10 Ayənin məalı belədir: “(Ya Rəsulum!)
Hər ümmətdən (peyğəmbərini) bir şahid gətirəcəyimiz və Səni də onlara şahid təyin
edəcəyimiz zaman (kafirlərin
halı) nə cür
olacaq?”




11 İfrit: Tuttuduğunu devirən, qüvvətli, bacarıqlı, ələ ovuca sığmaz
mənasına gəlir. Ayrıca, pislikdə və şər işlərdə son həddə çatmış,
şeytanlıqda irəli getmiş mənasına da gəlir. Ayədə keçdiyi yer
etibarı ilə cinlərin azğın və zərərli, şərli, qorxunc və qüvvətli
cinsindən biri deməkdir. Bu kəlmə, insanlar üçün də istifadə
edildiyindən, ayədə “cinlərdən bir ifrit” şəklində
işlənmişdir.




12 Məşğul ol!





13 Livai-Həmd: Həmd
(şükür) bayrağı. Qiyamət günündə canlılar dirilib Ərəsat meydanına
toplananda, Allah Təala tərəfindən Peyğəmbər Əfəndimizə ehsan
ediləcək olan və altında bütün inananların toplanacağı
sancaği-şərif (şərəfli bayraq).




14 Alçaq, aşağı




15 Süslü köşk, saray




16 Şəfa tapılmaz




17 Əshabi-Rəqim: Bir rəvayətə görə Musa (əleyhissəlam)
qissəsində anladılan “üç saleh insan”dır.




18 Qurani-Kərimdə bu xəstəliyin adı göstərilməmişdir.
Çünki burada xəstəliyin keyfiyyətindən çox Həzrət Əyyubun
(əleyhissəlam) səbrinə və təslimiyyətinə diqqət çəkilir.




19 Ninəvalılar, Diclə çayının kənarında, indiki Mosul
bölgəsində yaşamış bir xalqdır.




20 Günümüzə qədər həmin adda şəhər mövcuddur.




21 Bax: Salebi, Ərais, səh. 391




22 Buna bənzər ifadələr üçün Barnabas İncilinin 41 və
97-ci bölmələrinə də baxıla bilər.




23 Peyğəmbərlə əlaqəli isnadlar üçün bax: Təkvin,
12/11-13, 19/30-38, 20/1-7, 30/32-4 II. Samuel, 11-bab I. Kralar,
11/1-13.




24 Ancaq günümüzdə xristianlardan Protestantlıq məzhəbinə
bağlı olanlar Papanın yanılmazlığını və günah əfv etmə
səlahiyyətini qəbul etməzlər.




 




tmp_7a340e41b7a193f7bba2a7ecb553f75f_aCxh1q_html_m439910b6.gif





tmp_7a340e41b7a193f7bba2a7ecb553f75f_aCxh1q_html_53e634f3.gif





tmp_7a340e41b7a193f7bba2a7ecb553f75f_aCxh1q_html_407e6279.gif





tmp_7a340e41b7a193f7bba2a7ecb553f75f_aCxh1q_html_5f7fe5a.gif
i





tmp_7a340e41b7a193f7bba2a7ecb553f75f_aCxh1q_html_m296ce646.gif





cover.jpg
DORS KITABI A
=\

NOBILIR
SILSILASI





